
de a preveni apariţia de noi cazuri de miotonie. Cuplurile în care unul 
din soţi suferă de această maladie sau provine dintr-o familie de 
miopaţi vor fi sfătuite să nu aibă copii, pentru că boala se moşte- 
neşte. 


MIOTONIA CONGENITALĂ (MIOTONIA THOMSEN, MIOTONIA 
HIPERTROFICĂ) 


Este tot o miotonie cu caracter ereditar și familial care apare 
în copilărie. Spre deosebire de miotonia atrofică, în această afec- 
țiune se întîlnesc hipertrofii musculare, iar tulburările endocrine, 
psihice și viscerale sînt absente sau foarte rare şi izolate. 

Evoluţia este mai lungă și mai puţin gravă decît în miotonia 
Steinert. Boala este compatibilă chiar cu o îndelungată activitate. 
Prognosticul este deci favorabil. 

Tratamentul este același ca în miotonia atrofică. 

MIASTENIA (MALADIA ERB-GOLDFLAM) 


Este o afecţiune cu etiologie necunoscută, mai frecventă la 
sexul feminin și la virste tinere. Simptomul caracteristic este obo- 
seala musculară exagerată care se instalează rapid la mișcări din 
cele mai ușoare. Astfel, dacă cerem unui bolnav miastenic să stringă 
pumnul, după citeva mișcări de stringere succesive, forța muscu- 
lară începe să scadă rapid, iar bolnavul nu-și mai poate mișca deloc 
degetele, ca şi cînd acestea ar fi paralizate. Există o formă de 
miastenie în care sint interesaţi în special mușchii feţei, ai globilor 
oculari, masticatori și ai deglutiţiei. Bolnavii aceștia prezintă tulbu- 
rări oculare (căderea pleoapelor, privire sașie, vedere dublă), tulbu- 
rări de vorbire (vorbire înceată, rău articulată, nazonată), tulburări 
de masticaţie (bolnavii nu mai pot mesteca alimentele, mandibula 
le cade, astfel că trebuie să o țină cu mîna), tulburări de deglutiţie 
(cu accese de sufocaţie din cauza aspiraţiei alimentelor). 

Mai rar se întilnește forma spinală de miastenie în cadrul căreia 
sînt interesați mușchii membrelor, în special cei proximali. Dacă se 
cere unui bolnav cu miastenie spinală să ridice de mai multe ori 
braţul sau să flecteze membrul inferior, după cîteva mișcări, ampli- 
tudinea mişcării scade rapid și bolnavul nu mai poate efectua miş- 
carea. 

Această oboseală este semnul clinic cardinal, dacă nu singurul, 
al miasteniei. 

Examenul E.M.G. pune în evidenţă un fenomen caracteristic, 
numit „reacţie miastenică“. În precizarea diagnosticului sînt între- 
buințate de asemenea „testul cu neostigmină“, care ameliorează 
miastenia, și „testul cu chinină“ sau cu „decametoniu“, care o agra- 
vează. 

Evoluţia este îndelungată și progresivă putind trece chiar de 
20 de ani ; spre deosebire de celelalte boli musculare descrise ante- 
rior, în cursul evoluţiei bolii se observă perioade de remisiune și de 
agravare. Prognosticul este rezervat datorită agravărilor bruște ce pot 
surveni după eforturi fizice, boli intercurente, traumatisme și care 
pot duce rapid la moartea bolnavului. 

Tratamentul igienic în miastenie presupune evitarea efortu- 
rilor fizice și intelectuale. Bolnavii vor presta munci foarte ușoare, 
de birou, vor avea program redus sau vor fi pensionaţi în caz de 
agravare a bolii. Tratamentul medicamentos constă în administrarea 
de preparate parasimpatomimetice și anticolinesterazice (Miostin sau, 

mai recent, Mestinon), la care se asociază vitamina By, stricnină, 
glicocol ș.a. Îngrijirea bolnavului miastenic aflat sub tratament am- 
bulator cu parasimpatomimetice presupune în primul rînd urmări- 
rea reacţiilor adverse ale acestor medicamente, reacţii care uneori 
pot fi foarte grave (accese de sufocație, vărsături, tulburări de vor- 
ire). 

La bolnavul tratat în spital trebuie de asemenea urmărite foarte 
atent funcțiile vitale, deoarece medicamentele amintite pot provoca 
bradicardie, hipotensiune arterială şi tulburări de respirație. 

Întrucît la aproape jumătate din cazurile de miastenie s-a con- 
statat hipertrofia glandei timus, se practică, cu bune rezultate, în- 
depărtarea chirurgicală a acestei glande. 


ză PARTEA a Il-a 


PSIHIATRIE 


INTRODUCERE 


Psihiatria (psyche = suflet, iatreia = vindecare) este speciali- 
tatea medicală care studiază tulburările mintale, cauzele şi pato- 
geneza, ca și profilaxia și tratamentul acestora. 

Bolile psihice sînt reprezentate de totalitatea modificărilor pato- 
logice ale activităţii nervoase superioare, adică a funcţiilor de reflec- 
tare și de înţelegere a realității, caracteristice creierului. Aceste no- 
dificări ale activității nervoase superioare se traduc prin tulburări 
de comportament și de adaptare la condiţiile de mediu ale bolna- 
vului psihic. 

Cauzele care dau naştere bolilor psihice sînt numeroase şi di- 
verse. Cităm dintre acestea : 

— afecțiunile somatice — cardiovasculare, infecțioase, hepatice, 
endocrine, toxice, traumatisme craniene etc. ; 

— factorii sociali — reprezentaţi de toate stările de tensiune 
psihică, de conflictele generate de evenimentele dramatice ale vieţii 
(pierderea celor apropiaţi, a locuinței, a situaţiei sociale, decepţii 
sentimentale etc.) ; ` 

— factorii ereditari și familiali — reprezentați de transmiterea 
unei structuri psihice anormale de la bolnavii psihici la descendenții 
acestora, precum și de greșelile în procesul de creștere și educare 
a unor copii. 

Pină nu demult bolile psihice erau considerate incurabile, iar 
bolnavul psihic dacă nu periculos, în orice caz nefolositor pentru so- 
cietate. Odată cu progresele înregistrate în cunoaşterea cauzelor boli- 
lor psihice şi mai ales odată cu progresele mari înregistrate în 

sinteza medicamentelor psihotrope, multe din aceste afecţiuni au 
devenit curabile, iar bolnavul psihic poate participa la viaţa socială. 

Dacă psihiatria a întregistrat succese remarcabile în domeniul 
fiziopatologiei şi tratamentului bolilor psihice, ea nu a putut împie- 
dica creșterea semnificativă a procentului de boli psihice în sînul 
populaţiei. Bolile psihice, şi în mod deosebit nevrozele, au devenit 
astfel una din primele cauze de morbiditate, mai ales în ţările dez- 
voltate. De aceea, ca toate celelalte științe medicale, psihiatria își 
propune în prezent nu numai să trateze bolile psihice, ci mai ales 
să le prevină. Profilaxia bolilor psihice a devenit astfel unul din 
principalele obiective ale asistenţei psihiatrice și în țara noastră. 


CAPITOLUL 1 


SEMIOLOGIA BOLILOR PSIHICE 


Examenul bolnavului psihic începe întotdeauna cu consemna- 
rea datelor pe care asistenta medicală, ca una care ia prima con- 
tact cu bolnavul și cu anturajul acestuia, le va transmite medi- 
cului psihiatru sau, cu permisiunea acestuia, le va înscrie în foaia 
de observaţie a bolnavului. 

Asistenta trebuie să țină seama de faptul că spre deosebire de 
ceea ce se întîmplă cu bolnavii suferinzi de afecțiuni somatice, care 
pot explica singuri motivele pentru care vin să consulte medicul, 
bolnavii psihici, cu unele excepţii, nu sînt conştienţi de suferinţa 
lor, sau cum se spune în limbaj psihiatric, nu au atitudine critică 
faţă de tulburările lor psihice. De aceea datele referitoare la moti- 
vele internării, antecedentele, istoricul bolii vor fi culese de la 
familie, prieteni, colegi de serviciu, vecini și numai în cazul bolna- 
vilor conștienți de suferința lor, direct de la aceștia. În ceea ce pri- 
vește schema după care se va efectua anamneza, ea este aceeași cu 
cea descrisă la examenul bolnavului neurologic. Astfel, în cele ce 
urmează vom insista în special asupra datelor particulare ale anam- 
nezei bolnavului psihic. 


ANAMNEZA 


Motivele internării sînt reprezentate de tulburări ale limbajului, 
halucinaţii diverse, stări de depresiune, agitaţie, idei delirante, tul- 
burări de memorie, tulburări ale mimicii, stereotipii diverse, im- 
pulsiuni etc. 

ANTECEDENTELE 


ANTECEDENTELE EREDOCOLATERALE 


Vor fi căutate în special tulburările psihice şi neurologice, chiar 
ușoare, în rindul membrilor familiei şi al rudelor apropiate (veri, 
unchi, mătuși); apoi intoxicaţiile cronice şi în mod deosebit 
alcoolismul, precum și bolile cronice (lues, tuberculoză) la ante- 
cedenţii direcți (părinţi, bunici). 


ANTECEDENTELE PERSONALE 


Se va cerceta în primul rînd felul în care a decurs sarcina mamei 
bolnavului. De exemplu, se va consemna dacă în această perioadă 
mama nu a suferit vreo intoxicație, vreun traumatism abdominal, 
un şoc psihic, o boală infecțioasă, care ar fi putut influența dezvol- 
tarea fătului. În continuare, se va cerceta modul în care a decurs 
nașterea și cum s-a dezvoltat bolnavul în prima copilărie (la ce virstă 
a început să meargă, să vorbească, să-și controleze sfincterele), 
precum și la pubertate. 

Ne vom interesa de felul cum a decurs şcolarizarea : dacă a 
învățat bine, dacă a fost disciplinat, ce materii îi plăceau, dacă a 
avut conflicte cu profesorii sau cu colegii. 


CONDIȚIILE DE VIAȚĂ 


Cercetiînd condiţiile de viaţă ale bolnavului, se va insista în 
special asupra relaţiilor sale cu familia, cu colegii de muncă, cu 
vecinii, cu autorităţile, dacă nu a prezentat anumite curiozităţi, 
atitudini bizare, ieșite din comun (de exemplu, un anumit fel de a 
umbla, de a se îmbrăca — strident, cu o singură culoare, cu multe 
podoabe —, anumite expresii sau gesturi pe care le repeta fără 
motiv etc.). 


ISTORICUL BOLII 


Trebuie să consemneze modul brusc sau lent de instalare a tul- 
burărilor psihice. Dacă aceste tulburări nu au apărut cumva după o 
stare de tensiune psihică (pregătirea unui examen, așteptarea unei 
locuințe, neînțelegeri familiale) sau după un şoc psihic (doliu, 
accident de circulaţie, tentativă de viol). 


148 


Se va nota de asemenea felul în care a evoluat boala de la 
apariţie şi pînă în momentul anamnezei. Dacă tulburările psihice 
s-au agravat sau dacă s-au ameliorat. Dacă surveneau sub formă 
de accese (crize), frecvenţa şi durata acestora. Dacă între crize sau 
episoadele acute starea bolnavului revenea la normal și acesta își 
relua viața și ocupațiile obișnuite. Dacă a fost internat, durata in- 
ernărilor și, pe cît posibil, felul tratamentelor urmate. 


EXAMENUL OBIECTIV 


Examenul obiectiv al bolnavului presupune examenul somatic 
general, deci și examenul neurologic și examenul psihic. 

Examenul somatic trebuie să fie cît mai amănunţit, atit pen- 
tru a descoperi cauzele unor afecţiuni psihice (de exemplu, originea 
infecțioasă a unor tulburări psihice acute), cît mai ales pentru a nu 
aplica tratamente care să agraveze o eventuală boală viscerală ca: 
H.T.A.,  cardiopatiile, insuficiența  hepato-biliară, insuficiența 
renală etc. Examenul genital al femeilor este obligatoriu, dat fiind 
că majoritatea medicamentelor psihotrope sînt contraindicate 
în sarcină. 


EXAMENUL NEUROLOGIC 


Este etapa următoare a examinării bolnavului psihic. Acest 
examen poate pune în evidenţă cauzele unor tulburări psihice (tu- 
mori cerebrale, encefalite, neurolues, atrofii şi ramolismente cere- 
brale) sau tulburări neurologice — motorii, de vorbire, de echi- 
libru etc. —, care însoțesc şi agravează bolile psihice. 

Un loc aparte în examenul neurologic al acestor bolnavi îl ocupă 
investigaţiile paraclinice (electroencefalograma, radiografiile sim- 
ple sau cu substanțe de contrast, angiografiile cerebrale, examenul 
fundului de ochi și examenul funcţiilor urechii interne etc.). Numai 
după efectuarea atentă a acestor investigaţii se poate trece la exa- 
menul psihic propriu-zis. 

Psihiatria, mai mult decit oricare altă disciplină medicală, se 
bazează pe legătura de natură psihică dintre bolnav şi medic (și, 
într-un sens mai larg, dintre bolnav și personalul sanitar care îl 
îngrijește). Fără o legătură strînsă de ordin rațional și afectiv între 
bolnav și medic (asistent, soră, infirmieră) nu este posibil nici dia- 
gnosticul precis al tulburării psihice, nici succesul unui tratament. 

Instrumentul principal în stabilirea acestei legături este cuvîn- 
tul. Numai în cursul unor convorbiri amănunțite şi repetate, bol- 

navul își dezvăluie gindurile, trăirile, sentimentele, permiţind me- 
dicului să-și dea seama de stările sale anormale. Cu puţine excepţii, 
discuţia cu bolnavul reprezintă momentul crucial al stabilirii legă- 
turii strinse și îndelungate ce uneşte de obicei pe medicul psihi- 
atru de bolnavii săi. Acest examen-discuţie trebuie să fie de la 
început foarte complet ; el va fi condus în așa fel, încît bolnavul să 
vorbească despre antecedentele sale, despre situaţia sa actuală fami- 
lială, profesională și socială, preocupările sale extraprofesionale, 
viaţa sexuală, relaţiile cu prietenii etc., chiar dacă acestea sînt cu- 
noscute deja de medic de la aparţinătorii bolnavului. Dacă bolnavul 
nu comunică medicului toate aceste date de la început, discuţia va 
fi repetată pînă cînd tabloul autobiografic al bolnavului va fi com- 
plet. Pentru ca bolnavul să nu aibă nici un fel de reţinere este bine 
ca acest examen să se facă (cu unele excepţii) între patru ochi. Din 
felul în care decurg aceste discuţii trebuie să se contureze convin- 
gerea bolnavului că medicul (asistenta, sora) dă crezare spuselor sale, 
că i se acordă toate atenţia cuvenită, că nu este considerat ridicol sau 
anormal din punct de vedere psihi 

În cazul unor bolnavi suspicioși, refractari sau agitaţi nu se va 
recurge la constrîngere sau forţă, ci se va căuta, mai întii să li se 
cîştige încrederea, pentru ca ei să accepte ajutorul medical de bună 
voie și numai în caz de eşec se va recurge la mijloace de constrîn- 
gere, aplicate însă cu toată blîndeţea. 


EXAMENUL PSIHIC 


Examenul psihic propriu-zis începe întotdeauna cu observarea 
aspectului exterior al bolnavului. Există unele caracteristici ale aces- 
tui aspect care ne impresionează de la prima vedere. Astfel, bolnavul 
poate fi îmbrăcat uneori ţipător, multicolor, înzorzonat, alteori hai- 
nele îi sînt neîngrijite, murdare. În unele cazuri ne impresionează 
atitudinea bolnavului care stă încovoiat, cu capul plecat sau cu 
unul din membre într-o poziţie neobișnuită. De cele mai multe ori, 
însă, ceea ce ne atrage privirea este mimica bolnavului. Aceasta 
poate să fie foarte mobilă, veselă, schimbindu-se de la un moment 
la altul, sau dimpotrivă, poate fi lipsită de mobilitate, indiferentă, 
tristă, înțepenită. Privirea bolnavului poate de asemenea să exprime 
cu suficientă claritate starea sa psihică : veselie exagerată sau tris- 
tețe profundă, bănuială, indiferență, miînie. Aspectul mimicii este 
completat de felul în care, în special bolnavele, sînt pieptănate sau 
coafate (excentric, ridicol sau, dimpotrivă, cu părul vîlvoi, căzîn- 
du-le în ochi), fardate (exagerat, multicolor) sau, dimpotrivă, ne- 
spălate pe faţă. 

Odată terminată observarea aspectului exterior al bolnavului, 
se trece la examenul funcţiilor psihice. | 
X 


TULBURĂRILE ACTIVITĂȚII PSIHICE DE BAZĂ 


A. TULBURĂRILE CIMPULUI CONŞTIENȚEI (CUNOȘTINȚEI) 


Conştienţa sau cunoștința este starea de veghe, de prezenţă în 
mediu a individului. Tulburările conștienţei pot varia de la forme 
ușoare de îngustare a cimpului conștienţei, pînă la forme grave cu 
pierderea totală a contactului cu realitatea. Astfel, în timpul unei 
emoții puternice (de exemplu. un accident de circulaţie, un incen- 
diu, o explozie, cind există ameninţarea morţii), individul nu-și mai 
poate controla comportamentul și reacţiile, nu-și dă seama ce face. 
După trecerea pericolului nu-și aminteşte prea bine evenimentele 
la care a asistat și nici faptele sale din acel timp. El prezintă deci 
o îngustare, o reducere a cimpului conştienţei în acel moment. 

O tulburare mai accentuată este starea de torpoare, în cursul 
căreia bolnavul este somnolent şi răspunde mai greu la excitanţii 
din mediu. 


OBNUBILAREA 


Starea de obnubilare a conștienţei se traduce prin încetinirea și 
mai marcată a funcţiilor psihice. Bolnavul nu-și dă seama unde se 
află, ce se întîmplă cu el, reacţionează cu greu la excitanţii din 
mediu, dă răspunsuri nepotrivite la întrebări. Această tulburare se 
poate observa în tumorile cerebrale, traumatismele craniocerebrale, 
intoxicații acute, encefalite, boli infecțioase acute etc. 


CONFUZIA 


Este caracterizată prin tulburări accentuate de gindire. Bolnavul 
percepe deformat realitatea, prezintă iluzii, halucinaţii, stare de vis. 
Răspunsurile sale sint neclare, ilogice. Confundă frecvent persoanele, 
obiectele şi cuvintele. 


STUPOAREA CONFUZIONALĂ 
Dacă tulburările de conștiență progresează, se ajunge la stu- 
poarea confuzională : bolnavul nu mai păstrează decît o slabă le- 
gătură cu mediul; el stă nemișcat, nu răspunde la întrebări, nu 

reacționează sau reacţionează cu mare greutate la excitanţii din 
mediu, chiar dacă aceștia sînt puternici (de exemplu, ciupirea du- 
reroasă a tegumentelor). 

Cea mai gravă tulburare de conștienţă este starea de comă. 
Bolnavul comatos pierde total legătura cu mediul, nu mai reacţio- 
nează la nici un excitant, chiar dacă acesta este puternic. Se păs- 
trează numai funcţiile vegetative, funcţiile de relaţie fiind abolite. 


B. TULBURĂRILE DE ORIENTARE TEMPORO-SPAȚIALĂ 


Constau în incapacitatea bolnavului de a-și da seama de anul, 
luna, ziua, perioada istorică în care trăiește, de a recunoaște locul 
în care se află, chiar dacă este vorba de propriul său domiciliu. Dez- 
orientarea privind recunoașterea persoanelor din familie sau din 
anturaj însoțește de regulă dezorientarea în timp și spaţiu. Bolnavul 
nu-și mai recunoaște soţia, copiii, prietenii, sau îi confundă cu alte 
persoane. Mai mult chiar, bolnavul nu știe cine este el, cum se nu- 
meşte, cîți ani are, ce profesie are, dacă este căsătorit, prezentind 
deci dezorientare și cu privire la propria-i persoană. 

Aceste tulburări se întîlnesc în special în afecțiunile psihice ale 
bătrinilor, în demenţe, în presbiofrenii, la cei cu paralizie generală 
progresivă. 


C. TULBURĂRILE PROCESELOR DE CUNOAȘTERE 


Omul ajunge să cunoască și să înţeleagă lumea înconjurătoare 
datorită proceselor de cunoaștere. Acestea sint constituite din feno- 
mene psihice mai simple, cum ar fi atenţia, senzațiile şi percepțiile, 
precum și din fenomene psihice complexe ca memoria, gîndirea, 
limbajul şi imaginaţia. 


1. TULBURĂRILE DE PERCEPȚIE 


Spre deosebire de senzaţie, care este un proces de reflectare 
parţială a însușirilor obiectelor și fenomenelor din mediu, percepţia 
reflectă aceste obiecte și fenomene în totalitatea lor, cu toate însu- 
șşirile şi legăturile lor cu restul lumii materiale. Cea mai simplă 
tulburare a proceselor de percepţie constă în creșterea sau scăderea 
intensității percepţiilor, cunoscută sub numele de hiperestezie şi, res- 
pectiv, hipoestezie. Bolnavii cu hiperestezie prezintă o sensibilitate 
exagerată faţă de excitanţii din mediul ambiant : nu suportă zgo- 
motele, curenţii de aer. lumina, aerul închis, fumul de ţigară etc., 

excitanţi obișnuiți care în mod normal nu le provoacă nici o reacţie. 
Hipoestezia se traduce prin scăderea sensibilităţii la excitanţii din 
mediu : zgomotele apar bolnavului mai înăbușite, lumina palidă, 
pragul durerii este mai ridicat, unii excitanţi nici nu sînt percepuți 
(de exemplu, nu simte atingerea pielii, nu aude cînd este chemat). 


ILUZIILE 


Sînt percepții deformate, false, ale unor excitanţi reali. Iluzii pot 
avea, în anumite condiţii, şi oamenii perfect normali din punct de 
vedere psihic. Dar, spre deosebire de bolnavii psihici, care cred în 
realitatea acestor iluzii, oamenii normali îşi dau seama că simţurile 
lor s-au înșelat și recunosc acest lucru. 

Iluziile vizuale sînt cel mai des întilnite. Astfel, bolnavul poate 
lua umbra unui om drept un animal, sau un duşman la pîndă, un 
vas de o anumită formă drept un cîine, o perdea care filfiie drept 
o pasăre etc. O formă particulară de iluzii vizuale o reprezintă fal- 
sele recunoașteri : bolnavul crede că recunoaşte o rudă, un prieten, 
o cunoştinţă, în persoane complet necunoscute sau care au o vagă 
asemănare cu cele cunoscute. 

Iluziile auditive se întilnesc de asemenea destul de frecvent 
în bolile psihice. Bolnavul auzind, de exemplu, soneria telefonului, 
i se pare că aude un țipăt de durere, trosnetul unei mobile îl ia 
drept pașii unui hoţ, zgomotul apei care curge drept o discuţie între 
două persoane etc. 

Iluziile olfactive, gustative şi tactile se constată mult mai rar 
şi se deosebesc cu greu de halucinaţii sau de interpretările delirante. 


HALUCINAȚIILE 


Sînt percepții fără obiect. Spre deosebire de iluzii, pe care le 
putem observa şi la oamenii normali, halucinaţiile se întîlnesc numai 
la bolnavii psihici, care sînt convinşi de realitatea obiectivă a acestor 
percepții false. Cele mai frecvente sînt halucinaţiile auditive. Ele pot 
fi simple, — de exemplu cînd bolnavul aude zgomote sau sunete ele- 
mentare (pocnete, scîrțiituri, foșnete etc.), sau complexe — cînd 
bolnavul aude sunete ordonate, bine definite (deschiderea unei uşi, 
pașii unei persoane, chemarea cuiva, discuţii, muzică). Bolnavul poate 
auzi, de exemplu, anumite voci (cunoscute sau necunoscute) care 
îi spun fie lucruri plăcute (îl laudă, îl mîngiie), fie — mai des — 
lucruri neplăcute (îl blestemă, îl înjură, îl ameninţă). Uneori aceste 
voci ordonă bolnavului să execute anumite lucruri (să se ascundă, 

să omoare pe cineva, să se sinucidă). Halucinaţiile auditive pot 
apărea la una sau la ambele urechi ; de asemenea, pot apărea numai 
în anumite ocazii sau pot avea caracter permanent, bolnavul auzind 
aceste voci tot timpul. 

Halucinaţiile simple apar în leziuni ale capătului periferic al 
analizatorului auditiv (labirintite, traumatisme sau tumori ale ner- 
vului auditiv) ; halucinațiile complexe se întîlnesc în boli psihice ca 
schizofrenia, melancolia, toxicomania alcoolică, parafrenia. 

Halucinaţiile vizuale sint percepții vizuale ale unor obiecte, 
ființe sau evenimente inexistente. Ca şi cele auditive, halucinaţiile 
vizuale pot fi simple — cind bolnavul vede puncte, linii, pete 
luminoase ori întunecate — sau complexe — bolnavul vede diverse 
obiecte, animale, oameni sau scene de viaţă, peisaje etc. Halucina- 
ţiile pot apărea la un singur ochi sau la ambii ochi. Caracterul lor 
poate fi plăcut (bolnavul vede persoane iubite, grădini cu flori, 
îngeri, mese îmbelșugate, palate, bijuterii) sau neplăcut (vede duş- 
mani, diavoli, animale sălbatice care-l urmăresc, scene catastro- 
fice — incendii, cutremure etc.). Uneori halucinaţiile sînt colorate. 
Alteori imaginile au dimensiuni mult mai mici decit cele normale 
sau, dimpotrivă, dimensiuni uriașe (de exemplu, bolnavul vede 
oameni de mărimea unor vrăbii sau ciini mari cît un bou). 

Halucinaţiile vizuale se întîlnesc în delirurile din toxicomanii 
sau boli infecțioase grave, delirurile mistice, în demenţa senilă. 

Tulburări de percepţie vizuală asemănătoare halucinaţiilor se 
pot întîlni în anumite condiţii şi la oameni normali (de exemplu, 
înainte de a adormi sau la trezirea din somn, în stare de oboseală 
fizică sau nervoasă excesivă, în obscuritate). Dar, spre deosebire 
de halucinaţiile adevărate, acestea au durată foarte scurtă, iar 
subiecţii își dau seama de caracterul lor ireal. 

Halucinaţiile olfactive şi gustative sînt reprezentate de perce- 
perea unor mirosuri sau gusturi inexistente. Aceste halucinaţii apar 
de obicei împreună. Ele pot fi plăcute (mirosuri de parfum, de 
flori, gust dulce) sau — mai des — neplăcute (mirosuri de putre- 
ziciune, de fecale, de păr ars, de hidrogen sulfurat ; gusturi amare, 
acide, de cocleală etc.). Halucinaţiile olfactive şi gustative apar în 
schizofrenie și în parafrenie (delirul sistematizat halucinator). 

Halucinaţiile tactile constau în impresia de atingere a supra- 
feţei cutanate de către unele corpuri, substanțe sau fiinţe inexis- 
tente. Bolnavul simte atingerea unor obiecte reci sau fierbinţi, acizi 
care îl ard, frînghii sau sîrme care îl înfășoară, a unor insecte sau 
reptile care îi umblă pe piele sau sub piele. Halucinaţiile tactile 
se întîlnesc în toxicomanii (alcoolism, cocainomanie), în schizofre- 
nie şi parafrenii. 

Halucinaţiile interoceptive. Bolnavul cu astfel de halucinaţii 
trăiește senzaţia că anumite organe îi lipsesc, sînt deplasate, trans- 
formate sau înlocuite cu altceva (îi lipsește inima, stomacul este 
înfundat, are un picior de cauciuc, în loc de creier are o mașină- 
rie). Alteori bolnavul simte prezenţa unor fiinţe în interiorul corpu- 
lui : animale (șoareci, şerpi, ființe extraterestre), obiecte (ceasuri, 
mașini electronice) sau personaje mistice (diavol, sfinți). 

Halucinaţiile motorii se exprimă clinic prin perceperea unor 
mișcări impuse: bolnavul simte că face anumite mişcări (este 
împins, îmbrîncit), care în realitate nu se produc. Alteori bolnavul 
chiar execută aceste mişcări — de exemplu, scrie sau vorbeşte —, 
dar le atribuie unor puteri oculte (dumnezeu, diavol, ființe extra- 
terestre) sau dușmanilor săi. Halucinaţiile motorii se întîlnesc de 
asemenea în schizofrenie și parafrenie. 


2. TULBURĂRILE DE ATENȚIE 
N 


Atenţia este prcesul de orientare a activităţii psihice asupra 
unui subiect din lumea exterioară (fenomen, obiect, persoană) sau 
interioară (trăire, idee, activitate). În funcţie de felul în care se 
face această orientare, deosebim o atenţie involuntară, sau spon- 
tană, şi o atenţie voluntară. Atenţia are un rol important în pro- 
cesele de orientare şi adaptare la mediu, precum și în procesele 
de cunoaştere. Tulburările de atenţie se manifestă sau prin scăde- 
rea, sau prin exagerarea atenţiei, şi cuprind fie atenţia voluntară, 
fie atenţia involuntară, fie pe ambele (scădere globală). 

Scăderea globală a atenţiei poate atinge grade diferite ajun- 
gînd pînă la completa dispariţie a acesteia. Bolnavii cu paralizie 
generală progresivă, demenţe, schizofrenie, stări de confuzie nu-şi 
pot menţine deloc atenția asupra unui anumit subiect sau activităţi. 

Atenţia spontană este exagerată în stările de excitație mania- 
cală în cursul cărora bolnavul înregistrează cu multă rapiditate şi 
precizie cele mai neînsemnate amănunte din mediul înconjurător 
(detalii de comportament, de îmbrăcăminte, de conversaţie ale celor 
din jur). În schimb, în aceste stări este scăzută atenţia voluntară. 
Bolnavul nu se poate concentra mai mult timp asupra unui subiect, 
atenţia lui „sărind“ rapid de la o idee la alta, de la un obiect sau 
fenomen la altul. Este vorba în aceste cazuri de instabilitate sau 
labilitate a atenţiei. Scăderea atenţiei voluntare se întilneşte frec- 
vent şi în alte boli psihice (nevroze, oligofrenii, schizofrenie) şi 
face ca bolnavii să nu poată urmări firul unei idei într-o discuţie, 
să nu poată urmări o expunere, o carte, un spectacol. 

3. TULBURĂRILE DE MEMORIE 


Memoria constă în totalitatea proceselor psihice de fixare, 
conservare, evocare şi recunoaștere a evenimentelor, trăirilor și 
experienţelor noastre. 

Tulburările de memorie se întîlnesc frecvent la bolnavii 
psihici, ştiut fiind că procesele mnezice (de memorie) stau la baza 
întregii activităţi psihice. Dintre aceste tulburări amintim : amnezia 
de fixare caracterizată prin aceea că bolnavul nu poate reţine eve- 
nimente şi trăiri recente (nu știe ce a mincat cu puţin timp înainte, 
uită unde a pus un obiect cu citeva minute mai devreme, nu poate 
repeta o enumerare simplă de citeva obiecte, orașe sau nume); 
amnezia de evocare — bolnavul este incapabil să-și amintească 
evenimente mai deosebite din trecutul mai apropiat sau mai înde- 
părtat (ce boli a avut și cînd, cum și cînd s-a căsătorit, cînd și 
cum a absolvit școala etc.). De obicei aceste două tipuri de tulbu- 
rări de memorie se întîlnesc simultan la același bolnav, de exemplu 
în cursul stărilor demenţiale sau în psihozele acute confuzionale. 
Hipermnezia este o tulburare caracterizată prin evocarea cu lux 
de amănunte a evenimentelor și trăirilor dintr-un trecut uneori 
destul de îndepărtat. Se întilnește în special în stările de excitație 
maniacală. Paramneziile sînt tulburări caracterizate prin false amin- 
tiri sau prin false recunoașteri. Astfel, bolnavul crede că recu- 
noaște o anumită persoană pe care o vede însă pentru prima dată 
sau are impresia că îi sînt cunoscute un anumit loc sau o anumită 
situaţie în care n-a mai fost totuși niciodată (fenomenul de „deja 
cunoscut“). 

Alteori bolnavul relatează evenimente nereale și chiar fantas- 
tice pe care el crede că le-a trăit în realitate. Tulburarea paramne- 
zică de acest tip se numeşte confabulație. 


4. TULBURARILE DE GÎNDIRE 


Gindirea este funcţia superioară cea mai complexă a creieru- 
lui, prin mijlocirea căreia se realizează cunoașterea profundă, gene- 
ralizată și activă a realităţii obiective. Cu ajutorul proceselor de 
gindire omul poate cunoaște legile naturii și ale societăţii, se poate 
adapta acestor legi sau poate lupta pentru transformarea lor în 
folosul său. Procesele de gîndire au la bază operaţiile de analiză 
şi sinteză, de abstractizare și concretizare, de comparaţie, precum 
şi legăturile temporare (asociaţiile). Cu ajutorul acestor operaţii, 
omul ajunge la stabilirea unor legături logice între noţiuni, între 
obiecte sau fenomene, legături care formează judecăţile. Stabilirea 

legăturilor între judecăţi se face prin raționamente. 

Tulburările de gîndire privesc toate procesele psihice de ela- 
borare a judecăților și raționamentelor. Cele mai simple tulburări 
sînt cele ale ritmului gîndirii. Ritmul (viteza) gîndirii poate fi 
accelerat, și în acest caz vorbim de fuga de idei : bolnavul vorbeşte 
mult, repede, ideile vin în avalanșă, se succed cu atita repeziciune 
încît nu mai pot fi ordonate într-o înşiruire rațională și gîndirea 
bolnavului devine superficială, copilărească. Această tulburare se 
întilnește în special în sindroamele maniacale, în toxicomania alco- 
olică, în stările febrile. 

Încetinirea ritmului gîndirii sau bradipsihia este caracterizată 
prin vorbirea lentă, anevoioasă, cu întreruperi, traducind încetini- 
rea cursului ideilor, dificultatea legăturilor temporare. Bolnavul se 
plinge de scăderea puterii de judecată, de imposibilitatea de a mai 
gîndi. Asemenea tulburări se întîlnesc în melancolie, în schizofre- 
nie, la unii encefalopaţi și epileptici. Incoerența gîndirii este o 
tulburare care priveşte legătura logică dintre noţiuni, idei și/sau 
reprezentări. Bolnavii se exprimă printr-un amestec de cuvinte sau 
propoziţii fără legătură între ele, lipsite complet de conţinut logic 
şi înțeles, numit salată de cuvinte. (lată, de exemplu, răspunsul 
unei bolnave schizofrenice, la întrebarea „Ce ai mîncat ?“ : „Am 
mîncat ciorbă de hamsii cu lampă de ceară, cu ceapă călcată, cu 
dimineaţa fasole verde, lapte de frate masă cu varză ciorăpește 
trage brinza...“) 


DELIRUL 


Este o tulburare profundă a proceselor de gîndire. Ideea deli- 
rantă constă în judecăţi și raționamente care reflectă eronat reali- 
tatea și modifică patologic concepția despre lume a bolnavului și 
comportamentul său. 

În alte cazuri, noţiunile sînt corecte, ideile sînt ordonate, aso- 
ciaţiile sînt logice, dar premisa de la care pleacă bolnavul în con- 
struirea raţionamentului este greșită, neadecvată, adică nu reflectă 
realitatea obiectivă. În jurul acestor idei sau teme centrale se 
organizează un complex de alte idei greșite care se mențin ca 
atare timp îndelungat (delir sistematizat). Bolnavul psihic, spre 
deosebire de individul normal, nu-și dă seama de falsitatea acestor 
idei, dimpotrivă el crede cu putere în realitatea şi adevărul lor. 
În delirul sistematizat, bolnavul este conştient, nu prezintă tulbu- 
rări de orientare, iar comportarea lui pînă la un anumit punct este 
aproape normală. Delirul poate fi însoţit sau nu de halucinaţii. 

Temele delirurilor sistematizate sînt foarte numeroase și variate. 

Delirul de persecuție se caracterizează prin aceea că 
bolnavul se crede persecutat sau urmărit de una sau mai multe 
persoane, de o organizaţie, de autorităţi, care vor să-i facă rău, să-l 
vire la puşcărie, să-l dea afară din serviciu sau din casă, să-l 
omoare, să-i răpească anumite drepturi. Bolnavul caută să se apere 
reclamînd autorităților pe presupușii lui duşmani, sau chiar ata- 
cîndu-i pe aceștia. El devine astfel din persecutat, persecutor. 

Delirul de negaţie este un delir cu caracter depresiv 
în care bolnavul este convins că nu mai are organele vitale, că 
organismul nu-i mai funcţionează, sufletul este mort, corpul este 
în descompunere etc. Acest fel de delir se întilneşte mai ales în 
psihoza melancolică (în special de involuţie). 

Delirul ipohondric are tot un caracter depresiv; bol- 
navul este preocupat în mod exagerat de sănătatea sa, se socotește 
tot timpul ameninţat să-şi piardă viața prin boli grave (cancer, 
infecții grave, leucemie), interpretează diferite tulburări banale 
drept semne ale acestor boli. 

În delirulde metamorfoză bolnavul se crede trans- 
format într-un animal, o plantă sau un obiect. Alteori este con- 
vins că o parte din corpul său este făcută din lemn, din cauciuc 
sau dintr-un segment de plantă sau animal (de exemplu, mîna 
este de sticlă sau este o copită de cal). 

Delirul ipohondric şi delirul de metamorfoză se întîlnesc îndeo- 
sebi în melancolie, parafrenie, schizofrenie, în paralizia generală 
progresivă. 

In delirul de gelozie bolnavul crede tot timpul că parte- 
nerul (soţ, soţie, iubită) încearcă să-l înșele și interpretează cele 
mai obișnuite gesturi sau cuvinte ale acestuia drept dovezi ale 
adulterului sau desfriului. Acest delir se întilnește în toxicomania 
alcoolică, paranoia şi psihozele bătrînilor. 

Un alt tip de delir este delirul de mărire sau de gran- 
doare, care se asociază de obicei cu delirul de bogăţie. Bolna- 
vul se consideră genial, cel mai puternic, cel mai frumos, cel 
mai bogat om din lume; alteori crede că este mare general, 
ministru, rege, împărat al universului, inventator de geniu (delir 
de invenţie) sau fiul, sau urmașul unor mari personalități 
(delir de filiaţie). 

Delirul erotoman sau erotomania este caracterizat 
prin convingerea pe care o are bolnavul că este iubit de o anu- 
mită persoană, de obicei cu o situație socială superioară sau deo- 
sebită (actriţă, scriitoare, muziciană, directoarea unei întreprinderi). 
Bolnavul consideră cele mai neînsemnate gesturi ale persoanei res- 

pective drept dovezi de iubire adresate numai lui. De aceea o 
urmărește permanent, îi scrie scrisori de dragoste, o acostează, 
devine chiar agresiv. 

In delirul de influenţă bolnavul este convins că ideile 
sale, comportamentul său sînt influențate sau dictate de la dis- 
tanţă de anumiţi dușmani cu ajutorul hipnozei, al telepatiei sau 
anumitor aparate imaginare. 

Delirul mistic (religios) este caracterizat prin con- 
vingerea bolnavului că este alesul sau trimisul lui dumnezeu pen- 
tru a converti pe oameni la o nouă credinţă, pentru a întemeia 
o nouă biserică. El vorbeşte cu duhurile sfinte, cu îngerii, se luptă 
cu diavolul, pentru a-i salva pe păcătoşi. 

Aceste deliruri se întilnesc în special în paralizia generală, în 
parafrenie, paranoia, psihozele de involuţie. 


OBSESIILE 


Sint tulburări de gîndire manifestate prin apariţia în con- 
știința bolnavului, contrar voinţei sale, a unor reprezentări, idei, 
sentimente, pe care se străduiește să le îndepărteze, deoarece își 
dă seama de caracterul lor patologic, dar de cele mai multe ori 
nu reuşeşte. 

Obsesiile se întîlnesc în primul rînd în psihastenie, în nevro- 
zele obsesive, fobice, apoi în paralizia generală, schizofrenie etc. 


FOBIILE 


Cele mai frecvente sînt fobiile, caracterizate prin teama exa- 
gerată de un anumit lucru: de exemplu, frica de animale sau 
zoofobia; frica de spaţiile deschise (pieţe, străzi largi, cîmpuri) 
sau agorafobia; frica de spaţiile închise (camera de locuit, 
liftul) sau claustrofobia ; frica de boli sau nozofobia. 


5. TULBURARILE DE VORBIRE 


Sint strîns legate de tulburările de gindire, deoarece, evident, 
omul își exprimă gîndirea prin intermediul limbajului vorbit 
şi scris. 

Dintre tulburările de limbaj de natură psihică mai des întil- 
nite menţionăm : 

Logoreea — vorbirea fără întrerupere, rapidă, cu voce 
puternică. uneori ţipată, se întilneşte de obicei în sindroamele 
maniacale. 

Verbigeraţia este o înşiruire de cuvinte sau propoziții, 
uneori stereotipe, lipsite de înțeles, așa cum se observă la bătrinii 
cu demențe, la schizofreni sau în stările de confuzie mintală. 

Mutismul este o tulburare care constă în aceea că bol- 
navul nu răspunde și nu comunică verbal deloc cu anturajul. Mutis- 
mul nu survine ca o consecinţă a unor leziuni ale analizatorului 
acustic sau aparatului fonator, care sint perfect normale, ci a unor 
halucinații, idei delirante sau negativismului, care îl fac pe bolnav 
să nu vrea să vorbească. 

Ecolalia se manifestă prin repetarea cuvintelor pe care 
bolnavul le aude la cei din jurul său. Bolnavul poate imita odată 
cu cuvintele şi mimica şi gesturile celor cu care vorbeşte. 

În vorbirea lor, bolnavii psihici pot întrebuința cuvinte bizare, 
fără sens, create de ei pentru a exprima anumite noțiuni sau idei, 
cuvinte denumite neologisme. De exemplu, un bolnav schizo- 
frenic denumea „pilimac“ ceva sau pe cineva despre care credea 
că se găseşte în capul său. 

Scrisul poate fi alterat, oglindind și el tulburările proce- 
selor de gindire ale bolnavului psihic. Scrisul poate fi dezordonat, 
cu rîndurile ascendente sau descendente, cu literele foarte mari sau 
foarte mici, cu scriere de la dreapta la stînga, incoerent sau cu 
stereotopii (scrierea la nesfirșit a unui cuvint sau expresii). 


TULBURĂRILE DE AFECTIVITATE 


Prin afectivitate se înțelege totalitatea stărilor psihice subiec- 
tive ale individului (tendinţe, sentimente, emoţii, pasiuni etc.), 
legate de satisfacerea trebuinţelor sau dorințelor sale în raport cu 
realitatea obiectivă. 

În cazul în care trebuințele sau dorințele sînt satisfăcute, apar 
stările afective pozitive (mulțumirea, bucuria, veselia, euforia, entu- 
ziasmul) ; în cazul în care nu sînt satisfăcute, apar stări afective 
negative (nemulțumirea, dezgustul, tristețea, durerea psihică, frica, 
mînia, ura, disperarea). Ținind seama de caracterele lor fundamen- 
tale — intensitate și durată —, stările afective au fost clasificate 
în următoarele categorii : 

Dispoziţiile sînt stări afective generale de intensitate 
mai slabă şi de durată mai lungă, determinate de condiţiile bune 
sau rele de viață, de muncă, de sănătate (starea de bună dispo- 

ziție, de calm, de optimism sau, dimpotrivă, de proastă dispoziţie, 
de plictiseală, de iritare). 

Afectele sint trăiri emoţionale intense, dar cu durată rela- 
tiv scurtă, cum ar fi o bucurie sau o durere mare și neașteptată, 
o criză de minie, spaimă bruscă etc. 

Sentimentele sînt stări afective de durată, cu un con- 
ținut mai complex, oglindind atitudinea individului față de mediu, 
în special față de mediul social (dragostea față de familie, faţă de 
patrie, față de frumosul artistic, disprețul faţă de exploatatori, 
faţă de hoţi etc.). 

Pasiunile sînt stări afective deosebit de puternice și de 
stabile, cu un conţinut complex, care domină activitatea și gin- 
durile individului. Pasiunile pot avea un caracter pozitiv (pasiu- 
nea pentru descoperiri științifice, pentru colecţionarea de opere de 
artă) sau negativ (pasiunea jocurilor de noroc, pasiunea pen- 
tru bani). 

Tulburările de afectivitate se manifestă fie prin creşterea exa- 
gerată a stărilor afective, fie prin scăderea pînă la dispariţie a 
acestor stări, fie prin apariţia lor nemotivată sau motivătă de idei 
delirante. 

Euforia este o stare de veselie exagerată, de bucurie și 
optimism, asociată de obicei cu logoree, mimică vioaie, mobilitate 
exagerată, întilnită în special în sindroamele maniacale. 

Tristeţea exagerată, cu vorbire rară și înceată, între- 
tăiată de oftaturi și suspine, cu activitate motorie redusă, cu mimică 
săracă se întilnește în stările depresive și sindroamele melancolice. 

Stările de euforie și tristeţe exagerată se pot intilni la același 
bolnav în perioade alterninde, ca in psihoza maniaco-depresivă. 

Indiferenţa afectivă (atimia) se manifestă prin 
reacţii afective slabe sau absente la evenimentele din mediul încon- 
jurător. Astfel, pe unii bolnavi schizofrenici nu-i interesează ce se 
întîmplă cu soția sau cu copiii lor, nu-i mai interesează profesia, 
aspectul lor exterior. 

Tot la bolnavii schizofrenici se poate observa inversiu- 
nea afectivă, manifestată prin reacţii afective paradoxale 
(bolnavi care își urăsc părinţii, copiii, prietenii față de care ar 
trebui să aibă sentimente de dragoste). 

Tot ca tulburări de afectivitate sint considerate manifestarea 
exagerată a unor trăsături ca: orgoliul, zgircenia, gene- 
rozitatea, gelozia în boli cum sînt psihopatiile, para- 
lizia generală, demenţa de involuţie, paranoia. 

TULBURĂRILE VIEȚII INSTINCTI 


Viaţa instinctivă este reprezentată de totalitatea activităţilor 
individului îndreptate spre satisfacerea nevoilor sale în vederea 
menţinerii vieţii și perpetuării speciei. Aceste activităţi, numite şi 
instincte sau trebuinţe, sînt înnăscute atit la animale, cit și la om; 
la om, însă, instinctele sînt influențate de factorii sociali. Instinc- 
tele se împart în două mari grupe : 

1. Instincte de conservare a vieţii individului : instinctul de 
alimentare, de apărare. 

2. Instincte de conservare a speciei : instinctul sexual, instinctul 
matern. 

Instinctele se pot modifica, pot apărea sau dispărea în func- 
ție de anumite modificări metabolice sau hormonale ce se petrec 
în organism. De exemplu, instinctul sexual apare la o anumită 
vîrstă şi dispare la o alta, în funcţie de dezvoltarea şi apoi invo- 
luţia glandelor sexuale. 

La om. instinctele sau trebuinţele pot prezenta modificări 
caracterizate fie prin creștere sau scădere exagerată, fie prin trans- 
formări calitative (pervertire). 

Tulburările instinctelor de conservare « vieți: individului. 
Instinctulalimentar sau trebuinţa de hrană poate fi exa- 
gerat la bolnavii demenţi, oligofreni, schizofrenici sau cu paralizie 
generală, care mănîncă mari cantităţi de alimente (polifagie). Cînd 
bolnavul bea cantităţi mari de apă, vorbim de potomanie. 

Lipsa poftei de mincare (anorexia) se întilnește frecvent în 
sindroamele melancolice și în nevroze. 

Anorexia trebuie deosebită de refuzul de alimente (sitio- 
fobia) întîlnit la bolnavii schizofrenici, paralitici generali, para- 
frenici sau melancolici care nu acceptă hrana fie din cauza unor 
idei delirante (mincarea e otrăvită, este inutil să mănince deoarece 
nu mai au stomac sau intestine), fie din cauza unei idei de sinu- 
cidere (vor să moară prin inaniţie). 

Pervertirea instinctului alimentar se manifestă prin consumul 
unor lucruri necomestibile (pămînt, hirtie), adeseori dezgustătoare — 
insecte, materii fecale (coprofagie). 

Instinctul de apărare poate fi exagerat şi aceasta se 
manifestă prin frica excesivă de accidente, de microbi, de boală, 
de moarte, întilnită în special în sindroamele anxioase. Diminuarea 
instinctului de apărare pînă la dispariţie se traduce prin indife- 
rență față de pericole, prin automutilare (bolnavul își smulge 
părul, dinţii, își amputează degetele, urechile, se autocastrează etc.) 
sau sinucidere. 

Tulburările instinctelor de conservare a speciei. Instinctul 
sexual sau de reproducere poate fi exagerat, diminuat sau per- 
vertit. Nevoia exagerată de a avea raporturi sexuale se numește 
nimfomanie la femeie și satiriazis la bărbat; această tul- 
burare se întilnește frecvent în manie, în toxicomanii, în paralizia 
generală, la demenţii senili. Scăderea pînă la dispariție a dorinţei 
de a avea raporturi sexuale (impotenţă la bărbați, frigiditate la 
femei) se întilneşte în stările depresive, schizofrenii, demenţe etc. 

În bolile psihice se întîlnesc frecvent modificări de ordin cali- 
tativ ale instinctului sexual, denumite perversiuni sexuale. 

Masturbaţia (onania) constă în obţinerea satisfacţiei 
sexuale prin excitarea organelor sexuale fie cu mina, fie cu anu- 
mite obiecte (la femei). Masturbaţia se întilnește și la indivizii 
absolut normali puşi în anumite condiţii de viaţă (la adolescenţi 
în lipsa unui partener de sex opus, la deţinuţi, în internate etc.). 
Dar, spre deosebire de indivizii normali, la care masturbaţia dis- 
pare odată cu revenirea la viaţa normală, la bolnavii psihici mas- 
turbaţia înlocuiește complet actual sexual normal. 

Homosexualismul constă în satisfacerea trebuinţelor 
sexuale cu parteneri de același sex. Această tulburare se întil- 
nește mai frecvent la bărbat (pederastie) decit la femeie (lesbia- 
nism). Ca și masturbaţia, homosexualismul poate fi practicat de 
indivizi normali, în anumite condiţii (detenţie, în cazărmi, inter- 
nate etc.) ; la aceşti indivizi, însă, abaterea de la normal are carac- 
ter trecător, dispărind odată cu dispariţia condiţiilor respective, pe 
cînd la bolnavii psihici ea are caracter permanent. 

Sadismul constă în obţinerea satisfacţiei sexuale prin pro- 
vocarea unei suferințe mai mici sau mai mari partenerului (înţe- 
pare, lovire, mușcave, uneori chiar mutilare). 

Masochismul constă în obţinerea satisfacţiei sexuale prin 
suferinţă fizică sau morală provocată de către partener (insulte, 
biciuire, lovire etc.). 

Bestialitatea (zoofilia) constă în satisfacerea nevoii 
sexuale prin raporturi sexuale cu animalele. Se întilneşte în spe- 
cial la bolnavii cu un grad pronunţat de oligofrenie. 

Exhibiţionismul constă în obţinerea satisfacţiei sexuale 
prin expunerea organelor genitale în public (în fața persoanelor 
de sex opus). Se întilnește mai ales la bărbaţi, în demenţele senile, 
paralizia generală progresivă și unele psihopatii. 

Tulburările instinctului matern, mai rare în patologia psihia- 
trică, se manifestă prin scăderea pînă la dispariţie a afecțiunii 
pentru copil, alteori chiar prin aversiune şi ură faţă de acesta. 

TULBURĂRILE ACTIVITĂȚII MOTORII 


Activitatea motorie a unui individ este reprezentată de totali- 
tatea actelor motorii conștiente, ordonate, cum sint mimica, ges- 
tica, atitudinea, mersul etc. îndreptate spre un anumit scop, cores- 
punzător realităţii imediate sau îndepărtate. 

Exagerarea activităţii motorii poate fi observată 
în sindroamele de agitație maniacală în cursul cărora bolnavii se 
mișcă tot timpul, gesticulează fără încetare, dansează, cîntă, au 
mimica extrem de mobilă. 

Diminuarea activităţii motorii, cu mimica săracă, 
gesturi rare şi lente, vorbire de asemenea rară și înceată, de multe 
ori şoptită, se întilneşte în melancolie și în stările de confuzie. În 
starea de stupoare, activitatea motorie este nulă, bolnavii stau imo- 
bili, cu fața inexpresivă (amimie), şi nu răspund la excitanţii din 
mediu (întrebări, atingeri, ciupirea tegumentelor). 

O tulburare gravă a activităţii motorii este catatonia (încor- 
dare, stringere). Clinic, se exprimă prin acte motorii bizare, 
absurde, nemotivate, fără scop ; dintre acestea amintim : atitudi- 
nea catatonică — se caracterizează prin păstrarea timp îndelungat 
a unor poziţii neobișnuite (cu un picior sau o mină ridicate, culcat 
cu capul ridicat de pe planul patului, poziţia în cocoș de pușcă, 
ghemuit pe vine etc.). Unii bolnavi păstrează pentru mult timp o 
anumită poziţie imprimată de examinator (catalepsie). Aceste tul- 
burări au fost denumite stereotipii de atitudine şi se 
întîlnesc în special în schizofrenie. Există însă și stereotipii 
de mișcare, manifestate clinic prin repetarea nemotivată timp 
îndelungat a unui act motor oarecare (un gest de salut, semnul 
crucii, pieptănatul părului, o expresie vorbită sau scrisă etc.). 

În cadrul catatoniei sau sindromului catatonic a fost inclus și 
negativismul. Negativismul se traduce prin refuzul bolnavu- 
lui de a răspunde adecvat excitanților din mediul intern sau extern. 
Astfel, unii bolnavi îşi rețin timp îndelungat urina și/sau materiile 
fecale, nu înghit saliva, nu mănîncă, nu vor să meargă, să vor- 
bească şi, în general, refuză orice solicitare din afară. Se opun 
cu putere la tentativele examinatorului de a le deschide gura, de 
a le îndoi unul din membre, de a-i dezbrăca. În alte cazuri bol- 
navul efectuează mișcări exact contrarii celor care i-au fost soli- 
citate (de exemplu, dacă i se cere să ţină gura închisă, el o des- 
chide). Negativismul se întilneşte în special la schizofreni. 

Impulsiunile sau acţiunile impulsive sînt acte motorii bruște, 
imprevizibile, ilogice care întrerup de multe ori starea de imobi- 

litate catatonică. Astfel, bolnavul se scoală brusc din pat, fuge 
cîțiva paşi, apoi se reîntoarce şi se culcă la loc; sau se repede 
pe neaşteptate și lovește o persoană din jur, apoi se întoarce 
calm la locul său. Aceste acte se pot repeta la fel de neașteptat 
timp îndelungat. Impulsiunile se întîlnesc de asemenea în schizo- 
frenie, dar și în stările de confuzie sau în raptusurile melancolice. 

Tot în categoria actelor impulsive au fost incluse și fugile, 
vagabondajul şi ticurile. 

Fuga este un act motor în cursul căruia bolnavul simte nevoia 
irezistibilă de a pleca de acasă. El își părăsește locuinţa şi ajunge 
in alte cartiere, în alte orașe, uneori la distanţe apreciabile de 
domicilul său. În timpul acestor fugi unii bolnavi rămîn conștienți 
(psihopaţii, maniacalii, adolescenţii cu tulburări de comportament), 
alții nu (demenţii senili, paraliticii generali, schizofrenicii) ; primii 
pot motiva de ce şi cum au ajuns într-un anumit loc, ceilalţi nu-și 
motivează actul impulsiv, pentru că nu ştiu nici de ce şi nici cum 
şi-au părăsit locuința. 

Vagabondajul este un act motor asemănător fugii, în 
cursul căruia bolnavul rătăceşte timp îndelungat prin diferite locuri, 
oraşe, regiuni, duciînd o viaţă fără nici un scop. Se întilnește de 
asemenea la psihopaţi, oligofreni, schizofrenici. 


R TULBURARILE DE PERSONALITATE 

Personalitatea unui individ este reprezentată de totalitatea 
funcțiilor şi însușirilor sale psihice în strînsă legătură și inter- 
dependență. 

Personalitatea, ca sinteză a vieții psihice a individului, se for- 
mează în anumite condiții de viață socială, fiind direct influențată 
de procesul de educație și de particularitățile istorice, politice și 
culturale ale epocii în care trăieşte individul. 

Datorită complexității conținutului său, care practic înglobează 
toate procesele psihice esențiale, tulburările de personalitate se 
întîlnesc în aproape toate afecțiunile psihice. Dintre cele mai des 
întilnite amintim : 

Nedezvoltarea personalității, datorită nedezvol- 
tării proceselor psihice esențiale (gîndire, memorie), se întilnește la 
oligofreni. 

Demenţa este o afecțiune psihică ce evoluează către scăderea 
globală a intelectului și degradarea personalităţii, bolnavul ajun- 
gînd să aibă o personalitate de tip inferior. Autocontrolul şi spiri- 
tul critic se pierd, gîndirea devine săracă, memoria scade. Demenţa 

se întilnește în sindroamele de involuţie senilă, după meningoence- 
falite, după traumatisme craniocerebrale, la vechii epileptici. 

Personalitatea disarmonică, întilnită în special la 
psihopaţi, se manifestă prin instabilitate psihică, tulburări de com- 
portament, dificultăţi de adaptare la condiţiile de viaţă obișnuite. 

Dedublarea personalităţii se observă în schizofre- 
nie și în unele deliruri sistematizate: bolnavul este convins de 
existența unui alt eu al său, a unui dublu, sau a unei alte fiinţe 
care coexistă în corpul sau in spiritul său, alături de ființa şi 
eul propriu. 

Depersonalizarea se manifestă prin impresia pe care 
o are bolnavul că nu trăiește in realitate, că nu mai este el, ci 
o altă fiinţă ; aceasta îl face să caute permanent să se regăsească, 
să revină la viaţa reală. 


' CAPITOLUL 2 


METODE DE INVESTIGAŢIE 
PARACLINICĂ ÎN PSIHIATRIE 


A. METODE DE DIAGNOSTIC BIOLOGIC 
EXAMENUL LICHIDULUI CEFALORAHIDIAN (L.C.R.) 


Fără să aibă importanţa pe care o are în neurologie, exame- 
nul L.C.R. aduce totuşi o serie de date preţioase în diagnosticul 
tulburărilor psihice de cauză organică (tumorală cerebrală, vascu- 
lară, encefalitică, traumatică). Un interes particular îl prezintă exa- 
menul L.C.R. în diagnosticul paraliziei generale progresive 
(R.B.-W. pozitivă, reacţia cu benzoe coloidal de tip sifilitic), pre- 
cum și în sindromul de hipotensiune lichidiană, care însoțește unele 
forme de manie acută, depresie melancolică, demenţă, con- 
fuzie etc. 

În afară de măsurile de pregătire şi de supraveghere a bol- 
navului după puncţia lombară, amintite în capitolul de explorări 
funcţionale neurologice, atragem încă o dată atenţia asistentei asu- 
pra obligaţiei de a duce imediat după puncție 
lichidul la laborator. Aceasta deoarece întirzie- 
rea efectuării analizelor poate duce la modifi- 
cări ale componentelor LCR, în special în pri- 
vinţa numărului elementelor celulare. 


EXAMENUL SINGELUI 


Examenul sîngelui poate furniza date prețioase în urmărirea 
evoluţiei bolnavilor. Astfel, ureea sanguină prezintă valori foarte 
crescute la bolnavii cu deliruri acute ; proteinemia este scăzută 

în marile stări de denutriţie ; colesterolemia crește în alcoolismul 
cronic şi în psihozele de involuţie. 

Analizele serologice (RB.W, testul Nelson) sint 
importante în diagnosticul tulburărilor psihice de origine sifilitică. 
În unele stări confuzionale și melancolii se constată alterarea pr o- 
belor de disproteinemie. Colinesteraza serică 
poate fi crescută în nevrozele de tip isteric și anxios și în psihoza 
maniaco-depresivă. 


B. METODE DE ELECTRODIAGNOSTIC 
EXAMENUL ELECTROENCEFALOGRAFIC (E.E.G.) 


Reprezintă, ca și în clinica neurologică, un mijloc valoros de 
investigare paraclinică. Fără a fi elementul hotăritor, electroence- 
lograma poate orienta în multe cazuri diagnosticul și terapeutica 
unor dificile cazuri de boli psihice. De fapt, importanţa deosebită 
a examenului E.E.G. în psihiatrie constă în aceea că el permite 
depistarea sau eliminarea cauzelor organice neurologice ale bolilor 
psihice. Astfel, apariţia unui focar de anomalii bioelectrice de tip 
virf-undă la un bolnav cu automatisme gestuale va orienta dia- 
gnosticul şi terapeutica în direcţia unei epilepsii temporale ; apa- 
riția unor anomalii din banda delta, localizate frontal, la un bol- 
nav euforic, cu tendință la glume vulgare, va pleda pentru o 
tumoare cerebrală ş.a.m.d. 

În afară de stabilirea etiologiei și terapeuticii adecvate în tul- 
burările psihice de natură organică, electroencefalograma ajută şi 
la diagnosticul anumitor afecţiuni psihice de natură nedeterminată. 
Astfel, fără a fi caracteristice, s-au descris alteraţii ale traseelor 
E.E.G. în toate psihozele acute, precum și în schizofrenie, în psiho- 
zele maniaco-depresive, în psihopatii, în nevroze. Întrucit aceste 
anomalii ale traseelor E.E.G. sînt, în multe cazuri, direct proporţio- 
nale cu intensitatea, durata și reversibilitatea tulburărilor psihice, 
se pot face aprecieri asupra gravităţii, evoluţiei și prognosticului bolii. 

În fine, examenul electroencefalografic permite stabilirea con- 
traindicaţiilor unor tratamente (electroșoc, insulinoterapie, timolep- 
tice). 


ELECTRODERMOGRAMA 


Electrodermograma sau reflexul psihogalvanic (R.P.G.) este re- 
prezentată de modificarea conductibilității electrice a tegumentelor, 

provocată de tulburări neurovegetative simpatice. Aceste tulburări 
apar în urma unei stări emoționale induse printr-un anumit stimul. 
Reflexul se poate înregistra tot cu ajutorul electroencefalografului 
şi apare sub forma unei curbe cu amplitudine și durată variabile. 
Modificări ale R.P.G. se înregistrează în isterie, nevroze, melan- 
colie ş.a. 


EXAMENUL ELECTROMIOGRAFIC (E.M.G.) 


Electromiografia este utilizată în psihiatrie mai ales pentru 
urmărirea terapiei intensive cu neuroleptice. 


ALTE METODE DE ELECTRODIAGNOSTIC 


Rheoencefalografia ajută la precizarea diagnosticului 
tulburărilor psihice din ateroscleroza cerebrală, precum şi în afec- 
ţiunile psihice ale bătriînilor, cum sînt demenţele senile şi presenile. 

Ecoencefalografia este utilă în precizarea diagnosticu- 
lui tulburărilor psihice din procesele expansive intracraniene, în 
special în hematoamele cerebrale. 


METODE DE RADIODIAGNOSTIC 


RADIOGRAFIA CRANIANĂ 


Este întrebuințată, ca și examenul E.E.G., tot în scopul diagnos- 
ticului etiologic al unor tulburări psihice. Tehnicile folosite sînt 
în general aceleași ca și în neurologie : radiografia simplă, pneumo- 
encefalografia (P.E.G.) şi, mult mai rar, ventriculografia şi arte- 
riografia. 

Examenul radiologic poate pune în evidenţă existenţa atrofiilor 
corticale în cazul demenţelor presenile, etilismului cronic, parali- 
ziei generale progresive, schizofreniei ; poate evidenția hidrocefalia 
în cazul tulburărilor psihice posttraumatice sau în cazul paraliziei 
generale progresive ; de asemenea poate evidenția deplasările sis- 
temului ventricular în cazul cînd tulburările psihice se datorează 
unei tumori cerebrale etc. 


SCINTIGRAFIA CEREBRALA (GAMMA-ENCEFALOGRAFIA) 


Este utilizată în diagnosticul tulburărilor psihice de origine 
tumorală cerebrală. 

EXAMENUL PSIHOLOGIC 


Am lăsat la urmă descrierea examenului psihologic al bolna- 
vului nu pentru că acesta ar fi mai puţin important, ci pentru că 
în cadrul acestui subcapitol ne vom limita să notăm doar citeva 
noţiuni mai esenţiale, referitoare la metodele de examen psihologic, 
metode care de fapt sint tratate pe larg în cadrul disciplinei de 
psihologie. 

În prezent nu se poate concepe un examen psihiatric complet 
fără investigarea psihologică a bolnavului cu ajutorul testelor 
(test = examen). 

Testele psihologice sint niște probe obiective cu ajutorul cărora 
se cercetează aptitudinile, personalitatea unui individ. 

Dintre cele mai cunoscute teste psihologice amintim testele 
pentru determinarea coeficientului intelectual Q.I. (Binet-Simon, 
Wechsler-Bellevue sau W.A.I.S.). Aceste teste cuprind probleme de 
informaţie şi înțelegere generală, raționament aritmetic, memoria 
cifrelor, vocabular, clasare de imagini etc. Răspunsul la fiecare 
problemă este notat, iar rezultatul e transformat în Q.I. — coeficient 
intelectual sau de inteligență. Acesta este modificat în stările de 
deteriorare mintală (oligofrenie, demenţe, tulburări posttraumatice, 
toxice, vasculare). 

În ultimii ani, ca o reacţie împotriva metodelor prea analitice 
de investigare separată a funcţiilor psihice (atenţie, memorie, gîn- 
dire, afectivitate etc.), au luat o dezvoltare deosebită metodele de 
investigare a personalităţii în întregul ei, a aspectelor de sinteză 
ale vieţii psihice. 

Dintre acestea, cele mai răspiîndite sînt scalele de eva- 
luare, chestionarele şi metodele proiective. 

Scalele de evaluare sînt metode obiective de apreciere 
a comportamentului individului. Aprecierea este făcută de către 
examinator, care notează fiecare simptom psihic, în funcţie de in- 
tensitatea lui, cu o notă. Notele acordate sint apoi prelucrate sta- 
tistic, rezultatul final fiind o apreciere cantitativă obiectivă a com- 
portamentului bolnavului. 

Chestionarele sînt probe compuse dintr-un număr varia- 
bil de întrebări (ajungînd, de xemplu, pînă la 550 la inventarul de 
personalitate multifazic Minnesota — M.M.P..) la care bolnavul 
trebuie să răspundă prin „da“, „nu“, „nu ştiu“ sau prin „adevărat”, 
„fals“, „nu ştiu“. 

În funcţie de scorurile obţinute, se apreciază trăsăturile psihiee 
patologice ale persoanei investigate. 

Metodele proiective deși investighează personalitatea 
sub aspect global, ca un tot, asemănător cu metodele obiective de- 
scrise mai sus, nu ajung la o exprimare cantitativă a rezultatelor, ci 
la o descriere calitativă a personalităţii celui examinat. Acest „portret 
descriptiv“ al personalităţii este mult mai complet decît rezultatele 
testelor psihometrice amintite. 

Cea mai utilizată dintre aceste metode este testul Ror- 
schach. Acest test constă în a prezenta celui examinat un număr 
de 10 planșe standard, care au imprimate fiecare cite o pată de 
formă şi culoare diferite și a-i cere să spună ce își imaginează că 
reprezintă fiecare pată. Răspunsurile înregistrate cu maximă pre- 
cizie sînt cotate şi interpretate după anumite reguli. Testul, prin 
faptul că evidenţiază trăsăturile patologice ale personalităţii bolna- 
vului investigat, este un mijloc auxiliar de real folos în diagnosti- 
cul tolilor psihice. 


CAPITOLUL 3 


PSIHOZE SIMPTOMATICE ȘI ORGANICE 


PSIHOZE INFECȚIOASE 


Psihozele infecțioase sînt reprezentate de tulburările psihice 
complexe care apar în cursul şi din cauza unei boli infecțioase cu 
localizare somatoviscerală sau nervoasă. 

Semne clinice. Reacţia psihică individuală variază în func- 
ţie de caracterul și gravitatea infecţiei, vîrsta bolnavului, starea sănă- 
tăţii sale, în special a sistemului nervos central. Cel mai frecvent 
întîlnite tulburări sînt stările de confuzie cu halucinaţii și delir, 
care survin îndeosebi la copii și adolescenţi. Simptomul dominant 
este delirul cu variantele sale : 


DELIRUL FEBRIL 


Apare în stările infecțioase, cu febră peste 39—40”, este de scurtă 
durată şi dispare fără urme odată cu dispariția febrei. El nu pre- 
zintă particularităţi deosebite manifestîndu-se în același fel in toate 
stările febrile, indiferent de etiologia acestora. Tulburările psihice 
încep de obicei cu stare de obnubilare, însoțită de agitație motorie, 
pentru ca treptat să apară iluziile, falsele recunoașteri, apoi halu- 
cinaţiile vizuale, cel mai ades cu caracter neplăcut, care ingrozesc 
pe bolnav. 


DELIRUL INFECȚIOS 


În cursul delirului infecțios, în afară de starea de confuzie și 
halucinaţiile vizuale neplăcute, întovărășite uneori și de haluci- 

naţii auditive, este caracteristică starea de vis (onirică). Halucina- 
ţiile în acest caz se desfășoară ca un vis, sau ca la cinematograf, 
scenele și evenimentele halucinatorii fiind legate între ele mai mult 
sau mai puţin coerent. 

Uneori delirul infecțios se manifestă prin stereotipii de atitu- 
dine, verbale sau de mișcare, ca într-un sindrom catatonic, alteori 
prin euforie, logoree, ca în stările maniacale. 

Vom aminti pe scurt citeva boli infecțioase curente și tulbu- 
rările psihice mai importante care apar în cadrul acestora. 

Gripa se întovărășește cel mai ades de confuzie cu delir 
febril sau chiar stupoare. 

În scarlatină se întilneşte, în timpul perioadei de stare, 
delirul oniric cu halucinaţii terifiante. 

În reumatismul poliarticular acut bolnavii pot 
prezenta stări confuzionale cu agitaţie sau delir de tip oniroid. 

În pneumonie, febră tifoidă, encefalite etc. pot 
apărea stări confuzionale însoţite de delir febril. 

Un tablou clinic destul de complex a fost descris la bolnavii 
tuberculoși. La începutul bolii ei prezintă modificări caracte- 
riale (invidie, neîncredere, izolare) care amintesc schizofrenia. În 
fazele terminale, dimpotrivă, bolnavii pot fi optimişti, euforici, cu 
uşoară neliniște amintind stările hipomaniacale. 

Evoluție şi prognostic. Durata tulburărilor psihice de- 
pinde de gravitatea bolii infecțioase care le-a dat naştere, putind 
să ajungă la săptămîni și chiar luni de zile. Prognosticul este în 
general bun, cu excepţia unor cazuri grave la care tulburările psi- 
hice se intensifică progresiv pină la starea de delir toxic. 

În perioada de convalescenţă după o boală infecțioasă, se poate 
observa în anumite cazuri persistența unor interpretări delirante 
fragmentare  corespunzind stărilor halucinatorii din timpul bolii 
(delir rezidual). 

Complicaţia cea mai obișnuită este însă astenia postinfecţioasă, 
care apare după bolile infecțioase grave. Fa se manifestă prin stare 
de oboseală permanentă, tristețe cu accese de plins, lipsa poftei de 
viaţă, plictiseală, izolarea de anturaj — simptome care pot imita 
tabloul unei schizofrenii. Prognosticul este însă favorabil, deoarece 
după o perioadă mai lungă sau mai scurtă de timp, aceste tulbu- 
rări dispar fără a lăsa urme. 

Tratamentul. Întrucît tulburările psihice apar în general în for- 
mele grave ale bolilor infecțioase, tratamentul va fi cel cauzal — 
antibiotic —, efectuat obligatoriu în spital. Tratamentul de 
urgenţă şi adecvat al bolii infecțioase previne de cele mai multe 
ori apariţia tulburărilor psihice. 

Tratamentul igieno-dietetic şi medicamentos al bolii infecțioase 
va fi completat cu tratament psihotrop, care va trebui să combată 
in primul rînd starea de agitație comună tuturor acestor bolnavi. 

Se vor administra medicamente sedative (bromuri de calciu, 
sodiu, potasiu şi amoniu, Nervocalm, Pasinal), hipnotice (Fenobar- 
bital, Ciclobarbital), neuroleptice (clorpromazină — Clordelazin, le- 
vomepromazină — Nozinan, Romergan etc.), liniştitoare (Napoton, 
Diazepam). În stările halucinator-delirante se vor administra Halo- 
peridol, Triperidol, dar numai sub supravegherea specialistului psi- 
hiatru. 


NEUROLUESUL 


Tulburările psihice cauzate de invadarea sistemului nervos de 
către infecția sifilitică apar cu precădere în perioada terţiară de 
evoluţie a luesului, dar uneori se pot întilni, într-o formă mai 
uşoară, și în perioadele primară și secundară. 

Astfel, în perioada primară s-au descris la unii bolnavi 
stări de astenie cu cefalee, iritabilitate, randament scăzut în muncă 
sau stări de depresiune și neliniște. 

În perioada secundară au fost observate stări confu- 
zionale cu agitaţie, insomnie, uneori halucinaţii, ca în psihozele 
infecțioase. 

Perioada terțiară este perioada în care se manifestă tul- 
burările majore psihice ale neuroluesului, constituite în forme cli- 
nice bine definite. Dintre acestea, paralizia generală pro- 
gresivă sau, mai pe scurt, paralizia generală, rămine cea 
mai importantă formă de manifestare psihică a sifilisului cerebral. 


PARALIZIA GENERALĂ PROGRESIVĂ 


Această afecţiune poartă numele de paralizie generală progre- 
sivă nu pentru că bolnavul ar prezenta o paralizie motorie a în- 
tregului corp, ci pentru că în cursul acestei afecțiuni se produce 
o scădere globală şi progresivă a activităţii nervoase superioare, o 
adevărată paralizie a funcţiilor psihice ale individului. 

Etiopatogenie. Paralizia generală apare după 3 pină la 20 de 
ani de la primoinfecţia luetică, în funcţie de virsta la care a avut 
loc contaminarea şi de felul tratamentului. Boala se manifestă la 
sifiliticii netrataţi sau trataţi insuficient. Paralizia generală poate 
apărea la orice vîrstă, chiar și la copii (sifilis congenital). Se înti!- 

neşte în mod egal la ambele sexe. Există o serie de factori care ar 
favoriza apariția paraliziei generale : intoxicaţiile cronice şi în pri- 
mul rînd alcoolismul, rezistenţa scăzută a organismului la infecţii 
datorită diverselor afecţiuni organice, traumele psihice, surmena- 
jul, traumatismele craniocerebrale. 

Paralizia generală se declanșează tardiv, deoarece agentul cau- 
zal, treponema, este reţinut ani de zile la nivelul barierei hemato- 
encefalice (adică la nivelul vaselor meningiene şi intracerebrale) și 
numai după această lungă perioadă de adaptare invadează scoarţa 
cerebrală. 

Semne clinice. Tulburările psihice în paralizia generală constau 
în scăderea globală și treptată a funcţiilor nervoase superioare, cu 
aspect demenţial. 

Evoluţia bolii se desfăşoară in trei perioade : 

Debutul este lent, tulburările psihice apărind pe nesimţite. 
Cele mai deseori bolnavii se pling de tulburări de memorie şi aten- 
ție şi de astenie, cu scăderea capacității de muncă. Ei ne relatează 
că uită cu ușurință lucrurile cele mai obișnuite : să încuie ușile; 
să-şi facă cumpărăturile de fiecare zi sau chiar să-și îndeplinească 
obligaţiile de serviciu etc. Uneori apar tulburări de comportament 
de tip expansiv — bolnavul devine euforic, gălăgios, irascibil, cer- 
tăreț, agresiv, cu porniri erotice nestăpinite, în timp ce alteori apar 
tulburări de tip depresiv — bolnavul devine tăcut, retras, trist, 
indiferent, deprimat. Mai rar debutul se face printr-un act anti- 
social : furturi cu caracter absurd (furtul unor obiecte fără valoare 
și de care bolnavul nu are nevoie sau furt în văzul lumii), tentative 
de viol, exhibiţionism. 

Perioada de stare se caracterizează prin scăderea sau slă- 
birea tuturor proceselor psihice. Atenţia se fixează cu greu şi obo- 
seşte rapid, astfel încît bolnavul nu reușește să urmărească o idee 
pînă la capăt ; ne putem da seama de aceasta în cursul convorbirii 
cu bolnavul. Tulburările proceselor de percepție se manifestă prin 
iluzii, false recunoașteri sau halucinaţii. Memoria prezintă deficite 
severe, în special memoria evenimentelor recente — bolnavul „uită 
de la mînă pînă la gură“, uită unde și-a pus lucrurile cu citeva mi- 
nute mai devreme, uită cifrele şi numele proprii. Procesele de gin- 
dire sînt afectate în totalitate : elaborarea ideilor este lentă, aso- 
cierile se fac greoi, în special cînd e vorba de noțiuni abstracte. 
Calculele mintale, chiar cele mai simple, se efectuează cu mare di- 
ficultate sau cu greşeli grosolane. Frecvent apar idei delirante cu 
teme diverse (de mărire, de filiație, de invenţie, erotomană, de 
persecuție). Delirul cel mai des întîlnit este delirulde mărire, 
de bogăţie ; bolnavul se consideră fabulos de bogat, de puternic, 

spune că are comori nenumărate, moșii, uzine şi — altruist — e 
gata să le dăruiască celor din jur ; peste o clipă, însă, cere un leu 
ca să-şi cumpere țigări, fără să sesizeze absurdul situaţiei. Delirul 
este variabil, aşa încît după o zi-două, bolnavul se crede trimisul lui 
dumnezeu pe pămînt, împăratul universului, mare inventator etc. 

Afectivitatea este schimbătoare, bolnavul trece foarte 
ușor de la veselie la tristețe sau minie şi invers. Majoritatea bolna- 
vilor devin egoiști, violenţi, pierd simţul rușinii (urinează în pu- 
blic, umblă goi). 

Activitatea paraliticului general nu are un scop anumit, 
este dezordonată, voința slăbită, chiar şi instinctul de 
conservare a vieţii este alterat, bolnavii se automutilează, 
devin coprofagi sau prezintă negativism alimentar. 

Acest complex tablou psihic se asociază cu tulburări severe 
somato-viscerale: scădere ponderală marcată, tulburări tro- 
fice ale pielii (ihtioză, vitiligo) și fanerelor (friabilitatea unghiilor, 
căderea părului), microadenopatii generalizate, osteoporoză cu frac- 
turi frecvente nedureroase (în cazul asocierii cu tabesul), tulburări 
digestive, leziuni sifilitice cardiovasculare, hepatice și renale. 

Sindromul neurologic traduce afectarea țesutului ner- 
vos. Bolnavul are o figură inexpresivă, datorită unei atonii a mus- 
culaturii mimicii, mersul este nesigur, semnul Romberg prezent, 
reflexele osteotendinoase sînt vii, uneori cu clonus al piciorului 
sau rotulei. Sensibilitatea dureroasă este diminuată, ceea ce explică 
automutilările pe care și le provoacă deseori bolnavii. Aproape 
totdeauna există tremurături ale extremităților, mișcări bizare de 
mestecare, de sugere, de scirșnire a dinţilor. Afectarea nervilor 
cranieni se traduce prin inegalitatea sau mioza pupilelor, semnul 
Argyll-Robertson, dispariţia reflexelor fundului de git cu mari tul- 
burări de deglutiţie și fonație. Vorbirea este disartrică, scrisul tremu- 
rat, inegal, cu multe greșeli ortografice. 

Perioada terminală este caracterizată prin progresia tulburări- 
lor psihice pînă la demenţă. Mersul devine din ce în ce mai dificil, 
bolnavul ajungînd să nu mai poată părăsi patul ; apare incontinenţa 
sfincteriană, tulburările de deglutiţie se agravează, astfel că bolna- 
vul mănîncă cu mare greutate. Ca la orice bolnav cronic imobili- 
zat și gatos, moartea survine în stare de marasm, prin infecţii 
pulmonare, urinare sau cutanate. 

Examene de laborator. Reacţiile specifice pentru sifilis sînt 
intens pozitive în sînge, în sifilisul netratat. 

Reacţiile specifice pot fi de asemenea pozitive în L.C.R., 
dar uneori se pot negativa după tratament antisifilitic, deși simpto- 
matologia clinică nu se modifică. Albuminorahia este crescută, cu 

reacţia Pandy intens pozitivă, iar numărul de limfocite foarte mare. 
Uneori se constată și hipertensiunea L.C.R. 

Tratament. Măsurile de profilaxie a neuroluesului cu tulburări 
psihice sînt identice cu cele amintite la capitolul despre neurolues. 
Tratamentul curativ este în primul rînd etiologic și constă în ad- 
ministrarea penicilinei după aceleași reguli ca şi pentru tabes. 

Se asociază, de asemenea, cure de vitamine, medicamente bio- 
trofice, stimulante ale metabolismului cerebral. 

Psihoterapia și ergoterapia dau rezultate satisfăcătoare în pri- 
mele stadii ale paraliziei generale. 

În stadiul terminal, îngrijiriile ce trebuie acordate acetor bol- 
navi de către cadrele medii sint aceleași ca pentru orice bolnav 
imobilizat, gatos și dement. 


TOXICOMANIILE 


Prin toxicomanie se înţelege o autointoxicaţie cronică, conștien- 
tă, născută din necesitatea patologică a unor indivizi de a consuma 
o anumită substanţă toxică. 

Substanțele toxice pe care bolnavii fie le ingeră, fie le absorb 
pe cale endonazală, le fumează sau și le injectează, fac parte din 
categorii chimice diferite ; în funcţie de efectul lor, aceste substanțe 
pot fi euforizante, excitante, hipnotice, halucinogene etc. 

Toxicomaniile cu răspîndirea cea mai mare sînt alcoolomania 
pansan cronic) și narcomania (morfinomania, cocainomania). 
n multe țări capitaliste este de asemenea răspîndită toxicomania 
cu marijuana (haşiş) şi cu dietilamida acidului lisergic (L.S.D.). În 
țara noastră, prin măsurile riguroase de control al stupefiantelor 
şi al medicamentelor ce dau dependență, acest ultim gen de toxi- 
comanii apare într-un număr extrem de redus de cazuri. 


ALCOOLISMUL (ALCOOLOMANIA) 


Sub numele de alcoolism se înțelege totalitatea manifestărilor 
patologice determinate în organism de ingestia băuturilor alcoolice. 

Alcoolismul constituie în momentul de față o problemă de să- 
nătate publică de importanță majoră pentru multe țări ale lumii. 
Fiind cea mai răspîndită dintre toxicomanii, alcoolomania repre- 
zintă, după bolile cardiovasculare, bolile mintale și cancer, a 4-a 
cauză de morbiditate în aceste țări. Însemnătatea problemei alcoolis- 
mului este cu atît mai mare, cu cit această toxicomanie tinde să 
afecteze grupe de virstă din ce în ce mai tinere, iar efectele ei se 

resimt pe toate planurile: pe plan economic, prin absenteismul 
alcoolicilor în procesul de producţie, cheltuieli de spitalizare pentru 
afecțiunile psihice și somatice provocate sau agravate de alcool, 
pensionări precoce ; pe plan social, prin dezorganizarea familiilor 
alcoolicilor, favorizarea infracţionismului, răspîndirea toxicomaniei 
prin tendinţa alcoolicilor de a face prozeliţi ; pe plan biologic, mai 
ales, prin efectele nocive asupra urmașilor (afecţiuni neuropsihice, 
somatice, malformații etc.). De aceea s-a spus, și nu fără temei, 
că „alcoolul face mai multe victime decît ciuma și războiul la un loc“. 

Un rol important în apariţia alcoolismului îl deţin condiţiile 
social-economice. Nesiguranţa zilei de miine, teama de șomaj, vio- 
lenţa sub toate aspectele, munca excesivă, toate racile ale societăţii 
capitaliste, împing individul să caute uitarea în paharul cu alcool. 
La acestea se adaugă nivelul cultural-educativ scăzut, mulţi dintre 
alcoolici considerind alcoolul un adevărat aliment pentru organism, 
dacă nu chiar un leac pentru anumite boli. 

Există și la noi păreri, din păcate încă destul de răspindite, 
că „un păhărel de ţuică înainte de masă măreşte pofta de mîncare“, 
că „vinul te întărește“, „îți dă putere“, „iţi face singe” sau că 
„a bea bere sau vin nu înseamnă a consuma alcool“. E bine de 
ştiut că berea cea mai „inofensivă“ conţine între 4—7% alcool, 
vinul între 5—15%0, iar băuturile distilate, printre care şi coniacul 
şi wisky-ul. atît de „apreciate“ de unii tineri inconştienţi, pină la 
50%, alcool. E uşor de imaginat ce ravaje poate să producă mai 
ales într-un organism tînăr această cantitate de toxic ingerată zil- 
nic, chiar în „doze“ mici. 

Semne clinice. În funcţie de simptomatologie, toxicomania al- 
coolică îmbracă mai multe forme clinice. 

Intoxicația alcoolică acută sau beţia este provo- 
cată de ingestia ocazională de băuturi alcoolice în cantitate mai 
mică sau mai mare. Tulburările provocate de intoxicație nu se in- 
stalează brusc. ci treptat, şi sînt direct proporţionale cu cantitatea 
de alcool ingerată şi cu capacitatea de rezistenţă individuală la 
efectele toxice ale alcoolului. 

Intoxicația alcoolică acută se manifestă, la rindul său, sub două 
forme : 


BEȚIA SIMPLA 


Se întilnește cel mai des şi apare după ingestia ocazională de 
alcool. Tabloul clinic cuprinde nu numai tulburări psihice, ci și 
somatice ; tulburările somatice pot ajunge, în funcţie de gravitatea 
intoxicației, pînă la comă și moarte. La început, bolnavul are un 

sentiment de bună dispoziţie, de optimism, este vesel, glumește, 
vorbește mult, gesticulează, cîntă, îmbrățișează pe cei din preajma 
sa, este exagerat de generos ; treptat, devine arțăgos, începe să 
tipe, să-i înjure pe cei din jur, sare la bătaie, pentru ca progresiv, 
chiar dacă nu mai continuă să bea, să se instaleze tulburări neuro- 
logice evidente : tulburări de echilibru în ortostaţiune și în mers 
(mers ebrios), mișcări dezordonate, vorbire disartrică, solilocvie 
(vorbire de unul singur). La o anumită cantitate de alcool ingerată, 
în funcţie de individ, intoxicatul devine somnolent, obnubilat, apoi 
cade într-un somn profund cu caracter comatos. 

La trezirea din somn, intoxicatul revine la normal ; persistă to- 
tuși unele fenomene reziduale (cefalee, greață, anorexie, stare gene- 
rală proastă). 

Dacă însă cantitatea de alcool ingerată a întrecut capacitatea de 
rezistență a organismului, intoxicatul trece din starea de somn 
comatos în cea de comă profundă şi moare. 


BEȚIA PATOLOGICĂ 


Este tot o formă de intoxicație acută care se întilneşte mai rar. 
Survine de obicei la persoanele cu tulburări psihice sau neurologice 
în antecedente (psihopaţi, epileptici etc.). 

La aceştia intoxicația alcoolică provoacă tulburări psihice mult 
mai grave, deși tulburările neurologice sînt minore sau pot lipsi 
cu totul — mersul, mișcările şi vorbirea nefiind modificate vizibil, 
aceasta creează impresia că intoxicatul este normal. Acești indivizi 
pot prezenta stări de confuzie, halucinaţii înspăimîntătoare, idei de 
persecuție, de gelozie patologică, crize de furie, de violenţă sau de 
depresiune melancolică. În cursul acestor stări, intoxicatul poate 
comite acte deosebit de grave : lovirea sau chiar uciderea unor per- 
soane  întilnite întimplător, alteori sinuciderea. După dispariţia 
acestor tulburări, bolnavul nu-şi aminteşte nimic din cele întimplate 
în timpul beţiei (amnezie lacunară). 


DIPSOMANIA (BEȚIA PERIODICĂ 


Este un sindrom care se manifestă periodic prin nevoia imperi- 
oasă de a bea alcool. În plină stare de sănătate, bolnavul devine 
neliniștit, deprimat, își pierde pofta de mîncare pentru ca într-o 
bună zi să plece brusc de acasă, să intre într-o cîrciumă și să bea 
cantităţi, uneori considerabile, de alcool. După citeva zile, timp în 
care bolnavul continuă să bea alcool în cantități mari, se instalează 

un somn profund şi de durată, apoi accesul încetează. La trezire, 
pe lingă starea generală rea, bolnavul este dezgustat și ruşinat de 
tot ce s-a petrecut în timpul perioadei de beţie. El duce după aceea 
o viaţă absolut normală, nu bea deloc alcool, pină la un nou acces 
de dipsomanie. Datorită caracterului său de impulsiune, mulţi au- 
tori nu consideră dipsomania drept o formă clinică de alcoolomaniei, 
ci un sindrom în cadrul psihozei maniaco-depresive, psihopatiilor 
sau epilepsiei. 


ALCOOLISMUL CRONIC 


Reprezintă de fapt adevărata alcoolomanie, deoarece numai în 
acest caz este vorba de manifestări patologice somato-psihice sta- 
bile, provocate de ingerarea repetată, timp îndelungat, de alcool. 
Cantitatea de alcool pe care alcoolicul o bea zilnic nu este mare, 
dar ea fiind ingerată cu regularitate se acumulează în organismul 
care nu o mai poate metaboliza. 

Semnele clinice se manifestă atit prin tulburări somato- 
viscerale, cît și neuropsihice. La examenul obiectiv tegumentele 
apar palide, veștede, faciesul ridat prematur, cu ectazii vasculare 
pe pomeţii obrajilor, faţa este roşie, buhăită (figura de beţiv). Sim- 
ptomele digestive sint numeroase : lipsa poftei de mincare este 
aproape regula, bolnavul are senzaţia de sete permanentă, mu- 
coasa bucală este uscată și roșie, limba saburală ; foarte mulţi alco- 
olici se pling de pirozis, dureri epigastrice, senzaţie de greață și 
deseori au vomismente. Tranzitul intestinal este încetinit, ficatul 
mărit și dureros, trădind adesea un proces de ciroză. Tulburările 
cardiovasculare sînt de asemenea constante : tahicardie, uneori sub 
formă de crize paroxistice, tulburări de ritm cu extrasistolie, crize 
de angină pectorală, hipertensiune arterială. 

Ca simptome neurologice, alcoolicul prezintă deseori tulburări 
de echilibru în mers, vertije, exagerarea reflectivității osteotendi- 
noase, tulburări de sensibilitate cu parestezii la nivelul extremită- 
ţilor, dureri profunde și crampe musculare. Tremurăturile miinilor, 
uneori ale limbii și capului sînt un semn aproape obligatoriu. Afec- 
tarea nervilor cranieni se evidenţiază prin scăderea mirosului, tul- 
burări de vedere (vedere dublă, scăderea acuităţii vizuale, strabism), 
nistagmus, alterarea gustului. Vorbirea este modificată, de obicei 
disartrică. Semnele psihice sînt de asemenea numeroase și grave: 
alcoolicul este aproape permanent prost dispus, exagerat de sus- 
ceptibil, irascibil ; treptat se izolează de oameni, devine singuratic, 
tăcut, egoist, indiferent. Începe să-şi neglijeze familia, munca, ți- 

nuta. Odată cu trecerea timpului decade tot mai mult: pentru a-şi 
procura banii de băutură recurge la furturi de acasă sau de la locul 
de muncă, la escrocherii. 

Viaţa familiei sale devine un infern : își maltratează uneori 
cu sălbăticie soţia și copiii. Schimbă frecvent locurile de muncă 
din cauza absenţelor și a neglijării sarcinilor profesionale. Mulţi 
alcoolici ajung infractori și suportă rigorile legii. Uneori iau hotă- 
rirea să renunțe la băutură și chiar urmează o cură de dezintoxi- 
care, dar după puţin timp cad din nouă pradă viciului. 

Viaţa fără alcool se transformă într-un chin insuportabil — 
alcoolicul trebuie să bea tot timpul, de cum se trezește și pînă la 
culcare. Tulburările somatopsihice se agravează, somnul este plin 
de vise înspăimîntătoare — animale sălbatice, monştri înfricoșători 
îl urmăresc pentru a-l sfișia ; bolnavul se trezește îngrozit din 
aceste vise. 

Treptat se instalează tulburări de memorie, alterarea gîndirii — 
proces progresiv care sfirșește cu demența alcoolică. Evoluţia 
către demenţă este ireversibilă chiar dacă alcoolicul renunță com- 
plet la băutură. El sfirșește în stare de marasm prin infecţii pulmo- 
nare, cutanate sau urinare. 

În cursul evoluţiei  alcoolomaniei, bolnavul poate prezenta 
unele complicaţii psihice acute sau subacute provocate de factori 
diverși (boli intercurente, traume psihice, exces de alcool sau su- 
primarea bruscă a acestuia). Dintre acestea, cele mai grave sînt: 


DELIRIUM TREMENS 


Se manifestă clinic prin apariţia unei stări de confuzie cu de- 
lir acut și alterarea stării generale. Bolnavul are figura congestio- 
nată, privirea înspăimîntată, tremură din tot corpul, îi clănțăne din- 
ţii. Febra poate atinge 40°, transpiraţiile îl acoperă în întregime, 
pulsul este tahicardic, tensiunea arterială crescută. Uneori în 
aceste condiții pot apărea crize convulsive. Simptomele do- 
minante sînt iluziile și mai ales halucinaţiile 
vizuale cu caracter înspăimîntător. Dintre acestea, 
cele mai caracteristice sînt zoopsiile — vederea unor animale (cîini, 
pisici, șobolani, șerpi, insecte) care îl urmăresc pe bolnav, se urcă 
pe pat, pe corpul său, pentru a-l sfișia. Mai rar bolnavul are și 
halucinaţii auditive (aude dușmani care îl insultă sau îl ameninţă), 
olfactive (simte mirosuri de cadavre, de fecale), tactile (simte in- 
secte care îi merg pe sub piele, se simte prins într-o rețea de 
sîrmă). Bolnavul participă activ la conţinutul stării delirante, face 
eforturi să se îndepărteze de animalele care-l urmăresc, se zbate, 

fuge, sare de la înălțime. Această stare de agitaţie extremă poate 
dura cîteva zile, după care bolnavul începe să se liniștească. Doar- 
me mult și profund, febra scade, tremurăturile diminuează, transpi- 
rațiile şi tahicardia dispar. Alteori starea generală evoluează spre 
agravare şi bolnavul moare prin colaps, sau stare de rău convulsiv, 
uneori chiar în primele 24 de ore de la declanșarea accesului. 


DELIRUL SISTEMATIZAT ALCOOLIC 


Se caracterizează prin instalarea, de obicei progresivă, a unui 
delir halucinator sau de gelozie. Delirul halucinator are caracter 
de persecuție : bolnavul are halucinaţii vizuale și auditive, se vede 
urmărit, aude ameninţări și de aceea încearcă să se apere atacînd 
și lovind pe cei din jur. 

Delirul de gelozie se manifestă prin convingerea că soţia îl în- 
şeală, convingere întărită de iluziile bolnavului (simte mirosul băr- 
baţilor pe îmbrăcămintea soţiei) și de halucinaţiile sale (îşi vede 
soția în braţele altui bărbat) ; ca urmare a convingerilor sale deli- 
rante, bolnavul îşi molestează soţia cu sălbăticie. Accesul delirant 
poate dura citeva săptămîni, după care dispare treptat. Se poate 
repeta de mai multe ori şi în cele din urmă duce la demenţă. 


SINDROMUL KORSAKOV 


Se manifestă ca o psihoză asociată cu polinevrită alcoolică. 
Bolnavul prezintă în special tulburări de memorie (de fixare) şi 
confabulaţie, precum și tulburări neurologice (abolirea reflexelor 
osteotendinoase, dureri musculare, hipoestezie cutanată etc.). Sin- 
dromul evoluează o perioadă mai lungă — pînă la un an, fie către 
vindecare, fie către agravare progresivă şi moarte. 


TRATAMENTUL ALCOOLOMANIEI 


Cea mai importantă acţiune de prevenire a alcoolismului este 
munca educativă, concepută ca un complex de măsuri ce vizează 
atît mediul familial, cît și cel școlar, profesional și extraprofesional 
(cultural, sportiv). Cadrele medii îşi au rolul lor în această vastă 
luptă împotriva alcoolismului, deoarece ele sint prezente frecvent 
in mediul familial, adică tocmai acolo de unde trebuie să înceapă 
această luptă. Astfel, interdicția de a se da copiilor băuturi alcoolice 
(nici măcar pentru a le gusta) trebuie să fie lege, iar adulților, 
în special celor cu un nivel cultural scăzut, trebuie să li se arate 
cu putere de convingere pericolul alcoolului consumat zilnic, chiar 
in cantitate mică. Această măsură educativă începută în familie 
trebuie continuată în şcoli, în special la clasele mari, deoarece 

elevii din aceste clase consideră consumul de băuturi alcoolice, 
mai cu seamă al celor cu conținut ridicat de alcool, drept o 
dovadă de maturizare. În școli trebuie prezentate filme, ţinute con- 
ferințe de către medici psihiatri, legiști, milițieni, procurori etc. 
care să scoată în relief efectele grave ale alcoolului (accese de de- 
lirum tremens, crime şi accidente provocate de alcoolici, familiile 
alcoolicilor etc.). Această ofensivă trebuie continuată în întreprin- 
deri și instituţii, în special acolo unde se constată un indice mare de 
absenţe de la lucru după zilele de salariu. Propaganda antialcoolică 
trebuie să cuprindă şi mediile de creaţie (actori, scriitori), sportivi, 
ştiut fiind că unii dintre aceştia vehiculează încă părerea greșită 
că „un păhărel stimulează imaginaţia şi forța creatoare“, uitindu-se 
faptul că alcoolul a fost cauza decăderii și dispariţiei precoce a 
multor talente remarcabile. 3 

Acțiunile de natură educativă trebuie completate cu măsuri 
generale de restringere a consumului de băuturi alcoolice, măsuri 
pe care statul nostru, profund preocupat de starea sănătății po- 
porului și a generațiilor viitoare, la aplică riguros şi permanent. 

Această campanie antialcoolică este necesară, deoarece alcoolis- 
mul odată declarat, pagubele aduse economiei şi societății, în 
general, sint foarte mari, iar șansele de recuperare a alcoolicului 
destul de mici și, în multe cazuri, nule. 

Tratamentul curativ al alcoolicului trebuie să înceapă întot- 
deauna cu plasarea bolnavului într-o secţie de specialitate (dezinto- 
xicare), în condiţii de repaus la pat și suspendarea totală a alcoolu- 
lui. În aceste secţii. alături de psihoterapie, aplicabilă numai la 
anumiţi bolnavi. se aplică și un tratament medicamentos. Acest tra- 
tament cuprinde medicamente cu efect de ameliorare a stării ge- 
nerale şi a funcţiilor diverselor sisteme şi organe, cum sînt vita- 
minele din grupul B, vitamina PP, glucoză 5%, în perfuzie intra- 
venoasă, Rovitrat, digitală, stricnină, diuretice etc. Medicația de 
repulsie urmărește elaborarea unui reflex condiţionat negativ (de 
repulsie, de dezgust) la ingestia unei băuturi alcoolice (de obicei 
cea preferată de pacient). Substanțele folosite în acest scop sint 
clorhidratul de apomorfină, disulfiramul, medronidazilul, iar la noi 
în ţară, Antalcoolul. 

Medicamentele psihotrope sint utilizate în special pentru com- 
baterea manifestărilor confuzo-onirice din intoxicația alcoolică 
acută (Meprobamat, Diazepam), a tremorului şi agitaţiei (Tiorida- 
zina, Napoton + clorpromazin), a delirurilor acute (Diazepam, Clor- 
metiazol), a deliriumului tremens (Clormetiazol). Cu toate posibili- 
tăţile terapeutice moderne, vindecarea bolnavilor alcoolici rămîne 
totuși o problemă nerezolvată ; majoritatea lor prezintă recăderi re- 

petate cu reluarea ingestiei de alcool şi evoluţia fatală spre demenţa 
alcoolică. 


TOXICOMANIILE MEDICAMENTOASE 


Sint autointoxicaţiile voluntare cu anumite substanțe medi- 
camentoase, de obicei analgetice (morfina, cocaina), stimulante 
(amfetaminele, cofeina) sau hipnotice (fenobarbitalul). 


MORFINOMANIA 


Morfinomania este intoxicația cronică provocată de introducerea 
voluntară și repetată a morfinei în organism. Prin efectele sale, 
este dăunătoare atit individului, cit și societăţii. 

Morfina este un alcaloid al opiului, întrebuințat ca analgetic 
sub formă injectabilă. Toxicomanii se recrutează de obicei din rîn- 
dul bolnavilor care au primit un timp injecții cu un preparat morfi- 
nic pentru o anumită afecţiune, sau din rîndul personalului ce 
manipulează aceste preparate (personal medico-sanitar, farmaciști, 
muncitori în industria medicamentelor sau familiile acestora). 
Urmează apoi cei din anturajul morfinomanilor, atrași la practica- 
rea acestei toxicomanii (prozeliţii), indivizi care sînt în general carac- 
tere slabe, instabile, lipsite de voinţă, greșit educați, parazitari. 
Aceştia, la rîndul lor, caută să facă noi prozeliţi, prozelitismul fiind 
o caracteristică a morfinomanului și a toxicomanului în general. 

Semne clinice. Morfina, în afară de efectul analgetic (dispariţia 
durerilor fizice), provoacă o stare de bine, de calm, de bună dispo- 
ziție. Greutățile vieţii dispar, forţele intelectuale par să se înzecească, 
totul apar în roz. Cînd efectul toxicului începe să scadă, se insta- 
lează însă o stare de apatie, de deprimare, însoţită de dureri de cap, 
amețeli, care îl fac pe bolnav să dorească să-și injecteze o nouă doză 
de drog. Treptat, dar destul de rapid, apar tulburări somatoviscerale 
din ce în ce mai grave. Bolnavul pierde în greutate, se girboveşte, 
hainele îi atirnă pe el. Faţa îi este palidă, îmbătrinită, ochii roşii. 
Pe tegumente se observă leziuni de grataj, semne multiple ale in- 
jecţiilor pe braţe, abdomen, coapse, uneori urme de abcese cutanate, 
consecința injecţiilor efectuate în condiţii de nesterilitate. Bolnavul 
prezintă frecvent accese febrile. Apetitul dispare, mucoasa bucală 
este roșie, limba saburală, tranzitul intenstinal încetinit. Sînt nelip- 
site tulburările sexuale grave (impotenţă totală, frigiditate). 

Neurologic, se constată diminuarea reflectivităţii osteotendinoase, 
tulburări de sensibilitate (parestezii), tremurături accentuate ale 
extremităților, mioză, fotofobie. 

Ca tulburări psihice, bolnavul prezintă scăderea atenţiei, len- 
toare în gîndire, deficit de memorie, indiferentism afectiv, insom- 
nii chinuitoare. 

Decăderea morală a morfinomanului se manifestă prin ac- 
tele cu caracter penal (furt, falsuri, înșelătorie) pe care le comite 
pentru a-și procura drogul. 

În cazul în care bolnavul nu-și poate injecta drogul, apare o 
stare de agitaţie paroxistică cu tahicardie, polipnee, crampe in- 
testinale, tendinţă la sincopă și colaps. Bolnavul plinge, se zbate, 
se tăvăleşte pe jos, imploră în genunchi să i se dea drogul. Uneori 
pot surveni o stare de obnubilare, halucinaţii vizuale și auditive. 
Injecţia de morfină suprimă brusc toate aceste simptome. 

Cu timpul, tulburările somato-viscerale și neuropsihice se 
agravează, bolnavul se demenţiază și moare în stare de cașexie, 
prin afecţiuni intercurente. 

Acest tablou se întilnește, cu unele modificări nesemnificative, 
şi în intoxicația cronică cu alte opiacee: heroină, dilaudid, 
codeină etc. 


COCAINOMANIA 


Practic inexistentă în țara noastră, cocainomania reprezintă un 
adevărat flagel pentru țările capitaliste în care organizații întinse de 
traficanţi atrag în special tineretul pe panta acestui viciu distru- 
gător. Cocaina provoacă tulburări somoto-psihice mult mai grave şi 
duce mult mai rapid la degradarea și la moartea individului decit 
toate celelalte stupefiante. Cocainomanii sau dependenţii la cocaină 
îşi administrează drogul fie sub formă de prize nazale (ca urmare se 
produce ulcerarea și necroza septului nazal), fie prin injecții ; din 
cauza condiţiilor nesterile în care se fac injecţiile, frecvenţa infec- 
țiilor cutanate este deosebit de mare. Dependenţa se instalează mult 
mai repede decit la morfină. Tot atit de repede se instalează tulbu- 
rările somato-viscerale menţionate și la morfinomani, cu diferența 
că sînt mult mai severe. În plus, apar foarte des halucinaţii tactile 
tinsecte care circulă pe sau sub piele), idei delirante. Bolnavii se 
degradează rapid și ajung de multe ori în închisoare pentru faptele 
cu caracter penal pe care le comit pentru a-și putea plăti drogul. 
Starea de confuzie delirantă, demenţa și mizeria fiziologică constituie 
sfirşitul acestor toxicomani. 


ALTE TOXICOMANII 


Locul acestor droguri „clasice“ tinde să fie luat în prezent de 
două substanţe mult mai ușor de procurat și mult mai ieftine : este 

vorba de marijuana (marihuana, hașiș) și L.S.D. (dietilamida acidului 
lisergic). Uşurința procurării acestor droguri, și în special a mari- 
juanei, face ca flagelul noii toxicomanii să se întindă cu repeziciune 
în rîndul tineretului debusolat din ţările capitaliste. 

Marijuana este o rășină produsă de planta Cannabis indica 
(cinepa indiană). cultivată în ţările calde. Toxicomania constă în in- 
troducerea repetată a drogului în organism pe cale respiratorie 
(țigări ce conţin un amestec de tutun și marijuana) sau, mai rar, pe 
cale digestivă. După inhalarea toxicului, persoana respectivă tră- 
iește mai multe stări, la început de veselie nestăpinită, de euforie, 
urmată de o perioadă de dezorientare temporo-spațială cu iluzii şi 
halucinaţii senzoriale şi motorii. În cursul stării de dezorientare, 
bolnavul poate comite acte antisociale (agresiuni, suicid). Intoxica- 
tul trece apoi printr-o perioadă de extaz : în stare de somnolenţă, 
toxicomanul este invadat de viziuni onirice care-i dau senzaţia de 
eliberare de legăturile existenţei, ale timpului și spaţiului. Urmează 
o ultimă perioadă, de somn neodihnitor, din care toxicomanul se 
trezește apatic, indispus, incapabil de activitate, stăpinit de gîndul 
de a-și procura o nouă doză de drog. 

Marijuana provoacă rapid toxicomanilor nu numai degradare 
fizică și intelectuală, ci şi grave tulburări de comportament, porniri 
violente, criminale, ceea ce face ca acest drog să aibă o periculozi- 
tate cu totul aparte din punct de vedere social. 

L.S.D.-ul este o substanţă semisintetică obţinută din secara 
cornută. Ca urmare a intoxicației cu L.S.D. apar halucinații vizu- 
ale complexe, tulburări în perceperea schemei corporale, deperso- 
nalizare. 

Dat fiind halucinaţiile vizuale pe care le provoacă L.S.D.-ul și 
substanţele înrudite, ele au primit numele de halucinogene. 

În ultimii ani, odată cu creșterea numărului de produse hipno- 
tice şi psihostimulante, a crescut și numărul dependenţilor la aceste 
medicamente. Astfel, există dependenți la meprobamat, la 
barbiturice, la amfetamine etc., datorită şi ușurinţei cu 
care se pot procura aceste medicamente. Ele nu au asupra persoa- 
nelor dependente efectele distrugătoare pe care le au alcoolul, 
opiaceele sau halucinogenele. Totuși este bine să se evite prescrierea 
curelor îndelungate cu aceste medicamente, în special la persoanele 
care prezintă tulburări psihice chiar ușoare în antecedente, deoarece 
dintre aceştia se recrutează în primul rînd toxicomanii. 

Tratamentul toxicomaniilor trebuie să înceapă cu măsuri con- 
crete de rezolvare a problemelor sociale majore (educarea în spiri- 
tul muncii, asigurarea locurilor de muncă, posibilitatea calificării 

într-o profesiune, retribuţie egală la muncă egală) cu care este 
confruntat mai ales tineretul. Ne-am referit în primul rînd la tine- 
ret, pentru că din rîndurile sale provine marea masă a toxicomanilor. 
Aceste măsuri trebuie însoţite de controlul riguros al producerii 
și consumului stupefiantelor și medicamentelor, corelat cu distru- 
gerea reţelelor de traficanţi, lucru imposibil de realizat în societatea 
capitalistă, în care legea de bază este profitul pe orice cale. 

Iată de ce în ţara noastră, în care toate aceste probleme sociale 
au fost de mult rezolvate, nu există practic problema toxicomaniilor. 

Tratamentul curativ începe cu internarea bolnavului în spital, 
într-un salon închis, unde nu va primi vizite din afară, urmată de 
suprimarea (sevraj) mai mult sau mai puţin bruscă a drogului, sub 
protecţia anumitor medicamente şi sub strictă supraveghere medi- 
cală. Înainte de a începe suprimarea toxicului, bolnavul va fi pre- 
venit asupra anumitor tulburări — senzaţie de rău, insomnii, ano- 
rexie, grețuri —, care pot surveni în această perioadă, și i se vor 
da asigurări că va fi ajutat să le depășească. 

Psihoterapia este elementul principal al tratamentului şi tot- 
odată elementul care dă cele mai bune rezultate, cu condiţia să fie 
aplicată timp îndelungat (4—6 luni). Tratamentul de sevraj în de 
pendența la morfină, heroină, codeină se face cu preparatul de sub- 
stituție Methadon. 


CAPITOLUL 4 


PSIHOZE DE INVOLUȚIE 


Sub numele de psihoze de involuţie sint reunite tulburările 
psihice cu anumite particularități, care apar la bătrineţe (virsta a 
III-a) sau în perioada care precede bătrineţea. Psihozele de involuţie 
se împart în două grupe, în funcţie de virsta la care apar : 

Psihoze presenile — survin de obicei între 45 şi 60 
de ani. 

Psihoze senile — survin după 60 de ani, de obicei între 
10 şi 80 de ani. 

Etiopatogenie. Tulburările psihice din psihozele de involuţie apar 
în urma modificărilor generale ale organismului, datorate proceselor 
de îmbătrinire (modificări vasculare aterosclerotice, metabolice, endo- 
crine), care influențează direct dinamica proceselor psihice. 

La acești factori determinanţi se adaugă factori favorizanţi sub 
forma diverselor afecţiuni somatice ale bătrineţii, traumatisme psi- 
hice de intensitate și durată variabile, condiţii de viaţă precare etc. 


PSIHOZELE PRESENILE 
MELANCOLIA DE INVOLUȚIE (DEPRESIA PRESENILĂ) 


Este o afecţiune care se manifestă prin stare de depresiune 
însoţită de neliniște, agitaţie psihomotorie și idei delirante de per- 
secuţie și autoacuzare. Se întilnește în special la femei și apare în 
majoritatea cazurilor după o traumă psihică. Debutul este în cele mai 
multe cazuri precedat de stare de neliniște, plictiseală și proastă 
dispoziţie. Bolnavii aşteaptă tot timpul să li se întîmple ceva neplă- 

cut în familie sau la serviciu, o nenorocire, o boală incurabilă. Trep- 
tat, odată cu accentuarea degradării psihice, tulburările se agravează 
şi apar idei delirante de negaţie (bolnavul afirmă că nu mai are inimă, 
stomac, creier, că este un cadavru). Ca urmare a ideilor delirante, 
bolnavul refuză hrana şi poate încerca chiar să se sinucidă. Falsele 
recunoașteri, ca și halucinaţiile auditive cu caracter neplăcut (bol- 
navul aude cum este acuzat, insultat) sînt, și ele, destul de frec- 
vente. 

Alteori, boala debutează acut, cu delir şi agitație psihomotorie 
în cursul căreia bolnavul nu-și găsește locul, umblă fără rost prin 
casă, se frămintă, aleargă prin cameră, își fringe mîinile, strigă după 
ajutor, se loveşte cu capul de ziduri, pradă unei agitaţii puternice. 

Evoluție și prognostic. Melancolia presenilă evoluea- 
ză în general pe parcursul mai multor ani, timp în care tulburările 
psihice se agravează treptat pînă la demenţă, stare în care bolnavul 
moare prin afecţiuni intercurente. Alteori, însă, evoluţia este mult 
mai rapidă, bolnavul trecînd succesiv din starea de confuzie agitată 
cu halucinaţii onirice şi negativism alimentar, în stare de cașexie 
urmată de moarte. 

Prognosticul este sumbru în această ultimă formă. 

Tratament. Măsurile de profilaxie a depresiei presenile 
se confundă cu tratamentul general al proceselor de îimbătrinire (pre- 
venirea HTA, a proceselor de ateroscleroză, a stărilor de tensiune 
psihică, a traumatismelor fizice și psihice, a bolilor somatice cro- 
nice etc.). 

Odată apărută, melancolia de involuţie se tratează numai în 
condiţii de spitalizare, singurele care pot asigura supravegeherea 
bolnavilor agitaţi sau a celor care încearcă să se sinucidă. 

Starea de agitaţie va fi combătută cu ajutorul sedativelor obiș- 
nuite (barbiturice, cloralhidrat, bromuri) şi neurolepticelor incisive 
(Haloperidol, 'Triperidol), asociate cu antiparkinsoniene. 

Sindromul depresiv necesită tratament îndelungat, uneori o 
perioadă de cîțiva ani. În acest timp, se administrează antidepre- 
sive de tipul amitriptilinei (Teperin) și nortriptilinei (Nortrilen), 
inhibitori ai MAO (nialamid) şi. în cazurile în care starea soma- 
tică a bolnavului o permite, se recurge la electroşoc. 

Rolul asistentei medicale constă în primul rînd în supraveghe- 
rea continuă şi atentă a acestor bolnavi în scopul prevenirii tenta- 
tivelor de sinucidere. Controlul frecvent al cordului şi tensiunii ar- 
teriale este obligatoriu, deoarece în cursul tratamentului cu anu- 
mite medicamente de tipul Antideprinului sau Levomepromazinei, 
bolnavii pot prezenta căderi tensionale cu tendinţă la colaps și tul- 
burări ischemice cardiace sau cerebrale. 

PSIHOZELE PARANOIDE DE INVOLUȚIE 


Sint afecţiuni psihice cu evoluţie îndelungată şi progresivă 
către slăbirea intelectului și demenţă. 

Semne clinice. Boala debutează treptat, bolnavii modi- 
ficindu-și la început comportamentul față de cei apropiaţi. Devin 
închiși, tăcuţi, bănuitori față de colegii de serviciu, față de prieteni, 
de vecini, alteori irascibili, grosolani, chiar agresivi în relaţiile cu 
aceștia. 

Curînd apar idei delirante de persecuție în legătură cu per- 
soanele din preajmă (vecini care var să le ia casa, rude care vor să-i 
otrăvească pentru a le moșteni „averile“, colegi invidioși pe calită- 
țile intelectuale deosebite ale bolnavilor și care-i urmăresc pentru 
a le lua postul etc.). Aceste idei sint întărite de halucinaţiile audi- 
tive pe care le au (bolnavii aud cum vecinii pun la cale o cursă în 
care să-i atragă, cum rudele pregătesc otrava sau aud prietenii care 
complotează). 

Bolnavii iau deseori măsuri de apărare — se baricadează în 
casă, sau devin agresivi faţă de cei considerați dușmani. 

Ideile delirante nu se încheagă totuși într-un delir sistematizat 
ca în paranoia sau parafrenie. 

Evoluție şi prognostic. Afecţiunea evoluează mulți 
ani cu perioade de agravare şi de ameliorare a simptomelor. Trep- 
tat însă bolnavul se demenţiază, elementele psihotice trecînd pe 
planul secund. Din acest motiv, prognosticul este nefavorabil. 

Tratamentul este asemănător în mare măsură cu al me- 
lancoliei de involuţie în privinţa profilaxiei și îngrijirii bolnavului. 

Ca tratament medicamentos se asociază neuroleptice sedative 
(Clorpromazină sau Levomepromazină) cu halucinogenolitice (Halo- 
peridol) și antiparkinsoniene. 


PSIHOZELE SENILE 
PSIHOZELE SENILE DELIRANT-HALUCINATORII 


Pot să preceadă instalarea demenţelor senile sau pot să apară 
concomitent cu acestea. 

Tulburările psihotice apar fie în timpul unei boli generale a 
organismului (pneumopatie, hepatită cronică), fie după un trauma- 
tism psihic (deces în familie, plecarea unui copil de acasă etc.). 

Semne clinice. Bolnavii prezintă idei delirante de persecuție ; 
urmăritorii şi persecutorii lor sint persoane din imediata apropiere — 

membrii familiei, vecinii, cunoscuţii —, despre care cred că vor 
să-i omoare, să le ia casa, pensia, bijuteriile, hainele. Deseori bol- 
navii sînt anxioși, pe fondul de anxietate putind să survină epi- 
soade de agitaţie psihomotorie. Delirul este însoţit de cele mai 
multe ori de halucinaţii auditive, vizuale și chiar cenestezice cu 
caracter neplăcut al căror conținut este legat de cel al delirului. 
Alteori bolnavii au dispoziţie euforică, sint veşnic surizători, opti- 
mişti, amabili, politicoşi. Comportamentul lor este însă copilărese, 
le lipsește conștiința bolii, nu-și dau seama de gravitatea situaţiei 
lor. Tulburările de tip halucinator-delirant se însoțesc de obicei şi 
de dezorientare totală în timp și spaţiu, false recunoașteri, confa- 
bulaţii fantastice. 

Evoluție și prognostic. Tulburările psihotice evolu- 
ează cu remisiuni și recidive repetate către demenţă. Alteori nu 
se produc remisiuni, tulburările halucinator-delirante se agravează 
odată cu scurgerea anilor şi în cele din urmă îmbracă aspectul clinic 
al demenţei senile. Prognosticul, şi într-un caz și în celălalt, este 
nefavorabil. 

Tratamentul, atît cel preventiv, cit şi cel curativ, este identic 
cu cel amintit la capitolul psihozelor presenile, adaptat — bine- 
înțeles — la starea somato-viscerală a fiecărui bolnav. 


DEMENȚELE 


Demenţa este un proces de pierdere treptată și ireversibilă a 
capacităţii intelectuale a individului, manifestat clinic prin scăderea 
pînă la dispariție a funcțiilor psihice, începînd cu cele mai diferen- 
țiate şi terminînd cu cele mai simple. 

Demenţele de involuţie se împart în două grupe, în funcţie de 
vîrsta la care apar și de caracterele anatomoclinice : 

Demenţele presenile. 

Demenţa senilă. 


DEMENȚELE PRESENILE 


Etiopatogenie. Demenţele presenile sint denumite şi de men țe 
atrofice, deoarece anatomopatologic au la bază un proces de de- 
generescenţă cu atrofia scoarței cerebrale fronto-temporo-parietale. 
Vîrsta la care apar se situează între 45 şi 65 de ani și afectează pre- 
dominant sexul feminin. În etiologia lor, pe lingă bolile obișnuite 
(boli vasculare, metabolice, toxice), este incriminată și ereditatea. 

S-au descris două forme de demenţă presenilă : 

BOALA PICE 


Are, ca toate demenţele, debut progresiv. Bolnavul incepe să 
prezinte tulburări de atenţie, uită cu ușurință, bagajul de idei de- 
vine din ce în ce mai sărac, judecata e superficială. Limbajul devine 
şi el sărac, cu tendința la repetarea stereotipă a aceloraşi expresii 
sau cuvinte. Aceeaşi tendinţă la stereotipie se observă și în mimica, 
gesturile şi acţiunile acestor bolnavi, de multe ori bizare şi inutile. 
Treptat ei devin din ce în ce mai lipsiţi de iniţiativă şi 
interes pentru ceea ce se petrece în jurul lor, apatici pînă la 
inerție totală. 

În perioada avansată a bolii, tulburările psihomotorii se agra- 
vează, bolnavii nemairecunoscînd obiectele din jur și nemaiștiind 
să le întrebuinţeze. Mimica devine din ce în ce mai săracă pînă la 
amimie completă. Limbajul se reduce la repetarea stereotipă a 
acelorași propoziţii sau cuvinte sau la repetarea cuvintelor pe care 
le aud la cei din jur (ecolalie). Bolnavii pot prezenta crize de 
pierdere bruscă a tonusului muscular, uneori 
și a conșştienţei, fără ca acestea să fie crize epileptice. 


BOALA ALZHEIMER 


Mai frecventă decit boala Pick, debutează pe nesimţite, dar 
evoluează rapid, astfel că în cîteva luni bolnavul prezintă o mar- 
cată degradare psihică. 

Boala începe cu tulburări de memorie și dezorientare în timp 
şi spaţiu, stări de agitaţie psihomotorie în timpul zilei sau noaptea, 
crize de minie și strigăte. 

Tulburările caracteristice și în acelaşi timp precoce sînt tul- 
burările de vorbire ; ele se manifestă prin dificultatea de a denumi 
un obiect, amestecarea denumirilor, repetarea stereotipă a aceleiași 
fraze, cuvint sau silabe ; această repetare a unei silabe este con- 
siderată de unii autori patognomonică pentru boala Alzheimer. 
Bolnavii nu mai știu să se îmbrace, să se dezbrace, să măniînce, să 
ajungă în camera lor. O altă caracteristică a acestei boli este 
hipertonia musculară de tip extrapiramidal. 

Examene de laborator. Electroencefalograma nu prezintă mo- 
dificări particulare în aceste forme de demenţă presenilă. Ea este 
însă utilă în diagnosticul diferenţial cu tumorile cerebrale frontale 
al căror tablou psihic este asemănător cu cel al bolii Pick şi 
Alzheimer. 

Pneumoencefalograma pune în evidență de obicei dilatația 
ventriculilor cerebrali. 

Evoluție și prognostic. Evoluţia acestor forme de demenţă este 
gravă, bolnavul sfirșește imobilizat la pat, cu incontinenţă sfincte- 
riană, cașexie şi moarte în 5—6 ani de la debut. Moartea survine 
prin afecțiuni intercurente respiratorii, infecţii urinare sau ale 
tegumentelor. 


DEMENȚA SENILA 


Este o afecţiune caracterizată prin scăderea globală, progresivă 
şi ireversibilă a funcţiilor psihice însoţită de degradare fizică. 

Etiopatogenia acestei boli psihice este complexă și de- 
ocamdată controversată. Cei mai importanţi factori cauzali se pare 
că sînt în primul rînd factorul ereditar — riscul apariţiei bolii 
fiind de 4,3 ori mai mare la descendenţii demenților senili decît 
la restul populaţiei ; în al doilea rînd sînt incriminaţi numeroși 
factori toxici şi infecţioşi care au acţionat asupra creierului de-a 
lungul vieţii individului. Acești factori provoacă modificări vascu- 
lare cerebrale și leziuni degenerative neuronale cu atrofie cerebrală 
întinsă pe zone importante. 

Printre factorii favorizanți se numără virsta — procentul de 
îmbolnăvire crește brusc după virsta de 75 de ani, precum şi trau- 
mele psihice — moartea soțului (soţiei), schimbarea locuinţei, aban- 
donarea bătrînului de către familie etc. 

Semne clinice. Boala debutează în majoritatea cazurilor 
cu tulburări progresive de memorie, care apar cu mulţi ani înainte 
ca boala să fie descoperită. 

Bolnavii uită în special faptele și evenimentele mai noi, achi- 
zițiile recente (de exemplu, o limbă străină învățată în urmă cu 
cîţiva ani, cunoștințe profesionale căpătate mai recent etc.). La tul- 
burările de memorie, care uneori pot trece neobservate, se asociază 
treptat tulburările de comportament : bolnavii devin egoişti, bănu- 
itori faţă de cei din jur, susceptibili, indiferenți la necazurile altora, 
neglijenţi în ţinută (fig. 40) sau în ceea ce priveşte activitatea obișnu- 
îtă (uită robinetul de gaz sau de apă deschis, uită ușa descuiată). 
Cu trecerea timpului, tulburările de memorie se agravează vizibil, 
amnezia evenimentelor recente întinzindu-se treptat şi la amintirile 
vechi, puternic ancorate în memoria bolnavului. Tulburările de 
atenţie, prezente în acest stadiu al bolii, favorizează tulburările 
memoriei de fixare. Într-o bună zi bolnavii pot dispărea de acasă, 
ca să fie găsiți vagabondind pe maidane, de unde adună zdrenţe, 
ghete rupte, cutii de conserve goale, tinichele şi alte resturi inutile, 

pentru a le aduce acasă. Unii din ei pot comite în această perioadă 
acte cu caracter penal: de exemplu, tentative de viol asupra 
copiilor. Procesul de degradare psihică avansează şi, ca 
urmare, bolnavul este dezorientat în timp şi spaţiu: nu ştie 
în ce an, lună şi zi se găsește, unde se află în momentul res- 
pectiv, nu mai știe unde locuiește, nu mai recunoaşte salonul și 
patul din salonul în care e internat, 
nu-i mai recunoaște pe cei apropiaţi, 
uneori nici pe cei din familia sa. 

Dezorientarea se extinde şi la 
propria persoană : nu mai știe cîți 
ani are, unde s-a născut, ce profesie 
are, dacă e căsătorit, dacă are copii 
sau cum se numeşte. Nu se mai re- 
cunoaște nici în fotografii sau în 
oglindă. Vorbirea devine incoerentă. 
Singura preocupare a bolnavului este 
satisfacerea de cele mai multe ori 
exagerată a nevoilor fizice: de 
exemplu, mănîncă foarte mult (buli- 
mie). 

Tulburările psihice descrise sint 
însoţite de tulburări neurologice și 
somato-viscerale tot atit de grave: 
fa 3 tulburări cardiovasculare severe, tul- 

i burări de mers care imobilizează în 
Ag iE E ri cele din urmă bolnavul la pat), in- 
spital. continență sfincteriană, cașexie. În 
acest stadiu survine moartea prin 

boli intercurente, infecţii cutanate sau urinare. 

Tratamentul. Măsurile de profilaxie în demenţa senilă sînt 
în special de ordin social-educativ. Viaţa bătrînilor, începînd chiar 
cu momentul pensionării, trebuie organizată în aşa fel încît perioada 
de activitate fizică şi intelectuală să fie prelungită cît mai mult 
posibil. Rolul personalului mediu este acela de a îndemna pensio- 
narii și, în general virstnicii, să efectueze atit o activitate inte- 
lectuală cu caracter regulat (în cadrul comitetelor de bloc, de stradă, 
al caselor de ajutor reciproc, corespondenţi de presă, echipe de con- 
trol obștesc etc.), cît şi una fizică (îngrijirea grădinilor, artizanat, 
gimnastică medicală etc.). Această activitate dă conştiinţa bătrinu- 
lui că este încă un element util societăţii, că se bucură încă de 
aprecierea celor în mijlocul cărora trăiește. 

Statul nostru luptă împotriva izolării sociale a bătriînilor 


printr-o serie de măsuri de ordin socio-economic — pensii și aju- 
toare sociale, asigurarea unor locuinţe igienice, case de ajutor 
reciproc, dezvoltarea reţelei de asistenţă socială —, precum și a 
unor măsuri de ordin medical — dezvoltarea reţelei de geriatrie 


şi gerontopsihiatrie, dispensarizarea virstnicilor suferinzi etc. 

Asistenta medicală trebuie să educe familia bătrinului în spi- 
ritul respectului și preţuirii acestuia, al cruţării de eforturi fizice 
și de traume psihice (certuri, contrarieri, jigniri). 

Dieta va trebui să conţină toate principiile alimentare, dar cu 
predominanța fructelor, zarzavaturilor și laptelui, care îi vor asi- 
gura virstnicului, în afara unui aport suficient și echilibrat de vita- 
mine și calorii. un tranzit intestinal normal. 

Cadrele medii au datoria să urmărească atent evoluţia tulbu- 
rărilor psihice la bătrini pentru a putea semnala imediat medicu- 
lui de circumscripție agravarea lor. În funcţie de gravitatea acestor 
tulburări, medicul va decide dacă bolnavul poate rămîne mai 
departe în mijlocul familiei, sau va trebui internat în spitalul de 
psihiatrie. Această decizie cere un deosebit simţ de discernămînt, 
deoarece internarea bolnavilor cu demenţe presenile sau senile în 
spital nu este singura și de multe ori nici cea mai bună soluţie. 
Despărțirea de mediul familial poate duce la prăbuşirea rapidă a 
ultimelor resurse psihice ale bolnavului și la moartea lui precoce. 

În acelaşi timp însă, menţinerea bolnavului dement la domi- 
ciliu comportă o serie de riscuri, uneori destul de serioase (agre- 
siuni, violuri, incendii, sinucidere), pe care asistenta medicală tre- 
buie să le facă cunoscute familiei. Rudele vor putea aprecia astfel 
dacă au sau nu posibilitatea să asigure o îngrijire corespunzătoare 
acestui bolnav, asistenţa bătrinului dement fiind mai puţin o pro- 
blemă de tratament medicamentos, cît — mai ales — o problemă 
de supraveghere, îngrijire și reeducare. 

Odată internat în spital, bătrînul dement trebuie să se bucure 
de înţelegere și blindeţe din partea personalului mediu şi auxiliar, 
cu atit mai mult cu cît bolnavul nu pricepe ce se întîmplă cu el, 
nu-și dă seama de starea lui gravă, nu-și dă seama dacă i se face 
tratament sau nu, și în multe cazuri nu ţine minte nici măcar dacă 
i s-a dat să mănince. În aceste condiţii, ușurarea suferințelor 
acestor fiinţe ajunse pe ultima treaptă a degradării fizice şi inte- 
lectuale depinde numai de omenia și de sentimentul de responsabi- 
litate al personalului de îngrijire. 

Tratamentul dementului vîrstnic internat constă în primul rînd 
în organizarea unui regim de viață special. Astfel, se va evita pe 
cît posibil ţinerea bolnavului la pat, antrenîndu-l la o activitate 

chiar minimă (lucru în curtea spitalului, la seră, plimbări, gimnas- 
tică simplă). La cei cu un stadiu mai avansat de boală, asistenta 
şi infirmiera vor căuta să menţină sau să reeduce deprinderile de 
igienă personâlă (spălatul, îmbrăcarea și dezbrăcarea, folosirea toa- 
letei, facerea patului etc.). 

Hrănirea bolnavului se va face de mai multe ori pe zi; celor 
care nu pot să măniînce singuri și celor care mănîncă foarte mult 
şi din acest motiv sînt tentaţi să ia din hrana celorlalţi bolnavi 
li se va acorda o atenţie specială în timpul mesei. 

Atașamentul cadrelor medii faţă de omul suferind, cinstirea 
profesiei nobile pe care şi-au ales-o se vădeşte în cea mai înaltă 
măsură în îngrijirea acestor bolnavi, atit de dificili și de care toată 
lumea fuge, uneori cu dezgust. Fiecare cadru mediu trebuie să 
vadă în acești bolnavi o rudă apropiată și dragă sau pe el însuși 
la virsta cînd nu mai poate da nimic altora și nu se mai poate 
ajuta nici măcar pe sine. 

Dezgustul, disprețul față de acești bolnavi, neglijarea supra- 
vegherii lor, a aplicării corecte a tratamentului, comportarea bru- 
tală după „principiul“ : „E nebun, nu-şi dă seama, nu-l doare“ 
înseamnă călcarea în picioare a înaltelor principii de omenie ale 
profesiei noastre, adevărată crimă împotriva omului aflat în sufe- 
rință și lipsit total de apărare. 

Tratament curativ al demenţei nu există, dar se încearcă mereu 
noi formule pentru a opri sau măcar a încetini procesul de involuţie, 
de degenerescență a cortexului cerebral și, implicit, de a menţine 
cît mai mult posibil autonomia socială a bătrinului bolnav. Se 
administrează astfel preparate cu efect anabolizant (Madiol, Deca- 
durabolin, Naposim, Nerobolil), hipolipemiant (Clofibrat, Asclerol, 
Soiodin), eutrofic regenerator (Aslavital, Gerovital H3) și activator 
al metabolismului cerebral (Encephabol, Lecitină, Fosfobion). Ame- 
liorarea irigaţiei cerebrale se realizează cu vasodilatatoare cere- 
brale, ca vitamina PP, Complamin (Sadamine), Hydergine etc. 

În stările de agitaţie ușoară se dau Napoton, Diazepam, Tiori- 
dazin iar în cele de agitaţie pronunţată, Clordelazin (Plegomazin), 
Levomepromazin (Nozinan) sau Haloperidol. Stările depresive bene- 
ficiază de tratamentul cu Antideprin sau Teperin, iar insomniile 
de cloralhidrat, barbiturice sau Nitrazepam. Se recomandă de ase- 
menea curele cu tonicardiace majore (Strofantină). Administrarea 
acestor medicamente trebuie dublată de o supraveghere foarte 
atentă a funcţiilor vitale ale bolnavilor, știut fiind că unele din 
medicamentele psihotrope ce le sînt administrate pot avea efecte 
adverse periculoase pentru hipertensivi sau pentru cei cu leziuni 
cardiace, hepatice sau renale. 

TULBURĂRILE PSIHICE ÎN HIPERTENSIUNEA ARTERIALĂ 
ŞI BOLILE VASCULARE CEREBRALE 


Bolile vasculare cerebrale prezintă totdeauna un tablou clinic 
complex în care se asociază simptome somato-viscerale, neurologice 
şi psihice cu predominanţa tulburărilor neurologice şi psihice. 


TULBURĂRILE PSIHICE ÎN HIPERTENSIUNEA ARTERIALĂ 


Hipertensiunea arterială, care premerge aproape totdeauna 
instalarea insuficienţei vasculare cerebrale, este expresia clinică a 
două procese anatomopatologice localizate la nivelul arborelui arte- 
rial : spasmul arteriolelor și procesul de ateroscleroză. 

Etiopatogenie. Ateroscleroza şi spasmul arteriolar cere- 
bral duc treptat în decursul anilor la apariţia leziunilor de natură 
ischemică mai mult sau mai puţin întinse, cu modificări corespun- 
zătoare în funcţia tuturor structurilor cerebrale. Aceste modificări 
se reflectă în apariţia tranzitorie sau durabilă a anumitor tulburări 
neurologice și/sau psihice. 

Semne clinice. La începutul bolii hipertensive, tulburările 
neuropsihice se manifestă sub forma unui sindrom astenic: bol- 
navul acuză stare de oboseală fizică şi intelectuală, cefalee supor- 
tabilă cu localizare occipito-frontală, survenind uneori în crize, 
alteori avind durată mai mare, somn agitat sau insomnii, amețeli 
(uneori chiar cu tulburări de echilibru trecătoare), tulburări de 
vedere (inceţoşarea vederii, muşte zburătoare), scăderea auzului sau 
apariția de acufene (pocnituri, ţiuituri în urechi). Bolnavul este 
irascibil, neliniștit, foarte susceptibil, nehotărit, deprimat, uneori cu 
preocupări obsesive pe tema sănătăţii proprii. 

Într-un stadiu mai avansat al bolii pot apărea stări de obnubi- 
lare trecătoare sau, mai rar, tulburări de tipul delirului nesistema- 
tizat cu stare de agitaţie psihomotorie şi halucinaţii vizuale şi audi- 
tive onirice sau cinematografice. 

Aceste tulburări pot dura cîteva zile, alteori mai multe luni, 
dar de obicei trec fără a lăsa urme asupra psihicului bolnavului. 

Alteori pot surveni brusc o serie de tulburări psihice, care 
prin simptomatologia lor amintesc tulburările din tumorile lobilor 
frontali (uşoară euforie, logoree, tendinţă la calambururi şi glume 
vulgare, discretă dezorientare, instabilitate afectivă etc.) ; aceste 
tulburări au fost reunite sub numele de sindrom pseudotumoral. 

Într-un stadiu şi mai avansat al H.T.A., așa-numitul stadiu 
neurogen, tulburările psihice capătă aspectul paraliziei generale. De 

multe ori în această etapă predomină tulburările neurologice — 
pareze, tulburări de vorbire, tulburări de sensibilitate și reflectivi- 
tate —, simptomele psihice trecind pe planul al doilea. 

Sindromul pseudoparalitic, cum a fost denumit 
acest tablou clinic, se caracterizează prin diminuarea generală a 
activităţii psihice, scăderea accentuată a memoriei, limitarea preocu- 
părilor, dificultăți de gindire, scăderea simțului critic cu apariţia 
tendinței de supraapreciere a propriei persoane și chiar idei de 
mărire cu caracter trecător. 

Unii bolnavi prezintă stări de confuzie agitată cu dezorientare 
în timp şi spaţiu, false recunoașteri, halucinaţii vizuale şi auditive 
şi idei delirante de autoacuzare, de urmărire sau ipohonarice. Acest 
sindrom cu coloratură depresivă se poate repeta ; durează 2—3 săp- 
tămîni şi trece lăsînd uneori amnezie pentru perioada respectivă. 

De fapt, multe din tulburările psihice descrise în fazele mai 
avansate ale H.T.A. amintesc tulburările din ateroscleroza cere- 
brală. Întrucît procesele de ateroscleroză și H.T.A. se întîlnesc con- 
comitent la majoritatea bolnavilor virstnici, este foarte greu de 
diferențiat ce aparține exclusiv H.T.A. şi ce aparţine aterosclerozei. 
Singurul criteriu după care se poate face un diagnostic diferenţial 
între tulburările psihice din aceste două afecțiuni rămine totuși 
criteriul clinic, nici electroencefalografia, nici arteriografia, nici 
pneumoencefalografia sau examenele biologice neputind să contu- 
reze precis această diferență. 


TULBURĂRILE PSIHICE ÎN ARTERIOSCLEROZA CEREBRALĂ 


Arterioscleroza cerebrală este un proces anatomopatologic 
caracterizat prin sclerozarea şi îngroșarea pereţilor arterelor cere- 
brale (vezi partea de neurologie) care apare, în general, după virsta 
de 45—50 de ani. 

La procesul de arterioscleroză (şi ateromatoză) se adaugă în 
majoritatea cazurilor şi efectul H.T.A. care coexistă cu leziunile 
anatomice arteriolare ; aceasta duce la apariţia fenomenelor ische- 
mice cerebrale şi la leziuni anoxice în creier. 

Semne clinice. Tabloul simptomatic este cel descris la 
partea de neurologie sub numele de pseudo-neurastenie ateroscle- 
rotică. El are multe asemănări cu simptomatologia sindromului 
astenic din H.T.A., dar tulburările psihice sînt ceva mai accen- 
tuate. Evoluţia acestor tulburări cunoaşte perioade de agravare şi 
de ameliorare, în funcţie, de multe ori, de creșterea T.A. sau de 
stările de tensiune psihică. 

Odată cu trecerea anilor apar și se accentuează tulburările de 
atenţie (labilitate) și de memorie ; la început ele au caracter tre- 
cător, dar cu timpul devin stabile. Bolnavul uită evenimentele sau 
cunoştinţele nou căpătate, ceea ce-l face să întimpine greutăți în 
munca sa profesională, să-și piardă încrederea în sine. Tulburările 
de memorie avansează, bolnavul ajungînd să uite și evenimentele 
mai îndepărtate din trecutul său. Treptat apare marcată labilitate 
afectivă : bolnavul devine foarte iritabil, nestăpînit, agresiv, uneori 
prezintă treceri bruște de la ris la plins și invers, din motive cu 
totul lipsite de importanţă. Somnul devine agitat și plin de coșma- 
ruri. Mai rar se constată apariţia unei stări depresive cu plins 
nemotivat, apatie, idei de autoacuzare şi obsesia morţii. Aceste 
simptome se pot organiza într-un sindrom depresiv de scurtă 
durată, cu idei delirante de urmărire, de prejudiciu sau ipohondrice. 
În această stare bolnavul poate încerca să se sinucidă. 

Sindromul maniacal cu instabilitate emotivă foarte ac- 
centuată, euforie, logoree, idei delirante de mărire, uneori cu agre- 
sivitate, se întîlnește mai rar. 

Toate aceste tulburări premerg instalarea demenţei arterioscle- 
rotice. 

Demenţa arteriosclerotică, aterosclerotică sau arteriopatică, este 
stadiul terminal al aterosclerozei cerebrale, în cazul cînd nu se pro- 
duc accidente vasculare cerebrale. Există multe asemănări între 
tabloul clinic al demenţei senile și cel al demenţei aterosclerotice : 
de exemplu, aceleași tulburări de comportament, de memorie, de 
afectivitate, pierderea simțului critic, dar şi unele deosebiri. Astfel, 
demența aterosclerotică nu atinge în mod egal toate funcţiile psihi- 
ce, iar bolnavul este, pînă la un punct, conștient de boala sa. 

Evoluţia și prognosticul sînt asemănătoare cu cele 
ale demenţei senile, cu care de multe ori se asociază sub forma 
demenţei mixte. 

Tratamentul preventiv al tulburărilor psihice din H.T.A. 
înseamnă de fapt tratamentul H.T.A. Subliniem și de această dată 
rolul important ce revine cadrelor medii în munca de educaţie sani- 
tară a hipertensivilor şi a celor predispuși la această afecţiune. Mun- 
ca de educaţie sanitară trebuie să se conducă și în acest caz după 
principiul : „Este mai ușor să previi decit să vindeci !“ 

Tratamentul curativ al H.T.A. se face cu mijloacele cunoscute 
(igieno-dietetic, hipotensor, sedativ etc.). În tratamentul sindroame- 
lor confuzive cu agitaţie psihomotorie, al sindroamelor delirante sau 
depresive, se folosesc medicamentele specifice : sedative, neurolep- 
tice, antidepresive. Tratamentul sindromului demenţial aterosclero- 
tic este identic cu cel descris pentru demenţele senile și presenile. 


CAPITOLUL 5 


OLIGOFRENIILE 


Termenul de oligofrenie (oligo = puţin, phren = minte) de- 
semnează un grup de afecțiuni care se caracterizează prin starea 
de nedezvoltare psihică globală determinată de leziuni cerebrale 
provocate de anumiți factori ce au acționat asupra individului îna- 
inte de naştere sau în primii săi ani de viață. 

Etiopatogenie. Factorii incriminați în apariția oligofreniilor pot 
fi de natură genetică, de exemplu, anomaliile cromosomiale sau ano- 
maliile de metabolism (enzimopatii). Alte cauze determinante sînt 
unele boli infecțioase (febră tifoidă, tuberculoză, gripă, rubeolă, si- 
filis), parazitare (toxoplasmoza), intoxicații exogene cu alcool, 
mercur, plumb, medicamente (steroizi, neuroleptice, opiacee, anti- 
depresoare), precum şi agenții fizici (raze X sau izotopi radio- 
activi) care acționează asupra unuia sau ambilor părinți. 

Un rol deosebit de important în geneza oligofreniilor îl joacă 
traumatisme:e obstetricale prin leziunile cerebrale grave pe care le 
provoacă nou-născutului. Ca factori mai puțin siguri sînt conside- 
rați icterul nou-născutului (prin incompatibilitatea Rh a părinți- 
lor), carențele alimentare și vîrsta înaintată a mamei, precum și 
condițiile precare de creștere și educare. 

Există de asemenea o serie de boli neurologice sau endocrine 
la al căror tablou simptomatologic se asociază oligofrenia (scleroza 
tuberoasă, mongolismul, idioția amaurotică familială, mixedemul etc.). 

Deficitul mintal diferă de la bolnav la bolnav, ceea ce a făcut 
ca o clasificare a acestor afecţiuni să fie destul de dificilă. Totuși, 
ținînd seama de anumite criterii clinice şi psihometrice s-au stabilit 
următoarele grade de oligofrenie (după clasificarea O.M.S.) : 

— deficit mintal uşor — debilitate mintală sau oligofrenie gra- 
dul 1; 

— deficit mintal moderat — imbecilitate sau oligofrenie gra- 
dul II; 


— deficit mintal grav — idioţie sau oligofrenie gradul III. 


DEBILITATEA MINTALĂ (OLIGOFRENIA GRADUL I) 


Cuprinde mai mult de trei sferturi din totalul oligofreniilor. 
Dacă ţinem seama de faptul că aproximativ 2—3% dintre copiii de 
virstă şcolară prezintă debilitate mintală ușoară, putem lesne rea- 
liza importanţa socială a problemei oligofreniilor. 

Semne clinice. Coeficientul intelectual (Q..) la copilul 
cu debilitate mintală se situează între 50—690% (Q.I. este raportul 
exprimat în procente dintre vîrsta mintală a bolnavului și virsta sa 
cronologică. La copilul normal Q.I. = 100). 

Virsta mintală la care reușesc să ajungă acești bolnavi este 
8—12 ani. Dezvoltarea lor psihomotorie este de multe ori aproape 
normală în primii ani de viaţă, deficitul mintal  evidenţiindu-se 
abia la intrarea la grădiniţă sau la şcoală. 

Atenţia și memoria bolnavilor nu prezintă modificări prea 
mari. Gindirea este domeniul psihic cel mai afectat, aceasta fiind 
caracterizată prin lentoare, inerție, prin incapacitatea de a deosebi 
esenţialul de neesenţial, de a elabora judecăţi şi raționamente. Ei 
nu reuşesc să treacă de la concret la abstract, de la particular la 
general, operațiunile de analiză și sinteză se realizează cu mare 
dificultate sau deloc. Gindirea lor este legată strict de aspectele 
concrete și imediate ale realităţii, ceea ce face aproape imposibilă 
aplicarea experienţei trecutului la rezolvarea problemelor prezen- 
tului. 

Din punct de vedere afectiv, debilii mintali sînt egocentrici, 
instabili, cu accese de mînie sau bucurie zgomotoasă şi nemotivată. 
Mulţi prezintă dezinteres faţă de şcoală, de la care absentează frec- 
vent. Tulburările de comportament cu vagabondaj, furturi, prosti- 
tuţie, perversiuni sexuale, agresiuni, violuri, chiar crime sint frec- 
vente la această categorie de deficienţi mintali. Ei reușesc, cu greu, 
să termine primele patru clase elementare, în şcoli ajutătoare. Une- 
ori pot învăţa unele munci simple (oameni de serviciu, grădinari, 
îngrijitori de animale, săpători etc.). Aceasta le conferă un oarecare 
grad de independenţă socială ; unii dintre ei reuşesc chiar să se 
căsătorească (dar aceste căsătorii nu durează). 

IMBECILITATEA (OLIGOFRENIA DE GRADUL II) 


Reprezintă cca. 20% din totalul oligofreniilor. Este o formă me- 
die de deficit mintal; virsta intelectuală a acestor bolnavi ajunge 
la 3—7 ani şi la un Q.I. = 20—49/0. 

Semne clinice. Memoria bolnavilor cu oligofrenie de gra- 
dul II este de regulă deficitară, dar în unele cazuri și pentru anu- 
mite domenii, este extraordinar de dezvoltată. Se cunosc cazuri de 
imbecili care puteau reproduce o cantitate enormă de cifre sau cal- 
cule matematice pe care nu le înțelegeau, sau un număr impresio- 
nant de date istorice calendaristice. 

Giîndirea bolnavului este limitată numai la unele aspecte con- 


Fig. 41. — Oligoren de gradul II, internat într-un cămin-spital. 


crete şi de rutină, stereotipe ale vieţii (de exemplu, actul alimen- 
tării, curăţenia în casă). Tulburările de afectivitate sint uneori ușoa- 
re (instabilitate emoţională, crize de minie care apar şi dispar ra- 
pid, nevoie exagerată de ataşament, protecţie, mingiiere), alteori 
grave (acte agresive impulsive : loviri, tentative de viol, furturi, 
chiar crime). 

Mulţi prezintă tulburări neurologice: pareze și paralizii de 
nervi cranieni, hemiplegii, sindroame extrapiramidale. Învață cu 
greu să vorbească, iar limbajul lor este sărac, defectuos, datorită 
disartriilor, și incorect din punct de vedere gramatical. 

Deşi acești oligofreni nu pot fi şcolarizaţi, ei pot fi învățați 
deprinderile elementare : hrănirea, îmbrăcatul, păstrarea curăţeniei 
personale şi a locuinței. Unii dintre ei ajung chiar să deprindă unele 
munci simple, stereotipe : să care cu roaba, să sape în grădină, să 
împletească nuiele etc. Totuşi, nefiind în stare să se autoconducă, 
ei rămîn toată viața dependenţi sociali — sub supravegherea fa- 
miliei sau, în lipsa acesteia, în cămine-spital speciale (fig. 41). 


IDIOȚIA (OLIGOFRENIA DE GRADUL III) 


Este forma cea mai gravă de deficit mintal, bolnavii nereușind 
niciodată să depășească vîrsta mintală de 2 ani. Q.I. = 0—199%. 
Semne clinice. Idioţii au un aspect particular datorită nu- 
meroaselor anomalii şi malformații pe care le prezintă. Sînt mici de 
statură sau chiar pitici, hipotrofici sau dimpotrivă obezi, cocoșaţi. 
Faciesul este lipsit de expresie, privirea goală, gura întredeschisă 


Fig. 42. — Oligofrenă de gradul III, cu hidrocefalie. 


lasă să se scurgă saliva. La bolnavii cu hidrocefalie, craniul este 
uneori enorm în raport cu restul corpului (fig. 42), în timp ce la 
bolnavii cu microcefalie sau oxicefalie el este mic, nedezvoltat, asi- 
metric. Dinţii sînt încălecaţi, bărbia în prognatism sau retrognatism. 

Degetele de la miini și de la picioare sînt uneori în număr mai mare 
decît normal (polidactilie) sau mai mic (oligodactilie), de multe ori 
sudate între ele (sindactilie). 

Tulburările neurologice, de obicei severe — paralizii de nervi 
cranieni, hemiplegii spastice, sindroame extrapiramidale, epilepsie — 
sînt o regulă la aceşti bolnavi. 

În formele grave bolnavii nu reușesc să învețe să meargă şi 
rămîn la pat toată viaţa. Controlul sfincterelor este inexistent, lim- 
bajul se reduce la citeva strigăte  nearticulate. Idioţii nu trăiesc 
mult, sfîrșind în primii ani de viaţă, de obicei prin infecţii inter- 
curente. 

În formele mai puţin grave („idioția superioară“), bolnavii reu- 
şesc — în condiţiile unei educaţii în instituţii de specialitate — să 
înveţe cîteva cuvinte, uneori chiar să-și controleze sfincterele și să 
mănînce singuri. Ei rămîn totuși legaţi de pat. Sînt dominați de in- 
stincte, de multe ori pervertite, — mănîncă și beau orice, chiar pro- 
priile dejecţii, se masturbează. Activitatea motorie la unii se reduce 
la mișcări stereotipe ale capului și trunchiului, repetate la infinit, 
întrerupte de crize de agitaţie bruscă, nemotivată, în cursul cărora 
se lovesc cu capul sau membrele de obiectele dure din jur, se zgirie 
pe faţă, își smulg părul, îşi mușcă degetele, chiar pînă la auto- 
mutilare, fără să lase impresia că îi doare. 

Oligofrenii de gradul III rămîn toată viața dependenţi sociali, 
în majoritatea cazurilor impunindu-se internarea în cămine-spital 
de neuropsihiatrie. 

Tratamentul Nașterea unui copil oligofren reprezintă o 
tragedie pentru familie și o povară pentru societate. Aceasta cu atit 
mai mult cu cît nu există încă un tratament curativ al deficitului 
mintal, iar munca de educaţie a acestor bolnavi este extrem de 
dificilă și plină de eșecuri. De aceea toate măsurile vor fi îndrep- 
tate spre prevenirea deficitului mintal, spre înlăturarea cauzelor 
ce determină această gravă afecțiune. În această acţiune de profi- 
laxie, personalul mediu are un rol deosebit de important : ne refe- 
rim în special la asistentele şi surorile de ocrotire, de pediatrie și 
de obstetrică, care în activitatea lor de teren iau primele contact 
cu viitoarele mame. Astfel, în familiile în care există cazuri de oligo- 
frenie, viitorii părinţi vor fi îndrumați către cabinetele de gene- 
tică pentru a se determina dacă nu există riscul unei boli cu trans- 
mitere ereditară. În cazul existenței acestui risc se impune întreru- 
perea terapeutică a sarcinii. Aceeași măsură se ia și în cazul îm- 
bolnăvirii de rubeolă a mamei în primele trei luni de sarcină. 

Depistarea precoce și tratamentul corect al sifilisului părinți- 
lor, al tuberculozei, malariei, carenţelor alimentare, intoxicaţiilor cro- 

nice cu alcool, metale grele, medicamente contribuie în egală măsură 
la profilaxia oligofreniilor. 

Femeile gravide vor fi învăţate de personalul sanitar să evite 
traumatismele fizice asupra fătului, să evite examenele radiologice 
şi în mod special medicamentele neprescrise de medic. 

La naștere se va căuta să se scurteze pe cît posibil travaliul și 
să se micşoreze traumatismul obstetrical, mai ales la primipare, 
precum și în cazul distociilor materne sau fetale. 

Tratamentul oligofreniei înseamnă în primul rînd educarea 
bolnavului și numai în al doilea rind administrarea anumitor medi- 
camente. Îngrijirile deosebite care trebuie acordate bolnavului oligo- 
fren alcătuiesc un plan complex de recuperare la care iau parte 
deopotrivă medicul psihiatru, psihologul, logopedul, profesorul de 
cultură fizică medicală  (kineziterapeutul) și asistenta medicală. 
Educarea bolnavului oligofren se poate face numai în școli speciale — 
pentru debilii mintali — sau în cămine-spital — pentru imbe- 
cili. În îndeplinirea acestei munci anevoioase și indelungate asis- 
tenta trebuie să fie animată de cea mai profundă dragoste și omenie 
față de aceşti nefericiţi bolnavi. Lipsiţi de căldura familiei, oligo- 
frenii — care deseori au o nevoie crescută de afecțiune, de înțele- 
gere, de potecţie — vor căuta-o la personalul care îi îngrijește. 
Comportamentul brutal, ostilitatea, repulsia manifestate faţă de ei 
înseamnă nu numai o gravă abatere deontologică, ci și compromi- 
terea activităţii de recuperare a acestor bolnavi, educaţia lor fiind 
posibilă numai într-un climat de simpatie și afecţiune. 

În ceea ce priveşte tratamentul medicamentos propriu-zis se 
întrebuinţează vitamine din grupul B, grăsimi fosforate sau amino- 
acizi (Lecitine, Cerebrolizin), acid glutamic (Glutarom), activatoare 
metabolice (Encephabol) etc. 

În stările de hiperexcitabilitate, de iritabilitate, cu crize de agi- 
taţie, se dau sedative, neuroleptice (Clordelazin, Neuleptil) sau anxio- 
litice (Napoton, Diazepam), iar în stările de apatie, medicamente 
psihotonice (Meclofenoxat, Nialamid). 

Toate aceste medicamente vor fi prescrise numai de către me- 
dicul psihiatru, iar personalul mediu va trebui să semnaleze imediat 
reacțiile adverse care pot apărea deseori, în special în cursul trata- 
mentelor de lungă durată cu substanţe excitante. 


CAPITOLUL 6 


PSIHOPATIILE 


Psihopatiile sînt stări psihice anormale manifestate prin scă- 
derea capacităţii de adaptare a individului la condiţiile mediului 
ambiant, datorită unei dezvoltări disarmonice a caracterului și per- 
sonalităţii sale. 

Psihopatiile afectează o proporţie de cca. 6% din populaţia 
medie, dar se pare că numărul celor cu forme ușoare de boală, care 
nu se adresează medicului, este mult mai mare. 

Etiopatogenie. Dezvoltarea disarmonică a personalităţii 
psihopatice s-ar datora fie unor cauze ereditar-constituţionale, fie 
unor tulburări abiotrofice ale creierului, fie unor factori de mediu 
social (educaţie greșită, traume psihice repetate, stări conflictuale 
de durată). 

Semne clinice. Indiferent de forma clinică a psihopatiei, 
la toţi acești bolnavi există anumite trăsături patologice comune. 
Prima dintre acestea este incapacitatea lor de a se adapta armo- 
nios la condiţiile obișnuite de viaţă. A doua trăsătură comună este 
nerecunoașterea de către psihopaţi a defectelor lor de comporta- 
ment, ei învinovățind pentru aceste tulburări, ca și pentru insuc- 
cesele lor în viaţă, pe cei din jur. De aceea psihopaţii sînt indivizi 
veșnic nemulţumiţi de viaţa pe care o duc, de poziţia lor socială —, 
această nemulțumire permanentă constituind a treia trăsătură cli- 
nică, comună tuturor formelor de boală. 

În funcţie de tabloul clinic și de dominanța anumitor sindroa- 
me psihopatologice, psihopaţii au fost grupaţi într-un număr de 
modele clinice, dintre care amintim : 

PSIHOPAȚII EXCITABILI SAU EXPLOZIVI 


Prezintă încă din copilărie accese de minie provocate de mo- 
tive neînsemnate ; în cursul acestor accese ţipă, rup cărțile, distrug 
obiectele din jur, lovesc orbește sau își mușcă tovarășii de joacă și 
chiar persoanele mai în virstă. Accesele trec destul de repede, dar 
se pot repeta din nou la cea mai mică contrariere. 

Copiii aceştia sînt așa-numiții copii răi, obraznici, neastimpă- 
raţi, capricioși. Tulburările descrise se agravează cu virsta, datorită 
în mare parte şi greşelilor de educaţie — părinţi care nu iau in 
seamă manifestările anormale sau, și mai rău, le admiră și le în- 
curajează, consideriîndu-le expresia unui caracter puternic sau a 
unei inteligenţe deosebite. 

Adultul psihopat prezintă şi el accese de miînie cu agresivitate 
şi distrugerea obiectelor din jur, care uneori se transformă în ade- 
vărate acte antisociale pedepsite de lege. Mulți dintre psihopaţi nu 
regretă actele săvirșite, nu se consideră vinovaţi pentru ele și ră- 
min în continuare ostili celor din jur; considerînd persoanele din 
anturaj responsabile de actele lor violente, vor căuta să se răzbune 
pe acestea. 


PSIHOPAȚII INSTABILI 


Sînt caracterizați, mai ales în copilărie, printr-o stare de neo- 
bişnuită vioiciune psihică. Sint copii totdeauna curioși, interesați 
de tot ce e nou, activi, cu imaginaţia vie, cu spirit de iniţiativă, dar 
superficiali, nedisciplinaţi, dezordonațţi, gălăgioși. Tipic pentru aceas- 
tă categorie de psihopaţi este schimbarea permanentă a intenţiilor 
şi dorințelor lor, nevoia satisfacerii imediate a acestor dorințe. Ei 
nu gindesc prea mult la consecinţele actelor pe care le comit, chiar 
cind e vorba de o minciună sau un furt, dacă acestea duc la înde- 
plinirea rapidă a dorințelor lor de moment. 

Adultul prezintă mai ales stări de deprimare și de nemulțumire 
care sfirșesc cu beţii, vagabondaj sau chiar acte antisociale (incen- 
dieri, prostituție). 


PSIHOPAȚII ASTENICI 


Sint bolnavii care se manifestă în copilărie prin sensibilitate şi 
impresionabilitate exagerate, asociate cu o capacitate scăzută de 
efort. Din acest motiv ei nu suportă excitanţii puternici (zgomot, 
frig, durere), sînt timizi, nehotăriţi, laşi, plingăreţi, stîngaci, inabili. 

Adultul, ca şi copilul, prezintă aceeași capacitate scăzută de 
efort, oboseşte uşor, iar dacă duce la capăt o sarcină pusă de viața 
de fiecare zi, o face cu preţul unor sforţări deosebite. 


PSIHOPAȚII ISTERICI 


Psihopatia isterică se întilnește, de asemenea, atit la copil, cît 
şi la adult. În copilărie această tulburare apare cu predilecție la fete 
şi se caracterizează prin tendința permanentă a copilului de a se 
situa în centrul atenţiei generale, de a atrage asupra lui admiraţia, 
recunoştinţa sau compasiunea celor din jur. În acest scop se laudă, 
cîntă şi dansează cu vădită plăcere în public, sau mint, fac crize 
de agitație psihomotorie și reacţii isterice de diverse tipuri. Sint 
capricioşi, egoiști, sugestibili, nestatornici și incapabili de a duce o 
activitate susținută. 

Adultul cu acest tip de psihopatie este dominat și el de dorința 
de a atrage atenţia asupra sa, asemenea unui actor care interpre- 
tează un anumit rol cu scopul de a uimi, de a stirni admiraţia sau 
compasiunea, indiferent de mijloace. Aceste mijloace pot fi de multe 
ori minciuni incredibile, izvorite dintr-o imaginaţie excesiv de bo- 
gată, prin care caută să-și facă reclamă, să se evidenţieze cu orice 
preţ. Alteori fac crize de agitaţie psihomotorie sau comit acte anti- 
sociale, escrocherii, furturi spectaculoase, asasinate. 


PSIHOPAȚII PARANOICI 


Psihopaţilor paranoici le este caracteristic orgoliul exagerat, iz- 
vorit din supraaprecierea propriei persoane, asociat cu neîncredere 
în oameni şi cu rigiditate psihică, adică cu tendinţa de a persevera 
în convingerile lor greșite. Acest tip de psihopaţi luptă pentru afir- 
marea opiniilor lor, indiferent de greutăţi sau insuccese. Unii dintre 
ei (fanaticii) se dăruiesc tota} unor cauze idealiste (religioase, so- 
ciale, politice) și luptă pînă la violenţă şi crimă pentru triumful 
acestor cauze. Alţii se mulţumesc să facă scandaluri, reclamaţii, 
procese, care nu au nici o motivaţie sau al căror mobil este lipsit 
de importanţă, rezolvarea lor cerînd destul de multe eforturi din 
partea forurilor competente. 


PSIHOPAȚII IMPULSIVI 


Sint acei bolnavi la care apare nevoia intensă de a-și satisface 
anumite dorințe sau tendinţe anormale cărora nu le pot rezista. 

Printre aceştia se numără piromanii — psihopaţii caracterizați 
prin impulsiunea de a incendia; cleptomanii — psihopaţii 
care fură nu pentru profit, ci dintr-o pornire de neînvins de a-și 
însuși lucruri străine ; mitomanii care simt nevoia imperioasă de 
a minţi, dar nu pentru un anumit scop, așa cum fac mincinoșii 
obișnuiți, ci fără nici un scop; vagabonzii sau dromoma- 
n ii care periodic simt necesitatea de neînvins de a-şi părăsi domi- 
ciliul şi de a vagabonda zile și săptămîni din loc în loc, din oraș în 
oraş, fără bani, vinzindu-și hainele şi ajungînd rapid într-o stare 
de mizerie greu de imaginat. 


PSIHOPAȚII PERVERȘI SEXUAL 


Sînt cei la care o anumită anomalie a comportamentului sexual 
constituie trăsătura definitorie a vieţii lor. Această trăsătură îi deo- 
sebește de unii indivizi normali care în anumite condiţii (pubertate, 
detenție) și pentru un timp limitat, practică anumite perversiuni 
sexuale. De fapt, la psihopaţi se poate întilni practic toată gama de 
perversiuni sexuale. 

Psihopaţii sînt consideraţi responsabili din punct de vedere 
medico-legal, pentru acţiunile lor, deoarece ei acţionează în stare 
de luciditate şi în condiţiile unui intelect normal. 

Evoluție şi prognostic. Dat fiind că psihopatia este o 
anomalie stabilă a personalităţii, nu poate fi vorba de vindecarea 
acestei afecţiuni, ci numai de perioade de ameliorare a tulburări- 
lor în urma tratamentului sau,și a îmbunătățirii condiţiilor de viaţă. 
În unele cazuri se constată agravarea tulburărilor psihopatice cu 
ocazia anumitor boli somato-viscerale acute (gripă. hepatită, pneu- 
monie), sau după traumatisme craniocerebrale, în perioada de gra- 
viditate şi lactaţie, la menopauză. andropauză și pubertate, sau în 
cursul intoxicaţiilor cronice (alcoolism). 

'Ținînd seama de evoluţia îndelungată şi de frecvenţa decompen- 
sărilor, prognosticul psihopatiilor este în general rezervat. 

Tratament. Măsurile de prevenire a apariţiei psihopatiilor 
încep încă înainte de nașterea copilului şi vizează persoanele care 
prezintă trăsături anormale ale personalităţii ; acestea trebuie sfă- 
tuite să nu aibă copii. Un rol important revine personalului mediu, 
care are sarcina să depisteze aceste persoane, dintre care multe nu 
ştiu că sînt bolnave sau nu vor să se adreseze psihiatrului. 

Aceste persoane trebuie convinse să nu aibă copii, să li se ex- 
plice ce suferințe vor avea de suportat atit familia, cît și descen- 
denţii lor. În cazul în care totuși într-o familie s-a născut un copil 

psihopat, acesta trebuie să trăiască o viață de familie armonioasă, 
lipsită de certuri, de crize de mînie, de pedepse brutale și nemeri- 
tate din partea părinţilor ; totodată copilul nu va fi răsfățat și nu 
i se vor scuza abaterile de la normele unei vieţi obișnute. Educaţia 
echilibrată în familie şi la școală este cea mai sigură și mai eficace 
metodă de prevenire a fixării şi agravării trăsăturilor psihopatice. 

Tratamentul curativ se aplică în special în perioadele 
de agravare a tulburărilor psihopatice ; se administrează medica- 
mente neuroleptice (Neuleptil, clorpromazină, Levomepromazin). La 
tratamentul medicamentos se asociază obligatoriu psihoterapia de 
grup şi măsuri de socioterapie. Pentru aceasta se vor indica bolna- 
vului și familiei sale cele mai potrivite condiţii de ambianţă fami- 
lială şi profesională raportate la trăsăturile de caracter ale psiho- 
patului. Scopul este ca bolnavul să fie menţinut cît mai mult timp 
ca element util societăţii și totodată societatea să fie ferită de efec- 
tele actelor sale impulsive. În cazul unor psihopaţi ce prezintă peri- 
culozitate socială deosebită, se vor lua măsuri pentru internarea lor 
în spitale de psihiatrie, pe perioade îndelungate de timp. 


CAPITOLUL 7 


PSIHOGENIILE 


Sub numele de psihogenii sînt grupate o serie de afecţiuni psi- 
hice care au drept caracter comun faptul că apar în urma unor 
traume psihice, la persoane cu o predispoziţie morbidă înnăscută. 


PSIHOZELE REACTIVE 


Sint afecţiuni psihice care apar după o traumă psihică și dis- 
par odată cu trecerea timpului, cu încetarea cauzei care le-a provo- 
cat, sau dacă bolnavul este scos din mediul traumatizant. Dintre 
acestea menţionăm : 


REACȚIILE ACUTE DE $ȘOC 


Survin în urma unei puternice suferințe psihice (părinte care 
asistă la moartea dramatică a propriului copil. ameninţarea vieţii 
în cursul unui incendiu, cutremur, accident etc.) şi se manifestă 
fie sub formă de stupoare reactivă, fiedefugăreactivă. 
În starea de stupoare reactivă individul rămîne ca parali- 
zat, împietrit, cu figura năucă, fără să poată răspunde la excitanţii 
din mediu, deseori inconștient de ceea ce se petrece în jurul lui, 
chiar dacă e vorba de pericole mortale. Fuga reactivă se ma- 
nifestă, dimpotrivă, prin fuga disperată și fără ţintă de la locul în 
care s-a produs şocul psihic. 

În timpul acestor reacţii acute de șoc se produc și o serie de 
tulburări vegetative : hipotensiune bruscă, tahicardie, vasoconstric- 

ție periferică cu paliditatea tegumentelor şi răcirea extremităților. 
Reacţiile acute de şoc pot apărea și la indivizii normali în condi- 
ţiile unor suferințe psihice brutale și intense, dar ele se întilnesc 
cu deosebire la persoanele cu anumite trăsături psihopatice. 

Evoluție și prognostic. Stările reactive de şoc au în 
general o durată scurtă : după trecerea lor, persoanele normale își 
reiau viaţa obișnuită și caută să lupte împotriva unor eventuale 
tulburări reziduale. Spre deosebire de aceştia, psihopaţii pot repeta 
reacţiile acute în condiţii identice sau asemănătoare cu primele. 
De aceea prognosticul este favorabil în cazul persoanelor normale 
şi rămîne rezervat în cazul psihopaţilor. 


REACȚIILE ACUTE DE SUBȘOC 


Reacţiile acute de subșoc cuprind, printre altele, depresiile re- 
active, reacţiile delirante și iatrogeniile. 


DEPRESIILE REACTIVE 


Sint stări de durere psihică și deprimare profundă, de lungă 
durată și neinfluențate de anturaj. Înfăţișarea bolnavului exprimă 
această deprimare — corpul este încovoiat sub povara durerii. bra- 
ţele atirnă fără vlagă pe lîngă corp, fața este asemenea unei măști 
tragice, cu ochii scăldaţi în lacrimi, fruntea încreţită, comisurile bu- 
cale coborite. Bolnavii pot retrăi sub formă halucinatorie momentul 
traumei psihice (îşi văd mereu copilul mort, aud vocea lui, revăd 
scenele de incendiu, cutremur etc.) care le-a provocat tulburarea 
psihică. Alteori, pe acest fond depresiv, bolnavii fac crize de agitaţie 
psihomotorie, de disperare sau de revoltă față de trauma psihică. 


REACȚIILE DELIRANTE (PARANOIDE ŞI PARANOICE) 


Se manifestă prin apariția bruscă, în condiții traumatizante 
(arestare, detenţie, izolare, spaimă intensă etc.), a unor idei deliran- 
te de urmărire, de persecuție, însoţite de halucinaţii auditive și 
vizuale, fără tulburări prea mari de conştienţă. Bolnavul aude voci 
amenințătoare, vede sau aude pe cei care-l urmăresc să-l omoare, 
se vede spinzurat sau împușcat. 

Reacţiile delirante acute și subacute au, în general, evoluţie 
scurtă și prognostic bun datorită reversibilității simptomelor. Dacă 
însă persistă factorii psihotraumatizanţi, sau dacă este vorba de un 
bolnav cu antecedente psihopatologice, evoluţia se poate prelungi 
luni de zile. 

IATROGENIILE 


Iatrogeniile fiatros = medic, gennan = a produce) sint stări 
psihice reactive determinate de atitudinea greșită a medicilor şi/sau 
a personalului mediu sanitar faţă de bolnav. Această atitudine gre- 
şită constă în lipsa unor relaţii bazate pe încredere reciprocă între 
bolnav și personalul medico-sanitar, în comportarea rece, distantă, 
ermetică a medicului faţă de pacient, în efectuarea unor investi- 
gaţii extrem de minuţioase sau în aplicarea unui tratament deose- 
bit de complex, fără să i se explice bolnavului rostul şi necesitatea 
lor. Nu de puţine ori cauza iatrogeniilor este o afirmaţie greşită 
făcută întimplător de un cadru mediu referitor la interpretarea 
unor simptome sau a unor analize. 

Semne clinice. Majoritatea bolnavilor prezintă un tablou 
clinic cu conţinut ipohonaric : teamă obsedantă sau chiar convin- 
gere delirantă că suferă de o boală, de obicei incurabilă (cancer, 
leucemie, ciroză hepatică, rabie, boli psihice grave etc.). Aceasta 
face ca bolnavii să fie într-o stare de deprimare și neliniște 
permanentă. 

Evoluţia reacţiilor de subșoc este mai lungă decit cea a 
reacţiilor de șoc, în unele afecţiuni din acest grup (de exemplu, 
depresiile reactive) ea ajungînd la luni de zile. 

Prognosticul este însă favorabil — odată cu dispariţia sau 
ştergerea treptată a cauzei determinante, scade în intensitate și 
dispare şi reacţia psihotică. 

Tratamentul reacţiilor de șoc impune de obicei interna- 
rea de urgenţă a bolnavului într-un serviciu de psihiatrie şi admi- 
nistarea de neuroleptice sedative (Clordelazin,  Levomepromazin) 
pe cale parenterală, asociate cu barbiturice şi anxiolitice (Hidroxi- 
zin, Napoton, Diazepam). Îngrijirile ce trebuie acordate acestor 
bolnavi constau în supravegherea funcţiilor vitale (în special la cei 
cu antecedente patologice somato-viscerale și la bătrîni), dată fiind 
frecvența tulburărilor cardiovasculare (creșterea bruscă a T.A., tahi- 
cardie) la acești bolnavi, în timpul tratamentului. 

În cazul reacțiilor acute de subşoc, măsurile de pre- 
venire a tulburărilor psihopatologice încep cu descoperirea şi 
cunoașterea traumelor psihice puternice care acţionează asupra 
unui individ sau colectivităţi. Descoperirea acestor traume cade în 
multe cazuri în sarcina personalului mediu, care trebuie să le 
semnaleze imediat medicului. Supravegherea atentă a indivizilor și 
colectivităţilor supuse acelor traume permite depistarea precoce a 
tulburărilor psihice şi prevenirea agravării lor prin măsuri de 
combatere a surmenajului, a epuizării nervoase, psihoterapie şi tra- 
tament medicamentos. 


213 


Tratamentul curativ constă în primul rînd în îndepăr- 
tarea factorilor traumatizanţi ; aceasta presupune cel mai adesea 
internarea bolnavului într-un spital de psihiatrie. Psihoterapia com- 
pletată cu medicaţia anxiolitică şi hipnotică duce la dispariția stă- 
rilor delirante și restabilirea somnului. O atenţie deosebită trebuie 
acordată de către personalul mediu bolnavilor cu depresii reactive, 
în scopul prevenirii eventualelor tentative de suicid, frecvente la 
această categorie de psihotici. 


NEVROZELE 


Termenul de „nevroză“, intrat în limbajul medical încă din 
secolul al XVIII-lea, defineşte un grup de afecţiuni ce se exprimă 
prin tulburări ale dinamicii funcţiilor psihice, provocate de difi- 
cultățile de adaptare ale individului la realitate. Caracteristic pen- 
tru aceste afecţiuni este în primul rind faptul că procesele de 
cunoaștere și, în general, caracterul și personalitatea bolnavului nu 
sînt alterate. În al doilea rînd, faptul că nevroticul își dă seama 
de caracterul anormal al comportamentului său şi luptă pentru a 
reveni la starea psihică normală. 

Nevroza constituie în prezent cea mai frecventă afecţiune 
psihică. Tulburările psihice care apar în nevroze fiind mai puţin 
profunde decit cele din psihoze, nevrozele au fost denumite boli 
psihice minore. 

Un rol important în apariţia lor îl joacă factorul constituţio- 
nal, anumiţi indivizi fiind înclinați să facă tulburări nevrotice în 
condiţii în care alții nu le fac. 

Între cauzele determinante, factorii de mediu social, cum sînt 
tensiunea psihică generată de lupta pentru existenţă, de certurile 
familiale, schimbarea locului de muncă, neînțelegerile zilnice la 
serviciu, conflictele cu colocatorii etc. dețin un loc de frunte. 

In funcție de simptomele psihice dominante, nevrozele se 
împart în : 

— neurastenie sau nevroză astenică ; 

— nevroză anxioasă ; 

—  nevroză obsesivo-fobică ; 

— nevroză isterică. 


NEURASTENIA SAU NEVROZA ASTENICĂ. 
Este forma cea mai des întilnită de nevroză. Afecţiunea se 
caracterizează prin semne somatice şi psihice, dintre care cel -mai 
important este astenia fizică şi psihică. 

Etiologia complexă a neurasteniei numără între fac- 
torii determinanţi traumele psihice intense și de scurtă 
durată (moarte în familie, trăirea unui mare pericol — accident 
de dârculație. tentativă de omor, de viol) sau mai puţin intense, 
dar care acţionează o perioadă mai îndelungată (neințelegeri famì- 
liale, conflicte cu vecinii, boli cronice ale membrilor familiei ş.a.). 
Acestora li se adaugă factorii favorizanţi — de exemplu, 
programul de viață dezechilibrat, cu muncă intensă şi nerespecta- 
rea timpului de odihnă sau efectuarea unei activități profesionale 
care incumbă o responsabilitate deosebită, activitate pentru care 
bolnavul nu are o pregătire corespunzătoare, sau de care nu se 
simte atras. În alte cazuri, factorul favorizant este reprezentat de 
lipsa de activitate, de plictiseală, de monotonia vieţii, de singură- 
tate, ceea ce are drept consecință apariţia așa-numitei nevroze de 
subincărcare, descrisă în special la femeile casnice. În fine, există 
o serie de boli somatice astenizante cum sînt gripa (în special forma 
cu complicaţii), hepatita virală, anemiile, spasmofilia ș.a. 

Dintre factorii predispozanţi enumerăm virsta — 
nevroza astenică afectează cu predilecție indivizii între 20 și 50 de 
ani —, sexul — femeile reprezintă contingentul cel mai mare 
de neurastenici, precum și specificul muncii — persoanele cu munci 
intelectuale dau un procent de peste 65%, din totalul neurasteniilor. 

Semne clinice. Simptomul care apare cel dintii, care îl 
supără cel mai mult pe bolnav și pentru care cere de obicei sfatul 
medicului este o stare de oboseală psihică ce se agravează pe zi 
ce trece. Randamentul intelectual scade, bolnavul uită mai repede, 
învaţă mai greu noţiunile noi, capacitatea de concentrare slăbeşte. 
Bolnavul își dă seama de aceste dificuităţi şi face eforturi deose- 
bite pentru a le depăși. Aceasta îi provoacă o stare de tensiune 
psihică permanentă şi progresivă, manifestată prin neliniște con- 
tinuă, frămiîntare și nervozitate, cu explozii de miînie la cele mai 
neînsemnate motive. Alteori, bolnavii prezintă sensibilitate cres- 
cută la zgomote, chiar la cele obișnuite (zgomotul pendulei, con- 
versaţia colegilor), la lumină, față de anumite persoane din cercul 
lor de cunoştinţe. Faptul că pling cu ușurință la lectura sau la 
“vederea unei scene emoţionante într-un spectacol îi pune deseori 
pe acești bolnavi în situaţii jenante. 

Aproape totdeauna astenia se însoțește de cefalee. Durerea 
de cap, localizată de obicei frontal și occipital, este în general 
suportabilă. Intensitatea ei crește spre seară sau la efort intelec- 
tual. Cedează la antinevralgicele uzuale. -Al treilea simptom impor- 
tant al neurasteniei îl reprezintă tulburările de somn. 
Acestea se manifestă cel mai des sub formă de somnolenţă diurnă 

cu insomnie nocturnă. Adormirea este dificilă, bolnavul se chinuie 
mult pînă adoarme, somnul este agitat, cu vise urite, cu treziri 
frecvente şi readormire la fel de dificilă. Dimineaţa, neurastenicul 
se trezeşte obosit, cu capul greu, ameţit, fără chef de a părăsi patul. 
Senzaţia de somn neodihnitor cu oboseală matinală este prezentă 
chiar dacă bolnavul doarme mai mult decit normal (hipersomnie). 

Tulburările somatice şi în special cele neurovege- 
tative sînt frecvente şi de multe ori ajung să domine tabloul 
clinic al bolii. Neurastenicul prezintă tremurături ale miinilor şi 
pleoapelor, hiperreflectivitate osteo-tendinoasă, amețeli cu sau fără 
tulburări de echilibru, tulburări de vedere (fosfene), de auz (acu- 
fene), tulburări senzitive (rahialgii, parestezii diverse — amorţeli, 
înțepături, furnicături mai ales la nivelul extremităților). 

Bolnavul se plinge, de asemenea, de dureri precordiale, senza- 
ție de sufocare cu polipnee, răcirea extremităților sau valuri de 
căldură în tot corpul ori numai în extremitatea cefalică. Obiectiv, 
se constată la mulţi neurastenici tahicardie, uneori cu extrasistolie, 
tensiune arterială oscilantă, tulburări vasomotorii. S-au descris des- 
tul de des tulburări endocrine — cu amenoree și frigiditate —, 
sau, la bărbaţi, impotenţă sexuală. 

În funcţie de simptomele ce domină tabloul clinic au fost izo- 
late mai multe forme de neurastenie, dintre care amintim : 

— Forma depresivă în care predomină elementele depresive : 
tristețe, scăderea interesului faţă de ambianţă, plictiseală. 

— Forma anzioasă în care predomină neliniștea și frămînta- 
rea continuă, starea de tensiune psihică. 

— Forma cenestopată în care tabloul clinic este dominat de 
numărul mare de acuze subiective cu caracter somatovisceral. 

Examenele de laborator nu aduc date caracteristice 
pentru diagnosticul neurasteniei. Cel mai frecvent se întilnesc mo- 
dificările E.E.G. Se pot observa de asemenea modificări ale E.C.G. 
(bradicardie sau tahicardie sinusală). 

Evoluție și prognostic. Aproape trei sferturi din cazu- 
rile de neurastenie evoluează către remisiune şi vindecare într-un 
interval de citeva luni. În restul cazurilor, tulburările neurastenice 
se cronicizează şi remisiunea lor se produce după ani de zile, 
5—7—15 ani şi chiar mai mult, în funcţie de tratament și de dispa- 
riția factorilor psil traumatizanţi. Prognosticul este deci favorabil 
în majoritatea cazurilor, chiar şi în cele cronice, deoarece nu se pro- 
duc modificări esenţiale ale caracterului, personalităţii și atitudinii 
critice a bolnavului faţă de tulburările sale. 

Tratamentul preventiv al nevrozei astenice comportă o serie 
de măsuri de combatere a surmenajului, a sarcinilor excesive pro- 

fesionale, a noxelor profesionale (în special zgomotul), a muncilor 
automate, monotone, plictisitoare. Dacă nu este posibil altfel, se va 
scoate bolnavul din mediul respectiv pentru un timp mai îndelun- 
gat sau pentru totdeauna. În realizarea acestei activități profilactice, 
asistenta medicală, în special cea care lucrează în întreprinderile 
industriale, are un rol deosebit de important în primul rînd în 
depistarea factorilor nocivi ; odată depistaţi, factorii nocivi trebuie 
semnalaţi conducerii întreprinderii, singura în măsură să-i înlăture. 
În al doilea rînd, rolul asistentei medicale se extinde la depistarea 
precoce a cazurilor de neurastenie provocate de aceste noxe. 

O importanţă deosebită o are și înlăturarea factorilor favori- 
zanţi — conflicte în familie, la serviciu, bolile somatice (în special 
cele endocrine) —, mai ales la femei. 

Tratamentul curativ presupune, după gravitatea afec- 
țiunii, fie internarea bolnavului în spital, fie internarea la domi- 
ciliu sau în staționarele de zi, forme moderne de organizare a asis- 
tenţei neurastenicilor. 

Medicamentele administrate în aceste condiţii bolnavilor au 
rolul de a-i linişti, de a le diminua starea de iritabilitate, de a le 
restabili ritmul normal de somn-veghe. În acest scop, se admini- 
strează preparate cu bromură combinate cu barbiturice, medica- 
mente sedative (Extraveral, Pasinal), hipnotice (Ciclobarbital, Nitra- 
zepam, Noxyron), tranchilizante minore (Napoton, Diazepam) sau 
neuroleptice (Tioridazin, Levomepromazin,  Clordelazin, Haloperi- 
dol). La aceste medicamente psihotrope se asociază vitaminele din 
grupul B (Bı, Bg, B2), Lecitina, Crelizinul, Fosfobionul, Encephabo- 
lul cu efect atit asupra metabolismului cerebral, cit și a metabolis- 
mului general al organismului. 

Psihoterapia completează acest plan complex de recupe- 
rare a bolnavului neurastenic. 


NEVROZA OBSESIVO-FOBICĂ 


Tabloul clinic al acestei forme de nevroză este dominat de 
obsesii, fobii, tendințe şi acţiuni cu caracter obsedant. Nevroza ob- 
sesivo-fobică se întîlneşte mult mai rar decît neurastenia, procen- 
tul ei printre nevrotici variind între 3—9%/0. 

Etiopatogenie. Şi în apariția acestei forme de nevroză 
traumatismele psihice amintite anterior deţin un loc de primă im- 
portanță. Factorii psihotraumatizanți acționează asupra unui teren 
predispus la apariția unor tulburări de natură obsesivo-fobică. 
Această predispoziţie se datorează în mod deosebit dificultății ne- 

vroticilor de a se adapta la condiţii noi de activitate, incapacității 
lor de a uita chiar evenimente de mică importanţă din trecut, pre- 
cum și existenţei unui anumit dezechilibru vegetativ, însoțit de 
obicei de anxietate. Spre deosebire de neurastenie, nevroza obse- 
sivo-fobică apare în tinereţe și chiar în perioada pubertăţii. Debutul 
ei în această perioadă este favorizat, pe de o parte, de greșelile de 
educaţie în familie (severitate excesivă, morală rigidă, principii re- 
ligioase riguroase, sau atitudine diametral opusă — răsfăţ, indepen- 
dență necontrolată) și, pe de altă parte, de criza psihică pubertară 
și de adolescenţă ; la această vîrstă, individul nu ştie ce drum să: 
urmeze în viaţă, îi este teamă de viitor, de boală, de părerile celor: 
din jur în legătură cu capacitatea sa intelectuală. 

Semne clinice. Nevroza obsesivo-fobică debutează în ma- 
joritatea cazurilor înainte de vîrsta de 25 de ani. Boala se declan- 
şează brusc, în urma unui traumatism psihic (doliu în familie, iu- 
bire trădată, experiență sexuală eșuată, accident etc.). Semnele 
caracteristice ale bolii constau în obsesii, tendințe obsesive, acţiuni: 
obsesive şi fobii. 

Obsesiile sint amintiri (cuvinte, fraze, fragmente muzicale, 
figuri de persoane, anumite scene) care-i revin bolnavului mereu 
în minte, fără voia sa, timp de zile şi săptămîni, deşi acesta luptă 
să scape de ele. Alteori bolnavul este preocupat în continuu de o 
anumită întrebare, de obicei cu caracter filozofic sau religios : cine 
a creat universul, ce se întimplă după moarte, ce înseamnă binele 
și răul ș.a. 

Mulţi bolnavi prezintă așa-numitele îndoieli obsesive, 
se întreabă dacă au închis robinetul de apă sau gazele, dacă aw 
încuiat ușa la plecare şi, deşi de multe ori îşi amintesc bine că au 
efectuat acest lucru, se întorc şi mai verifică o dată sau chiar de: 
mai multe ori dacă l-au făcut. 

Tendinţeleobsesive constau în impulsiunile pe care le 
au bolnavii de a efectua anumite acte cu caracter ilogic, periculoase 
sau rușinoase (de exemplu, să-și pălmuiască șeful, să se arunce de 
pe balconul casei, să mingiie o femeie necunoscută). Bolnavii își 
dau seama de pericolul sau ridicolul gestului respectiv şi nu-l duc 
la îndeplinire, dar această luptă continuă împotriva tendinței res- 
pective le accentuează și mai mult starea de tensiune obsesională. 

Acţiunile obsesive mai des întîlnite sînt reprezentate: 
de anumite gesturi, formule verbale sau acţiuni pe care bolnavii 
le efectuează pentru a se feri de nenorociri sau pentru a avea suc- 
ces în ziua respectivă (de exemplu, pășesc totdeauna cu dreptub 
cînd pleacă de acasă, bat în lemn, poartă cu sine un anumit obiect) 

Şi în acest caz, bolnavul este conştient de ridicolul și inutilitatea 
acţiunilor sale. " 

Fobiile sînt frici cu caracter obsedant inexplicabile, dispropor- 
ţionate în raport cu cauza ce le provoacă. La început aceste fobii 
au un conținut bine precizat : frica de anumite obiecte, de anumite 
locuri, de microbi, boală sau moarte, de oameni sau alte ființe 
(cîini, insecte). Cea mai des întîlnită fobie este agorafobia, 
frica de a traversa o piață, o stradă şi chiar de a ieși din casă. În 
ordinea frecvenţei, mai cităm : fobia de boală (nosofobia), în special 
«de sifilis și boli de inimă şi frica de animale (zoofobia). 

Aceste fobii, care la început au o temă bine definită, pot cu 
timpul să se extindă și asupra altor obiecte și chiar să se generali- 
zeze, bolnavul ajungind să-i fie frică de tot și de toate. 

Evoluție şi prognostic. În cele mai multe cazuri ne- 
roza obsesivo-fobică evoluează în decursul cîtorva ani sau zeci de 
ani către cronicizare. În acest interval, bolnavul fie prezintă o sta- 
'bilizare a simptomelor, fie perioade de agravare alterniînd cu peri- 
oade de ameliorare. Deși evoluţia este îndelungată, prognosticul este 
favorabil în mai mult de 60%, din cazuri. Înaintarea în vîrstă este 
“unul din factorii cei mai siguri de ameliorare a bolii. 

Tratamentul. Măsurile de profilaxie a acestei afecţiuni au 
in vedere în primul rînd formarea unei personalități sănătoase prin- 
tr-o educaţie corectă a copiilor : aceasta nu înseamnă nici severi- 
tate exagerată, dar nici toleranţă iresponsabilă. Cadrele medii sani- 
tare sînt datoare să ajute la educarea copiilor, în special în fami- 
liile cu principii religioase rigide ; încurajind iniţiativa copilului, 
mțul său de răspundere, acesta va deveni un individ cu caracter 
independent, puternic și echilibrat. 

Tratamentul curativ se face în aceleași condiţii de 
spitalizare ca şi în neurastenie. Tratamentul medicamentos propriu- 
zis va fi diferențiat în funcţie de simptomele ce domină tabloul 
«clinic. Fobiile (agorafobiile, cardiofobiile) vor fi combătute cu se- 
dative, anxiolitice (Napoton, Diazepam, Tioridazin, Levomeproma- 
in), antidepresive (Antideprin, Teperin). Tratamentul medicamen- 
tos este completat de cel psihoterapic, prin sugestie hipnotică sau 
marcoanaliză. 

În cazul predominanţei simptomelor obsesive, psihoterapia 
ocupă un loc important. Metodele psihoterapice se vor îmbina cu 
ergoterapia și medicaţia antidepresivă şi anxiolitică, menţinerea bol- 
«navului cît mai mult în mediul său obişnut de viaţă favorizînd vin- 
:decarea. 

NEVROZA ANXIOASĂ 


Nevroza anxioasă (anzietas = neliniște) este caracterizată prin- 
tr-o stare de neliniște permanentă, de teamă nejustificată care 
apare pe un fond de instabilitate emoţională constituţională. 

Instabilitatea emoţională constituţională trebuie înțeleasă ca o 
structură particulară a personalităţii, moștenită de nevrotic, dato- 
rită căreia acesta va reacţiona de obicei prin crize de neliniște şi 
frică de evenimentele mai deosebite ale vieţii. În etiologia acestei 
nevroze, alături de factorul ereditar, intervine și factorul educa- 
tional (felul greșit în care a fost crescut și educat nevroticul, tră- 
irile şi experienţele sale din copilărie). 

Ca şi în cazul celorlalte tipuri de nevroză, un rol important îl 
dețin traumele psihice suportate de bolnav de-a lungul vieţii : moar- 
tea celor dragi, despărţirea de o ființă iubită, pierderea unei situa- 
ţii sociale bune, pierderea unei locuințe confortabile, singurătatea, 
nereușita la un examen etc. 

Semne clinice. Nevroticul anxios se prezintă de cele mai 
multe ori ca un individ care încă din copilărie a manifestat o stare 
permanentă de neliniște şi teamă, care a căutat ajutor şi protecţie 
la toţi cei din jur (familie, profesori, prieteni). În fața unui eşec la 
școală, în profesie, în dragoste, acest individ este dezarmat şi nu 
știe ce atitudine să ia. Treptat apare o stare de neincredere în pro- 
priile forţe, de deprimare, bolnavul ajungînd să se considere un 
incapabil, o ființă inutilă căreia nu-i reuşeşte nimic în viaţă, un 
ratat pe toate planurile. La aceste tulburări psihice se asociază o 
serie de tulburări somatice : tulburări de somn — somn insuficient, 
neliniștit, cu coşmaruri ; tulburări digestive — greţuri, diaree, co- 
lici abdominale ; tulburări respiratorii — hiperpnee ; tulburări car- 
diovasculare — tahicardie, hipotensiune arterială, palpitaţii ; tul- 
burări sexuale — scăderea pînă la dispariţie a libido-ului ; tulbură- 
ri neurologice — hipertonie musculară, hiperreflectivitate. Pe fon- 
dul de hiperemotivitate permanentă apar, de multe ori din motive 
absolut banale, crize de anxietate sau crize emoţionale majore, ca- 
racterizate prin tulburări neurovegetative și psihice severe. 

Tulburările neurovegetative sînt de multe ori impresionante şi 
din acest motiv pot induce în eroare personalul sanitar. Bolnavul 
prezintă tulburări respiratorii mergînd de la crize de tuse sau de 
dispnee pînă la adevărate crize de astm bronşic. De asemenea, se 
pot constata : tahicardie, aritmii diverse, dureri precordiale locali- 
zate sau iradiate asemănătoare cu cele din angina pectorală, crize 
de greţuri, vărsături, diaree, crampe abdominale, tenesme rectale ; 
poliurie, tenesme vezicale ; tremurături, prurit, parestezii diverse, 

sudoraţie, dureri de cap, amețeli — acuze care completează tabloul 
simptomelor aşa-zis somatice ale crizei de anxietate. Bolnavul tră- 
ieşte această criză într-o stare de extremă neliniște, de teamă — 
care poate ajunge la o adevărată stare de groază, de teroare — 
tot timpul el aşteptiînd să i se întîmple ceva și mai rău. 

Evoluție, complicaţii, prognostic. Crizele de anxietate se pot 
repeta atita timp cît factorii declanșatori nu sînt înlăturați sau dacă 
bolnavul nu beneficiază de un tratament corect. În acest caz, nevroza 
anxioasă se poate transforma în forme mai stabile de nevroză (obse- 
sivo-fobică sau isterică) sau chiar în crize de aspect melancoliform. 
Prognosticul este însă favorabil, un număr însemnat dintre aceste 
cazuri evoluind spontan spre ameliorare. 

Tratamentul se face pe două planuri: psihoterapic — 
metodă a cărei eficacitate a fost demonstrată și în acest tip de 
nevroză — și medicamentos. Dintre medicamentele mai des între- 
buinţate cităm Meprobamatul, Napotonul, Diazepamul, apoi Hidro- 
xizinul,  Levompromazinul şi mai puţin neurolepticele (Haloperi- 
dol, Mejeptil, Lyogen) în doze mici. 


NEVROZA ISTERICĂ 


Nevroza isterică, sau nevroza cu fenomene isterice, este o 
afecţiune psihică cu simptomatologie complexă dominată de criza 
isterică, manifestare clinică ce poate fi reprodusă prin sugestie. 
Nevroza isterică nu trebuie confundată cu termenul general de 
isterie folosit curent, deoarece acesta înglobează nediferenţiat o 
serie de afecţiuni psihice care au comun simptome sau sindroame 
isterice ; de exemplu, psihoza isterică, psihopatia isterică, sindroame 
isterice în bolile organice ş.a. 

Etiopatogenie. Rolul determinant în apariția nevrozei 
isterice îl dețin traumele psihice severe și brutale: moartea unei 
persoane iubite, nerealizarea unei aspirații (de exemplu, intrarea în 
facultate), abandonul sentimental sau situaţiile traumatizante mai 
puţin intense, dar cu evoluţie îndelungată : certuri în familie, ne- 
realizarea din punct de vedere profesional, gelozie ş.a. Aceeași fac- 
tori care favorizează apariția  nevrozei isterice se întîlnesc și în 
etiologia altor nevroze : boli somatice astenizante, sexul (boala apare 
aproape numai la femei), virsta tînără, surmenajul fizic și intelectual, 
terenul constituţional fragil, caracterizat prin hiperexcitabilitate 
neuropsihică și labilitate afectivă. La aceştia se adaugă factorul so- 
cial, reprezentat de mediul familial nepotrivit care prin el însuși 
poate declanșa, condiţiona şi întreține nevroza isterică. 

Semneclinice. Cel mai constant simptom al nevrozei iste- 
rice este criza isterică. Criza isterică este o tulburare paroxistică, 
cu manifestări dintre cele mai variate, care pot imita multe boli 
somatice sau neurologice. Astfel, bolnava poate prezenta crize de 
ameţeală, lipotimii, stări de slăbiciune cu hipotonie musculară, crize 
de contractură tetaniformă, crize de furie. Cea mai tipică dintre 
aceste manifestări paroxistice este însă criza convulsivă tonico- 
clonică, asemănătoare crizei epileptice majore. Personalul mediu sa- 
nitar poate asista în multe împrejurări la desfășurarea unei astfel 
de crize, fie în staționar, fie în activitatea de teren. De aceea redăm 
mai jos un tablou comparativ al manifestărilor clinice și al sem- 


nelor paraclinice ale acestor două tipuri de crize. 


Criza convulsivă isterică 


1. Debutul este zgomotos cu 
amețeală, nod în git, senzație 
de sufocare, stare de rău, după 
care bolnava cade, dar fără să 
strige sau să se lovească. 


2. Bolnava prezintă contrac- 
turi tonicoclonice puţin ample, 
sau mișcări dezordonate, cu 
respirație zgomotoasă, alteori 
cu gemete, fără muşcarea limbii 
și fără a pierde urina sau și 
fecalele. 


3. Criza poate dura de la ci- 
teva minute la ore întregi. Bol- 
nava își revine totdeauna 
treptat la starea normală și nu 
doarme niciodată după criză. 


4. Conștienţa nu dispare nicio- 
dată, ci numai se îngustează; 
de aceea bolnava nu se lo- 
veşte în cădere și poate relata 

Criza epileptică majoră 


1. Debutul cu aură halucina- 
torie este rar ; cel mai des bol- 
navul îşi pierde brusc con- 
ştiența şi cade brutal, scoţind 
un strigăt și lovindu-se, une- 
ori foarte grav. 


2. Bolnavul prezintă o fază de 
contractură tonică puternică, 
cu apnee, după care urmează 
o fază cu convulsii clonice, ge- 
neralizate, ritmice, cu respira- 
ţie stertoroasă, spumă la gură 
şi pierderea urinii și uneori și 
a fecalelor. 


3. Criza se sfirşește brusc după 
cîteva minute, după care bol- 
navul își recapătă rapid con- 
ştiența sau trece într-o fază de 
somn profund de 30 minute — 
1 oră. 


4. Conștienţa dispare totdeau- 
na; de aceea bolnavul se lo- 
veşte aproape totdeauna cînd 
cade, iar după criză prezintă 


anumite episoade din timpul 
crizei. 


5. Criza se produce aproape 
totdeauna în public. 


6. Anturajul poate modifica 
aspectul şi durata crizei — 
dacă cei din jur se sperie, se 
arată îngrijoraţi, caută să o 
ajute pe bolnavă — criza se pre- 
lungește ; dacă bolnava este 
lăsată singură, criza ia sfîrşit 
repede. 


7. Crizele se pot repeta în con- 
diții asemănătoare, dar aspec- 
tul clinic se modifică de la o 
criză la alta. 


8. Examenul EEG. este nor- 
mal sau cu anomalii minime, 
nesemnificative. 


9. Crizele se modifică puţin 
sau deloc la tratamentul anti- 
convulsivant obişnuit, dar dis- 
par după sugestie hipnotică. 


amnezie retrogradă totală. 


5. Criza se produce indiferent 
unde s-ar afla bolnavul. 


6. Aspectul și durata crizei nu 
sint niciodată influențate de 
anturaj, indiferent de atitudi- 
nea acestuia. 


7. Crizele se repetă în funcție 
de anumiţi factori declanșatori, 
iar aspectul clinic este identic 
de la o criză la alta. 


8. Examenul E.EG. pune in 
evidenţă în majoritatea cazu- 
rilor alteraţii bioelectrice ti- 
pice. 

9. Crizele dispar prompt la tra- 
tamentul anticonvulsivant obiş- 
nuit şi nu sînt influențate de 
nici un procedeu psihoterapic. 


Uneori crizele isterice pot prezenta asemănări cu cele sinco- 
pale. Alteori crizele se manifestă prin stare de agitație zgomotoasă 
cu plins sau rîs în hohote, în cursul cărora bolnava își rupe hainele, 
îşi smulge părul, se tăvălește pe podea, sparge și rupe ce-i cade 
în mînă. 

În afară de crizele isterice, în ordinea frecvenţei, se întîlnesc 
tulburările cu aspect neurologic. Dintre acestea, pe primul loc se 
situează parezele și paraliziile. Ele apar sub formă de 
monoplegie, hemiplegie sau chiar paraplegie. Paraliziile sînt flaște şi 
se însoțesc de tulburări de sensibilitate „in șosetă“ sau „în mănuşă“. 
Spre deosebire de paraliziile adevărate, la paraliziile isterice nu se 
constată modificări obiective la examenul neurologic clinic şi para- 
clinic. 

Istericul mai poate prezenta şi alte tulburări: tulburări de 
echilibru, tremurături, contracturi și spasme sau anestezii, hiperes- 

tezii, diplopie, cecitate, surditate, cefalee, rahialgii. Unele dintre 
acestea imită anumite afecţiuni neurologice (coree, torticolis, hemi- 
spasm facial ș.a.) dar la un examen atent se dovedesc lipsite de 
fundament neurologic obiectiv. Frecvent se asociază și astenia cu 
scăderea randamentului în muncă, tulburări de atenţie şi de me- 
morie, sensibilitate excesivă, iritabilitate exagerată, stări depresive 
şi chiar tentative de suicid (în scop demonstrativ). 

Tulburările somato-viscerale și vegetative 
sînt aproape nelipsite din tabloul clinic al nevrozei isterice. Bolna- 
vele prezintă tulburări amintind boli sau simptome respiratorii 
(dispnee, tuse, „astm bronșic“), cardiace (dureri anginoase), diges- 
tive (disfagie, „nod în git“, anorexie, greață, vărsături, tulburări de 
tranzit intestinal, crize pseudoapendiculare), urinare (glob vezical), 
genitale (vaginism), vegetative şi trofice (eriteme regionale, hiper- 
sudoraţie, cianoza extremităților). Aproape toate aceste tulburări 
dispar în timpul somnului, iar la examenele obiective (clinice şi de 
laborator) nu se evidenţiază modificări organice. 

Tulburările nevrotice isterice au ca trăsături comune teatra- 
lismul și sugestibilitatea : cu cît asistența este mai numeroasă, cu 
atît bolnavul își etalează mai zgomotos manifestările ; pe de altă 
parte, crizele isterice pot fi provocate și pot să dispară prin suges- 
tie și autosugestie. 

Evoluție și prognostic. Evoluţia nevrozei isterice de- 
prinde de traumele psihice care au generat-o. Persistenţa acestora 
duce la cronicizarea tulburărilor și la reapariţia întregului cortegiu 
simptomatic, în cazul unor traume psihice minore. De aceea un 
prognostic bun este condiționat în primul rînd de înlăturarea aces- 
tor factori traumatizanţi și numai în al doilea rind de tratamentul 
precoce şi corect al bolii. 

Tratament. Înainte de a trece la tratamentul propriu-zis 
al acestei nevroze trebuie arătat că una din îndatoririle asistentei 
medicale este aceea de a combate concepția profund greşită a ma- 
jorității oamenilor, care consideră nevroza isterică drept o simu- 
lare sau în cel mai bun caz o boală ruşinoasă. Alteori, mai ales în 
anturajul imediat al bolnavei, simptomele nevrozei isterice sînt con- 
siderate expresia unor boli grave (epilepsie, boli cardiorespiratorii 
etc.). Prin activitatea sa de educaţie sanitară, asistenta medicală 
trebuie să convingă pe cei neșştiutori că nevroza isterică este intr- 
adevăr o boală și nu simulare și, ca orice boală, nu are nimic 
rușinos. Bolnava isterică trebuie înţeleasă și ajutată să se vindece. 
Anturajul trebuie de asemenea făcut să înțeleagă .că atitudinea de 
compătimire, de îngrijire, de cocoloșire a bolnavei nu numai că nu 
ajută la vindecarea bolii, ci chiar o agravează. 

Ca tratament propriu-zis, sugestia după subnarcoza cu barbi- 
turice sau sugestia hipnotică reprezintă metode eficace de trata- 
ment. La aceasta se pot asocia medicamente sedative, antidepresive, 
şi psihotone (Encephabol, Glutarom) cu rol în metabolismul cerebral. 


NEVROZELE MIXTE 


Sub acest nume sînt cunoscute o serie de afecţiuni nevrotice 
care înglobează simptome neurastenice și obsesivo-fobice dominate 
de tulburări somato-motorii și vegetative. Aceste nevroze se întil- 
nesc de obicei la virsta copilăriei. 


NEVROZA TICURILOR 


Este caracterizată prin apariţia unor mișcări fără scop, bruște, 
rapide şi repetate, care reproduc schematic un gest sau o mișcare 
voluntară. Ticurile apar mai ales între 4—7 ani și 13—15 ani, afec- 
tînd cu precădere băieții. Cel mai frecvent se întîlnesc mişcările 
de clipire rapidă, încrețire a nasului, mişcări ale buzelor, ale capu- 
lui, sau membrelor. Mișcările sînt exagerate de emoții și dispar în 
somn. Ticurile se pot modifica, cu timpul cuprinzînd alte segmente 
ale corpului, sau pot să dispară pentru o vreme, pentru a reapărea 
din nou în acelaşi loc sau la alt nivel. În afară de ticuri, bolnavii 
mai pot prezenta tulburări ale somnului, labilitate afectivă, irita- 
bilitate, timiditate. 

Etiopatogenie. Ticurile apar fie prin imitație (copilul 
imită la început pe cineva din anturaj, apoi mişcarea devine obiș- 
nuință), fie prin fixarea unei reacţii care iniţial a avut rol de 
apărare : de exemplu, clipitul din ochi la cei care au suferit de o 
afecțiune conjunctivală. 

Ticurile pot apărea și după traume psihice brutale (spaimă, 
durere psihică intensă) sau cu acţiune îndelungată (certuri între 
părinţi, abandon, bătăi repetate). 

Evoluție şi prognostic. Evoluţia ticurilor este destul 
de îndelungată, uneori de ani de zile, dar cu tendință spre amelio- 
rare odată cu virsta. Mai mult de jumătate din cazuri se vindecă 
spontan. De aceea prognosticul este în general favorabil. 

Tratamentul constă în primul rînd în îndepărtarea facto- 
rilor traumatizanţi. Ca medicamente se folosesc roborante (calciu, 
vitamine), anxiolitice (Napoton, Diazepam, Tioridazin) ; kinetotera- 
pia adaptată la ticul respectiv, alături de psihoterapia adecvată per- 
sonalității copilului, completează tratamentul curativ al acestei ne- 


15 — c. 356 * 225 


vroze. Personalul mediu trebuie să lupte împotriva tendinței pe 
care o au unii părinţi de a-i trata cu brutalitate pe copiii care au 
ticuri, întrucît aceasta are drept urmare agravarea nevrozei. 


LOGONEVROZELE 


Cunoscute şi sub numele de bilbiială nevrotică, sînt 
nevroze caracterizate prin alterarea vorbirii. 

Etiopatogenie. Factorii determinanți, ca și în alte nevro- 
ze, sînt reprezentaţi de traumele psihice brutale (pierderea unuia 
din părinţi, un accident) sau mai puţin intense, dar cu durată mai 
mare (certuri, pedepse frecvente, bătăi), care acționează asupra co- 
pilului în perioada formării limbajului. Surmenajul, stările post- 
infecțioase, bolile somatice diverse se înscriu printre cele mai impor- 
tante cauze favorizante. 

Semne clinice. Copilul bilbiit prezintă o serie de tulburări 
de respiraţie, fonație și articulaţie. Din cauza acestor tulburări, 
vorbirea se întrerupe din cînd în cînd brusc, apoi continuă explo- 
ziv cu repetarea unor silabe sau sunete, după care redevine nor- 
mală, pentru ca după un timp să apară din nou întreru- 
perea ș.a.m.d. 

Bilbiiala este însoţită deseori de modificări ale tonalităţii vocii 
(voce mai ridicată, mai răguşită), precum şi de diverse grimase, 
clipit des, mișcări ale membrelor, transpiraţii, tahicardie şi alte 
tulburări vegetative. 

În afară de bilbiială, copilul mai prezintă stări de neliniște, 
somn agitat, nervozitate. 

Evoluție și prognostic. Evoluţia este îndelungată, afec- 
ţiunea putind dura din copilărie pînă la virsta adultă şi chiar toată 
viața. Bilbiiala apărută precoce are mai multe șanse de vindecare 
spontană. Debutul tardiv şi tratamentul prost condus sau absent 
duc la cronicizarea logonevrozei. Ca urmare se instalează treptat 
modificări de caracter : bolnavul devine timid, suspicios, neîncre- 
zător în forţele sale, nesociabil. Prognosticul în aceste cazuri ră- 
mine rezervat. 

Tratamentul, destul de îndelungat şi dificil, începe cu 
eliminarea factorilor psihotraumatizanţi. Totodată se asociază admi- 
nistrarea medicamentelor roborante și sedative-anxiolitice. Trata- 
mentul propriu-zis al bilbiielii cade în sarcina logopedului şi constă 
în exerciții de reeducare a respirației, fonaţiei şi articulației cuvin- 
telor. În afară de acestea, un rol de primă importanţă îl are sti- 
mularea încrederii bolnavului în posibilitățile sale şi în reuşita 

deplină a tratamentului, tratament al cărui scop este vindecarea 
şi încadrarea bolnavului într-un ritm de viaţă normal. 


ENUREZISUL NEVROTIC 


Se manifestă prin pierderea inconștientă a urinii survenind de 
obicei în timpul somnului de noapte, la un copil mai mare de trei 
ani. Enurezisul nocturn apare tot în urma unor traume psihice. 
Este mai frecvent la băieţi. 

Am amintit această nevroză vegetativă mai mult pentru a 
atrage atenţia personalului mediu asupra cazurilor de enurezis pe 
care le întilnește în activitatea sa și pe care, ca și anturajul copi- 
lului, ar fi tentat să le trateze cu ușurință și să considere că odată 
cu virsta tulburarea va dispărea. Or, este cunoscut faptul că în 
multe cazuri enurezisul poate constitui singurul simptom al unei 
epilepsii ignorate. De aceea este bine ca orice copil cu pierderi de 
urină in timpul somnului să fie îndrumat către medicul neurolog 
sau psihiatru, singurii în măsură să decidă asupra cauzei şi trata- 
mentului acestei tulburări. 

Evoluție. Enurezisul nevrotic evoluează către vindecare în 
jurul vîrstei pubertăţii. Prognosticul este deci favorabil, spre deo- 
sebire de enurezisul epileptic, care evoluează către o formă francă 
de epilepsie. 

Tratamentul enurezisului nevrotic impune în primul rînd 
îndepărtarea factorilor psihotraumatizanţi. Aceasta se obţine prin 
educarea anturajului : copilul nu trebuie tratat cu brutalitate, pe- 
depsit sau ironizat pentru defectul său. Uneori numai simpla 
schimbare a camerei de dormit sau o scurtă vacanţă la bunica poate 
să ducă la dispariţia enurezisului. Oricum, este bine ca seara copi- 
lul să mănînce alimente mai sărate şi să nu bea lichide. 

Tratamentul medicamentos constă în administrarea de doze 
mici de tranchilizante, tinctură de beladonă, efedrină, cofeină, Anti- 
deprin. 


PAVORUL NOCTURN ŞI AUTOMATISMUL AMBULATOR NOCTURN 
NEVROTIC 


Pavorul nocturn se manifestă sub forma unei stări de 
spaimă intensă care apare în timpul somnului, în majoritatea cazu- 
rilor la copii. Bolnavul se trezește brusc din somn, se ridică în 
șezut, ţipă, gesticulează dezordonat, are privirea rătăcită, nu răs- 
punde la întrebări, iar uneori încearcă să fugă. După cîteva minute 
starea de spaimă şi agitație dispar și bolnavul readoarme. 

Automatismul ambulator nocturn (somnambulis- 
mul) este tot o tulburare paroxistică de somn, ca şi pavorul noc- 
turn. Copilul se trezește brusc din somn, se dă jos din pat și începe 
să umble prin cameră, cu privirea rătăcită şi mișcări dezordonate. 
Nu vorbeşte şi nu răspunde la întrebări. După citeva minute se 
întoarce la pat, se culcă și adoarme. Alteori episodul poate să 
dureze mai mult, bolnavul părăsește camera, casa, merge ca un 
automat pe străzi şi chiar prin locuri periculoase (acoperișuri, bal- 
coane etc.). 

Ca şi enurezisul nocturn, aceste două forme de nevroze mixte 
pot constitui expresia unei epilepsii ignorate. De aceea, în toate 
cazurile în care personalul mediu întilneşte copii cu astfel de 
manifestări, îi va îndruma imediat spre medicul specialist neurolog 
sau psihiatru. 

Tratamentul acestor două forme de nevroză mixtă constă în 
scoaterea bolnavului din ambianța psihotraumatizantă şi adminis- 
trarea de medicamente tranchilizante și hipnotice. 


CAPITOLUL 8 


PSIHOZE ENDOGENE 


Sub această denumire sînt grupate o serie de afecțiuni caracte- 
rizate prin tulburări psihice profunde (confuzionale, halucinatorii, 
delirante) şi prin lipsa conștiinței bolii. Termenul „endogen“ se 
referă la etiologia necunoscută, dar de natură internă (interioară), 
a acestor boli, trăsătură care le diferențiază astfel de psihozele 
exogene, a căror cauză, exterioară organismului, este cunoscută. 


SCHIZOFRENIA 


Schizofrenia (schizein = a despărţi, phren = minte, spirit) este 
o afecţiune psihică cu un tablou clinic foarte complex, dominat de 
fenomenele de disociaţie psihică, de unde şi numele său. 

Incidența acestei psihoze este în medie de 150 de cazuri la 
100 000 locuitori anual, ceea ce reprezintă un procentaj 
ridicat de îmbolnăvire. După unele cercetări, schizofreni 
tuie o treime din numărul total al bolnavilor psihici spitalizaţi, 
cifră care exprimă și mai clar importanța acestei boli pe plan 
medico-social. 

Etiopatogenia. Descoperirea cauzelor determinante ale 
schizofreniei a făcut obiectul unor cercetări ample şi sistematice, 
care nu au reușit însă să precizeze nici pînă în prezent etiologia 
acestei boli. După unii cercetători, boala ar fi de natură ereditară, 
după alţii ar fi vorba de tulburări metabolice, imunologice, hepatice 
sau de o anumită deficiență emoţională. Printre factorii favorizanţi 
sau predispozanţi au fost descriși : tulburările endocrine (puberta- 
tea, climaxul), tipul constituţional schizoid (nesociabil, timid, ciudat, 

docil, lipsit de afectivitate), precum și factorii sociali (s-a constatat, 
de pildă, o incidenţă crescută a schizofreniei la imigranți, datorită 
traumatismelor psihice intense și de durată generate de sentimentul 
de dezrădăcinare şi de exigenţele adaptării la un nou mod de viaţă). 
Factorii declanșatori sînt reprezentaţi de traumele psihice şi de di- 
verse infecţii (viroze, reumatism, tuberculoză). 

Semne clinice. Tulburările psihice din schizofrenie ar 
putea fi grupate în două mari sindroame : 

— Sindromul disociativ cuprinzind tulburări ale cim- 
pului conştiinţei, tulburări ale desfășurării gîndirii, dezorganizarea 
vieţii afective, comportamentul catatonic. 

— Sindromul delirant paranoid cuprinzînd trăirile 
delirante (delirul de influență, depersonalizarea) și delirul  autist 
consecutiv acestor trăiri. 

Principalele tulburări psihice ce alcătuiesc conţinutul acestor 
sindroame constau în următoarele : 

Tulburările de percepţie sînt reprezentate de haluci- 
naţii. Cele mai caracteristice halucinaţii sînt cele auditive: bol- 
navul aude voci venind dinlăuntrul corpului sau din afară, voci 
care îi comentează acţiunile sau îl sfătuiesc ce să facă și cu care 
bolnavul poartă adevărate conversații. Alteori îşi aude propriile 
gînduri sau afirmă că „îi vorbeşte mintea“. 

Halucinaţiile corporale se întîlnesc de asemenea 
frecvent : bolnavul simte că un animal (şoarece, şarpe etc.) îi umblă 
prin abdomen, simte că i se mişcă un picior sau o mînă (deși aces- 
tea stau nemișcate și bolnavul le priveşte), simte că cineva îi extra- 
ge sîngele sau creierul etc. 

Tulburările de gîndire sînt reprezentate de gîndi- 
rea incoerentă, cu lipsa legăturii între idei sau a relaţiilor iogice 
între aceste idei. Uneori viteza gîndirii este mărită, alteori înce- 
tinită. În ceea ce privește conţinutul gîndirii, tulburarea cea mai 
caracteristică este delirul. Acest delir se manifestă de obicei 
sub forma delirului de influenţă: bolnavul afirmă că i se fură 
gindirea sau că alte persoane îi dictează sau îi inspiră gîndurile. 
Alteori bolnavul afirmă că dușmani cunoscuţi sau necunoscuţi îl 
urmăresc, vor să-l distrugă, să-l tortureze, să-l ucidă (delir de 
persecuție). Sau crede că este o mare personalitate politică, că a 
inventat un aparat extraordinar sau a descoperit un medicament 
miraculos, că este mîntuitorul lumii etc. (delir de mărire). 

Trăirile delirante duc treptat la îndepărtarea bolnavului de 
realitate, la ruperea gîndirii sale de lumea obiectivă și la crearea 
unei lumi proprii, interioare. Bolnavul trăiește într-o izolare aproa- 

pe totală în această lume proprie (autistă), care pentru el este tot 
atit de reală ca şi lumea exterioară adevărată. 

Tulburările de vorbire însoțesc de regulă și exprimă 
tulburările de gindire, mai ales în formele avansate ale schizo- 
freniei. Astfel, unii bolnavi vorbesc mult, fără intrerupere, repe- 
tînd sterotip anumite cuvinte sau expresii fără legătură între ele 
(verbigeraţie) ; alţii, dimpotrivă, cu toate insistențele, nu vor să 
scoată un cuvint, nu răspund la nici o întrebare (negativism verbal). 

Vorbirea schizofrenilor poate conţine multe greșeli gramaticale, 
bolnavii imitînd vorbirea copiilor sau a unor străini ce nu cunosc 
suficient limba. Tonalitatea vocii poate fi exagerat de joasă, șoptită, 
viteza de exprimare foarte rapidă sau foarte lentă. 

Cea mai gravă tulburare de limbaj, care exprimă gindirea in- 
coerentă a bolnavului, este schizofazia. Schizofazia constă 
dintr-o înșiruire de expresii şi fraze fără nici o legătură între ele, 
cuvinte nou-create de bolnav (neologisme) și care au semnificaţie 
numai pentru el, astfel încît limbajul bolnavului devine de neînțeles 
pentru ceilalţi. 

Tulburările de scris sînt strins legate de tulburările 
de gîndire și vorbire și exprimă mai ales incverența gîndirii (repe- 
tări și stereotipii, fraze fără sens etc.). 

Tulburările de afectivitate caracteristice sint re- 
prezentate de lipsa legăturii afective între trăirile delirante ale 
bolnavului şi comportamentul său : de exemplu, bolnavul vorbește 
cu indiferență despre dușmanii care îl otrăvesc, sau despre cancerul 
de care suferă. Alteori se constată discordanţa dintre emoții şi idei 
sau acţiuni. De exemplu, bolnavul ride cînd i se anunţă o veste 
tristă şi plinge la auzul unei veşti bune. La începutul bolii, schizo- 
frenii pot prezenta o scădere sau chiar o pierdere a afecțiunii pen- 
tru cei apropiaţi, care poate evolua cătrein versiune afectivă 
(bolnavul ajunge nu numai să nu aibă sentimente de afecţiune pen- 
tru cei apropiaţi, dar chiar să-i urască). 

Tulburările psihomotorii se exprimă clinic prin 
comportamentul catatonic, manifestat prin: 

— stereotipii de poziție — ca exemplu tipic amintim semnul 
pernei psihice (bolnavul culcat în decubit dorsal, își ţine capul 
ridicat ca și cînd ar avea o pernă sub cap); stereotipii de expre- 
sie — de exemplu, botul schizofren (bolnavul îşi ține tot timpul 
buzele ţuguiate ca un bot); stereotipii de mişcare, de vorbire, de 
scris ; 

— negativism — bolnavul nu face ceea ce i se cere, ci cu 
totul altceva sau chiar contrariul a ceea ce i se cere ; 

— sugestibilitate — bolnavul execută absolut orice 
ordin i s-ar da. Imitarea patologică a gesturilor, mimicii, vorbelor 
celor din jur, întilnită la mulți schizofreni, constituie o exagerare 
a acestei sugestibilităţi ; 

— stupoare catatonică — se manifestă prin starea de 
totală imobilitate a corpului însoţită de hipertonie musculară, mu- 
tism şi negativism. Starea de imobilitate poate fi întreruptă uneori 
de crize violente de agitaţie stereotipă (agitaţie catatonică). 

Dintre tulburările personalității cu caracter specific schizofren 
amintim : 

— fenomenele de depersonalizare — simțămintul 
de înstrăinare față de propria persoană, de propriul corp (bolna- 
vul privește detașat activitatea sa psihică, corpul său, ca pe ceva 
străin, ca și cum nu i-ar aparține); dedublarea personali- 
tăţii — manifestată prin convingerea bolnavului că în el există 
două persoane, de obicei opuse una celeilalte ; 

— fenomenele de derealizare sînt expresia tulburări- 
lor de reflectare a lumii reale în psihicul bolnavului. Datorită acestor 
tulburări, schizofrenul percepe mediul înconjurător ca pe ceva ireal, 
străin, inert, lipsit de viață şi culoare, văzut ca prin fum sau ceaţă. 

Tulburările voinţei şi ale activităţii se mani- 
festă prin scăderea voinţei, tendinţă la inactivitate, acţiuni impulsive 
(crime, automutilare, sinucidere) ; deși se întîlnesc frecvent în schizo- 
îrenie, nu sînt caracteristice acestei afecţiuni. 

Nici tulburările somato-viscerale, cum ar fi tulburările digestive 
(constipaţia alternînd cu diareea, scăderea ponderală), retenția de 
urină, cianoza, edemele și hipersudoraţia, tulburările endocrine (ame- 
noree, impotenţă sexuală), sau neurologice (tulburări de mers, mo- 
dificări pupilare, parestezii, hipoestezie etc.), întîlnite la mulţi schizo- 
freni, nu sînt specifice acestei afecţiuni. 

Formele clinice cele mai frecvente sînt : 

— Schizofrenia paranoidă sau delirantă reprezintă forma cea 
mai tipică de schizofrenie. Această formă debutează la maturitate, 
iar tabloul clinic este dominat de halucinaţii și delir, cel mai adesea 
cu caracter de persecuție. 

— Schizofrenia hebefrenică (hebe = pubertate, phren = spi- 
rit, minte) este, așa cum o arată şi numele, o formă ce se instalează 
la pubertate și se caracterizează prin comportament pueril, prostesc, 
prin manierisme, afectare, irascibilitate şi uneori prin apariția idei- 
lor de persecuție sau de mărire. 

— Forma catatonă în care tabloul clinic este dominat 
de tulburările psihomotorii de tip catatonic. 

— Schizofrenia tardivă apare după virsta de 40 de ani și este 
caracterizată prin predominanţa fenomenelor halucinatorii şi a de- 
lirului parancid, mai sistematizat decit în celalalte forme de schizo- 
îrenie. 

— Schizofrenia copilului constituie un capitol aparte în studiul 
acestei psihoze. Boala a fost observată începînd încă la virsta pre- 
şcolară (3— ani) şi prezintă în general aceleași forme clinice ca 
şi schizofrenia adultului. Apare de regulă pe nesimţite, la copiii 
cu un anumit tip de comportament și de personalitate: tăcuţi, în- 
chiși, foarte sensibili, încăpăţinaţi, independenţi, înzestrați uneori 
cu o inteligență deosebită. Printre semnele clinice de început se 
remarcă scăderea interesului pentru jocul colectiv şi pentru anturaj, 
plictiseala, indiferența. Copilul începe să se joace singur, cu prie- 
teni de joacă imaginari, inventaţi de el. Apar apoi fricile cu carac- 
ter absurd (copilului îi e frică de un anumit obiect din casă, de un 
animal dintr-un tablou, de vint, de ploaie). Odată cu vîrsta, aceste 
frici se transformă în fobii (copilului îi este teamă să treacă sirada, 
îi e teamă să atingă anumite obiecte), alteori se transformă în idei 
cu caracter obsesiv (este obsedat de ideea că se va îmbolnăvi, că va 
muri). 

Modificările psihopatologice se agravează și copilul începe să 
aibă tulburări de percepţie, la început sub formă de iluzii, apoi halu- 
cinaţii (vizuale, auditive, tactile). Tulburările de gindire se mani- 
festă printr-o fantezie pseudodelirantă, care-l face să povestească 
întîmplări ireale, absurde, cu caracter terifiant (cum și-a ucis fraţii 
sau mama, cum a tăiat în bucăţi un animal). Acest pseudodelir 
apare ca o consecinţă a faptului că copilul nu mai poate face deo- 
sebirea între real şi imaginar, într: realitate și ceea ce a citit sau 
a auzit de la alţii. Vorbirea se modifică și ea, bolnavul începînd să 
vorbească singur sau cu obiectele din jur. Ulterior apar stereotipiile 
verbale, perseverările, ecolalia. Au fost descrise, de asemenea, stereo- 
tipii de atitudine, afectare, manierisme, negativism, mutism. 

Examene de laborator care să aducă date caracteristice 
schizofreniei nu există. S-au descris modificări ale electroencefalo- 
gramei (apariţia de alteraţii bioelectrice, lipsa reacției de blocaj a 
ritmului alfa), modificări ale pneumoencefalogramei (dilatarea ven- 
triculilor cerebrali, în special a venticulului III), modificări ale func- 
ţiilor hepatice etc., dar aceste modificări se înţilnesc și în alte boli 
psihice, neurologice sau somato-viscerale. 

Evoluţia și prognosticul, care înainte de apariţia 
medicamentelor neuroleptice erau nefavorabile (evoluţie către cro- 
nicizare cu deteriorare psihică continuă și prognostic sumbru), s-au 
îmbunătățit mult după apariţia acestor medicamente. 

În general, ţinind seama de varietatea mare de evoluţie a bolii 
de la individ la individ, precum şi de virsta și felul debutului, se 
apreciază că 25—30%, dintre bolnavi se vindecă, 30—50% evoluează 
către forme cronice uşoare care permit reîntoarcerea în familie şi 
societate, 15—20% ajung la forme cronice grave, care nu permit 
reîntoarcerea bolnavului în familie şi societate, iar între 1—5%9 din 
bolnavi mor datorită direct sau indirect bolii (sinducidere, negativism 
alimentar, infecţii intercurente, răniri). Prognosticul este favorabil 
în cazul bolnavilor cu evoluție spre vindecare și al celor cu forme 
cronice uşoare și nefavorabil în cazul formelor cronice grave. În 
general, prognosticul este cu atît mai întunecat cu cît boala debu- 
tează la o vîrstă mai tînără, cel mai nefavorabil fiind prognosticul 
schizofreniei infantile. 

Tratamentul schizofreniei a înregistrat progrese remarcabile 
odată cu apariţia medicamentelor neuroleptice. 

Tratamentul neuroleptic constă în administrarea de substanțe 
din grupul fenotiazinelor (clorpromazină, Levomepromazin, Tiori- 
dazin, Emetiral, Majeptil etc.), din grupul butirofenonelor (Halo- 
peridol, 'Triperidol, Luvatren) și din grupul derivaţilor tioxantenici. 
La acestea se asociază de regulă medicamente hipnotice, psihotonice 
şi vitamine (C, PP, grupul B). Tratamentul cu neuroleptice este de 
lungă durată. În funcţie de vechimea bolii, terapia cu neuroleptice 
va fi menţinută timp de luni, ani sau chiar nedefinit, în scopul pre- 
venirii recidivelor. 

În afară de terapia medicamentoasă, bolnavii beneficiază și de 
terapia electroconvulsivantă, ca și de terapia cu come insulinice. 

Metodele psiho-socioterapice completează obligatoriu tratamen- 
tele chimioterapic şi electroconvulsivant. Psihoterapia individuală 
şi de grup, aplicată în unele cazuri chiar şi aparținătorilor, caută să 
restabilească raporturile dintre bolnav şi mediu prin canalizarea 
preocupărilor bolnavului către activităţi utile și atrăgătoare, pe mă- 
sura posibilităților sale. Ergoterapia şi socioterapia, prin munca pro- 
ductivă în cadrul grupului terapeutic, cu sarcini plăcute şi respon- 
sabilități din ce în ce mai complexe, contribuie în mod hotăritor 
la compensarea defectului de personalitate al schizofrenului și la 
reinserția lui în familie și societate. 
$ Ingrijirile pe care personalul mediu trebuie să le acorde bolnavu- 
lui încep din primul moment al internării acestuia în spital şi continuă 
după externarea sa, de-a lungul multor ani. După internare, prin- 
cipala grijă a personalului mediu este supravegherea extrem de 
atentă a bolnavilor cu catatonie și cu stări de excitație psihomotorie 
prelungită, precum și a celor cu negativism alimentar. Tuturor 
acestora trebuie să li se controleze frecvent funcţiile vitale, să li 

se asigure o igienă riguroasă corporală și a încăperii, alimentaţia, 
scaunul şi diureza regulate. 

Bolnavii schizofreni trebuie atent supravegheați și pentru a 
preveni tentativele de suicid, automutilările, agresiunile. Asistenta 
medicală trebuie să cunoască bine reacţiile adverse ale medicaţiei 
neuroleptice, complicațiile electroşocului și comei hipoglicemice pen- 
a le semnala imediat medicului. Dintre acestea, cel mai des întilnite 
sînt tulburările neurologice cunoscute sub denumirea de sindrom 
neuroleptic. Acest sindrom apare după administrarea substanțelor 
neuroleptice și constă dintr-o serie de tulburări extrapiramidale (ri- 
giditate, hipertonie plastică, akinezie, tremurături ale extremități- 
lor, facies amimic, diskinezii facio-buco-linguo-faringiene etc.), mio- 
clonii, crize epileptiforme însoţite de tulburări neurovegetative (hi- 
potensiune arterială cu tendinţă la colaps, bradicardie, hipotermie, 
hipersudoraţie etc.). 

Un rol la fel de important revine personalului mediu şi în re- 
cuperarea schizofrenului cu ajutorul metodelor psiho- şi sociotera- 
peutice ; aceasta înseamnă că personalul trebuie să cunoască bine 
metodele amintite și să ajute nemijlocit la aplicarea lor. 


DELIRURILE SISTEMATIZATE CRONICE 


PARANOIA 


Paranoia (para = alături. nous = minte, rațiune) este o psi- 
hoză caracterizată prin existența unui delir sistematizat nehalucina- 
tor imposibil de influenţat, dar cu păstrarea — în afara sistemului 
delirant —, a clarităţii de gîndire, voinţă şi acțiune. 

Paranoia apare de obicei la indivizii care prezintă anumite tră- 
sături particulare de personalitate — neîncredere, orgoliu, agresivi- 
tate, rigiditate psihică etc. Deși delirul pornește de la premise false, 
reprezentate de obicei de iluzii și halucinaţii de memorie, idei de 
relaţie, el are totuși o anumită coerenţă, o construcţie aparent lo- 
gică, ceea ce face ca la prima vedere să pară plauzibil. Datorită 
puterii de convingere a sistemului delirant, paranoicul poate re- 
aliza participarea celor din jur la delirul său (delir în doi sau chiar 
delir colectiv). 

Etiopatogenie. Se pare că există un factor ereditar răspunzător 
de dezvoltarea anormală a personalității paranoicului și de apariția 
trăsăturilor premorbide specifice enumerate mai sus. 

La acest factor determinant se adaugă fenomenele reactive la 
diverse evenimente conflictuale interioare și exterioare, care au 
rol declanșator (certuri cu vecinii sau în familie, pierderea unei sume 
de bani). 

Semne clinice. Cel mai des intilnit este delirul de 
revendicare manifestat prin revendicarea paternităţii unei in- 
venţii, a unor drepturi materiale (bani, proprietăţi), a unui nou sis- 
tem politic. După cum se vede, în conţinutul acestui delir este 
amestecată şi ideea de mărire (supraaprecierea propriei persoane). 
Bolnavii luptă cu înverșunare pentru apărarea ideilor şi dreptu- 
rilor lor și, convinși că sînt persecutați, nu se dau înapoi de la 
nici un fel de acţiune (reclamaţii, memorii, articole în presă, agre- 
siuni mergînd pînă la atentate criminale), în scopul de a se apăra de 
„inamicii“ lor. În acest fel ei devin din persecutați — persecutori. 

Delirurile pasionale — delirul de gelozie și 
delirul erotoman pun uneori probleme dificile de diagnostic 
cu stările pasionale normale de același gen. Delirul de gelozie 
se manifestă printr-un sentiment de gelozie ieșit din comun, 
îndreptat împotriva persoanei iubite, și printr-un sentiment de ură 
feroce îndreptat împotriva „rivalului“, pe care bolnavul îl urmă- 
rește pentru a-l surprinde și a-i dejuca toate planurile de adulter 
sau de înșelare. Delirul erotoman, întîlnit mai des la femei, 
se exteriorizează prin convingerea nezdruncinată a bolnavei că este 
iubită de o persoană, de obicei cu o poziţie socială superioară. Trep- 
tat, constatind că persoana respectivă nu răspunde insistențelor 
sale, bolnava intră într-o perioadă de dezamăgire, urmată de ură 
față de cel pînă atunci iubit. 

Delirul de interpretare constă în aceea că bolnavul 
interpretează anumite discuţii ale anturajului, gesturi, cuvinte sau 
priviri dintre cele mai obișnuite, drept dovezi că este urmărit pen- 
tru a fi închis, că familia vrea să-l omoare, că este înșelat de 
soţie sau iubită etc. 

Evoluție și prognostic. Considerată pînă la apariţia 
medicaţiei neuroleptice drept incurabilă, paranoia cunoaşte în pre- 
zent, în multe cazuri, o evoluţie mai scurtă cu ameliorări durabile 
şi posibilitatea de reinserţie socială. Uneori delirurile se opresc în 
evoluţie, regresează și bolnavul este practic vindecat. Mai rar se 
observă creșterea intensității delirului, îmbogățirea conţinutului şi 
sistematizarea lui din ce în ce mai strînsă, ceea ce agravează 
prognosticul. 

Tratamentul curativ al paranoiei este îndelungat și difi- 
cil. De aceea se acordă o atenţie deosebită măsurilor de prevenire a 
cauzelor ce pot provoca şi întreţine o tulburare delirantă (traume 

psihice, situaţii conflictuale în familie sau la locul de muncă, intoxi- 
caţii diverse — în special intoxicația alcoolică, boli infecțioase etc.). 
În îndepărtarea acestor factori cauzali un rol important îl 
are personalul mediu, care trebuie să se informeze atent asupra 
condiţiilor de viață și de muncă ale persoanelor cu trăsături para- 
noice. Apoi, împreună cu medicul specialist şi cu familia trebuie 
să caute să rezolve conflictele familiale sau de vecinătate, să ajute 
la schimbarea locului de muncă al bolnavului. De asemenea, dat 
fiind că paranoicul trebuie menţinut cit mai mult posibil în mediul 
său social obișnuit, asistenta medicală trebuie să exercite o supra- 
veghere extrem de atentă, perseverentă și abilă a conduitei acestuia, 
pentru ca la apariția celei mai neînsemnate reacţii antisociale să-l 
interneze urgent în spital. Această supraveghere presupune și ur- 
mărirea modului în care bolnavul urmează tratamentul medica- 
mentos de întreținere. 

Tratamentul medicamentos constă în administrarea neurolepti- 
celor sedative (Clordelazin, Levomepromazin) în cure îndelungate. 
La acesta se asociază psiho- și socioterapia. 


CAPITOLUL 9 


PSIHOZA PERIODICĂ 
MANIACO-DEPRESIVĂ 


Este o afecţiune care se manifestă clinic prin apariţia periodică 
de stări de hiperexcitație psihică (accese de manie), alternînd cu 
stări de deprimare şi durere psihică intensă (accese de melan- 
colie). Această boală este o psihoză afectivă, adică face parte dintre 
bolile psihice caracterizate prin tulburări psihopatologice profunde, 
în care predomină tulburările de afectivitate, și prin lipsa conștiin- 
tei bolii. Afecţiunea debutează înainte de 40 de ani şi atinge mai 
frecvent sexul feminin. 

Etiologie. Psihoza periodică este una din bolile psihice cu deter- 
minism genetic. Alături de factorul ereditar, un rol important îl 
joacă tipul constituţional (biotipul), boala afectind cu precădere 
indivizii mici de statură și robuşti (tipul picnic). Printre factorii 
favorizanţi au fost descriși ateroscleroza și insuficiența vasculară 
cerebrală, meningitele și encefalitele, tumorile şi traumatismele cra- 
niocerebrale, unele tulburări endocrine, metabolice, șocurile emo- 
tive etc. 

Cele două tipuri de crize ce constituie boala : criza sau accesul 
de manie şi criza sau accesul de melancolie nu se succed într-o 
alternanță riguroasă — după o criză de manie nu urmează obliga- 
toriu una de melancolie —, ci dintr-o succesiune ncregulată. Cel 
mai adesea, după două sau mai multe episoade melancolice urmează 
un episod maniacal. Uneori episoadele acute sînt separate de inter- 
vale de timp mai mult sau mai puțin lungi, în cursul cărora bolnava 
revine la starea normală ; alteori episoadele se succed fără reve- 
nire la starea normală. Durata acceselor variază intre limitele 

maxime de citeva zile și mai mulți ani — în medie, însă, ele du- 
rează între 3 și 6 luni. Durata remisiunilor între crize poate fi de 
asemenea de mai mulţi ani, dar ea tinde să se micșoreze pe măsură 
ce crizele se repetă. 

Aspectul clinic. Accesul de manie. Este denumită astfel 
o stare particulară de hiperexcitaţie psihică manifestată prin dis- 
poziţia exaltată și dezlănţuirea impulsurilor instinctivo-afective. 
Accesul poate fi declanşat de un șoc emotiv (ceartă în familie sau 
la locul de muncă, revederea unei persoane dragi etc.) şi debutează 
cel mai frecvent brutal, fără semne prevestitoare. Bolnava devine de- 
odată euforică, nu-și mai găsește locul, e tot timpul într-o stare de 
agitaţie psihomotorie — se mişcă în permanenţă, vorbeşte din ce 
în ce mai mult și mai repede, nu poate dormi, bea şi fumează peste 
măsură, se enervează foarte ușor şi în asemenea momente are un 
limbaj vulgar. Semnele de agitaţie psihomotorie se agravează trep- 
tat, bolnava nu-și mai poate fixa atenţia supra unei activităţi sau 
obiect, prezintă aşa-numita fugă de idei (idei și evocări mintale 
care se înlocuiesc unele pe altele într-o succesiune foarte 
rapidă, atît de rapidă încît bolnava uneori nici nu le poate exprima 
verbal sau le exprimă aparent fără legătură între ele); amintirile 
sint evocate cu iux de amănunte (hipermnezie), imaginaţia exaltată 
o face să aibă idei fugace de supraapreciere a posibilităţilor sale, 
uneori chiar cu caracter delirant (de invenţie, de grandoare, de per- 
secuție etc.). În perioada de stare, bolnava are o ţinută caracteris- 
tică : îmbrăcămintea este extravagantă, caraghioasă, înzorzonată 
cu tot felul de podoabe mai mult sau mai puţin obișnuite (broșe, 
brățări, coliere, medalioane, flori, cordoane, paftale etc.). Este piep- 
tănată bizar și fardată exagerat. Faţa este foarte mobilă, ochii stră- 
lucitori. Bolnava vorbește şi scrie fără întrerupere, deseori dan- 
sează, cîntă, declamă, strigă. În stările de agitație maximă răvă- 
şeşte lucrurile din cameră, rupe sau sparge obiectele din jur, umblă 
goală, înjură și devine agresivă. Majoritatea bolnavelor prezintă în 
tot cursul accesului o stare de excitație sexuală care le face să 
comită excese sexuale, acte scandaloase (exhibiţionism), iar bolnavii 
bărbaţi, tentative de viol. 

Tulburări somatice asociate. În timpul accesului, 
bolnava slăbeşte (uneori pierderea în greutate este importantă), deși 
mănîncă și mai ales bea mai mult decît în mod obișnuit. Tensi- 
unea arterială este scăzută, pulsul accelerat. Între tulburările ve- 
getative se observă frecvent tendinţa la creşterea temperaturii, hiper- 
salivaţie şi hipersudorație. 

Examenele de laborator pun în evidenţă, în majori- 
tatea cazurilor, creşterea colesterolemiei şi apariția glicozuriei. 

Evoluție şi prognostic. Accesul maniacal poate dura 
pină la 4—5 luni, după care sfirșeşte brusc sau progresiv. Prognosti- 
cul rămine totuși rezervat, deoarece accesul se repetă după un 
interval de timp variabil. 

Tratamentul trebuie făcut totdeauna în spital, chiar și în for- 
mele mai ușoare, deoarece bolnava maniacală neizolată în spital 
poate comite acte antisociale. De aceea bolnava şi familia sa tre- 
buie convinse de necesitatea internării. Unele bolnave refuză însă, 
cu violență, internarea în spital. În acest caz, ele trebuie asigurate 
că au nevoie, chiar şi la domiciliu, de un tratament simplu ; dacă 
acceptă, și de obicei acceptă, li se administrează imediat 1—2 fiole 
de Plegomazin sau o fiolă de Fenobarbital intramuscular, după 
care transportul și internarea lor nu mai constituie o problemă. 
Tratamentul în spital se face cu neuroleptice: Haloperidol, Levo- 
mepromazin, Majeptil. Se pot asocia și alte medicamente cu efect 
sedativ (Clordelazin, Amobarbital, Romergan etc.), în funcţie de 
forma clinică a bolii. În unele cazuri se utilizează şi electroşocul. 
De cițiva ani se administrează cu rezultate bune sărurile de litiu. 

Accesul de melancolie este opusul accesului de manie ; se ma- 
nifestă printr-o stare de intensă deprimare și durere psihică și prir 
încetinirea şi inhibiţia funcţiilor psihice şi psihomotorii. Ca şi în 
cazul maniei. criza de melancolie poate fi declanșată de un şoc 
emotiv (moarte în familie, divorț, abandon etc.). Spre deosebire însă 
de manie, accesul de melancolie nu se instalează niciodată brusc, 
ci după o perioadă destul de lungă în care bolnavul devine din ce 
în ce mai trist, este veşnic obosit, nu poate dormi, pierde gustul de 
muncă, și de viaţă, în general. Treptat, pacientul se simte invadat 
de o tristeţe profundă însoţită de sentimentul de dezgust, de des- 
curajare şi de disperare. Sentimentul neputinței, al incapacității, al 
inutilităţii îl face să devină inert, incapabil să aibă cea mai slabă 
activitate. În această fază, bolnavul este expresia vie a suferinţei şi 
durerii morale : şade nemișcat, cu trupul încovoiat, cu figura pa- 
lidă şi tristă, cu privirea fixă, oftînd sau plingînd în tăcere, fără 
lacrimi. Răspunde cu greu la întrebări sau păstrează un mutism 
desăvirşit. Mulţi bolnavi se simt vinovaţi, se acuză de greşeli grave 
şi aproape întotdeauna imaginare față de familie, de 'societate, față 
de dumnezeu și de aceea se consideră blestemaţi, nedemni să tră- 
iască, condamnaţi. În acest context moartea le apare drept soluția 
cea mai logică şi mai justă. 

Melancolicul dorește în permanenţă să moară şi caută cu perse- 
verenţă ocazia de a se sinucide. Tentativa de sinucidere poate sur- 
veni în orice moment al evoluţiei accesului de melancolie, adesea 
chiar în convalescenţă. Balnavii se pot arunca pe fereastră, se 

spinzură, se îneacă, se otrăvesc, se strangulează în pat cu cearșaful. 
De aceea asistenta medicală trebuie să-i supravegheze permanent 
și cu deosebită atenţie tot timpul spitalizării şi în special în primele 
ore ale dimineţii, cînd se produc de obicei aceste încercări de sinu- 
cidere. 

Tulburările somatice asociate sînt reprezentate de hipo- sau hiper- 
tensiune arterială, anorexie, constipaţie alternînd cu diaree, amenoree. 

Evoluție și prognostic. Durata unui acces de melancolie poate 
ajunge pină la 6—7 luni, chiar cu tratament bine condus. Epi- 
sodul melancolic sfirșește treptat aşa cum a şi debutat. Prognosti- 
cul este rezervat, deoarece pericolul sinuciderii persistă tot timpul 
evoluţiei accesului, pină la completa dispariţie a semnelor clinice. 

Tratamentul melancolicului mai mult încă decit la maniacalu- 
lui nu se face decit în servicii de psihiatrie ; numai aici el poate fi 
supravegheat de un personal specializat, care să prevină orice în- 
cercare de sinucidere, să ştie ce măsuri trebuie luate în caz de 
refuz al alimentaţiei, în caz de reacţii adverse la medicaţia anti- 
depresivă sau de complicaţii ale terapeuticii electroconvulsivante. 
Asistenta medicală din serviciile de psihiatrie trebuie să vegheze 
ca în primele zile de spitalizare bolnavul să rămină la pat. În această 
perioadă este bine ca dinsa să se apropie cu atenţie și înțelegere 
de bolnav, să nu-l contrazică cu brutalitate cînd acesta exprimă 
idei de vinovăţie şi de autoacuzare. Personalul de îngrijire trebuie 
să caute să-l convingă treptat că greşelile pe care și le reproșează 
sînt comise zilnic de toți oamenii, că exagerarea importanţei acestor 
greșeli a dus la apariția bolii şi că stă în puterea bolnavului să 
se vindece de o boală care rezultă tocmai din exagerarea greutăți- 
lor şi neplăcerilor obișnuite ale vieţii. Acest contact permanent cu 
bolnavul melancolic permite o mai bună supraveghere a acestuia 
şi în același timp creează o legătură afectivă între personalul de 
îngrijire şi pacient ; ca urmare, acesta va accepta mai ușor mîn- 
carea și tratamentul. 

Bolnavii în plin acces melancolic nu vor fi internaţi în rezerve 
individuale, ci în saloane de citeva paturi, tot din considerentul unei 
supravegheri mai eficace. 

Cei care refuză constant hrana vor trebui alimentaţi şi în pri- 
mul rînd hidrataţi (prin perfuzii sau pe sondă endonazală). 

Tratamentul medicamentos al accesului de melancolie se face 
astăzi cu o largă gamă de medicamente antidepresive. Aceste me- 
dicamente au îmbunătăţit mult terapia melancoliei, permiţind un 
tratament de întreţinere practic fără limită. Cel mai cunoscut din- 
tre acestea este Antideprinul (Imipramina), care se administrează 
sub formă de drajeuri sau fiole, asociat de obicei cu Levomeproma- 

zin sau Tioridazin. Pentru combaterea insomniei se poate adăuga 
Fenobarbital. În ultimii ani, terapia melancoliei s-a îmbogăţit cu 
noi medicamente : Teperin (Amitryptilin), Niamide, Marsilid etc. 

Tratamentul medicamentos de întreţinere durează cca. 4—6 luni 
de la dispariţia simptomelor. Uneori în cursul acestei perioade pot 
apărea semne de excitație neuropsihică ce trebuie semnalate ime- 
diat medicului, pentru ca acesta să procedeze la modificarea tra- 
tamentului. 

Efectele adverse ale medicaţiei psihotrope aplicate în psihoza 
maniaco-depresivă trebuie cunoscute foarte bine de către asistenta 
medicală ; ea are datoria să le semnaleze imediat medicului psi- 
hiatru, fie că este vorba de un bolnav spitalizat, fie de unul ce 
urmează tratament ambulator. 

Mai întîi, orice asistentă trebuie să ştie că nu-i este îngăduit, 
sub nici un motiv, să administreze medicamente psihotrope acestor 
bolnavi, decit la stricta indicație a medicului. Aceasta de- 
oarece incompatibilitățile dintre anumite medicamente (de exem- 
plu, între Antideprin sau Teperin şi Niamide sau Marsilid), sau 
între medicamente şi un anumit regim alimentar (de exemplu, între 
Niamide sau Marsilid și brînză, smîntînă sau băuturi alcoolice), sau 
supradozarea medicamentelor pot provoca acestor bolnavi tulburări 
grave. Astfel, pot apărea hipo- sau hipertensiune arterială bruscă, 
edeme și hemoragii cerebrale, hepatită necrotică, colaps, comă con- 
vulsivă, multe dintre ele cu sfîrșit letal. 

Dar, în afară de supraveghere foarte atentă a funcţiilor vitale 
şi de semnalarea chiar şi a celor mai fine modificări ale respirației, 
pulsului sau tensiunii arteriale, care pot anunţa iminenţa instalării 
unui colaps, edem pulmonar acut, hemoragie cerebrală, asistenta 
trebuie să urmărească și funcţiile vegetative. Orice modificare a 
acestora (hipersudoraţia, greţurile și vărsăturile, creşterea tempe- 
raturii, frisoanele, durerea de cap, ameţelile, paresteziile, midriaza) 
poate să preceadă un grav accident cardiovascular sau cerebral. 
De aceea este bine ca atunci cînd bolnavul devine mai cooperant, 
asistenta medicală să-l informeze cu menanjamente, ca să nu-i mă- 
rească anxietatea, asupra unor tulburări cardiovasculare și neuro- 
vegetative care pot surveni în cursul tratamentului. Este necesar 
să se procedeze așa, pentru că bolnavul avizat poate aduce el în- 
suşi la cunoștința asistentei sau medicului apariția unor tulburări 
de acest tip, ajutindu-i să prevină posibilele accidente ale trata- 
mentului. 

În afară de medicamentele psihotrope, tratamentul cu electro- 
şocuri, cunoscut de 40 de ani, se aplică şi azi cu rezultate din cele 
mai bune. 

CAPITOLUL 10 


METODE DE TRATAMENT 
SPECIFICE PSIHIATRIEI 


În afară de metodele obişnuite de tratament — medicamentos, 
fizioterapic —, în psihiatrie se folosesc o serie de metode terapeutice 
specifice. Dintre acestea menţionăm insulinoterapia, electroşocul 
şi tratamentele psiho-socioterapice. 


” INSULINOTERAPIA 


Insulinoterapia (metoda sau cura Sakel) constă în producerea 
de șocuri hipoglicemice, mergînd pînă la starea de comă, cu aju- 
torul insulinei. 

Din cauza tulburările profunde pe care le provoacă în organism, 
coma hipoglicemică constituie un instrument terapeutic ce trebuie 
mînuit cu multă prudenţă. 

La acest act terapeutic participă o echipă formată din medicul 
psihiairu, 1—2 asistente medicale şi o infirmieră. Este bine ca bol- 
navii ce vor face insulinoterapie să fie grupați în rezerve de 2—3 pa- 
turi. În aceste rezerve trebuie să existe instalaţie pentru adminis- 
trare de oxigen şi lenjerie suplimentară (cearșafuri şi prosoape). 

Asistenta medicală va pregăti trei truse separate cu următorul 
material : ` 

— trusa de insulină conținînd flaconul de insulină, seringa spe- 
cială cu diviziuni pentru insulină, cite o seringă de 2 și 10 cm?, ace 
pentru puncţie intravenoasă și intramusculară ; 

— trusa cu zahăr care va conţine sonde nazale, 8—10 fiole de 
glucoză 33—40%, o cană conținînd 100—200 g zahăr dizolvat în 
250 ml de ceai cald, o seringă Guyon şi hirtie de turnesol ; 

— trusa de urgenţă care trebuie să conţină 6—7 fiole de vita- 
mina PP, 4—5 fiole de vitamina B, a 100 mg, 4—5 fiole de adrena- 
lină, 4—5 fiole de cofeină, 4—5 fiole de soluţie sulfat de magneziu, 
2—3 fiole de strofantină, 2—3 fiole de Plegomazin, 2—3 fiole de 
xilină, 1—2 fiole de Fenobarbital. 

Înainte de a începe cura, bolnavul va trebui să fie pregătit din 
punct de vedere psihologic, de către asistenta medicală. Aceasta 
trebuie să-i explice în ce constă tratamentul şi ce rezultate va avea. 

Insulina se administrează într-o singură injecție subcutanată 
dimineața pe nemincate ; înainte de injecție, bolnavul este trimis să 
urineze, apoi i se controlează pulsul, temperatura și tensiunea arte- 
rială. Se începe cu doza de 4 unităţi/zi şi se creşte zilnic cu 4 unități 
pînă la 60—120 unități/zi, cînd — în funcţie de reactivitatea indi- 
viduală a fiecărui bolnav — apare șocul hipoglicemic. Numărul de 
şocuri pentru o cură este în general de 30, cite unul în fiecare zi, 
cu 1—2 zile de pauză în fiecare săptămînă. Durata comei va fi 
de 10—15 minute, prelungirea acesteia fiind riscantă pentru bolnav. 

Se pot întîlni bolnavi insulino-rezistenţi, care nu fac șocuri nici 
la 120 unităţi de insulină, sau care fac șocuri foarte slabe, precum 
şi bolnavi insulino-sensibili,. care fac come la doze foarte mici de 
insulină. În aceste cazuri, medicul psihiatru va decide modificarea 
dozelor sau a ritmului de administrare. 

Șocul hipoglicemic începe cu o stare de rău, cu senzaţie de 
foame şi de sete, neliniște, uneori agitaţie psihomotorie mai mult 
sau mai puțin accentuată. Apare apoi o stare de somnolenţă, urmată 
de somn profund, care trece rapid în starea de comă. În acest sta- 
diu, bolnavul nu mai reacţionează la stimulii dureroși. În cursul in- 
stalării şocului, bolnavul transpiră foarte abundent. 

După trecerea a 10—15 minute se procedează la scoaterea bol- 
navului din starea de comă fie prin administrarea a 40—80 ml de 
glucoză 33—40%, intravenos, fie prin administrarea ceaiului îndulcit, 
cu ajutorul sondei nazale. Pentru a fi siguri că sonda se află în 
stomac, se aspiră cu ajutorul seringii Guyon, iar lichidul aspirat se 
testează cu hirtie de turnesol. Dacă hirtia se înroşeşte, înseamnă 
că lichidul este suc gastric, iar sonda se află în stomac. 

În timpul comei, asistenta va supraveghea îndreaproape funcţi- 
ile vitale ale bolnavului și va semnala imediat medicului tulbură- 
rile survenite. Astfel, dispneea inspiratorie persistentă, tulburările 
cardiovasculare (căderea tensiunii, slăbirea sau neregularitatea 
pulsului), contracturile tonice ale extremităților, scăderea tempera- 

turii sint semne de alarmă care reclamă întreruperea imediată a 
comei și aplicarea tratamentului specific (cardiotonic, anticonvul- 
sivant etc.). 

După ieşirea din comă, asistenta va supraveghea în continuare 
funcţiile vitale ale bolnavului și mai ales felul cum se alimentează 
acesta, deoarece unii dintre bolnavii care au făcut șocul dimineața, 
pot face un nou șoc în cursul după-amiezii, mai ales dacă nu au 
mîncat destul. 

În unele cazuri, insulinoterapia se poate mărgini numai la pro- 
vocarea așa-numitelor subşocuri sau şocuri umede ; acestea se obţin 
cu doze mai mici de insulină și în cursul lor bolnavul nu trece de 
faza de somnolenţă însoțită de transpiraţii abundente. 

Tratamentul cu şocuri hipoglicemice se folosește în schizofrenia 
recentă, în stările depresive, în unele deliruri cronice etc. 

Sînt excluși de la acest tratament cardiovascularii, diabeticii, 
hipertiroidienii, tuberculoșii, epilepticii, precum și bolnavii cu in- 
suficienţe hepatice, renale sau cu stări febrile. 


TRATAMENTUL ELECTROCONVULSIVANT 


ELECTROȘOCUL 


Este cunoscut de aproape 40 de ani (1938) și pînă la apariția 
medicamentelor antidepresive reprezenta procedeul terapeutic cel 
mai eficace, uneori chiar singurul, în tratamentul crizei melanco- 
lice. Şi azi el a rămas încă tratamentul de elecţie în crizele melan- 
colice grave. După opinia multor autori, electroșocul are avantajul 
că scurtează perioada de spitalizare, reduce numărul cazurilor de 
sinucidere, iar asociat cu Antideprinul, scade proporţia recăderilor. 

Electroșocul constă în trecerea unui curent electric alternativ 
prin creierul bolnavului cu ajutorul a doi electrozi plasați pe craniu. 
Trecerea curentului electric prin creier dă naștere instantaneu unei 
crize convulsive puternice, cu pierderea conştienţei. Curentul elec- 
tric întrebuințat în producerea electroșocului are, în general, ten- 
siunea de 80—130 volţi și intensitatea între 0 şi 250 mA. În funcţie 
de mărimea tensiunii și a intensității, durata trecerii curentului 
prin creier variază şi ea între 0,3 şi 0,5 secunde. Numărul de elec- 
troşocuri dintr-o cură obișnuită este între 4 și 8, rareori mai mult. 

Întrucît această metodă terapeutică comportă anumite riscuri 
pentru pacient, vor fi excluşi de la electroșoc bolnavii cu cardiopatii 
ischemice, anevrisme aortice, tumori cerebrale sau sindrom de hiper- 
tensiune intracraniană. Hipertensiunea arterială, accidentele vascu- 
lare cerebrale în antecedente, tuberculoza, sarcina, virsta înaintată 

constituie de asemenea contraindicaţii ale electroșocului, în unele 
cazuri numai relative. 

Există o serie de tulburări ce pot apărea la pacienţii care nu 
suferă de nici o afecţiune viscerală sau neurologică și care sint dato- 
rate exclusiv aplicării electroşocului : mușcarea limbii și buzelor, 
luxaţiile mandibulei şi ale umărului, fracturile vertebrelor şi ale 
humerusului, sincope cardiace, care se produc în cursul crizei con- 
vulsive, sau greţurile și vărsăturile care apar după criză. 

Pentru a preveni aceste accidente, uneori destul de grave, bol- 
navul trebuie pregătit cu atenţie înainte de electroșoc. El nu va 
mînca nimic, va urina și va avea scaun înainte de a fi adus în sala 
de tratament. I se va administra 0,5 mg atropină cu 20 minute înainte 
de electroşoc, pentru a preveni accidentele cardiovasculare. Apoi, 
bolnavul va fi întins pe un pat tare și i se va introduce între dinţi 
o piesă din cauciuc, pentru a preveni mușcarea limbii. Unul din 
asistenţi îi va ţine fixată mandibula, iar alți doi — membrele su- 
perioare (in special capetele humerale) pentru a evita luxarea aces- 
tora. Un alt asistent va plasa cei doi electrozi pe zonele fronto- 
parietale, absolut simetric. Pentru a nu mări rezistența la trecerea 
curentului electric, electrozii sînt înfășuraţi în tifon impregnat cu 
apă sărată, iar pe regiunile unde se aplică electrozii se pune o com- 
presă înmuiată de asemenea în apă sărată, bine stoarsă. 

Criza convulsivă începe printr-un spasm muscular care durează 
atit timp cit trece curentul electric prin creier. După aceea urmează 
o fază de latenţă de maximum 1 minut — în care bolnavul este 
total inert —, apoi apare brusc criza propriu-zisă. Această criză 
parcurge aceleași faze ca şi o criză epileptică majoră. 

Uneori, din cauza greşelilor de tehnică sau defecţiunilor apa- 
raturii, cantitatea de curent electric este insuficientă pentru a 
produce criza convulsivă, bolnavul prezentind numai o pierdere a 
cunoștinței sau o stare de buimăceală (criză avortată). 

În ultimii ani, pentru a se preveni accidentele amintite mai 
sus, electroşocul se face sub narcoză cu barbiturice sau după cura- 
rizarea bolnavului. Această medicație profilactică are insă dezavan- 
tajul apariției unor tulburări respiratorii uneori destul de severe, 
care necesită aplicarea oxigenoterapiei. 


TRATAMENTUL PSIHO-SOCIOTERAPIC 
PSIHOTERAPIA 


Psihoterapia poate fi definită ca un ansamblu de metode psiho- 
logice de acţiune asupra omului bolnav, în scopul tratării anumitor 

afecțiuni somatice sau psihice. În acest sens general, psihoterapia 
nu reprezintă un apanaj terapeutic al psihiatriei, ci al tuturor ştiin- 
telor medicale. Oricare medic, indiferent de specialitatea sa, trebuie 
să fie dublat de un psihoterapeut, actul medical reprezentind sinteza 
complexului de metode igieno-dietetice, chimio- şi fizioterapice, 
chirurgicale și psihoterapice de acţiune asupra omului bolnav. 

Psihoterapia se bazează pe legătura interpersonală dintre medic și 
pacient stabilită pe cale verbală. 

Psihoterapia în medicina somatică se limitează, în general, la 
metoda de psihcterapie individuală și rămîne o metodă auxiliară 
celorlalte procedee terapeutice, în vreme ce în psihiatrie ea repre- 
zintă pentru o gamă largă de afecţiuni principala metodă de tra- 
tament. 

Numai privită astfel ea poate fi considerată ca o metodă spe- 
cifică psihiatriei. 

În sensul acesta, sub denumirea de psihoterapie se înțelege un 
ansamblu de procedee psihologice cu ajutorul cărora sînt tratate 
unele tulburări psihice, provocate de anumiţi factori psiho-sociali. 
Din acest motiv, afecțiunile psihice care beneficiază de psihoterapie 
vor fi în primul rind nevrozele, precum și multe dintre tulburările 
psihice din perioada copilăriei, pubertăţii şi adolescenţei. Urmează 
apoi unele forme de schizofrenie și, mult mai puţin sau deloc, cele- 
lalte boli psihice (epilepsia, demenţele, oligofreniile, psihozele cir- 
culare etc.). 

Procedeele psihoterapice se pot aplica asupra unui singur bol- 
nav sau asupra mai multora deodată. În primul caz vorbim de psiho- 
terapiile individuale, în cel de-al doilea, de psihoterapia de grup. 


PSIHOTERAPIILE INDIVIDUALE 


Aceste metode se bazează pe sugestionarea bolnavului aflat în 
stare de veghe, de somn hipnotic sau narcotic (psihoterapii suges- 
tive) ; de asemenea, ele se pot baza pe mijloace de condiţionare ne- 
gativă, de relaxare etc. 

Psihoterapia individuală este un procedeu laborios care cere o 
perioadă lungă de aplicare, un anumit nivel cultural bolnavului şi 
anumite însuşiri personale psihoterapeutului. De aceea alegerea 
uneia sau alteia dintre metodele psihoterapice va fi făcută numai 
de psihoterapeut, în funcţie de posibilităţile de înţelegere şi de 
cooperare ale bolnavului, de nivelul său intelectual, de dorinţa sa 
de vindecare și, nu în ultimul rînd, și de timpul disponibil al medi- 
cului psihoterapeut. 

Psihoterapia comportamentală şi prin decondiţionare îşi pro- 
pune ca prin metode de inhibiţie condiţionată, inhibiţie reciprocă 
sau aversiune condiţionată, să realizeze un nou mod de comporta- 
ment al bolnavului, care să ducă la anularea și dispariția comporta- 
mentului lui patologic. Astfel, în cursul tratamentului alcoolomaniei, 
care este considerată un comportament patologic reflex condiţionat, 
se elaborează un nou reflex condiționat de aversiune la vederea, mi- 
rosul şi ingestia băuturii alcoolice. Aceasta se obține administrind 
bolnavului o substanţă care în contact cu alcoolul ingerat dă naș- 
tere unor compuși ce provoacă o serie de tulburări vegetative greu 
de suportat de către alcoolic. Repetind această asociere se ajunge 
la înlocuirea vechiului reflex condiţionat patologic, de căutare a 
satisfacţiei prin ingestia de alcool, cu un reflex nou de aversiune față 
de alcool. 


PSIHOTERAPII ACTIVATOARE (PSIHOTERAPII DE RELAXARE) 


Psihoterapiile de relaxare sint reprezentate de o serie de metode 
de autodisciplinare și reglare voluntară a funcţiilor vegetative ale 
organismului și, prin aceasta, de influențare a anumitor tulburări 
psihice. 

Această reglare voluntară a funcţiilor vegetative începe tot- 
deauna cu o fază de relaxare neuromusculară. Relaxarea neuro- 
musculară se face la început sub îndrumarea directă a psihoterapeu- 
tului pînă cînd bolnavul ajunge să înveţe și să execute corect 
toate exerciţiile standard de relaxare. El repetă apoi singur aceste 
exerciţii timp de luni de zile pînă la un an, și chiar mai mult. 
Exerciţiile încep cu relaxarea unui singur mușchi sau grup muscu- 
lar, apoi treptat se ajunge la relaxarea întregii musculaturi. Se 
trece apoi la reglarea ritmului respirației, a ritmului cardiac etc. 

Aceste exerciţii, repetate timp îndelungat, permiţind bolnavu- 
lui o autocunoaștere mai aprofundată, îl ajută să-și domine reacțiile 
vegetative şi psihice generate de factorii traumatizanți din mediul 
exterior. 

Acest antrenament îndelungat, denumit „training autogen“, a 
dat rezultate foarte bune în nevroze, stări de astenic, surmenaj, în 
insomnii, tulburări ale ritmului cardiac de natură vegetativă, în 
unele cazuri de cefalee și chiar în alcoolism. 

În afară de metoda training-ului autogen, mai există și alte 
metode de psihoterapie activatoare (psihoterapia de sinteză și recon- 
strucţie, psihoterapia nondirectivă, psihoterapia prin vis treaz di- 
rijat), care se bazează de asemenea pe participarea activă a bol- 
navului la procesul de autocunoaștere, de descifrare și înţelegere a 

tulburărilor psihice de care suferă şi, implicit, la dispariţia lor 
treptată. 


PSIHOTERAPIA PRIN SUBNARCOZA BARBITURICĂ 


Această metodă are de fapt un dublu scop: explorator — deci 
de a cunoaște viața psihică a bolnavului în vederea descoperirii 
cauzelor tulburării psihice — şi terapeutic — de a influența bol- 
navul aflat în stare de subnarcoză, ajutindu-l să lupte împotriva 
tulburărilor sale psihice. 

Subnarcoza barbiturică se realizează prin administrarea de sub- 
stanţe barbiturice (amital sodic, Evipan etc.) în doze variind cu 
toleranța individuală. 

Medicamentul provoacă o stare de somnolenţă, cu scăderea con- 
ştienței, relaxare musculară, îndepărtare de realitate şi psihostimu- 
lare afectivă. În această stare, bolnavul începe să relateze fapte şi 
trăiri uitate și ascunse în subconștient, dintre care unele pot con- 
stitui cauzele bolii. Prin această dezvăluire fără reţinere a vieţii sale 
celei mai intime, bolnavul se ușurează de încărcătura afectivă cre- 
ată de unele împrejurări penibile din viaţă, de eșecurile încercate, 
de fobiile, obsesiile sau sentimentele sale de vinovăţie. Odată cu- 
noscute evenimentele traumatizante din trecutul bolnavului, psiho- 
terapeutul caută să înlăture, printr-un dialog permanent cu bolna- 
vul aflat în stare de subnarcoză, anxietatea, obsesiile, temerile pro- 
vocate pacientului de aceste evenimente. 

Tulburările psihice care beneficiază cel mai mult de această 
metodă psihoterapică sint nevrozele datorate unor afecţiuni orga- 
nice (dermatologice, ginecologice, digestive), nevrozele obsesivo- 
fobice, precum și tulburările sexuale de natură nevrotică. 


PSIHOTERAPIILE SUGESTIVE 


Aceste metode au la bază sugestia, exercitată asupra bolnavu- 
lui aflat fie în stare de veghe, fie în stare de somn hipnotic, în sco- 
pul înlăturării anumitor tulburări psihice. 

Protreptica este o metodă psihoterapică în care sugestia făcută 
bolnavului în stare de veghe este însoțită şi întărită de anumite pro- 
„cedee fizice (curent electric, injecții subcutanate cu apă distilată etc.). 
‘Sugestia constă în a asigura ferm pe bolnav că tratamentul 
respectiv va duce sigur la vindecarea sa rapidă. Metoda se aplică 
în special în cazurile de paralizii, orbire, afonii, surditate de natură 
isterică. În timpul aplicării curentului (faradizare) sau al injectării 
cu apă distilată, bolnava are senzaţii dureroase, uneori destul de 

puternice. Ea nu trebuie compătimită, ci încurajată cu voce tare 
să facă anumite mişcări cu membrele paralizate, să vorbească, să 
privească şi să descrie un anumit obiect luminos, pentru că numai 
astfel tratamentul va fi eficace. Sugestia în aceste condiţii poate 
duce la dispariţia rapidă şi spectaculoasă a tulburărilor isterice. 

Sugestia hipnotică este o metodă de transmitere a anumitor 
idei, sentimente, atitudini comportamentale de către o persoană 
(hipnotizator) altei persoane aflată în stare de hipnoză. Hipnoza 
este o stare asemănătoare somnului, un fel de somn artificial, care 
se deosebește însă din punct de vedere neurofiziologic şi psihologic 
de somnul normal. Ea poate fi indusă de o anumită persoană sau 
poate fi provocată prin autosugestie (autohipnoză). După trezirea 
din starea de hipnoză, subiectul nu-şi amintește nimic din ceea ce 
s-a întîmplat în timpul somnului hipnotic. 

Hipnoza este cunoscută încă din antichitate, dar aplicarea ei 
ştiinţifică în tratamentul psihiatric este de dată mai recentă. Ea nu 
se aplică niciodată singură, ci numai însoțită de sugestie, adică de 
imprimarea de către psihoterapeut a anumitor idei, sentimente, în- 
demnuri în conștiința bolnavului hipnotizat. 

Sugestia hipnotică este utilizată în tratamentul tulburărilor de 
natură isterică, în anumite nevroze — mai ales cele motorii —, 
în insomnii, dureri nevralgice etc. 

Rolul asistentei medicale în aplicarea acestor metode psihotera- 
pice este acela de a-l seconda îndeaproape pe medicul psihoterapeut, 
pregătind în primul rînd bolnavul în vederea şedinţelor de psiho- 
terapie, insuflindu-i acestuia încredere în posibilitățile metodei şi 
în capacitatea medicului. Asistenta medicală se va îngriji să asi- 
gure, în timpul curei psihoterapice, condiţiile de liniște şi relaxare 
de care pacientul are nevoie şi îl va încuraja discutind progresele 
pe care acesta le face de la o ședință la alta. 


PSIHOTERAPIA DE GRUP 


Deşi apreciate pentru rezultatele lor, psihoterapiile individuale 
au defectul că sînt foarte laborioase, îndelungate și necesită un 
număr mare de specialişti. Psihoterapia de grup are avantajul că 
face să beneficieze nu număr mai mare de bolnavi de un singur 
psihoterapeut şi, în plus, folosește in afară de influenţa terapeut- 
pacient și influența pacient-pacient. 

Psihoterapia de grup este o metodă care, utilizînd comuni- 
carea verbală liberă între membrii unei colectivităţi de 7—8 bolnavi, 
sub conducerea discretă a psihoterapeutului, caută să facă pe bol- 

avi să se cunoască bine între ei, să-și înțeleagă suferinţa şi să lupte 
împotriva bolii. 

În cadrul grupului terapeutic, fiecare bolnav suferă influența 
celorlalți membri ai grupului, dobîndind în felul acesta sentimentul 
de participare la viața colectivă a grupului. În funcţia de aceste 
influenţe, el adoptă o nouă conduită socială, datorită maturității 
pe care o dobindeşte la contactul cu problemele de viaţă ale tova- 
rășilor săi, dezvăluite de aceştia în cursul şedinţelor grupului. 


ERGOTERAPIA 


Ergoterapia (ergon = muncă, therapeia = tratament) este me- 
toda de tratament a bolnavilor și deficienţilor neuropsihici prin 
muncă terapeutică. Ergoterapia are drept scop evitarea efectelor 
dăunătoare ale spitalizării îndelungate asupra psihicului bolnavilor, 
precum și pregătirea acestora în vederea reinserţiei sociale. 

Ergoterapia trebuie înţeleasă de bolnav nu ca un scop în sine, 
cu beneficii materiale, ci ca un mijloc de însănătoșire cu beneficii 
în primul rînd de ordin psihic şi moral. 

Pentru ca munca să aibă eficienţă terapeutică trebuie să fie 
adaptată la posibilităţile fizice şi intelectuale ale bolnavului, la forma 
şi stadiul bolii sale. Ergoterapia va stimula astfel iniţiativa și do- 
rința de activitate a bolnavilor psihici, va duce la creșterea intere- 
sului acestor bolnavi pentru mediul ambiant, condiții necesare re- 
integrării lor în viaţa socială normală. 

Oportunitatea aplicării ergoterapiei, precum și alegerea tipului 
de activitate ergoterapică, este decisă de medicul psihiatru în con- 
sult cu psihologul și ergoterapeutul. Practic, aproape orice bolnav 
psihic poate beneficia de ergoterapie, efectuarea unei activităţi de- 
pinzind numai de intensitatea tulburărilor psihice ale bolnavului 
respectiv. De aceea se spune că nu există ergoterapie pentru anu- 
mite boli, ci „pentru bolnavi în anumite momente de evoluţie a 
bolii“. 

Apreciind importanța problemei ergoterapiei pentru reinserția 
socială a bolnavilor psihici, statul nostru a legiferat organizarea 
acestei activităţi în spitalele de psihiatrie şi în alte unități sanitare, 
puniînd la dispoziţia acestora fonduri, specialiști și mijloacele tehnice 
necesare. 


SOCIOTERAPIA 


Socioterapia este o metodă modernă de tratament a tulburări- 
lor psihice, care are drept scop reorganizarea vieţii bolnavilor fie în 
cadrul spitalului, fie în afara lui. 

Socioterapia în spital se bazează pe influența pozitivă exerci- 
tată asupra bolnavului de comunitatea terapeutică în care el este 
inclus. Comunitatea terapeutică este un grup destul de mare de 
bolnavi, care cuprinde atit bolnavii psihici, cît și personalul de în- 
grijire. Grupul se reuneşte zilnic şi caută să-și organizeze viaţa și 
activitatea din spital cît mai asemănător cu activitatea din afara 
spitalului. Discutind liber problemele grupului, luînd parte în mod 
democratic la răspunderile administrative, avînd un program per- 
manent de activitate, bolnavul se apropie tot mai mult de condiţiile 
vieţii obișnuite, parcurgînd în felul acesta treptele necesare proce- 
sului de revenire la o activitate normală. 

Socioterapia în afara spitalului se bazează pe psihoterapia apli- 
cată familiilor bolnavilor. Ideea de bază a acestei metode este aceea 
că bolnavul psihic este, în multe cazuri, produsul sau mai bine-zis 
victima unor condiţii de viaţă familială anormale. De aceea se 
urmărește îngrijirea întregii familii, pentru a putea îndepărta fac- 
torii nocivi familiali care generează şi întreţin boala psihică. 

După investigarea atentă a acestor familii-problemă, pacienţii 
sînt îndrumați către servicii psihiatrice speciale, pentru tratament. 
Tratamentul se face în staţionare seraie (pentru a nu scoate pe 
bolnav din ritmul de viață normal, el vine la tratament după ter- 
minarea lucrului), staționare pentru probleme conjugale (unde sînt 
primiți ambii soți), staționare pentru adolescenţi, precum şi în ser- 
vicii de spitalizare la domiciliu. 


PARTEA a Il-a 


ENDOCRINOLOGIA 


INTRODUCERE 


Endocrinologia (endon = înăuntru, krinein = a secreta, logos = 
știință) este știința medicală care studiază patologia organelor şi țe- 
suturilor cu secreție internă. Aceste formaţiuni anatomice, cunos- 
cute sub numele generic de glande endocrine, își varsă produsul de 
secreție, hormonii (hormao = a stimula), în mediul intern al orga- 
nismului, adică în sînge ; spre deosebire de acestea, toate celelalte 
formaţiuni secretorii îşi varsă secrețiile în afara mediului intern 
(în tubul digestiv, la suprafața tegumentelor, în sacul conjuncti- 
val etc.). 

„Bazele științifice ale endocrinologiei moderne au fost puse în- 
opine ele ana jumătatea ecolului al XIX-lea, pină la acea 

ferioadă nefiind cunoscute _nici . fiziologia hormonilor, nici rolul 
glandelor endocrine în apariţia anumitor boli și nici chiar anatomia 
acestor glande. 

O contribuţie importantă la dezvoltarea endaocrinologiei moder- 
ne a avut% şcoała românească de endocrinologie, al cărei fonda- 
toz;-€—1-—Parhon, este și autorul primului tratat de endocrinologie 
din tame, publicat în anul 1908. 

oltarea endocrinologiei în ţara noastră a dus la extinde- 
rea şi aprofundarea cunoştinţelor de fiziologie şi patologie a unor 
glande endocrine (epifiza, tiroida, gonadele) și la combaterea cu 
succes a unor afecţiuni care în trecutul nu prea îndepărtat consti- 
tuiau o problemă de sănătate publică cu profunde implicaţii biolo- 
gice și economico-sociale (de exemplu, distrofia endemică tireopată). 

Deși morbiditatea și mortalitatea prin boli endocrine nu ating 
importanţa celor prin boli cardiovasculare, neuropsihice, onco- 
logice etc., totuși cunoașterea patologiei endocrine rămîne impor- 
tantă prin participarea pe care o au factorii hormonali la patologia 
generală somato-viscerală și neuropsihică a organismului. 

CAPITOLUL 1 


BOLILE TIROIDEI 


HIPERTIROIDIA 


Hipertiroidia (tireotoxicoza, gușa exoftalmică, boala Graves- 
Basedow) este cea mai veche boală endocrină cunoscută. Ea apare 
ca urmare a hiperfuncţiei tiroidei, cu creşterea anormală a hormo- 
nilor tiroidieni în plasmă. Prin hormonii săi (tiroxina și triiodo- 
tironina), tiroida acționează asupra : 

— metabolismului proteic, prin stimularea sintezei proteinelor; 

— metabolismul glucidic prin mărirea degradării insulinei ; 

— metabolismului lipidic prin degradarea lipidelor, sinteza şi 
excreţia de colesterol ; 

— metabolismului vitaminic ; 

— creșterii, prin stimularea creșterii în înălțime a corpului. 

Etiopatogenie. În apariţia hipertiroidiei sînt incriminate o serie 
de cauze determinante ca: traumele psihice (emoțiile, stările de 
tensiune, suferinţele psihice), infecțiile (gripa, sifilisul) şi reumatis- 
jul, precum şi cauze” favorizante : sexul (boala predomină net la 
sexi] feminin), vîrsta-(frecvența maximă se situează între 20—4Ù de 
ani), precum şi predispoziția familială. 

Cercetări recente au arătat că hipersecreţia tiroidiană s-ar 
datora unui factor de stimulare tiroidiană de natură gama-globu- 
linică, cu proprietăţi de autoanticorp. Deci, s-ar părea că hipertiro- 
idismul este o boală autoimună. Oricum, ca urmare a hipersecreţiei 
de hormon tiroidian apar mai întîi o serie de tulburări vegetative, 
apoi fenomenele de tireotoxicoză (tulburare severă a metabolismu- 
lui şi troficităţii ţesuturilor), sfirşind cu cașexia hipertiroidiană. 

Semne clinice. Simptomele esenţiale ale hipertiroidiei exoftal- 
mice sînt : 

Gu şa, datorată hipertrofierii țesutului tiroidian, a] ca o for- 
mai Hune de märime varabili (în funcție de starea de activitate saù 
de fepaus a bolnavului, de unele modificări fiziologice — menstru- 
ație, sarcină), moale, elastică, uneori cu structură nodulară. 

Tulburări neuropsihice: dintre acestea, tremurătura 
hipertiroidiană este cea mai cunoscută. Tremurătura este rapidă, 
persistă | în repaus, este agravată de emoţii şi oboseală şi şi apare cel 
mai evident la nivelul extremităților (miini, cap), pleoape, limbă. 

Tulburările de somn constau din ipsomnii, somn neli- 
nigtit, insuficient cantitativ, populat de coşmaruri. 

S-au mai descris tulburări de coordonare, cu nesiguranţă în 
mers, rigiditatea musculaturii mimicii cu asinergia mișcărilor oculo- 
pă!BEbrale, scăderea accentuată a forței musculare. 


Tulburările psihice constau din labilitate -afectivă cu 
accentuarea proceselor de excitație şi apariţia unor sindroame de tip 
hipomanisca] sau maniacal. Aproape jumătate dintre bolnavi ajung 
tură dep oaze ue lt! de Mai rar au fost semnalate 
t urările de tip obsesivo-fobic, idei delirante cu caracter de urmă- 

i sindroame melancoli 

Exoftalmia (ieșirea parţială a ochilor din orbită) reprezintă 
tulburarea _oculară cea mai importantă. Exoftalmia este diferită 
de-la bolnav la bolnav, putînd fi discretă, foarte accentuată 
(tg. 43 A ŞI By sau ajungînd (extrem de rar) pînă la ieşirea com- 
pletă a ochilor din orbită (exorbitare). Bolnavul cu exoftalmie pre- 


zifită o fixitate a privirii, clipeşte rar şi nu-şi poate închide complet 
s, dal jei lacrimale, ochii bolnavu- 


tantă este icardia. Frecvența pulsului variază între 100—140 de 
bătăi pe minut şi se accentuează-Tă cele mai mici eforturi, emoții sau 
oboseală. Uneori apar extrasistole sau fibrilație atrială. Mulți hiper- 
tiroidieni, din cauza acestor tulburări cardiace care domină tabloul 
clinic, se consideră bolnavi de inimă şi ajung întîi la medicul car- 
diolog. 

Tulburările digestive se înscriu ca importanță imediat 
după cele cardiovasculare. Bolnavul are tranzitul intestinal accelerat, 
cu 3—4 scaune pe zi, iar în perioadele de agravare pînă la 
10—15 scaune pe zi, însoțite şi de vărsături. Au mai fost descrise 


tulburări_respiratorii_(polipnee), urinare _(poliurie), insuficiență he 
patioa e 

Fig. 43 A şi B. — Bolnavi hipertiroidieni cu exoftalmie accentuată. 


Bolnavii hipertiroidieni se pling adesea de tulburări vege- 
tative la nivelul tegumentelor și fanerelor. Ei sînt veşnic transpi- 
raţi, au pielea ca catifelată, subțire şi de cułoāre roz. Adeseori 


pe te toracelui, abdomenului sau ale membrelor apar. zone 
de te (viti . Unghiile sînt friabile şi adesea bolnavii che- 


celorlalte glande endocrine : insuficiență gonadică (manifestată la 
femei prin hipotrofie mamară, la bărbaţi prin hipotrofie testicu- 
lară cu impotenţă, ginecomastie), insuficienţă paratiroidiană, supra- 
renală etc. 

Examene de laborator. Pină în urmă cu cîţiva ani determinarea 
metabolismului bazal avea o mare importanţă diagnostică. O valoare 
peste 415%, a metabolismului bazal era considerată ca semn de 
hipertiroidism. Astăzi se acordă o atenţie mai mare altor metode 
mai precise de explorare a funcţiei tiroidiene. 

Dozarea iodului proteic (P.B.I.) apreciază cantitatea totală de 
iod în sînge. Normal, la adult această valoare este de 4—8 iy/100 ml 
plasmă. Cifrele mai mari de 4—8 y/100 ml de plasmă indică hiper- 
tiroidia. 

Iodocaptarea este o metodă de determinare a capacității de 
captare a iodului de către tiroidă, cu ajutorul unui izotop radio- 
activ al iodului (I!3t). Radioiodul se administrează de obicei pe 
gură, rareori intravenos, iar măsurarea radiaţiei gama a I!8! se 
efectuează după 1, 3, 4 și 24 de ore, cu ajutorul unui contor 
Geiger-Miiller. La o oră, iodocaptarea măsoară la normali între 
9—19%, iar la hipertiroidieni între 20—50%. La 24 de ore, valo- 
rile sînt la normali de 30%, iar la hipertiroidieni de 60%. 

Scintigrama tiroidiană, efectuată tot cu ajutorul iodului radio- 
activ, permite obţinerea unei reprezentări grafice a capacității de 
iodocaptare tiroidiană. Ea este utilă în special în diagnosticul cance- 
rului tiroidian. Poate fi asociată și cu alte probe funcţionale tiro- 
idiene, cum sînt testul de inhibiţie la triiodotironină sau proba de 
stimulare cu tireotrofină hipofizară. 

Excreţia urinară a radioiodului poate servi de asemenea la dia- 
gnosticul hipertiroidismului. La 24 de ore se elimină în mod normal 
40—70% din radioiodul administrat ; în același interval, hipertiroi- 
dienii elimină 70—90%/0. 

O probă simplă care poate ajuta la precizarea diagnosticului de 
hipo- sau hipertiroidism este reflexograma ahiliană, care măsoară 
durata reflexului ahilian. -Aceasta este de 0,22—0,32 sec. la indi- 
vizii normali. Valorile mai mari de 0,32 sec. indică hipertiroidismul, 
iar cele mai mici de 0,22 sec., hipotiroidismul. 

Mai puţin exacte pentru diagnosticul hipertiroidismului sint : 
determinarea colesterolemiei și fosfolipidelor plasmatice (care scad 
în această afecţiune), testul creatinuriei, testul vitezei de circu- 
laţie etc. 

Evoluție și prognostic. Hipertiroidismul exoftalmic nu are o 
evoluţie standard. Durata bolii, complicațiile şi prognosticul variază 
de la caz la caz și depind de forma clinică, de virsta bolnavului, 
de tratament, de factorii patogeni supraadăugaţi etc. În general, 
boala are evoluţie cronică pe parcursul a zeci de ani, cu perioade 
de agravare și remisiune. Rar se înregistrează vindecări spontane 
(posibile numai în formele ușoare) sau, dimpotrivă, o evoluţie acută 
(cu comă și moarte în cîteva săptămîni). Complicaţiile cele mai frec- 
vente sînt cele neuropsihice (tulburări de deglutiţie şi fonație, adi- 
namie, semne piramidale, crize de agitaţie, halucinaţii), cardiace 
(tahicardie paroxistică, insuficiență cardiacă, fibrilație ventriculară) 
și digestive (vărsături și diaree incoercibile). În aceste cazuri, pro- 
gnosticul este nefavorabil. 

În cazurile fără complicaţii, prognosticul este bun. 

Evoluţia și prognosticul sînt de asemenea mai bune la copii și 
adolescenţi. 

Tratament. Profilaxia hipertiroidismului se face prin tratamen- 
tul corect al bolilor infecțioase, al distrofiei endemice tireopate 
şi prin asanarea focarelor inflamatorii cronice, precum și prin 
evitarea surmenajului, a emoţiilor intense și prelungite. 

Tratamentul curativ înseamnă înainte de toate un regim de 
viaţă care să protejeze bolnavul. La început se recomandă repausul 
la pat, eventual internarea în spital. Se asociază regimul alimentar 
hipercaloric (4 000—6 000 calorii/zi), format în primul rînd din 
glucide și din proteine ; excitantele (acoolul, cafeaua, condimentele) 
vor fi eliminate din regimul alimentar. Vitamina A în doze mari, 
complexul B, vitamina C şi, în caz de tetanie, şi D, completează 
regimul igieno-dietetic. 

Tratamentul medicamentos începe cu sedarea bolnavului cu 
ajutorul sedativelor (Diazepam), tranchilizantelor (Napoton), hipno- 
ticelor (Fenobarbital), simpaticoliticelor (Hiposerpil). Se adaugă apoi 
antitiroidienele de sinteză, care constituie de fapt tratamentul de 
bază al bolii : metiltiouracil, metilmerocaptoimidazol, eventual so- 
luţie Lugol sau hormoni tiroidieni. 

Sînt indicate curele de odihnă în localităţi de altitudine medie. 
Curele heliomarine sînt interzise. Bolnavilor mai în virstă, celor 
cărora tratamentul chirurgical le este contraindicat, celor cu cardio- 
patii li se administrează tratament cu iod radioactiv. 

Adenoamele toxice, guşile nodulare, guşile retrosternale bene- 
ficiază de tratament chirurgical. 


HIPOTIROIDIA 


Hipotiroidia benignă sau latentă este afecțiunea provocată de 
insuficienţa secreției tiroidiene. 

Mixedemul, unul din cele mai caracteristice simptome ale in- 
suficienţei tiroidiene, este reprezentat de edemul mucos al ţesutu- 
lui subcutanat ; se întilneşte de obicei în formele severe de hipo- 
tiroidie. 

Etiopatogenie. Ca şi în etiologia hipertiroidismului, există şi 
aici cauze determinante, printre care infecțiile acute (gripa, scarla- 
tina, rujeola, febra tifoidă, reumatismul poliarticular acut etc.) sau 
cronice [stftitsul, tuberculoza). Localizarea acestor infecţii Ia nive- 
18 glandei dă nâștere tiroiditelor cu insuficiență secretorie con- 
secutivă ; localizarea lor la nivelul hipofizei sau formațiilor dience- 
falice provoacă insuficienţa tiroidiană prin tulburări ale factorilor 
diencefalo-hipofizari care reglează funcţia tiroidei. 

În zonele geografice cu distrofie endemică tireopată, mixedemul 
apare ca urmare a lipsei iodului şi a prezenţei substanţelor guşo- 
gene în mediul natural. Administrarea în exces a medicamentelor 
antitiroidiene, precum și aplicarea radioterapiei pe tiroidă pot duce, 
de asemenea, la apariția mixedemului. 

Există şi forme care se datorează unor procese autoimune cu 
elaborare de anticorpi antitiroidieni. 

Dintre factorii favorizanţi cel mai evident este sexul, afecţi- 
unea întilnindu-se în proporție de 5—6 femei la un bărbat. 


Fig. 44 A. — Copil mixedema- Fig. 44 B. — Femeie adultă 
tos. cu mixedem. 


Semne clinice. Ceea ce impresionează la bolnavul hipotiroidian 
sînt tulburările trofice ale tegumentelor şi mucoaselor ; acestea se 
datorează scăderii proceselor oxidative prin lipsa biocatalizatorilor 
tiroidieni, precum și infiltrației mucoproteinice a țesutului sub- 
cutanat (mixedem). 

Aspectul bolnavului este caracteristic : fata este rotundă ca o 

Pielea. în general, _are culoare gălbuie, este îngroșată, aspră, 
uscat; la extremități. Unghiile sînt _sfărîmicioase, 
puei ca firul subțire, chelia frecventă. 

Tulburările neurologice sint numeroase și severe, ajungînd în 
cazurile grave de mixedemi-la idioţi. Bolnavii prezintă tulburări 

[E coordonare, cu mişcări lente şi lipsite de precizie, scăderea forţei 

musculare, tulburări de sensibilitate, hipoacuzie, întirziere în yor- 
bire- Juburările—psihice—se manifestă in special _prin _deficit_de 
memorie, scăderea atenţiei, sindroame depresive. 
“Dintre simptomele somato-viscerale, cele mai importante sînt 
cele digestive : infiltrația limbii — macroglosie (limbă mare, care 
de multe ori nu mai încape în gură), alteraţii gingivale și dentare, 
inapetenţă, constipaţie şi meteorism, colecistopatii cronice şi calcu- 
loză biliară. 

Bradicardia cu un puls de 40—60 de bătăi pe minut este tul- 
burarea cardiovasculară cea mai caracteristică. Bolnavii prezintă 
frecvent anemie macrocitară. 

Interesarea celorlalte glande cu secreție internă se traduce prin 
insuficiență gonadică cu infantilism genital și sterilitate la bărbat, 
amenoree, meno- și metroragii la femeie. Se pot asocia insuficiența 
suprarenală, paratiroidiană, diabetul zaharat. 

Hipotiroidienii au o rezistență scăzută la infecţii şi la alţi 
factori nefavorabili din mediu (frig, umezeală, traumatisme, into- 
xicaţii). 

Cea mai gravă formă clinică de hipotiroidie este _mixedemul 
congenital datorat aplaziei (lipsei) glandei tiroide şi caracterizat 
“Brin tulburări neuropsihice grave. Activitatea psihomotorie a-eepiilor 

u această formă de boală (idiotie mixedematoasă) este redusă_la 
funfa vegetative cale mai elementar (vezi cap. Oligofrenii). 

Examenele de laborator sînt cele amintite și la hipertiroidism. 
Metabolismul bazal este scăzut pînă la —20, —30°%. Iodul proteic 
scade sub 3,5 y/100 ml plasmă, iodocaptarea arată valori sub 18, 
iar excreția urinară a radioiodului ajunge pînă la 80—909%. 
Colesterolul şi fosfolipidele cresc în sînge. Radiografia oaselor lungi 
evidenţiază întirzierea în osificarea encondrală, cu cartilaje de con- 
jugare deschise peste virsta normală. 

Evoluție și prognostic. Mixedemul are o evoluţie îndelungată 
şi progresivă, fără tendinţă la vindecare. Deseori se poate stabiliza 
la un grad oarecare de insuficienţă tiroidiană, alteori se poate agrava 
datorită complicaţiilor (diabet, reumatism cronic, astm bronșic, 
psoriazis etc.). Prognosticul este în general bun. Mixedemul con- 
genital are însă prognostic rezervat, datorită evoluţiei sale către 


260 


idioţia mixedematoasă. Evoluţia acestei forme este mai scurtă și 
prognosticul nefavorabil. 

Tratament. Măsurile de profilaxie a mixedemului, pe care asis- 
tenta medicală trebuie să le cunoască bine, privesc în primul rînd 
cauzele mixedemului congenital. Depistarea la timp și tratamentul 
corect al bolilor infecțioase ale mamei, al toxicozelor gravidice, al 
carenţelor alimentare sau intoxicaţiilor gravidelor, asigură evitarea 
apariției mixedemului la copil. După naștere asanarea focarelor in- 
fecţioase buco-faringiene previne apariţia tiroiditelor şi, consecutiv, 
a hipotiroidismului. 

Tratamentul curativ începe cu asigurarea unui regim de viață 
cu multă mișcare (la început gimnastică ușoară, apoi sporturi — 
înot, schi), eventual o ocupaţie în aer liber. Din alimentaţie vor fi 
excluse grăsimile, sarea și carnea în exces, alcoolul. 

Tratamentul de bază constă în administrarea de tiroidă, tiro- 
xină sau hormoni sintetici (Tiroton), în funcţie de toleranța indi- 
viduală și sub controlul permanent al specialistului. Se asociază 
vitaminele din grupul B (Bi, Bo, B12) și preparate cu fier, acid folic — 
în caz de anemie supraadăugată. Asistenta medicală trebuie să 
supravegheze funcţiile vitale în special la bătriînii sub tratament 
şi la cei cu afecţiuni cardiovasculare, la care riscul accidentelor 
grave (infarct) este mare. 

Fenomenele de supradozaj al hormonilor tiroidieni ca: apari- 
ţia insomniei, tahicardiei, lipsa poftei de mîncare, oboseala, trebuie 
de asemenea bine cunoscute de asistenta medicală și semnalate ime- 
diat medicului, în vederea modificării tratamentului. 


GUŞA ENDEMICA (DISTROFIA ENDEMICA TIREOPATA — DET) 


Distrofia endemică tireopată este o afecţiune cu punct de ple- 
care tiroidian, dar care afectează întregul organism. Termenul de 
„distrofie“ desemnează tulburările de troficitate ale țesuturilor şi 
ale diverselor aparate și sisteme din organism întîlnite în această 
boală ; termenul de „endemică“ se referă la caracterul de extin- 
dere al afecțiunii în masa unei populații ce locuieşte într-o anumită 
zonă geografică ; termenul de „tireopată“ indică faptul că boala are 
punctul de plecare în tiroidă, iar cele mai intense tulburări sînt 
cele ale funcţiei aceleiași glande. 

Afecţiunea are o arie largă de răspindire fiind întilnită practic 
în toată lumea, și mai ales în regiunile montane și submontane. 
În țara noastră a fost semnalată în regiunea subcarpatică, în munţii 
Apuseni, Maramureș și podişul transilvan. 

Etiopatogenie. Între cauzele determinante, pe primul loc se si- 
tuează lipsa iodului din solul, apa, i aerul. regiunilor. locuite de 
populăile de gusali- Să consistă TA ingestia de iod în aceste re- 
giuhi este cu mult sub 100 ug — aceasta reprezentind raţia minimă 
a unui adult în 24 de ore. Ereditatea ar constitui și ea un factor 
determinant, întrucit din părinţi cu DET se nasc frecvent copii cu 
guşă. 

Factorii predispozanţi sint reprezentaţi de sex — boala apare 
mai frecvent la femei, de virstă — copilăria și pubertatea reprezintă 
perioadele de maximă incidenţă a bolii, ca și de anumite perioade 
fiziologice din viaţă — menopauza, sarcina, alăptarea. 

Există, de asemenea, o serie de factori economico-sociali cu 


rol favorizant cum sînt : carența de ei în ali ie, sur- 
menaj locuinţa neigienică, intoxicațiile diverse. 
To Guşa apare în urma hipertro- 


fiei şi hiperplaziei de compensație 
a țesutului tiroidian. În felul aces- 
ta organismul caută să ridice nive- 
lul scăzut al secreției de hormoni 
tiroidieni, datorat aportului insufi- 
cient de iod în organism. 

Semne clinice. Simptomul cel 
mai evident este hipertrofia glandei 
tiroide sau guşa. Aceasta poate atin- 
ge diverse mărimi, de Ja forine abia 
vizibile la forme gigantice, care ci 
pă toată regiu. i a 
laí i ari chiar _înmediasfin 
(fig 45). 

Gusa poate—avea consisten tä 
moale“ dură sau calcară, în cazurile 
cind in tesutul hipertrofi fiat apar de- 
puneri de săruri fosfocalcice. Pe usile 
voluminoase pot provoca tulburări 
zireumtort respiratorii de Tonatie 

sau deglutitie datorită compřesiei pe 
pakpa pa care o exercită asupra organelor în- 

n i vecifate. 
zo ge Fii Jomi E Numeroase tulburări endocrine 
pată. însoțesc această hipertrofie a tiroi- 
dei. Cele mai des ìntîlnite sint sem- 
nele de insuficiență tiroidiană mergind pînă la mixedem ; alteori, 
mai rar, se constată semne de hipertiroidism. Semnele de insufi- 

cienţă hipofizară cu nanism şi/sau sindrom adipozogenital sînt pre- 
zente, de asemenea, în multe cazuri. 


Tulburarea cea mai gravă în gușa endemică rămîne, îqsă, dege- 
nerescenţa somatică şi intelectuală cunoscută sub numele de creti- 
ear se manifestă prin intirzierea importantă în dez- 
voltarea fizică. Copilul are un aspect caracteristic : mic de statură, 


CU Capul disproporționat de mare și membrele scurte şi groase ; fața 
este rofundă, bătrinicioasă, fruntea joasă, ochii mici şi depărtaţi, 
nasul turtit și_gura cu buze groase răsfrinte, lăsînd de multe ori 
să se vadă limba anormal de nare (macroglosie). Mimica_este 
inexpresivă, privirea şi rîsul stupide. Ip formele grave, copilul nu 
pate merge, nu se poate autoservi, nu-şi controlează sfincterele, 
prezintă surdo-mătitate sau limbajul se” limi a citeva sunete 
neărticulate ~ O 

~ Aceste forme sînt identice cu cele descrise sub numele de idioție 
mixedematoasă la capitolul despre hipotiroidism şi la capitolul despre 
oligofrenii. 

În for i irg = bolnavul se poate deplasa singur, 
învaţă“Citeva cuxinte și se poate autoservi. Există şi forme uşoare, 
în care bolnavul are_un limbaj -ceva mai dezvoltat şi poate să 
înveţe o m manuală simplă. 

Examenele de laborator pun în evidenţă aceleași tulburări ca 
și în mixedem. 

Evoluţia DET este cronică, în formele medii și uşoare putind 
dura zeci de ani. În aceste cazuri, prognosticul este bun. În cazurile 
de idioție mixedematoasă evoluţia este mult mai scurtă, pentru că 
bolnavii mor de tinerii prin infecţii intercurente, tuberculoză, in- 
fecții urinare. 

Profilaxia DET este o problemă medico-socială extrem de im- 
portantă. În țara noastră, lupta împotriva acestei boli s-a dus pe 
două planuri. Pe plan sanitar, prin administrarea iodului sub formă 
de sare de bucătărie iodată tuturor locuitorilor din regiunile gușo- 
gene, sau prin administrarea tabletelor iodate la copii și gravide. 

Pe plan social-economic, prin creșterea nivelului de trai al lo- 
cuitorilor din zonele gușogene, rezultat al procesului de industri- 
alizare şi urbanizare a acestor zone. S-a realizat astfel îimbunătă- 
țirea alimentaţiei cu proteine și apă potabilă, ameliorarea condiţiilor 
de locuit și, implicit, a igienei individuale și generale, extinderea 
asistenței medicale etc. Datorită tuturor acestor măsuri, DET cu- 
noaște în prezent, în ţara noastră, o restringere marcată. 


În lupta pentru eradicarea acestei boli, asistenta medicală a 
îndeplinit și îndeplinește un important rol, ea fiind cea care supra- 

veghează felul în care se respectă măsurile de profilaxie, în special 
de către gravide și copii, și tot ea fiind aceea care semnalează orice 
caz nou ivit și orice agravare în starea generală a unui bolnav 
cu DET. 

Tratamentul curativ se face atit pe cale medicamentoasă, prin 
administrarea de Tiroton, Tiroidă uscată și Tiroxină în diverse com- 
binaţii, asociat cu vitamine, activatoare ale metabolismului cerebral 
(Encephabol, Crelizin, Glicocol), cît şi pe cale chirurgicală prin 
tiroidectomie parțială (mai ales în cazul gușilor voluminoase sau 
nodulare ce pot evolua spre cancerizare). După tiroidectomie, bol- 
navul urmează timp de 1—2 ani tratament cu Tiroton și Tiroidă, 
sub controlul periodic al endocrinologului și supravegherea perma- 
nentă a asistentei medicale de teren. 


CAPITOLUL 2 


BOLILE PARATIROIDELOR 


HIPOPARATIROIDISMUL (TETANIA, TETANIA PARATIREO- 
PRIVĂ) 


Tetania este afecțiunea acută sau cronică provocată de insufi- 
ciența hormonului paratiroidian (parathormonul, PTH). Parathor- 
mul reglează metabolismul calciului în organism prin menţinerea 
calciului ionic în limitele normale. Aceasta se realizează printr-o 
serie de mecanisme, din care amintim controlul absorbției intestinale 
a calciului, acţiune dependentă de prezența vitaminei D. Parathor- 
monul controlează de asemenea excreţia şi metabolismul calciului 
la nivelul sistemului osos şi al altor ţesuturi şi organe. 

Tetania se întilneşte destul de frecvent la populaţia tînără de 
sex feminin. 


Etiopatogenie. Cauzele determinante sînt reprezentate de trau- 
matismele chirurgicale.. şi anume de interventiile pe regiunea tiro- 
paratiroidiană cu ablaţia glandelor paratiroide ; aceasta dă naştere 
celei mai grave forme de insuficienţă paratiroidiană — tetania-para- 
ireoprivă- Mai rar boala apare după iradierea paratiroidelor, 
hemoragii sau infecţii localizate la nivelul glandelor, precum și 
datorită ageneziilor şi disgeneziilor paratiroidiene. 
Cauzele care favorizează apariţia tetaniei sint : virsta — boala 
fiind net mai frecventă la virstele tinere ; sexul — femeile se îm- 
bolnăvesc mult mai des ; apoi, sarcina, nașterea şi alăptarea. 


Tetani. ită că—insuficienţa hormonului 
parati determină scăderea absorbției calciului în intestin. 
Aceasta are drept consecințe hipocalcemia și_creşterea excitabili- 

täti neuromusenlare. Mecanismul intim de producere a spasmelor 
caracteristice tetaniei este încă necunoscut. ` 


Semne clinice. Simptomele cele mai caracteristice în insufi- 
cienţa_paratiroidiană “se datorează hiperexcitabilităţii_neuromuscu- 
lare. Maniiestă specifice ale hiperexcitabilităţii sint contrattu - 
rile tonice ale musculaturii somatice, mai rar viscerale, denumite şi 
contracturi tetanice Sau spasme. musculare. Aceste spasme sint 
declanşate de obicei de efortul fizic, de hiperpnee, frig, emoţii, de 
trauraatisme_ uneori foarte — ușoare (de exemplu, o lovitură peste 
antebraţ poate declanșa contractura degetelor miinii), de infecţii 
diverse, deseori chiar de mișcări bruște și puternice. Cel maj des 
contracturile apar la nivelul extremității membrelor superioare, 
sub formă de „mină de mamoş (fig. 46), denurnită astfel deoarece 
SA EEST seamănă cu poziția miinii obstetricianului, 
cind face controlul cavităţii uterine după 
naștere. La membrele inferioare (in spe- 
cial la copii) apare o contractură în fle- 
xie plantară forțată a degetelor și 
piciorului, cu adducţia și extensia mem- 
Drului inferior. S-au mai descris 
spasme ale muşchilor respiratori, larin- 
gieni (cu frecvență mai mare la copii). ale 
orbicularului buzelor ; spasmele orbicula- 
rului buzelor dau gurii aspectul unui bot 


de peşte. Spasmele sint totdeauna mai 
puternice la copii si pot provoca tulburări 
gtave, de exemplu asfixia prin contractura 


tetanică a musculaturii respiratorii sau la- 
Pa, ringiene._ Uneori contracturile tonice se 


Pio. e — „Mină de m însoțesc de contracții clonice, tulburarea 

.0Ș o bolnavă cu te- o bräci nja h 

tanie, după două minute de Îmbräcind aspectul unei crize-de epilep- 
hħiperpnee. sie— 


Hiperexcitabilitatea neuromusculară 
a bolnavului poate fi pusă in evidență cu ajutorul unor semne cli- 
nice provocate prin anumite manevre. Semnul Chvostek apare la 
percuția obrazului la jumătatea distanței dintre antitragus și co- 
misura labială : aceasta produce ridicarea buzei superioare, ridi- 
carea aripii nasului şi inchiderea ochiului de aceeaşi parte. 

Semnul Trousseau constă în apariția miinii de mamoş după 
aplicarea pe braț a unui garou sau a manșetei aparatului de ten- 
siune. 

Tulburările senzitive ocupă locul imediat următor ca impor- 
tanţă în simptomatologia tetaniei. Aceste tulburări apar sub for- 

mă de parestezii — ji de ai , înţepături, furnicături, cu 
precădere în aceleași teritorii în care apar şi spasmele musculare 
(mîini, picioare, faţă). 

Tulburările neuropsihice sînt uneori atît de importante încit 
acoperă simptomatologia senzitivo-motorie descrisă anterior. In 
afară de crizele cu aspect epileptoid şi de paresteziile amintite 
deja, balpavii_mai pot prezenta amețeli, insomnii sau somn nelini- 
ştit, cefalee, hiperreflectivitate osteo-tendinoasă, tul 
libru. Aceste simptome apar frecvent în: contextul unor adevărate 
stări nevrotice de tip anxios-depresiv. Rar, se pot întilni stări con- 
fuzive cu halucinaţii şi idei obsesive. 

Tulburările trofice se observă destul de des în tetanie. Altera- 
ţiile cele mai grave apar la nivelul danturii : dinţi încălecaţi, de 
culoare _galhen-murdar, cu striuri transversale, carii multiple şi 
cădere timpurie. Unghiile sînt subțiri şi sfărimicioase, părul rar şi 


firul subțire. Se constată destul de des apariţia precoce a cheliei 


chiar şi la femei: 

Bolnavii pot suferi și de anumite tulburări viscerale, printre 
care tetania respiratorie, spasme gastrice cu vărsături, colon spastic, 
retenţie de urină prin spasmul sfincterelor vezicale (la copii). 

Examene de laborator. Tulburarea metabolismului calciului și 
fosforului se reflectă în scăderea calcemiei sub 7—8 mg?/ (valoarea 
normală este de 10 mg0/0) şi creşterea fosfatemiei. Există insă des- 
tui bolnavi cu calcemia normală. La aceştia se efectuează determi- 
narea calciului ionic, care reprezintă fracțiunea activă la nivelul 
țesuturilor. 

Examenul cel'mai precis pentru diagnosticul tetaniei este elec- 
tromiograma (E.M.G.). Traseele EMG. arată, aproape în 100% 
din cazuri, alteraţii specifice (vezi fig. 14). 

Şi examenul E.E.G. este util, în special în diagnosticul diferen- 
ial al crizelor epileptoide care apar în cadrul tetaniei (fig. 47). 

Evoluție şi prognostic. Tetania paratiroidiană este o afecțiune 
cu evoluţie îndelungată — în genere de zeci de ani — și cu pro- 
gnostic de obicei bun. Boala evoluează cu mici tulburări, compati- 
bile cu o viaţă normală, care se pot agrava numai cu ocazia unor 
boli intercurente, traumatisme, sarcină, alăptare etc. Fac excepţie 
formele de tetanie infantilă, care au prognostic rezervat din cauza 
tulburărilor respiratorii, și tetania  paratireoprivă, cea mai gravă 
formă de insuficiență paratiroidiană, care are prognostic întunecat. 

Tratament. Măsurile de profilaxie se adresează în special cau- 
zelor chirurgicale ale tetaniei. Tiroidectomia efectuată cu un înalt 
profesionalism, precum şi tratamentul preoperator prudent cu anti- 
tiroidiene de sinteză, previn apariţia tetaniei. Combaterea tulbură- 

rilor digestive (anaciditate gastrică, duodenite), biliare, a carenţei 
alimentare de calciu, în special în copilărie, evitarea surmenajului 
fizic şi intelectual, a căldurii excesive, a traumelor psihice contri- 
buie la prevenirea tetaniei. 

Tratamentul propriu-zis se face în formele cronice, cu prepa- 
rate de calciu în cure îndelungate, asociat cu vitamina D, şi D3, sub 
controlul periodic al calcemiei. 

Fig. 47. — Trasee E.EG. într-un caz de tetanie cu ano- 
malii bioelectrice amaa „aa anomaliile întilnite la unii 
e 

În tratamentul formelor acute grave, în special posttiroidecto- 
mie, se utilizează preparate de calciu în perfuzie intravenoasă, ase- 
ciate cu extract paratiroidian, sedative şi hipnotice. 

Tratamentul medicamentos trebuie completat cu un regim die- 
tetio bogat în alimente de origine vegetală, lapte şi derivatele sale 
şi mai puțină carne. Sint interzise alimentele excitante, sărate, 
bogate în fosfor, hiperacide. 


HIPERPARATIROIDISMUL 
Este o boală rară, provocată de hipersecreția hormonului para- 
tiroidian. şi manifestată prin modificări distrofice ale scheletului și 
musculaturii. 

Etiopatogenie. Cauzele determinante sînt fie de natură tumo- 
rală (adenoame sau carcinoame ale paratiroidelor), fie de natură 
genetică (hiperplazia celulelor paratiroidiene). Alteori afecțiunea 
apare în cadrul unor tulburări gastrointestinale sau renale însoțite 
de hipercalcemie. 

Secreţia excesivă de parathormon provoacă absorbţia exagerată 
de calciu în intestin cu hipercalcemie şi hipercalciurie, urmate de 
calcifieri tisulare şi leziuni osoase. 

Semne clinice. Simptomele bolii sint legate în bună parte de 
valorile calcemiei. Dacă aceste valori cresc moderat, nu apar tulbu- 
rări clinice. Dacă ele cresc exagerat, încep să apară simptome gene- 
rale (oboseală, inapetenţă), apoi digestive (greață, vărsături, consti- 
paţie), renale (poliurile, polidipsie) şi neurologice (hipotonie muscu- 
lară). Aceste semne ar fi consecința depunerilor de calciu în ţesutu- 
rile diverselor viscere (rinichi, pancreas etc.). Cu timpul apar şi 
modificările osoase : tumori de diverse mărimi ale oaselor (în spe- 
cial ale mandibulei şi ale oaselor lungi ale membrelor), fracturi 
spontane sau la traumatisme minime, cu consolidări lente şi vici- 
oase. Acestea duc la apariţia deformărilor scheletului  (cifoze și 
scolioze), turtirea toracelui şi bazinului, scurtarea și îndoirea mem- 
brelor inferioare. 

Examenele de laborator arată valori crescute ale calcemiei 
(13—15 mgo), ale calciuriei, fosfaturiei şi fosfatazei alcaline și 
valori scăzute ale fosfatemiei. Parathormonul plasmatic este, de 
asemenea, scăzut. 

Radiografia oaselor pune în evidenţă aspectul de decalcifiere 
a calotei craniene (os „mincat de molii“) şi al oaselor membrelor, 
pelvisului, coastelor, mandibulei. Tot radiologic se pot pune în evi- 
denţă calcifierile din diversele ţesuturi moi. 

Evoluţia bolii este în medie de 5—7 ani, iar prognosticul în 
funcţie de reușita tratamentului chirurgical. 

Tratamentul este numai chirurgical : ablaţia tumorii para- 
tiroidiene sau a țesutului hiperplazic cu păstrarea pe loc a unei can- 
tităţi suficiente de ţesut paratroidian. După operaţie, asistenta 
medicală trebuie să supravegheze atent bolnavul, deoarece este 
posibilă apariţia fie a unei recidive, fie a unei hipocalcemii severe, 
cu declanșarea unor crize acute de tetanie ce pot pune în pericol 
viața bolnavului. 


CAPITOLUL3 


BOLILE HIPOFIZEI 


MACROSOMIA HIPOFIZARĂ 
(GIGANTISMUL ȘI ACROMEGALIA) 


Sub denumirea comună de macrosomie  hipofizară (macro = 
mare. soma = corp) sint reunite două afecţiuni al căror caracter 
comun este creşterea anormală a bolnavului fie în înălțime, fie in 
grosime. 


GIG ANTISMUL 


Gigantismul (gigantismul acromegalic) este o boală caracteri- 
zată prin creşterea exagerată în înălţime a individului (de unde şi 
numere) Carei se te. 

Etiopătogenie. Boala se datorează unei tumori benigne cu loca- 
lizare hipofizară (adenom hipofizar), care secretă în exces hormon 
somatotrop hipofizar (STH). Acest hormon reglează creşterea în 
înălţime a corpului, prin stimularea osteogenezei la nivelul carti- 
lajelor de creştere ale oaselor lungi. Dacă hipersecreția de hormon 
somatotrop apare inainte de pubertate, cind aceste cartildje sint 
încă deschise, se produce gigantismul, deci creşterea în lungime a 
scheletului ; dacă hipersecreţia acestui hormon survine după închi- 
derea cartilajelor (deci, la adult), se produce acromegalia, manifes- 
tată prin creşterea în grosime a diverselor segmente ale corpului. 

Semne clinice. Simptomul cel mai izbitor în gi i te 
creşterea—in_înălțime a bolnavului, care la virsta de 13—15 ani 
te atinge 2—2,10 m. Creşterea excesivă a scheletului este mai 
evidentă la membre, atit la cele superioare, cît şi la cele inferioare, 

zj —— 

deși de fapt cresc toate segmentele corpului. Concomitent cu această 
Creştere S agerat apar i o serie de deformări ale scheletelui 


ca : cifozele şi scoliozele, genunchiul valg, piciorul plat. Tegumen- 
tele și țesuturile moi subcutanate sint îngroşate. 

n unele cazuri se constată că şi organele interne cresc exage- 
rat: inima (cardiomegalie), intestinul gros (megacolon) etc. Tulbu- 
rările viscerale de natură morfologică sint însoţite constant de tul- 
burări funcţionale : digestive (eonstipaţie, dispepsii), cardiace (arit- 
mii), pulmonare şi mai ales neurologice. „Tulburările neurologice se 
manifestă sub formă de dureri i de cap violente și rebele la trata- 
ment, tul ulburări de echilibru, crize de epilepsie, tulburări de vedere, 
ese de ȘI s e detorese sindromului de hipertensiune intracrapiană 

le cre: 

n caza ce priveşte tulburările funcționale ale celorlalte glande 
endocrine, au fost semnalate frecvent infantilism genital şi imatu- 
ritate sexuală, obezitate şi, în unele forme grave, diabet zaharat. 

Examene de laborator. Examenul radiologic în această afec- 
ţiune pune aproape totdeauna în evidenţă modificări ale șeii tur- 
ceşti (datorate existenţei tumorii hipofizare). Examenele biochimice 
arată valori crescute ale fosforemiei, fosfatazei serice alcaline și 
ale hormonului somatotrop din sei. 

Evoluție și prognostic. Boala are evoluţie relativ îndelungată, 
fără insă ca bolnavii să ajungă să depășească virsta de 30 de ani. 
Complicaţiile obișnuite, care de cele mai multe ori reprezintă şi 
cauza morţii premature a acestor bolnavi, sînt bolile intercurente, 
tuberculoza, coma diabetică, caşexia hipofizară. De aceea prognos- 
ticul rămine în toate cazurile rezervat. 

Tratament. Dată fiind etiologia sa tumorală, măsuri de pre- 
venire a acestei afecţiuni nu există. În ceea ce priveşte tratamen- 
tul igieno-dietetic, bolnavii trebuie să respecte un regim hipo- 
caloric, pentru a preveni apariţia diabetului, și să evite eforturile 
fizice şi intelectuale, cu atit mai mult cu cit capacitatea lor la ast- 
fel de eforturi este redusă. 

Tratamentul curativ propriu-zis este în primul rind etiologic 
şi constă în ablaţia tumorii hipofizare fie pe cale chirurgicală, fie 
radioterapică (prin roentgenterapie sau izotopi). 

După hipofizectomie se administrează bolnavilor hormoni cor- 
ticoizi şi sexoizi, vitamine din grupul B etc. 


ACROMEGALIA 


>megalia (akron = extremitate,  megale = mare) -este o_ 
afecte normală în grosime a oas 

lor şi a ţesuturilor-moi, vizibilă în special la nivelul extremităților 
dult. 


Etiopatogenia este identică cu cea descrisă la gigantism, cu deo- 
sebire că hormonul somatotrop nu mai acţionează asupra cartila- 
jelor de creştere ale oaselor lungi, care sint închise la adult, ci 
asupra periostului, aceasta avind ca urmare creşterea în grosime a 
oaselor. 


Semne clinice. Boala apare pe nesimţite cu dureri de cap, obo- 
gală, parestezii în mîini şi pici n tulburări psihice uşoare firita- 
ilitate, emotivitate exagerată), asociate € în oase sau arti- 


ii şi fenomene vegetative diverse (hipersudorație, cianoza extre- 
wI 

Bolnavul consultă medicul de obicei cînd încep să apară hiper- 
trofii ale extremităților (cap, mîini, picioare), hipertrofii ce îl obligă 
să schimbe des numărul la pălărie, mănuși, pantofi. Treptat, hiper- 
trofia extremităților devine evidentă. A aspect 
tipic : capul este mare, dar nu prin creşterea conținutului, ci prin 
ingrogarea—aaselor craniene. Bosele frontale, eminența occipitală şi 
arcadele sprîncenoase sînt exager; i ea capului este 
peer ae a A aa nasul este 
gros-şi lung, umerii obrajilor foarte proeminenţi, buzele groase, 
mandibula împinsă înainte (prognatism). Bărbia-şi-urechile sint şi 
ele excesiv dezvoltate (fig. 48 A şi B). Din cauza creşterii exagerate 
a arcadelor dentare, alveolele se lărgesc, dinţii se mișcă cu uşurinţă 
îni_alveole și cad, astfel că bolnavul devine în scurt timp edentăt. 
Limba aste hipertrofiată (macraglosie). 

Miinile se dezvol t şi ajung să arat işte adevă- 
rațe_lopeţi, cu degetele îngroşate mai ales la nivelul ultimei falange 
(degete în bețe de tobă). Picioarele, de asemenea foarte mari, cu 
bolta plantară prăbușită (picior plat), au, în special halucele extrem 
de dezvoltat. 

Se constată că şi unele viscere cresc exagerat : gastro- şi cardio- 
megalie, megadolicocolon. 

Hipertrofia organelor interne este însoţită şi de modificări în 
funcţia acestora : tulburări de tranzit intestinal (constipaţie), dis- 
pnee de efort, bradicardie, H.T.A., insuficienţă cardiacă etc. 

Survin de asemenea tulburări ale funcţiilor celorlalte glande 
endocrine : mai frecvent se constată scăderea potenţei sexuale la 
bărbaţi, amenoree cu galactoree, frigiditate şi sterilitate la femei ; 
mai rar se constată hipo- sau hipertiroidism, diabet zaharat, insu- 
ficienţă suprarenală. 

„de hiperten- 


burările _neuropsihi te sindromului 


siune_intracraniană, proveeat-—de-tumoarea hipofizarā şi. descrise 
ff gigantism, se intilnesc şi la majoritatea acromegalilor. 


mS 
Fig. 48 A şi B. — Aspectul feței la doi bolnavi acromegali. 


Examenele de laborator pun în evidență creşterea, uneori 
enormă, a valorilor hormonului somatotrop în singe, creşterea fos- 
fatazei alcaline şi a fosforemiei. 

Radiografia craniană arată îngroșarea calotei şi modificări ale 
şeii turceşti datorită tumorii hipofizare. 

Evoluție și prognostic. Majoritatea cazurilor de acromegalie 
evoluează cronic pe o durată de timp ce poate ajunge la 20—30 de 
ani. În unele din aceste cazuri se pot observa remisiuni spontane 
sau oprirea în evoluţie a bolii, ceea ce face ca prognosticul să fie, 
în general, favorabil. Dacă nu se intervine cu tratament adecvat, 
bolnavul moare fie prin fenomene cerebrale datorite tumorii hipofi- 
zare, fie prin caşexie. 

Tratamentul este identic cu cel descris la gigantism. 

MICROSOMIA HIPOFIZARA  (NANISMUL SAU  PITICISMUL 
HIPOFIZAR) 


Nanismul hipofizar este o afecţiune caracterizată prin tulbu- 
rări complexe de creştere şi dezvoltare, datorate secreției insufi- 
ciente a hormonului somatotrop hipofizar. Afecţiunea debutează 
în copilărie, dar devine mai evidentă la virsta prepubertară şi 
pubertară. 

Etiopatogenie. Cauzele care determină apariţia nanismului hi- 
pofizar sint în primul rînd cele care achioncaza direct asupra hipo- 
fizei şi hipotalamusului : tumori_cerebi lite şi 
meningo-encefalite de natură Tuberculosis irală sau luetică, trau- 
matisme eraniorerebrale, hidrocefalie cronică. S-au_semnalat-și 
cazuri familiale-de-nanism, ceea ce demonstrează etiologia ereditară, 
precum şi cazuri de nanism în cadrul unor ază cilologia ereditirie 
lismului proteic. 

Aceşti factori etiologici produc leziuni diverse în hipotalamus 
şi hipofiza anterioară, care au drept urmare scăderea secreției de 
hormon somatotrop, precum şi a altor hormoni anterohipofizari cu 
apariţia nanismului şi a unor tulburări endocrine asociate. 

Semne clinice. Simptomul cel mai izbitor al acestei afecţiuni 


este, bineînţeles, micimea staturii. Copilul cu microsomie hipofi- 
zară are talia mait mai mică decit copiii de aceeaşi virstă. Capul şi 
membre! emenea onate, ŞI ačeasta fâce 


ca aspectul eneral al bolnavūlui- să fie armonic {fig. 49 A). Fața, 


este Mică, cu maxilarul “şi mandibula nedezvoltate, din care cauză 
i ici şi ei — se incalecă. Nasul este mic, ochii apropiaţi. 
ioi. Pe față apar pete pigmentare, pistrui şi zbircituri fine ale 


pielii. Din cauza acestor zbircituri, fața bolnavului capă tă aspectul 
de _îmbă e. Miinile şi picioarele Sint mici (acromicrie), 


cu tegumente deseori cianotice. ~~ ~ 


După ce cut de virsta pubertă ii, ho! lnav u ein dai păstrează 


aspect iti , scheletul răminind 


nedezvoltate. În, e hanb. se ete tă țesutul pipa care_se-depune 
pe trunchi, şi mai ales pe abdomen şi şolduri. Pielea este şubţire 
şi Si lu e pe ce le ma p muma i moale., Laringele_este nedez- 


voltat, vocea acea rămine le copi! E SII si dU ire trecerea pubertăţii. „Organele 
intapte sînt şi ele s int ar ele subdere tare Taicrosptantmie). 

“Majori -bolnavilor prezintă importante tulburări sexuale. 
Orgapgle genitale externe sînt mici, pubertatea fie nu se instalează, 
fie aj Mai ti este hițată. Din acest motiv, 
caračterele sexuale secundare nu apar sau sint foarte şterse. Pilozi- 

ment pueril, complexe de inferio- 
DATE E ac 
——— Examene de laborator. Radio- 
grafia craniană poate evidenția 
modificări ale şeii turceşti, dato- 
rită nedezvoltării acesteia sau e- 
xistenţei unei tumori hipofizare. 

Aspectul radiologic al zone- 
lor de creştere a oaselor lungi este 
revelator : cartilajele de creștere 
rămin deschise pină la virsta de 
30—40 de ani. 

Cea mai precisă investigaţie 
de laborator pentru diagnosticul 
nanismului hipofizar rămine însă 
dozarea radioimunologică a hor- 
monului somatotrop în plasmă. 
Valorile acestui hormon pot scă- 
dea pină la zero. 


Fig. 49 A. — Pitic hipofizar în vîrstă 
de 12 ani, lingă un copil normal 
de aceeaşi vîrstă. 


tatea facina si cea a pubianā aena 


stinetul sexual absent. La fete n 
se dezvoltă sinil, em la teie mi 
bi: ipsește, instinctul sexual 
de asemenea. 

> Destul de des se asociază tul- 
burări de natură  hipotalamică 
(obezitate, diabet insipid) sau tiroi- 
diană (hipotiroidism). 


Din punct de vedere jc, 
deşi intel igența-este normală, bol- 
- 


Fig. 49 B. — Pitic hipofizar adult 
lingă un individ normal de aceeaşi 
vîrstă. 


nd frecvent tulb a 
tenic, o ni aaa em 

Evoluţia bolii, chiar fără tratament, este destul de îndelungată 
(unii bolnavi ajung chiar la virste înaintate). Ei sfirşesc de obicei 
prin boli intercurente sau tuberculoză, atunci cînd nu este vorba 
de o tumoare cerebrală. Prognosticul tulburării de creștere este 
favorabil în cazul unui diagnostic precoce al bolii şi al unui trata- 
ment hormonal bine condus. 

Tratamentul actual al nanismului constă in primul rind în 
administrarea de hormon somatotrop extras din hipofize de om sau 
de maimuţă. Se obţine astfel creşterea staturală a bolnavului pină 
aproape de normal. 

După corectarea deficitului de creştere se pot administra hor- 
moni gonadici pentru ameliorarea insuficienţei sexuale (testosteron 
la băieţi, progesteron şi foliculină la fete). 

La pacienţii care prezintă şi semne de insuficienţă tiroidiană 
sau suprarenală, se vor asocia tiroidă în doze mici și, respectiv, cor- 
ticoizi. 

Tratamentul psihoterapic este important pentru că atunci cînd 
își atinge scopul, face să dispară complexele de inferioritate, care 
generează stările depresive frecvente la aceşti bolnavi. Ei trebuie 
îndrumați şi încurajați să lucreze în anumite profesii în care defi- 
citul statural să nu le creeze dificultăți (horticultură, artizanat, 
activităţi de birou etc.). 


INSUFICIENȚA GLOBALA HIPOFIZARĂ A ADULTULUI (SIN- 
DROMUL SHEEHAN-SIMMONDS, PANHIPOHIPOFIZIA) 


Insuficienţa globală hipofizară este o boală a adultului între 
20—60 de ani, manifestată prin tulburări complexe somatice, vis- 
cerale și endocrine, provocate de insuficiența hormonilor adeno- 
hipofizari. f 

Etiopatogenie. Afecțiunea apare în unele cazuri datorită leziuni- 
lor de necroză hemoragică ale hipofizei anterioare (adenohipofiza), 
care survin, de exemplu, la femeile multipare, după o naştere labo- 
rioasă, alteori datorită unor tumori hipofizare, unei hipofizectomii 
chirurgicale sau unei distrugeri a hipofizei după radioterapie. S-au 
mai incriminat, de asemenea, în apariția acestei afecțiuni, sifilisul, 
tuberculoza, traumatismele craniocerebrale, diverse intoxicații, 
encefalitele. Aceste cauze duc la apariția unei insuficiențe de secre- 
ție a hormonilor hipofizei anterioare (gonado-, tireo- şi corticotropi), 
urmată de deficitul hormonilor sexuali, tiroidieni şi corticosupra- 
renali. Insuficiența hormonilor periferici provoacă, la rindul ei, 
tulburări metabolice şi somatoviscerale deosebit de severe. La leziu- 
nile adenohipofiziei se pot asocia leziuni datorate aceloraşi cauze, 

ale hipotalamusului ; consecința lor este apariţia tulburărilor de tip 
hipotalamic (anorexie şi caşexie). 

Semne clinice. Insuficienţa globală poate începe cu astenie fi- 
zică şi psihică, dispariţia treptată a țesutului adipos şi scădere în 
greutate, anemie, deficit sexual. 

Treptat, aspectul general al bolnavului se modifică : tegumen- 
tele se subţiază, devin palide-albăstrui sau gălbui, uscate, zbircite, 
pierderea în greutate se accen- 
tuează (deşi nu este obligato- 
rie) ajungind pînă la 10—30 kg 
în formele caşectice (fig. 50). 

Concomitent apar numeroase şi D 
severe tulburări viscerale, me- 
tabolice şi neurovegetative : 
bradicardie şi hipotensiune ar- 
terială putind ajunge pină la 


colaps, scăderea pină la pierde- Á 

rea totală a apetitului, tulbu- A 
rări de tranzit intestinal (con- f i 
stipaţie), hipoglicemie cu stări 


de rău, transpiraţii reci, lipo- Fig. 50. — Femeie cu insuficiență hipo- 
timii. fizară globală (forma Simmonds). 

Există și o bogată simpto- 
matologie endocrină asociată la aceste tulburări. Astfel, insuficiența 
gonadică este obligatorie și se manifestă la femeie prin reducerea 
pînă la dispariţie a menstrelor, însoțită de involuţia organelor geni- 
tale externe şi interne, atrofia sinilor, căderea părului axilar şi 
pubian. La bărbaţi, se constată atrofia organelor genitale, scăderea 
pînă la dispariție a potenţei sexuale, căderea părului axilar şi 
pubian. Insuficienţa tiroidiană se manifestă, de obicei, prin semne 
de hipotiroidism : bradicardie, bradikinezie, bradipsihie, tegumente 
uscate și infiltrate etc. Insuficiența suprarenală se traduce clinic 
prin astenie marcată, tulburări digestive, hipotensiune arterială care 
agravează şi mai mult tulburările generale ale bolnavului. 

Ca forme clinice au fost descrise : 

Cașexia hipotalamo-hipofizară (Simmonds) în care predomină 
pierderea în greutate, anorexia, îmbătrinirea precoce. 

Sindromul hipo-hipofizar post-partum (Sheehan) manifestat în 
primul rînd prin agalactie (lipsa secreției lactate după naştere), 
amenoree, căderea părului axilar și pubian, anemie, scădere in 
greutate. 

Examene de laborator. Se poate pune în evidență scăderea 
unora sau a tuturor hormonilor hipofizari în sînge și urină, în func- 
ţie de existenţa unei insuficiențe hipofizare parţiale sau globale. 

Radiografia craniană ajută la precizarea diagnosticului etiologic 
al insuficienţei hipofizare în caz de tumoare cerebrală, abces hipo- 
fizar, traumatism craniocerebral. 

Evoluţia formelor globale de insuficienţă este în general rapidă, 
bolnavul sfirşind în citeva săptămîni prin cașexie, colaps şi comă 
sau insuficiență cardiacă. Mai frecvent, însă, se întilnesc formele 
cu evoluţie lentă, de ani şi chiar zeci de ani şi cu prognostic bun. 

Tratament. Profilaxia insuficienţei hipofizare globale priveşte 
atit tratamentul corect al bolilor cronice cum sint tuberculoza şi 
sifilisul, cît mai ales prevenirea necrozei post-partum a hipofizei 
prin asistarea corectă a nașterilor. Combaterea travaliului prelun- 
git, a hemoragiilor şi colapsului la naştere sint cea mai sigură mă- 
sură de prevenire a bolii. 

În perioada le lăuzie, asistenta medicală şi în special asistenta 
de ocrotire va trebui să urmărească eventuala apariție a semne- 
lor clinice de insuficienţă hipofizară descrise anterior, pentru a 
le aduce imediat la cunoștința medicului. 

Tratamentul curativ se face în funcţie de gravitatea semnelor 
clinice. În formele parţiale, mai uşoare, în care predomină insufi- 
ciența gonadică. se administrează un tratament de substituție cu 
hormoni sexuali (foliculină-progesteron în cicluri lunare la femei, 
testosteron la bărbaţi). În formele globale, mai grave, în care pre- 
domină insuficiența corticosuprarenală, se corectează întii această 
insuficienţă prin administrarea de cortizon sau hidrocortizon, apoi 
se adaugă la acest tratament hormoni sexuali şi tiroidieni. Stările 
de slăbiciune şi cele caşectice beneficiază de administrarea unui 
regim bogat în glucide şi proteine, precum şi de administrarea de 
soluţii de aminoacizi (Aminofuzin, Aminomel), ser glucozat, vita- 
mine, eventual perfuzii cu plasmă. 

Asistenta medicală are datoria nu numai de a supraveghea 
funcţiile vitale ale bolnavului (în special cordul și T.A.) şi de a 
aplica corect tratamentul, ci şi pe aceea de a-i susţine tot timpul 
moralul, afectat de evoluţia prelungită a bolii. 

p3 


SINDROMUL ADIPOZO-GENITAL (BABINSKI-FRULICH) 


Sub această denumire sint reunite o serie de tulburări endo- 
crino-metabolice provocate de leziuni ale diencefalului şi hipofizei. 

Etiopatogenie. Sindromul apare cel mai des din cauza unor tu- 
mori cerebrale localizate fie la nivel hipofizar, fie la nivelul ventri- 
cului III. Neuroinfecţiile (encefalitele — gripală,  poliomielitică, 
urliană, luesul), bolile eruptive ale copilăriei, traumatismele 
<raniocerebrale, alimentaţia hipercalorică (în copilărie) şi chiar un 

factor de predispoziţie familială, au fost de asemenea incriminate 
în etiologia sindromului. 

Apariţia obezității şi a distrofiei genitale s-ar datora tulbură- 
rii funcţiilor de reglare a metabolismului lipidic şi a troficităţii 
genitale, îndeplinite de hipofiză şi de hipotalamus. 

Semne clinice. Obezitatea este unul din simptomele fundamen- 
tale ale sindromului. Obezitatea se instalează încă din copilărie (in 
majoritatea cazurilor, intre 8—14 ani), mai frecvent la sexul mas- 
culin. Adipozitatea este distribuită în ge- 
neral pe trunchi și în special în regiunea 
mamară şi subombilicală. Din acest mo- 
tiv, băieţii capătă un aspect feminoid, iar 
fetele par mult mai în virstă (fig. 51). Te- 
gumentele sînt palide, subțiri, catifelate 
ca ale copiilor mici, părul rar cu tendință 
la cădere. 

Insuficienţa genitală este al doilea 
simptom fundamental al sindromului. Ea 
este mult mai evidentă la băieţi, la care 
organele genitale externe rămîn nedez- 
voltate — penisul. scrotul şi prostata au 
aspect infantil. testiculele nu coboară în 
scrot (criptorhidie) sau, dacă au coborit, 
sint mici şi atrofice. Caracterele sexuale 
secundare sint şterse sau lipsesc, pilozita- 
tea sexuală nu apare, vocea rămine sub- 
țire, instinctul sexual e absent. 

La fete, organele genitale externe 
sînt de asemenea nedezvoltate, uterul 
hipotrofic, menstrele absente, sinii nedez- 
voltaţi. 

La adulţi se constată aceleaşi dimen- 
siuni reduse ale organelor genitale, pilo- 
zitatea sexuală este rară sau lipseşte. la 
bărbaţi vocea este subţire ; la femei. ma- Fig. 51. — Sindrom adipozo- 
melele sint mici, menstrele reduse. genital la o fetiţă în virstă 

Deşi coexistă la același bolnav. cele de 11 ani. 
două simptome fundamentale — obezita- 
tea şi insuficiența genitală — nu se vor manifesta cu aceeași inten- 
sitate, unul din ele fiind predominant. 

In afară de aceste simptome, mai apar tulburări neuropsihice 
mai uşoare sau mai grave, în funcţie de etiologia sindromului: 
deficit psihic mergînd pînă la idioție în formele  encefalopatice, 

crize epileptice, sindroame depresive, sindrom de H.I.C., bulimie. 
De asemenea, s-au constatat tulburări ale diurezei (poliurie, olig; 
urie), anemie, agranulocitoză etc. În formele familiale şi congeni- 
tale au fost observate şi o serie de malformații : microglosie, poli- 
dactilie, sindactilie, cecitate etc. 

Evoluţia sindromului depinde de etiologie, fiind mai rapidă 
şi cu prognostic nefavorabil în cazurile cu tumori cerebrale, ence- 
falopatii posttraumatice sau postencefalitice şi, de asemenea, în 
cazurile congenitale. 

În restul cazurilor, sindromul are evoluţie lentă, cu ameliorarea 
simptomelor fundamentale, şi prognostic bun. 

Tratamentul. Combaterea supraalimentării copiilor şi a lipsei 
de exerciţiu fizic, precum și tratamentul corect al infecțiilor cro- 
nice (lues, tuberculoză) şi al bolilor eruptive ale copilăriei consti- 
tuie cele mai eficiente măsuri de prevenire a apariţiei sindromului 
adipozo-genital. S 

Tratamentul curativ este în primul rînd etiologic — în cazu- 
rile de tumori hipofizare sau ventriculare se recurge la îndepărta- 
rea acestora pe cale neurochirurgicală sau radioterapică ; în cazu- 
rile cu etiologie inflamatorie cronică (lues, tuberculoză) se utili- 
zează antibiotice specifice. 

Tratamentul hormonal se face cu tiroidă, pentru corectarea 
obezității, cu gonadotropi şi testosteron pentru corectarea insuficien- 
ței genitale 

Tratamentul hormonal va da rezultate bune numai dacă va fi 
asociat cu un regim alimentar hipocaloric. Acest regim va fi com- 
pus în special din proteine și vegetale şi va conține minimum de 
grăsimi, hidrocarbonate, sare şi lichide. Obligatoriu şi cu eficiență 
deosebită este exercițiul fizic (gimnastică, sporturi uşoare). Asis- 
tenta medicală este chemată să combată tocmai obiceiurile alimen- 
tare greșite, în special abuzul de dulciuri, și tendința la sedentarism 
a acestor bolnavi. 


i CAPITOLUL 4 


BOLI ENDOCRINE 
HIPOTALAMO-HIPOFIZARE 


DIABETUL INSIPID (D. I.) 


Diabetul insipid este o boală datorată fie insuficienței de secre- 


tie a arginin-vasopresinei, princi] hormon antidiuretic hipota- 
lamo-retrohipofizar, fie lipsei de efect a acestui hormon asupra 


procesului de diureză. În primul caz este vorba de diabet insipid 
hipotalamic, în cel de-al doilea caz de diabet insipid nefrogen. De- 
numirea de diabet insipid derivă de la constatarea că urina 
nu are nici un gust în această boală, spre deosebire de urina cu gust 
dulce (datorat glicozuriei) din diabetul zaharat. 

Etiopatogenie. Cauzele-determinante __ ale diabetului- insipid 
hipotalamic sînt reprezentate de diverse tumori cerebrale benigne 
sau maligne (metastaze), traumatisme craniocerebrale, meningite 
encefalite, infiltrații granulomatoase localizate la nivelul regiunii 


şi. 
hi lamo-hipofizare. Un număr redus de cazuri se pare că ar avea 


origine ereditară. Diabetul insipid nefrogen este de asemenea 
ereditar. 
D.I. apare deoarece scăderea sau absența vasopresinei în 


singe Tace ca apa să nu mai fie reabsorbită la nivelul tubilor renali, 
ceea ce duce la cr —uneori-marcată. a diurezei. 
emne clinice. Boa! ei te cazuri neaşteptate. Unul 


din simptomele fundamentale este poliuria. Diureza în D.I. ajunge 
fri 


Din cauza micțiunilor dese, bolnavi i poate dormi, apar 
insomnii oare sau, dacă adoarme, pierde urina timpul- 


Somnar 

insomniei, bolnavii devin _astenici, nervoşi, iar atenţia 

Treptat, se produce a irei intensă a țesuturilor, care 
are drept efect apariția unui întreg cortegiu de tulburări: febră, 
cefalee, greață si vărsături, stări de agitație psihomotorie. Aceste 
tulburări survin în special la bolnavii care nu-și pot procura sin- 
guri de băut (bătrîni, copii mici, accidentați). 

Al doilea simptom fundamental al bolii este setea intensă. Ca 
urmare, bolnavul îngerează mari cantităţi de lichide Ţpolidipsie). 
Cantitatea ingerată va fi totdeauna ceva mai mare decit cantitatea 
de urină eliminată, pentru a se acoperi și celelalte nevoi Îi a 
ale organismului. Dacă bolnavul nu-şi poate procura a orice 
lichide: pe care le are Ta indemină, chiar şi propria-i urnā: Dâcă _ 
setea se prelungeşte, re agitație psihomotorie din ce în ce mai 
intensa su Teb A cefalee, wscaciumen mucoaselor, dispariția secre- 
tiet sudorale. Starea de agitație psihomotorie poate ti însoţită! de 
fenomene halucinatorii, ajungindu-se la o adevărată nebuni sete. 

La mulți bolnavi, ingestia unei cantități atit de mi de apă 
provoacă distensia stomacului cu senzaţie de balonare, greutate 


epigastrică, tulburări respiratorii şi cardiace. La copii pol. apărea 
tulburări de —ereștere (nanism__carenţial), inapetenţă, constipaţie, 


tefumente e etc. — 
Teamen de laborator. Caracteristic pentru D.I. este scăderea 
densității urinii pină la 1 005—1 001, adică aproape pînă la densi- 


tatea apei (izostenurie sau subizostenurie). 

Există şi unele teste care precizează diagnosticul de D.I. : 
testul de deshidratare, testul la vasopresină. 

Evoluția D.I. este de obicei cronică, cu durată uneori de zeci 
de ani (30—50). Excepție fac formele provocate de tumori metasta- 
tice cerebrale, care au evoluție rapidă şi prognostic nefericit. Com- 
plicațiile sînt semnalate în special la copii (nanism carențial, dilata- 
ţii vezico-ureterale urmate de uropatie obstructivă). 

Tratament. Prevenirea D.I. se poate face numai în cazul for- 
melor ereditare, în care părinţii cu D.I. trebuie sfătuiți să nu 
aibă copii. Tratamentul cauzal se aplică în cazurile de tumori cere- 
brale (neurochirurgical, fizioterapic) şi în cazurile de infecţii cro- 
nice (tuberculoză, lues meningo-cerebral). 

Regimul alimentar este un factor important de tratament. 
Bolnavului i se va permite să bea apă atit cît simte că are nevoie. 
Se vor interzice însă alimentele sărate şi proteinele în cantitate 
mare. Alcoolul este exclus cu desăvirşire. 

Tratamentul de substituție constă în administrarea preparate- 
lor de retrohipofiză pe cale endonazală (3—4 prize nazale pe zi) 

sau a preparatelor sintetice conținînd hormonul antidiuretic. Se 
asociază uneori şi chimioterapice ca : piramidonul, acidul acetilsali- 
cilic, Fenobarbitalul etc., care au un efect antidiuretic mai slab. 

Datorită obișnuinţei îndelungate de a bea apă în cantităţi mari, 
unii bolnavi, chiar după ce poliuria dispare, rămîn cu un impuls 
patologic pentru ingestia de lichide în cantităţi mari. În reeduca- 
rea acestora cu scopul de a-i readuce la un consum normal de li- 
chide, un rol important îl au cadrele medii. Asistenta medicală 
trebuie să convingă bolnavii că nu este vorba de o nevoie reală 
de lichide a organismului, ci de o obişnuinţă dăunătoare ce poate 
duce la agravarea bolii sau la reapariţia ei. 


CAPITOLUL 5 


BOLILE GLANDEI PINEALE (EPIFIZEI) 


MACROGENITOSOMIA PRECOCE PINEALA (PELIZZI) 


Macrogenitosomia precoce pineală (makros = mare, genitalia = 
organe genitale, soma = corp) este o afecțiune endocrină, carac- 
terizată clinic prin maturaţie sexuală şi dezvoltare somatică pre- 
coce, datorate unei insuficiențe a hormonului pineal. 

Etiopatogenie. Cauza apariţiei tulburărilor endocrine este o 
tumoare a glandei pineale, care ar duce la insuficienţa hormonului 
pineal (epifizhormonul, cu acţiune inhibitorie asupra dezvoltării 
sexuale şi somatice). 

Cauza apariţiei tumorii pineale nu este cunoscută. Sexul şi 
virsta par să fie factorii favorizanţi : tumoarea apare de 3—4 ori 
mai frecvent la sexul masculin, iar mai mult de jumătate din bol- 
navi au virsta sub 10 ani. 

"Tumorile care apar după pubertate nu provoacă apariţia macro- 
genitosomiei. 

Semne clinice. Tulburările existente în cadrul macrogenitoso- 
miei precoce alcătuiesc două sindroame bine definite din punct 
de vedere nosologic : sindromul endocrin şi sindromul tumoral cere- 
bral. Deşi bine precizate, aceste două sindroame se întrepătrund 
predominind cînd unul, cînd celălalt, în funcție de stadiul de evo- 
luţie a bolii. 

Sindromul endocrin apare de obicei la băieţii sub virsta de 
10 ani şi se manifestă prin maturaţie sexuală progresivă. Bolnavul 
începe să crească mai repede în înălțime și în greutate decit cei de 
aceeaşi virstă cu el. Musculatura se dezvoltă şi ea paralel cu sche- 

letul, astfel că din punct de vedere somatic, copilul are înfăţişa- 
rea unui adolescent. În acelaşi ritm rapid se dezoltă şi organele 
genitale externe : penisul, testiculele şi bursa scrotală, care ajung 
curind de mărimea celor ale unui adolescent sau chiar ale unui 
tînăr adult. Apar şi se dezvoltă şi caracterele sexuale secundare : 
pilozitatea facială, axilară, pubiană şi pe membre, îngroşarea vocii. 
Maturaţia sexuală se traduce funcţional prin apariţia spermato- 
genezei, a erecţiei, dar fără ejaculaţie. Deşi maturizaţi din punct 
de vedere sexual, aceşti copii nu au o activitate sexuală propriu- 
zisă, cu toate că la unii s-a descris practicarea masturbării sau în- 
cercări de raporturi sexuale. 

La fetiţe, sindromul endocrin se manifestă prin aceeaşi matu- 
raţie sexuală precoce cu apariţia menstrelor, dezvoltarea sînilor şi 
caracterelor sexuale secundare. 

La cei mai mulţi dintre bolnavi, dezvoltarea intelectuală nu 
este paralelă cu cea somato-sexuală, astfel că din punct de vedere 
intelectual ei rămîn nişte copii. În unele cazuri se constată chiar o 
degradare psihică datorită leziunilor sistemului nervos provocate 
de existența tumorii cerebrale. 

Sindromul tumoral se manifestă prin semne de H.I.C. (vezi cap. 
Tumori cerebrale) şi prin semne de localizare a tumorii : tulburări 
oculare (paralizii ale pleoapelor, vedere dublă), auditive (scăderea 
auzului pînă la surditate), vestibulare (amețeli, tulburări de mers), 
semne piramidale (Babinski), tremurături cu caracter extrapiramidal- 

Uneori se asociază tulburări vegetative destul de serioase : hi- 
pertermie, bradicardie, H.T.A. 

Examene de laborator. În fața unui tablou clinic de macro- 
genitosomie precoce se impune efectuarea de urgenţă a tuturor 
examenelor paraclinice, pentru a se preciza dacă este vorba sau nu 
de o tumoare cerebrală (radiografie craniană simplă şi P.E.G., 
E.E.G., scintigrafie, puncţie lombară etc.). 

Se efectuează de asemenea dozarea 17-cetosteroizilor urinari, 
care au valori apropiate de cele ale unui adult normal. 

Evoluție și prognostic. Fiind vorba de o boală provocată de o 
tumoare cerebrală de natură malignă, evoluţia este în general 
scurtă (1—2 ani), iar prognosticul întunecat. 

Tratament. Sa încercat, cu rezultate slabe, extirparea neuro- 
chirurgicală a tumorii (mortalitate pînă la 75%/ din cazuri) şi radio- 
terapie. Se aplică totdeauna tratamentul medicamentos şi neuro- 
chirurgical de reducere a hipertensiunii intracraniene, care aduce 
o ameliorare (tranzitorie) a tulburărilor neurologice. 

SINDROMUL HIPERPINEAL (SINDROMUL  HIPEREPIFIZAR) 


Sindromul hiperhipofizar se întilneşte foarte rar. Este provo- 
cat tot de o tumoare pineală şi se manifestă prin intirzierea sau 
absenţa pubertăţii, creştere somatică prelungită, microgenitalism şi 
adipozitate. 

Există o formă cu predominanţa adipozităţii şi alta cu predo- 
minanța hipotrofiei genitale. În afară de simptomele endocrine, 
bolnavii prezintă tulburări neurologice generate de dezvoltarea 
tumorii cerebrale (H.I.C.), la care ulterior se asociază şi caşexia. 

Tratamentul este cauzal, şi anume îndepărtarea neurochirur- 
gicală a tumorii, atunci cînd e posibil, urmată de radioterapie. 


CAPITOLUL 6 


BOLILE CORTICOSUPRARENALEI 


INSUFICIENȚA CORTICOSUPRARENALĂ CRONICA 
PRIMARĂ (BOALA ADDISON) 


Descrisă de Addison lison in 1856 in: 
croffícå este datorată scăderii pînă la dispa: 
moni corticosteriozi. Boala se Pntilnesie mai mai mult la bāri 
20 şi 30 de ani. 

Etiopatogenie. Cauzele detèrminente ale bolii sint, în_ordinea 
frecven i, a suprarenalclor, atrofia cor- 
ticosu rarenală de matură SOMNA, tumorile suprarenale, sifilisul 
localizat suprarenal, unele intoxicații. Factorii cauzali amintiţi pro- 
vacă leziuni distructive ale suprarenalelor, care au drept urmare 
apariţia unei insuficiențe globale suprarenale, în care predomină 
însă insuficienţa corticalei. Porțiunea corticală a glandelor supra- 
renale secretă trei grupe importante de hormoni : mineralocorticoizii, 
care au rolul de a regla metabolismul apei și electroliţilor ; gluco- 
corticoizii cu rol în metabolismul glucozei şi cu efect antiinflamator, 
antisclerogen şi anticicatrizant ; sexoizii cu rol principal în procesul 
de sexualizare și secundar, în metabolismul protidic, deci implicit 
în procesul de creștere. Insuficiența acestor hormoni se traduce 
prin tulburări extrem de complexe ale metabolismului hidromineral, 
glucidic, protidic, precum și prin tulburări ale proceselor de creş- 
tere, de sexualizare și de apărare împotriva agresiunilor din afara 
sau din interiorul organismului. 

Semne clinice. Boala se poate instala pe nesimţite, în decursul 
mai multor ani, sau brusc, după o infecţie, un traumatism, o into- 

xicaţie, un șoc psihic, la un bolnav cu semne fruste de insuficiență 
corticosuprarenală. 

Hiperpigmentarea tegumentelor (melanodermia) este unul din 
simptomele caracteristice ale bolii şi, în multe cazuri, primul care 
apare. Intensitatea hiperpigmentării este direct proporţională cu 
gravitatea insuficienţei corticosuprarenale şi cu vechimea acesteia. 
Melanodermia apare la început pe regiunile expuse la lumina 
solară (dosul miinilor, faţa) (fig. 52) sau pe cele care în mod nor- 
mal sint mai colorate (axilă, areola mamară, regiunea genitală şi 
perineală, linea alba abdominală, plicile de flexie). Ulterior, hiper- 
pigmentarea apare şi pe zonele expuse frecării cu îmbrăcămintea : 
genunchi, coate, ceafă, regiunea centurii. 

Mucoasele se colorează și ele, în special mucoasa bucală, sub 
forma unor pete cenuşii-brune, mai rar violacee, dispersate pe gin- 
gii, buze şi limbă (fig. 53). 

plan fizic, cît şi 


Astenia este de asemenea i Car: 
al poli -Addison Ouoseala se manifesta ati 1 
irrtelectual. Bomavul oboseşte la cele mai eforturi, astfel că” 


in cele din urină nici nu mai poate merge şi pină şi mestecarea 
ifestă 


alimentelor- e obositoare. Pe plan psihic, astenia se manifi 
stare de apatie Şi primare. Y 

> Hipotonia cardiovasculară este constantă şi precoce. Tensiunea 
arterială scade frecvent pină la 80 mm Hg maxima și 50 mmHg 
minima. Scăderile tensionale sint şi mai mari la eforturile fizice şi 
la trecerea din clino- în ortostatism. Pulsul este mic și rapid. Volu- 
mul inimii este redus, zgomotele cardiace asurzite. Frecvent, se 
înregistrează sufluri mezooardiace, extrasistolie, alteraţii ale electro- 
cardiogremei. Aceste tulburări ale dinamicii circulatorii pro- 
voacă bolnavului amețeli, tulburări de vedere şi de echilibru, acu- 
fene, lipotimii. 

Dintre simptomele digestive, cel care apare cel mai precoce 
este anorexia. Lipsa poftei de mincare progresează odată cu evolu- 
ţia bolii, ajungind pînă la refuzul alimentaţiei. Ea este însoţită 
după un timp de diaree — rezistentă la tratamentul dietetic și 
medicamentos obişnuit —. Din oauza acestor tulburări digestive, 
bolnavul ajunge rapid într-o stare de deshidratare și denutriţie 
grave. Pierderea masivă de apă și electroliți poate declanșa o criză 
acută sau subacută de insuficienţă corticosuprarenală, ce pune în 
pericol imediat viața bolnavului. Anorexia, diareea şi vărsăturile 
sînt principalele simptome răspunzătoare de scăderea în greutate 
a addisonianului, scădere care poate atinge 10—15 kg. 


istic şi precoce 

Tulburările sexuale nu sint rare şi se manifestă la copilul 
addisonian prin pubertate întirziată, la bărbatul adult prin scăde- 
rea libido-ului şi a potenţei sexuale, iar la femeia adultă prin scă- 


Fig. 53, —— Fete, pigmentare: pe fingi și mucoais nzzlor; la: același bolnav 
fig. 52. 


derea libido-ului şi hipomenoree. S-au mai constatat, de asemenea, 
la addisonieni tulburări neurologice (crize epileptiforme, tulburări 
de sensibilitate subiectivă), tulburări de metabolism glucidic cu 
stări hipoglicemice (anxietate, transpiraţii reci, cefalee, midriază, 
comă). 

Examenele de laborator pun în evidenţă așa-numitul sindrom 
umoral manifestat indeosebi prin hiponatremie, hipocloremie, hipo- 

glicemie, hipovolemie cu hemoconcentraţie şi hiperpotasemie, hiper- 
azotemie, hipernatriurie şi hiperclorurie. Examenul hematologic 
arată anemie normocromă, leucopenie, neutropenie, alteori limfo- 
citoză .şi eozinofilie. Electroencefalograma poate fi modificată, dar 
necaracteristic. 

Evoluţia bolii este îndelungată şi progresivă, putind ajunge in 
unele cazuri pină la 20 de ani. Tratamentul actual bine condus 
măreşte şansele de supravieţuire ale bolnavului. Există însă o com- 
plicație care întunecă prognosticul, și anume criza de insuficienţă 
-suprarenală acută. Aceasta este declanșată de cele mai multe ori 
de suprasolicitări fizice sau intelectuale, intoxicații sau infecţii 
intercurente, frig, traumatisme, chiar uşoare. Criza se manifestă 
prin agravarea bruscă a diareei şi vărsăturilor, astfel că bolnavul 
se deshidratează rapid, tensiunea se prăbușeşte pînă la colaps, apar 
hipotermia, coma profundă şi moartea. 

Tratamentul. Dată fiind incidenţa mare a cazurilor de boală 
Addison de etiologie tuberculoasă, măsurile de profilaxie constau, 
in primul rind, in tratarea corectă a tuturor cazurilor şi formelor 
de tuberculoză. În al doilea rind, se va căuta să se prevină criza 
acută addisoniană prin supravegherea de către personalul mediu 
sanitar a regimului de viaţă al addisonianului, care trebuie ferit 
de orice suprasolicitări, infecţii, traumatisme. Asistenta medicală 
va atrage permanent atenţia bolnavului asupra obligaţiei vitale de 
a purta asupra lui o mică trusă care să conţină 500 mg cortizon 
acetat pentru injecții intramusculare, 500 mg hidrocortizon hemi- 
succinat pentru injecții intravenoase, 10 mg  dezoxicorticosteron 
pentru injecții intramusculare. Aceste medicamente sint necesare 
pentru tratamentul de urgenţă al crizei acute addisoniene. 

Odată stabilit diagnosticul de boală Addison, se va asigura 
bolnavului un regim de cruţare, fără eforturi fizice şi intelectuale, 
şi o dietă mai bogată în clorură de sodiu, în glucide şi proteine 
proaspete. 

Tratamentul curativ al formei cronice de insuficienţă corti- 
cosuprarenală se face la început cu tuberculostatice (streptomicină, 
H.I.N., Rifampicină, Etambutol) pentru a combate suprarenalita 
tuberculoasă. Se continuă cu tratamentul hormonal de substituție 
(hidrocortizon, cortizon, prednison, aldosteron) adaptat la forma 
şi stadiul de evoluţie a bolii. În unele cazuri pot apărea fenomene 
de supradozaj manifestate prin H.T.A., edeme, cefalee, tulburări 
respiratorii, pe care asistenta medicală trebuie să le cunoască pen- 
tru a le semnala imediat medicului. Ca medicaţie de întreţinere 
se mai utilizează testosteronul la bărbaţi şi steranabolul la femei, 
vitamina C, vitaminele din grupul B. 

Tratamentul de urgenţă în insuficiența corticosuprarenală acută 
necesită internarea imediată a bolnavului în spital. Pentru a com- 
bate hipotermia, camera trebuie să fie bine încălzită, iar bolnavului 
i se vor aplica termofoare sau sticle cu apă caldă. Se administrează 
hidrocortizon hemisuccinat 400—600 mg/zi, în perfuzie lentă cu so- 
luţie de glucoză 5%, în care se introduc şi soluţie izotonică de clo- 
rură de sodiu şi aldosteron,-eventuai noradrenalină. După ieșirea 
bolnavului din starea de colaps se continuă hidratarea pe gură cu 
băuturi dulci şi calde. Dacă este necesar, se vor administra şi anti- 
biotice. Se continuă tratamentul cu doze crescute de cortizon şi 
aldosteron încă cîteva zile, după care se trece la dozele de între- 
tinere. 


SINDROMUL SUPRARENOMETABOLIC (SINDROMUL CUSHING) 


Sub această denumire sînt reunite toate simptomele datorate 
hipersecreției de hormoni corticosuprarenali şi tulburării controlu- 
lui funcției corticosuprarenalei, de către formațiile hipotalamo- 
hipofizare. 

Etiopatogenie. Cauzele care determină cel mai frecvent hiper- 
secreția corticosuprarenalei (hipercorticismul) sint tumorile secre- 
tante ale corticosuprarenalelor (adenoame sau adenocarcinoame). 
Există şi cazuri de hipercorticism datorate unor tumori hipotala- 
mice sau hipofizare. Aceste tumori provoacă o secreție în exces de 
ACTH cu apariția unei hiperplazii difuze a corticosuprarenalelor, 
urmată de secreție anormală de hormoni corticoizi. În ultimii ani 
se notează un număr din ce în ce mai mare de sindroame Cushing, 
unele dintre ele cu evoluție gravă, datorate administrării îndelun- 
gate şi în doze mari de corticoizi sau ACTH. Printre factorii favo- 
rizanți trebuie citați sexul — boala întilnindu-se în 80%% din cazuri 
la femei — şi virsta — incidența maximă situîndu-se între 
21—40 de ani. 

Tulburările clinice şi paraclinice care apar în sindromul supra- 
renometabolic sînt datorate hipersecreţiei de hormoni corticoizi şi 
în primul rînd a cortizonului, hormon care aparţine grupului de 
glucocorticoizi. 

Semne clinice. Boala debutează pe nesimţite, cu simptome ne- 
caracteristice : astenie, cefalee, palpitaţii, amenoree, impotenţă 
sexuală. 

Treptat, se constituie însă tabloul tipic al sindromului. 

Obezitatea este unul din simptomele cardinale ale bolii. Adipo- 
zitatea se depune progresiv pe anumite regiuni ale capului, gitului 
şi trunchiului, respectind membrele, care uneori pot fi chiar sub- 

țiate şi hipotrofice, în contrast cu restul corpului. Bolnava capătă 
astfel un aspect caracteristic : faţa este rotundă „ca o lună plină“, 
gitul este îngroşat şi din acest motiv pare mai scurt, iar îngrămădi- 
rea grăsimii în partea inferioară a cefei îi dă acesteia aspectul de 
„ceafă de bizon“. Grăsimea se depune de ascmenea în regiunea ma- 
mară şi subombilicală ca un adevărat şorţ adipos (fig. 54). 


Fig. 55. — Striaţii cutanate ca- 
Fig. 54. — Obezitate marcată la racteristice la un bolnav cu sin- 
o bolnavă cu sindrom Cushing. drom Cushing. 


Caracteristice sînt şi striaţiile cutanate de culoare roşie-vio- 
lacee care apar de obicei pe flancuri, părţile laterale ale toracelui, 

mamele, mai rar pe partea internă a coapselor şi braţelor (fig. 55). 
i afară de acestea, uneori se observă pete hemoragice sau echi- 
moze, efect al unor tulburāri vasculare. Acestor tulburări li se da- 
torează şi colorația particulară roşie-vişinie a feței, precum şi hemo- 
ragiile nazale, uterine, vezicale etc. Alt simptom des întîlnit este 
hipertensiunea arterială. Valorile maxime de T.A. nu trec niciodată 
de 200 mmHg, dar prin faptul că hipertensiunea este stabilă, se 
produce rapid hipertrofia ventriculului sting cu insuficienţă car- 
diacă. M.T.A., însoţită constant de ateroscleroză localizată în special 


la nivel cerebral şi miocardic, explică incidenţa crescută a acciden- 
telor vasculare cerebrale și a infarctului de miocard la aceste 
bolnave. 

Osteoporoza localizată îndeosebi la coloana vertebrală şi la 
scheletul cutiei toracice se manifestă prin dureri dorso-lombare și 
fracturi spontane. 

Hirsutismul (hirsutus = păros) se observă destul de frecvent; 
se manifestă prin apariţia unei pilozităţi de tip masculin pe fața 
bolnavei (realizind aspectul „femeii cu barbă“), pe arcolele mamare 
şi pe membre. Se asociază de obicei cu acnee, seboree, căderea pă- 
rului de pe cap. 

Uneori tulburările sexuale sînt destul de profunde : îngroşarea 
vocii, hipertrofia clitorisului, amenoree la femei, iar la bărbaţi, fe- 
nomene de feminizare cu hipotrofie testiculară, scăderea libido-ului 
şi impotenţă sexuală. 

Tulburările psihice se manifestă îndeosebi prin stări de depre- 
siune, neliniște, tulburări de atenţie şi memorie, uneori chiar prin 
psihoze paranoide sau maniaco-depresive. 

Examenele de laborator pun în evidență un sindrom umoral 
constînd din : hiperglicemie, hipernatremie, hipercloremie, hiper- 
lipemie, hiperazotemie şi hipopotasemie, hiponatriurie, hipoclorurie, 
hiperpotasurie. Valoarea 17-cetosteroizilor este crescută în urină. 
Radiografia craniană arată modificări ale şeii turceşti în caz de tu- 
moare hipofizară. La examenul radiografic al coloanei vertebrale se 
constată rarefacţia osoasă şi deformarea corpurilor vertebrale. Exa- 
menul radiologic cu pneumoperitoneu, combinat sau nu cu urogra- 
fie, poate preciza diagnosticul de tumoare suprarenală. 

Evoluţia bolii este fie progresivă, în decurs de 3—5 ani, către 
agravare şi moarte (prin complicații vasculare cerebrale, cardiace 
sau renale), fie intermitentă, cu perioade de agravare şi ameliorare. 
Mulţi dintre bolnavi beneficiază de tratamentul modern, cu pe- 
rioade de supraviețuire de 20—30 de ani. Foarte rar s-a observat 
vindecarea spontană a bolii. 

Prognosticul este nefavorabil în cazurile de carcinom supra- 
renal sau de complicaţii cerebrale, renale şi miocardice. 

Tratamentul. Prevenirea bolii se realizează prin măsuri de 
evitare a surmenajului, traumelor psihice şi fizice, a infecțiilor 
şi intoxicaţiilor, a supraalimentaţiei, precum şi prin supravegherea 
gravidelor cu hipertensiune de natură corticosuprarenală. 

Tratamentul curativ depinde de etiologia sindromului. Trata- 
mentul chirurgical, roentgenterapia şi radioterapia pot da rezul- 
tate foarte bune în caz de tumori ale suprarenalei sau de tumori 

diencefalo-hipofizare. Regimul dietetic trebuie să fie hipocaloric, 
sărac în sare, dar bogat în potasiu. 

Se interzic dulciurile şi grăsimile, se reduce consumul lichi- 
delor. 

Periodic se pot administra Tiroton, Dexametazon, calciu, aso- 
ciat cu vitamina Dy, eventual diuretice. 

În afară de supravegherea T.A., asistenta medicală trebuie să 
urmărească atent bolnavii cu sindroame depresive, care pot in- 
cerca să se sinucidă. 


SINDROMUL SUPRARENOGENITAL (ADRENOGENITAL) 


Totalitatea simptomelor determinate de hipersecreţia de hor- 
moni sexuali androgeni corticosuprarenali formează sindromul su- 
prarenogenital. 

Etiopatogenie. Cauza cea mai des întilnită este reprezentată 
de tumorile sau hiperplazia corticalei suprarenale, apărute fie în 
timpul vieţii intrauterine, fie după naştere. Tumorile acţionează 
prin producerea excesivă de hormoni sexoizi androgeni. Hiperplazia 
congenitală a corticosuprarenalei, care este consecința unui deficit 
enzimatic cu caracter ereditar, are, de asemenea, drept consecinţă, 
hipersecreţia de hormoni androgeni. Se pare că sexul este un fac- 
tor favorizant, întrucit sindromul apare mult mai frecvent la fe- 
mei decit la bărbaţi. 

Frecvența bolii creşte odată cu virsta, incepind din copilărie 
şi pînă la virsta adultă. 

Semne clinice. Sindromul se manifestă diferit în funcţie de 
sex şi are o simptomatologie mult mai bogată la femeie decit la 
bărbat. La sexul feminin, tulburările caracteristice apar de obicei 
la pubertate sau la menopauză. 

Femeia adultă prezintă semne de virilizare cum sînt hirsu- 
tismul, îngroşarea vocii, dezvoltarea musculaturii, hipertrofia cli- 
torisului, hiperpigmentarea labiilor mari, atracţie sexuală pentru 
femei, concomitent cu ştergerea caracterelor sexuale feminine : 
dispariţia menstrelor, atrofia mamelelor, hipotrofia labiilor mici, 
frigiditate. 

La bărbatul adult, sindromul se manifestă prin exagerarea 
anumitor caractere sexuale secundare, de exemplu, creșterea exa- 
gerată a părului (hirsutism). În cazul existenţei unei tumori su- 
prarenale care secretă hormoni feminizanţi, bolnavul va prezenta 
caractere feminoide : ginecomastie, obezitate, dispariția părului de 
pe faţă, concomitent cu involuţia organelor genitale, dispariţia li- 
bido-ului și impotenţă. 

La copii, tulburările se manifestă uneori destul de precoce 
(incă de la virsta de 2—4 ani) şi au drept caracter comun dez- 
voltarea somatică accelerată la inceput, apoi oprirea în creştere 
(nanism suprarenal). Fetele prezintă simptome de virilizare (pseudo- 
hermafroditism) cu hipertrofia clitorisului (care poate să se dez- 
volte ca un mic penis cu formarea de prepuţ), hipertrofia labiilor 
mari care iau aspectul unui scrot (uneori unite printr-un rafeu 
median), hirsutism, îngroşarea vocii. La băicţi survine o pseudo- 
pubertate precoce manifestată prin dezvoltarea exagerată a orga- 
nelor genitale externe, hirsutism, apariţia erecţiilor, a spermato- 
genezei şi instinctului sexual. 

In unele forme clinice, alături de aceste simptome se insta- 
lează precoce H.T.A. 

Examenele de laborator constau în primul rînd în dozările 
hormonilor sexoizi suprarenali. Se constată astfel creşterea accen- 
tuată a 17-cetosteroizilor dozaţi  cromatografic şi climinarea lor 
crescută prin urină. În caz de suspiciune a unei tumori suprare- 
renale, radiografia cu pneumoperitoneu poate preciza diagnosticul 
etiologic. 

Evoluţia în cazurile de tumori carcinomatoase suprarenale este 
rapidă, iar prognosticul nefavorabil. În celelalte cazuri, tratamen- 
tul chirurgical, radioterapie și hormonal aplicat precoce permite 
ameliorări importante şi chiar vindecări, îmbunătăţind mult pro- 
gnosticul acestui sindrom. 

Tratamentul. În cazurile cu tumori suprarenale, singurul tra- 
tament curativ este cel etiologic, şi anume ablaţia chirurgicală a 
acestora. În sindroamele de origine netumorală, se administrează 
hormoni corticoizi (cortizon, prednison, prednisolon, dexametazon), 
în funcţie de forma clinică şi de stadiul de evoluţie a bolii. 

În cazurile de pseudohermafroditism la fete (creșterea clito- 
risului, atrezie vaginală etc.) se poate încerca tratamentul chirur- 
gical de corecție. 


BOLILE MEDULOSUPRARENALEI 
FEOCROMOCITOMUL 


Feocromocitomul este o tumoare situată în medulara supra- 
renală sau în afara acesteia, care provoacă o afecţiune avind ca 
simptom dominant H.T.A. paroxistică sau continuă. 

Etiopatogenie. Cazurile de H.T.A. prin feocromocitom repre- 
zintă numai o foarte mică parte (sub 0,10%/0) din totalul bolnavilor 
cu H.T.A. Poate fi întilnită la orice virstă, dar cu precădere între 
40—50 de ani. În majoritatea cazurilor, tumoarea are caracter .be- 
nign. La unii bolnavi poate fi localizată bilateral sau poate fi mul- 
tiplă. Apariţia tumorii se datorează unui factor ereditar. 

Tumoarea secretă în exces hormoni medulosuprarenali cunos- 
cuţi sub numele de catecolamine (adrenalină şi noradrenalină). 
Aceşti hormoni îndeplinesc o seamă de funcţii complexe în orga- 
nism, între care şi aceea de mediatori chimici la nivelul recepto- 
rilor alfa-adrenergici ; ei produc, printre altele, vasoconstricţie 
generalizată a arteriolelor şi venulelor, responsabilă de apariţia 
H.T.A. paroxistice şi/sau permanente. 

Semne clinice. Criza de hipertensiune arterială paroxistică 
este simptomul constant şi caracteristic al bolii. Criza poate fi de- 
clanșată de cele mai felurite cauze: emoţii uneori minime, frig, 
un efort fizic neînsemnat, palparea abdomenului, schimbarea 
bruscă a poziţiei capului, sau poate apărea fără motiv. 

Bolnavul se simte brusc rău, este cuprins de neliniște, simte 
o senzaţie de răceală în tot corpul, amețeli şi furnicături în extre- 
mităţi, faţa îi devine palidă, pupilele se dilată, transpiră abundent, 
tremură. Apar rapid dureri retrosternale, precordiale, abdominale, 


lombare, cefalee, care pot fi însoţite de greţuri şi vărsături, ame- 
ţeli, pareze trecătoare, tahicardie,  lipotimii şi uneori convulsii. 
Dacă în această perioadă se măsoară T.A., se pot găsi valori pină 
la 320/200 mmHg. Durata crizei poate ajunge de la 10—15 minute 
la citeva ore. Criza sfirșeşte cu poliurie, transpiraţie abundentă, 
congestia tegumentelor, bradicardie. Cu timpul, bolnavii pierd în 
greutate, au dureri de cap aproape permanente, tulburări de ve- 
dere şi vegetative (palpitaţii, transpiraţii, tulburări vasomotorii etc.), 
iar H.T.A. devine de asemenea permanentă la majoritatea bolna- 
viler, indiferent dacă sînt adulți sau copii. 

Examene de laborator. În timpul crizelor paroxistice, valorile 
catecolaminelor urinare sînt crescute, dar între crize pot reveni la 
normal. Sint de asemenea crescute în criză valorile glicemiei şi 
apare glicozuria. 

Radiografia abdominală pe gol, radiografia toracică în diverse 
incidenţe, urografia şi, din ce în ce mai puţin, retropneumoperito- 
neul sînt utilizate pentru precizarea diagnosticului de tumoare 
suprarenală. 

Există de asemenea o serie de teste cu Regitin sau cu histamină, 
tiramină, utilizate în diagnosticul diferenţial al H.T.A. de origine 
suprarenală, cu H.T.A. de alte cauze. 

Evoluție. Durata afecțiunii în formele maligne, datorate tumo- 
rilor metastatice suprarenale, este de citeva luni, iar prognosticul 
este întunecat. În formele benigne, durata poate ajunge la zeci de 
ani. Cu timpul, frecvenţa crizelor paroxistice creşte şi pot apărea 
complicaţii cerebrale, cardiace, renale. Bolnavii mor de obicei prin 
hemoragii sau infarct cerebral, edem pulmonar acut, infarct 
miocardic. 

Tratamentul este etiologic şi constă în îndepărtarea chirur- 
gicală a tumorilor benigne. În tumorile maligne se încearcă radio- 
terapia şi tratamentul cu citostatice. Se administrează Propranolel, 
Dopegyt în tratamente de durată și, cu prudenţă, Regitin-ul. 

Asistenta medicală trebuie să supravegheze cu atenţie bolnavii 
după ablaţia chirurgicală a tumorii suprarenale, deoarece pot apărea 
accidente grave (colaps) care pun în pericol viața bolnavului. Acelaşi 
tip de accident poate surveni în timpul testului cu Regitin, cînd 
există şi pericolul instalării unui infarct miocardic. 

CAPITOLUL 8 


BOLILE GLANDELOR SEXUALE 
(GONADELOR) 


TESTICULUL 


INSUFICIENȚA ORHITICĂ (TESTICULARĂ) 


Insuficienţa orhitică poate fi parţială şi în acest caz vorbim de 
hipoorhitie, sau totală, realizînd forma cea mai gravă de insufi- 
ciență, denumită anorhitie. 


HIPOORHITIA 


Hipoorhitia este denumită şi eunucoidism (eune = culcuş, 
echein = a păzi, eidos — formă), după aspectul somatic al bolna- 
vilor, asemănător cu cel al eunucilor, păzitorii castraţi ai haremurilor. 

Intensitatea tulburărilor clinice depinde de gravitatea insufi- 
cienţei hormonului orhitic și de virsta la care apare această insu- 
ficienţă. 

Hormonul orhitic este secretat de celulele Leydig din testicul 
şi se numeşte testosteron. El determină dezvoltarea caracterelor 
sexuale primare în timpul vieţii intrauterine, apariţia şi dezvol- 
tarea caracterelor sexuale secundare masculine la pubertate şi 
menţinerea acestora pe toată perioada de activitate sexuală a 
bărbatului. 

Etiopatogenie. Cauzele determinante mai des întilnite sint 
traumatismele locale de natură chirurgicală sau prin accident, 

bolile infecțioase acute (scarlatina, febra tifoidă, rujeola, parotidita 
epidemică) sau cronice (sifilisul, tuberculoza), intoxicaţiile diverse 
(alcool, plumb, tutun), carenţele alimentare proteice, lipidice sau 
vitaminice (vitamina E), iradierile accidentale. Există şi cazuri de 
eunucoidism cu transmitere genetică. 

Toţi aceşti factori determină o distrugere mai mult sau mai 
puţin întinsă a testiculului cu insuficienţă de secreție a hormonului 
orhitic, 

Mai există şi așa-numitele hipoorhitii secundare, care apar ca 
nişte sindroame în cadrul unor boli endocrine (nanism, gigantism 
hipofizar, hipotiroidism, boala Addison, sindromul adipozo-genital), 
sau în cadrul unor boli de nutriţie (infantilism renal, ciroze pig- 
mentare şi alcoolice etc.). 

Semne clinice. Dacă factorul cauzal acţionează în timpul 
vieţii intrauterine sau în copilărie, apare hipoorhitia prepuberală. 
Aceasta se caracterizează prin pubertate întirziată şi incompletă. 
Bolnavul are un aspect particular : mai înalt decît normal, în spe- 
cial prin creşterea în lungime a membrelor inferioare, cu umerii 
îngușşti şi cu adipozitate distribuită pe zonele de elecţie feminine 
(mamară, abdominală inferioară, fesieră, pe șolduri și coapse), ceea 
ce îi conferă o înfăţişare feminoidă. 

Organele genitale externe sint nedezvoltate, erecţiile rare şi 
slabe, pilozitatea facială redusă uneori numai la citeva fire, pilozi- 
tatea pubiană de asemenea redusă, vocea subțire, instinctul sexual 
slab dezvoltat. Majoritatea bolnavilor prezintă tulburări nevrotice 
de tip anxios sau depresiv. 


HIPOORHITIA POSTPUBERALĂ 


Se manifestă prin regresiunea caracterelor sexuale : organele 
genitale externe se micşorează, testiculele devin de consistenţă 
gelatinoasă şi insensibile la compresia manuală. Spermatogeneza 
este săracă (oligospermie), uneori chiar absentă (azoospermie). 
Erecţia şi ejacularea lipsesc sau sint foarte slabe. Pilozitatea 
sexuală (facială, pubiană, de pe membre) se răreşte, masa muscu- 
lară scade, în schimb se dezvoltă adipozitatea cu caracter feminoid. 
Interesul sexual este redus sau absent, capacitatea sexuală foarte 
scăzută. Deşi inteligenţa nu este afectată, majoritatea acestor bol- 
navi trăiesc complexe de inferioritate şi stări depresive durabile. 
Alteori sint anxioşi, se pling de oboseală permanentă şi de diferite 
tulburări neurovegetative. 

Examene de laborator. Dozarea testosteronului plasmatic arată 
valori scăzute, ca şi determinarea 17-cetosteroizilor în urină. Spermo- 

grama evidenţiază un volum mic de lichid spermatic, un număr 
scăzut de spermatozoizi, cu mobilitate redusă și cu numeroase 
forme anormale. 

Evoluție. Boala este compatibilă cu o viaţă îndelungată şi cu 
o activitate socială normală. Există totuşi tendinţa de adincire 
treptată a tulburărilor sexuale, metabolice şi trofice, de aceea pro- 
gnosticul în privința restabilirii funcţiei şi caracterelor sexuale nor- 
male este nefavorabil. 

Tratament. Prevenirea hipoorhitiei înseamnă tratamentul coreat 
al bolilor acute grave ale copilăriei şi evitarea intoxicaţiilor, caren- 
telor alimentare şi iradierilor. Eunucoizii vor fi sfătuiţi să nu aibă 
copii, pentru a se evita apariţia unor noi cazuri de hipoorhitie. 
Regimul alimentar va trebui să fie sărac în lipide şi glucide şi va fi 
asociat cu un regim de viaţă cu multă mişcare. 

Tratamentul curativ constă în administrarea pe timp nelimi- 
tat de testosteron în cantităţi mari. Se folosesc preparatele cu resorb- 
ție lentă (Testolent, Testosteron-retard), care se administrează o 
dată la 3—4 săptămîni 

Tratamentul psihoterapic vizează în special înlăturarea com- 
plexului de inferioritate resimţit de aceşti bolnavi, precum şi a 
celorlalte tulburări nevrotice. 


ANORHITIA (EUNUCHISMUL MASCULIN, CASTRAREA) 


Este un sindrom de insuficiență gravă testiculară, datorat 
absenței testiculelor, ceea ce are drept efect lipsa caracterelor 
sexuale masculine şi apariția unor caractere sexuale feminine. 

Etiopatogenie. Sindromul apare fie din cauza unui defect ge- 
netic datorită căruia copilul se naşte fără testicule (disgenezii ago- 
nadale), fie, mai frecvent, prin distrugerea testiculelor în cursul 
unui traumatism accidental sau chirurgical (de exemplu, în cursul 
unei operaţii de hernie inghinală, printr-o greşeală de tehnică ope- 
ratorie, sau ablaţia din necesitate, în cazul tumorilor sau tubercu- 
lozei orhitice). Infecţiile bacteriene (stafilococice, streptococice, 
tuberculoase) localizate la nivelul testiculilor, precum și iradierile 
(cu raze X sau izotopi) pot duce de asemenea la distrugerea com- 
pletă a testiculelor. Aceasta înseamnă dispariţia totală atit a func- 
ţiei endocrine a testiculului, prin lipsa hormonilor androgeni testi- 
culari, cît şi a funcţiei de spermatogeneză, prin distrugerea țesu- 
tului germinativ testicular. Toţi aceşti factorii cauzali pot acţiona 
asupra organismului fie înainte, fie după pubertate. De aceea, în 
funcție de momentul etiologic, au fost izolate două forme clinice: 
anorhitia prepuberală şi anorhitia postpuberală. 

ANORHITIA PREPUBERALĂ 


Simptomele anorhitiei prepuberale apar numai la pubertate, 
acesta fiind momentul cînd gonadele încep să funcţioneze. Astfel, 
»olnavul ajunge şi depăşeşte perioada pubertăţii fără ca procesul 
je sexualizare să se producă. 

Semne clinice. Simptomul fundamental este nedezvoltarea orga- 
nelor sexuale şi absența caracterelor sexuale secundare ; bolnavul 
ajunge la virsta adultă avind organele genitale externe de aspect 


Fig. 56. — Regiunea genitală a unui bolnav cu anorhitie prepuberală : penisul 
este foarte mic, testiculele lipsesc, pilozitatea e slab dezvoltată. 


infantil : penisul mic şi subţire cu prepuţ alungit, bursele scrotale 
fără plicaturi şi nepigmentate, testiculele absente (fig. 56). Se înţe- 
lege că bolnavul este steril. Pilozitatea sexuală lipseşte, iar cea 
corporală este slab dezvoltată. Vocea rămîne subţire. Tegumentele 
sînt subţiri, palide şi cu riduri fine, în special la nivelul feţei, dînd 
bolnavului un aspect de îmtătrinire precoce. 

Talia este foarte inaltă, iar aspectul general disarmonic, deoa- 
rece creşterea în înălţime se face în special pe seama oaselor lungi 
ale membrelor inferioare, trunchiul rămînînd scurt în raport cu 
acestea. Craniul este mic, gitul subţire şi lung. Trunchiul, cu tora- 
cele slab dezvoltat şi umeri înguşti, dar cu bazinul lăţit, accen- 
tuează aspectul feminoid al bolnavului. Scheletul este subţire şi 
fragil şi prezintă numeroase deformări : scolioze şi cifoze, genu 
valgum, picior plat. Musculatura este slab dezvoltată, în schimb 
se dezvoltă adipozitatea cu distribuţie feminoidă (fig. 57 A şi B). 
Interesul sexual lipseşte. 

Tulburările neurcpsihice sînt mai severe decit în hipoorhitie. 
Bolnavii se pling de astenie, apatie, de tulburări de atenţie şi 

memorie, sînt lipsiţi de iniţiativă şi uşor sugestionabili. Majoritatea 
trăiesc profunde complexe de inferioritate şi stări depresive care îi 
pot duce pină la sinucidere. 


Fig. 57 B. — Acelaşi bolnav ca 
în fig. 57 A: adipozitate pe re- 
giunea mamară (ginecomastie). 


Fig. 57 A. — Aspectul general 
al unui bolnav cu eununchism. 


Numeroase tulburări de natură 'neuro-vegetativă completează 
tabloul clinic: palpitaţii şi dureri precordiale, amețeli, cefalee, 
dispnee, dispepsii etc. 

Examene de laborator. Testosteronul plasmatic este absent. 
Spermograma arată absenţa lichidului spermatic şi a spermatozoi- 
zilor. Valorile 17-cetosteroizilor în urină sînt scăzute. 

Radiografia oaselor lungi arată persistenţa cartilajelor de creş- 
tere şi aspect de osteoporoză generalizată. 

Evoluţia bolii este îndelungată, iar prognosticul în general bun. 

Bolnavii fac de obicei complicaţii de tipul varicelor şi ulce- 
relor trofice ale membrelor inferioare, precum și frecvente afecțiuni 
intercurente, din cauza rezistenţei lor scăzute la infecţii. Se con- 
stată de asemenea tendinţa la îmbătrinire precoce. 

ANORHITIA POSTPUBERALA 


Anorhitia postpuberală, sau castraţia tardivă, se caracterizează 
prin insuficiență sexuală gravă, datorată absenței testiculelor, 
apărută după încheierea procesului de creştere somatică şi de 
sexualizare. 

Din acest motiv, simptomele fundamentale constau în regre- 
siunea sau involuţia caracterelor sexuale primare şi secundare, 
normal dezvoltate pînă în momentul instalării insuficienţei testicu- 
lare totale. 

Semne clinice. Involuţia organelor genitale se manifestă prin 
diminuarea de volum a penisului, veziculelor seminale şi prostatei. 
Erecţia devine din ce în ce mai dificilă, apoi dispare, ca și libido-ul ; 
se instalează astfel, treptat, impotenţa. Pilozitatea sexuală se 
răreşte, iar firul de păr devine subţire şi fragil. Vocea se poate 
modifica, devenind mai subțire. Volumul şi forța musculaturii se 
reduc. Se dezvoltă, in schimb, adipozitatea cu caractere feminoide. 
In rest, se constată aceleași tulburări neuro-vegetative, psihice şi 
trofice ca şi în anorhitia prepuberală. 

Evoluţia este în general asemănătoare cu cea a formei pre- 
puberale. 

Tratamentul este acelaşi pentru ambele forme de anorhitie. 
Prevenirea anorhitiei se face prin tratamentul corect al infecțiilor 
bacteriene şi în special al tuberculozei, prin evitarea traumatis- 
melor chirurgicale şi a iradierilor accidentale. 

Tratamentul curativ constă în administrarea testosteronului, 
practic, pe timp nelimitat. Se preferă preparatele cu resorbţie lentă 
(Testolent), la care se asociază vitamine (în special vitamina De), 
acid glutamic, stricnină, preparate cu fosfor. Pentru tulburările 
psihice se administrează anxiolitice (Meprobamat, Tioridazin) sau 
antidepresive (Antideprin), barbiturice etc. 

Asistenta medicală trebuie să completeze tratamentul psiho- 
terapic aplicat acestor bolnavi, ajutindu-i să-şi învingă complexele 
de inferioritate şi să se considere utili atit familiilor lor, cit și 
societăţii. 


OVARUL 


INSUFICIENȚA OVARIANĂ 


Ca şi în oazul insuficienţei testiculare, insuficienţa ovariană 
poate fi parţială — hipoovarie —, sau totală — anovarie. 

HIPOOVARIA PUBERALA (EUNUCOIDISMUL FEMININ) 


Este un sindrom de insufieiență ovariană care apare la puber- 
tate, provocat de leziuni ale ovarelor sau ale hipofizei şi hipo- 
talamusului. 

Etiopatogenie. Sindromul apare în urma unor leziuni de natură 
tumorală sau inflamatorie ale ovarelor (ovarite urliene, tubercu- 
loase, gonococice, luetice), a unor tumori hipofizare, hipotalamice, 
traume psihice, precum şi a unor leziuni ovariene de natură 
genetică. 

Toate aceste leziuni duc la distrugerea unei părţi a ovarelor, 
ceea ce are drept consecinţe scăderea secreției de hormoni feminini 
(estregenii şi progesteronul) şi tulburarea ovulaţiei, deci a fecun- 
dităţii bolnavei. Estrogenii cei mai importanţi sint estradiolul, 
estrona şi estriolul. Ei sînt produși în principal de ovar, respectiv 
de foliculii de Graaf şi, în cantităţi mai mici, de corticosuprarenală, 
testicul şi placentă. Cel mai important rol al estrogenilor este acela 
de a regla dezvoltarea caracterelor sexuale primare şi secundare 
feminine. 

Dintre hormonii progestativi, cel mai important este progeste- 
ronul, secretat tot de foliculul de Graaf (devenit corp galben), de 
corticosuprarenală, testicul şi placentă. Rolul său constă, în primul 
rînd, în pregătirea endometrului în vederea nidării oului, după 
fecundare. 

Semne clinice. După cum insuficiența ovariană este parțială 
sau globală, tabloul clinic este şi el mai sărac sau mai complex. 

Pînă la pubertate, dezvoltarea fetiţei este normală, dar odată 
ajunsă aici, încep să apară tulburări ale procesului de maturizare 
sexuală şi ale creşterii. 

Organele genitale externe şi interne nu se dezvoltă, vulva și 
vaginul rămîn cu aspect infantil, uterul este atrofic. Menstruaţia 
lipseşte sau este rară şi în cantitate foarte mică. Sinii nu se dez- 
voltă sau sînt abia schițaţi. Părul sexual este rar şi cu întindere 
redusă. Libido-ul este scăzut, frigiditatea şi sterilitatea „constante. 
Caracteristică este creșterea disarmonică ; aceasta se manifestă, ca 
şi la băieţii cu hipoorhitie, prin dezvoltarea exagerată în înălțime, 
în special pe seama membrelor inferioare, care devin excesiv 
de lungi. 

Apar și o serie de tulburări trofice ale dentiţiei, fanerelor şi 
tegumentelor. Se observă tendinţa la obezitate, cu depunerea gră- 
simii pe jumătatea inferioară a trunchiului şi pe coapse. 

Intelectul este normal, dar, ca şi bărbaţii eunucoizi, aceste 
femei trăiesc penibile complexe de inferioritate din cauza bolii lor. 

Examenele de laborator pun în evidenţă scăderea estrogenilor 
(estrona şi estradiolul) în singe şi urină şi a pregnandiolului (meta- 
bolit al progesteronei) în urină. Frotiui vaginal este de tip atrofic. 

Evoluţia hipoovariei puberale este lungă, iar prognosticul bun. 
Complicaţiile sînt aceleaşi ca la eunucoizii masculi. 

Tratamentul. Măsurile de profilaxie constau în special în com- 
baterea infecțiilor aparatului genital prin tratament şi prin educaţia: 
sanitară a fetelor. Asistenta medicală trebuie să ducă o perseverentă 
muncă de educaţie sexuală în familie şi în şcoli pentru însuşirea 
de către fete a deprinderilor de igienă personală şi a cunoştinţelor 
de anatomo-fiziologie a aparatului genital și a actului sexual. 

Tratamentul curativ se face prin administrarea asociată a hor- 
monilor estrogeni și progestativi, câutind să se creeze bolnavei un: 
ciclu menstrual artificial. Tratamentul acesta continuat timp de un 
an, după anumite scheme terapeutice, duce la maturizarea sexuală 
a boinavei. Pentru combaterea obezității se recomandă dietă hipo- 
calorică şi cultură fizică medicală, iar pentru tulburările psihice,. 
medicaţie anxiolitică și antidepresivă, precum și psihoterapie. 


ANOVARIA (EUNUCHISMUL FEMININ, CASTRAREA) 


Este un sindrom de insuficienţă gravă ovariană datorat absenței 
ovarelor. 

Există două forme de anovarie, în funcţie de momentul cînd 
agentul etiologic acţionează asupra organismului: anovaria pre- 
puberală și anovaria postpuberală. 


ANOVARIA PREPUBERALĂ 


Este provocată de îndepărtarea chirurgicală sau radioterapică: 
a ovarelor din cauza diverselor tumori, de ovaritele virotice sau 
bacteriene care survin înainte de pubertate, precum şi de unele: 
anomalii genitale (disgenezii agonadale, adică fetiţe care se nasc 
fără ovare). 

Semnele clinice sînt, în general, aceleaşi ca şi la hipoovaria: 
puberală, dar mai pronunţate. Amenoreea, lipsa libido-ului şi frigi- 
ditatea sint constante. Sterilitatea este obligatorie şi definitivă. 

Examenele de laborator pun în evidenţă aceleași tulburări ca. 
în hipoovarie. 

Evoluţia este îndelungată, cu îmbătrinire precoce şi rezistenţă: 
scăzută la infecţii, traumatisme şi efort fizic şi intelectual. 

Tratamentul. Profilaxia anovariei prepuberale este asemănă- 
toare cu cea a hipoovariei puberale, majoritatea factorilor cauzali 
fiind identici. 

Pentru prevenirea apariţiei tulburărilor de creştere şi sexuali- 
zare se face tratament la pubertate cu estrogeni şi progesteron după 
anumite scheme terapeutice, pînă se realizează dezvoltarea carac- 
terelor sexuale primare şi secundare şi apariţia menstrelor. După 
aceea dozele se reduc, tratamentul de întreţinere durind un timp 
nedeterminat. În rest, se aplică acelaşi tratament ca în hipoovarie. 


ANOVARIA POSTPUBERALĂ (EUNUCHISMUL FEMININ POSTPUBERAL) 


Este un sindrom de insuficienţă sexuală gravă datorat supri- 
mării anatomice și funcţionale a ovarelor, apărut după încheierea 
procesului de creştere şi de sexualizare. 

Etiopatogenie. Cea mai frecventă cauză este castrarea chirur- 
gicală sau radioterapică (pentru tumori sau chisturi ovariene, sar- 
cini extrauterine), precum şi ovaritele bacteriene sau virotice. 

Semne clinice. Primul şi cel mai important simptom este ame- 
noreea. Aceasta este urmată de involuţia rapidă a organelor geni- 
tale externe : vulva şi vaginul se atrofiază, apar fenomene locale 
de scleroză şi hiperkeratoză, însoţite de prurit vulvar chinuitor, 
uterul se atrofiază:şi el. Mamelele devin flaște, mameloanele se 
decolorează, părul axilar şi pubian se subţiază şi se răreşte. Libi- 
do-ul scade şi poate dispărea, femeia devine frigidă. 

Tendinţa la obezitate este constantă, apar tulburări vegetative 
(bufeuri de căldură cefalică, hipersudoraţie, cefalee, frisoane etc.). 
tulburări trofice ale tegumentelor şi fanerelor, artroze, osteoporoză. 

Se asociază frecvent o serie de alte tulburări endocrine : hiper- 
tiroidie, acromegalie, virilism. 

Simptomatologia neuropsihică, destul de bogată, este repre- 
zentată îndeosebi de complexe de inferioritate, stări depresive, 
nevroze ipohondrice, astenie severă cu scădere accentuată a randa- 
mentului în muncă. 

Ezamenele de laborator pun în evidenţă aceleaşi tulburări ca și 
în cazul anovariilor prepuberale şi hipoovariei. 

Evoluţia și prognosticul se suprapun în general celor din ano- 
varia prepuberală. 

Tratamentul. Măsurile de profilaxie a acestei forme de insu- 
ficienţă ovariană privesc în primul rînd afecțiunile inflamatorii ale 
„aparatului genital, care trebuie depistate precoce şi tratate cit mai 
corect. În rest, tratamentul curativ este acelaşi cu cel expus la 
anovaria prepuberală. 

STERILITATEA ENDOCRINĂ FEMININĂ 


Sterilitatea femeii este o problemă actuală de mare impor- 
tanță socială. Viaţa armonioasă a familiei, creşterea unei naţiuni şi 
progresul societăţii se bazează pe fecunditatea femeii. Familiile 
fără copii sînt mai puţin stabile, iar femeile sterile trăiesc o mare 
dramă, adesea cu consecințe grave pe plan psihic şi social (nevroze 
grave, pensionări precoce, divorțuri, abandon etc.). 

De aceea, asistenta medicală trebuie să cunoască bine cauzele 
care provoacă sterilitatea feminină, pentru a putea ajuta în modul 
cel mai eficace femeile care suferă de afecţiuni ce le-ar putea 
ameninţa fecunditatea. 

Trebuie socotit steril orice cuplu care după o convieţuire, fără 
măsuri anticoncepționale, de 2—3 ani, nu are copii. 

In acest caz este necesar ca ambii soţi să consulte medicul 
specialist endocrinolog, pentru a se stabili care dintre cei doi este 
steril şi pentru a se începe deîndată tratamentul cel mai potrivit. 

Sterilitatea endocrină apare la femei fie datorită afecţiunilor 
ovariene, fie datorită afectării altor glande cu secreție internă 
(tiroida, suprarenala, pancreasul endocrin). 

Sterilitatea ovariană apare totdeauna în cazul în care este 
suprimată total sau parţial ovulaţia, sau în cazul producerii unor 
ovule distrofice. 

Suprimarea totală a ovulaţiei se întilneşte în anovariile con- 
genitale, în degenerescenţele chistice ale ovarelor, ovarite (gono- 
cocice, urliene, sifilitice, tuberculoase etc.), în tumori ovariene 
bilaterale, iradieri cu raze roentgen sau izotopi. 

Suprimarea parţială a ovulaţiei poate fi întilnită de asemenea 
în condiţiile de mai sus, precum şi în cursul tratamentelor prelun- 
gite cu hormoni steroizi, în traumele psihice, în expunerea abuzivă 
la raze ultraviolete, la schimbări bruşte de climă. 

Sterilitatea datorată producerii unor ovule distrofice e frecventă 
la femeile toxicomane (alcoolice, morfinomane), precum și în unele 
avitaminoze (A, C, E). 

Sterilitatea ovariană poate fi datorată, de asemenea, insufi- 
cienţei de secreție a progesteronei sau a hormonilor estrogeni, ca 
şi tulburărilor secreției gonadotropilor hipofizari. 

Diabetul se situează pe primul loc al cauzelor extraovariene 
de sterilitate. Hipotiroidismul, acromegalia, sindromul adipozo-ge- 
nital, boala Addison sînt însoţite de asemenea de sterilitate. 

În cercetarea cauzelor sterilităţii unui cuplu, trebuie să se ţină 
seama de următoarele două criterii : 

1. Existenţa menstruației nu confirmă implicit şi fecunditatea 
femeii, cunoscut fiind faptul că un mare număr de femei sterile 
au menstre normale, dar fără ovulaţie. 

2. Soţul nu trebuie considerat, „din principiu“, fecund. El va 
trebui obligatoriu să facă un examen andrologic pentru a se stabili 
dacă nu el este cel steril. 

Sterilitatea feminină de natură endocrină poate fi pusă în evi- 
denţă cu ajutorul a numeroase metode. 

Dintre aceste metode cităm dozările de hormoni gonadotropi şi 
estrogeni şi în special dozarea pregnandiolului în urină. Biopsia 
endometrului, examenul citovaginal, histero-salpingografia ajută 
de asemenea la precizarea diagnosticului. O metodă simplă, pentru 
a stabili dacă menstrele sint sau nu urmate de ovulaţie, este măsu- 
rarea temperaturii rectale dimineaţa la deşteptare. În mod normal, 
ovulaţia este urmată de ridicarea temperaturii cu 0,3°—1°. Absența 
acestei creşteri a temperaturii pledează pentru o menstruaţie 
anovulatorie. 

Evoluţia. Sterilitatea totală prin anovarie sau leziuni grave ale 
ovarelor durează practic toată viața şi are prognostic nefavorabil. 
Sterilitatea parţială sau temporară poate avea o durată mai scurtă 
şi un prognostic bun, tratamentul făcînd posibilă apariţia ovulaţiei 
şi sarcina. 

Tratamentul. Profilaxia sterilităţii, în general, şi a sterilităţii 
endocrine, în special, este o problemă extrem de importantă şi de 
actuală. Combaterea tuturor cauzelor care ar putea lipsi femeia de 
bucuria maternității, care i-ar răpi posibilitatea îndeplinirii rolului 
său fundamental biologic şi social, trebuie să stea în atenţia tuturor 
cadrelor medii. Educaţia sexuală a fetelor, a tinerelor căsătorite 
pentru evitarea infecțiilor genitale şi în mod particular a infecțiilor 
prin tentative de avort, evitarea expunerilor intempestive la raze 
ultraviolete sau roentgen, a tratamentelor cu steroizi, a avitamino- 
zelor şi mai ales excluderea alcoolului din alimentaţie, constituie 
cele mai eficiente mijloace de prevenire a sterilităţii endocrine 
a femeii. 

Odată apărută sterilitatea, se va încerca producerea ovulaţiei 
prin administrarea de hormoni estrogeni şi progesteron, gonado- 
trofine, gonadotrop corionic uman, stimulante ale hipotalamusului, 
după scheme terapeutice stabilite de endocrinolog, în colaborare 
cu specialistul ginecolog. 


VIRILISMUL 


Este un sindrom manifestat prin apariţia la femeia unor 
caractere somatice şi psihice masculine. 

Etiopatogenie. Sindromul de virilizare apare în tumorile ova- 
riene şi în ovarul polikistic, în tumorile sau hiperplazia cortico- 
suprarenalei, precum şi în unele enzimopatii cu caracter genetic. 

Virilizarea este o consecinţă fie a hipersecreţiei de hormoni 
androgeni (ovarieni şi corticosuprarenali), produsă de tumorile 
ovariene şi corticosuprarenale, fie a incapacității ţesuturilor recep- 
toare de a metaboliza cantitatea normală de hormoni androgeni, 
ceea ce duce la creşterea acestora în sînge şi ţesuturi. 

Semne clinice. Simptomul cel mai izbitor este apariţia „virilis- 
mului pilar“, adică a unei pilozităţi de tip masculin (pe buza supe- 
rioară şi bărbie, pe gambe şi ante- 
braţe, pe sini și pe linea alba). 
Creşterea părului (hipertricoza) 
este uneori atît de deasă şi extin- 
să, incit realizează aspectul de hir- 
sutism (fig. 58). 

În afară de pilozitatea de tip 
masculin, virilismul se manifestă 
şi prin hipertrofia clitorisului, in- 
groşarea vocii, dezvoltarea mus- 
culaturii, concomitent cu pierde- 
rea unor caractere feminine. 

Se constată astfel dispariţia 
menstrelor, oligo- şi hipomenoree, 
involuţia vaginului şi uterului, a- 
trofia mamelelor, decolorarea ma- 
melonului şi areolei mamare. 


Din punct de vedere psihic, ` i 
femeia capătă un caracter mai e- - De ase ESN a 3 
nergic, devine mai impulsivă, cu Fig. 58. — Hipertricoză de tip mas- 


tendința de a domina pe cei din culin (hirsutism) la o femeie cu sin- 
jur. drom de virilizare. 


Examene de laborator. Dozarea 17-cetosteroizilor şi a testoste- 
ronului în sînge şi/sau urină arată valori crescute. 

Examenul radiografic al șeii turcești şi al regiunii suprarenale- 
lor se practică în cazul cînd se suspicionează, existența unor tumori. 
La fel, laparotomia exploratorie, în caz de tumoare ovariană. 

Evoluția este lent progresivă, iar prognosticul bun, cu excepția 
tumorilor maligne ovariene sau suprarenale care au prognostic 
întunecat. 

Tratamentul se stabileşte în funcție de etiologie ; chirurgical 
sau radioterapic, în caz de tumori ovariene sau corticosuprarenale, 

medicamentos — corticoizi, estrogeni şi progestative de sinteză, 
asociate cu tiroidă în doze mici, în celelalte cazuri. 


HIPERESTROGENISMUL 


Este un sindrom caracterizat printr-un tablou clinic foarte 
complex, provocat în special de secreția excesivă a hormonilor 
estrogeni, sau de tulburări în metabolizarea acestor hormoni. 

Etiopatogenie. Creşterea secreției de hormoni estrogeni este 
provocată de leziuni tumorale sau de altă natură ale hipotalamu- 
sului, hipofizei, suprarenalei şi ovarului, de anumite dereglări ale 
relaţiilor hipotalamo-hipofizo-ovariene datorate în special nevro- 
zelor, sau prin tulburarea metabolizării estrogenilor de către ficat 
(în hepatite, ciroze). Hiperestrogenismul a mai fost descris în 
anumite carenţe vitaminice şi în tratamentul cu doze mari de hor- 
moni estrogeni. 

Semne clinice. Hiperestrogenismul -poate determina, dacă apare 
la fetiţe, pubertate precoce cu dezvoltarea accentuată a caracterelor 
sexuale primare şi secundare. La femeia adultă apar tulburări 
genitale (hiper- şi polimenoree, turgescenţa vulvei, chisturi mamare), 
tulburări neurovegetative (tahicardie, palpitaţii, amețeli, hipersudo- 
raţie, valuri de căldură, colici abdominale, crize pseudoanginoase), 
simptome urinare (disurie, polakiurie), colici hepatice, simptome 
hemoragice (epistaxis, gingivoragii, scaune sanguinolente), crize de 
astm, urticarie. Se pot asocia semne de hipotiroidie, spasmofilie, 
crize de hipoglicemie. 

Tulburările enumerate se accentuează înainte de menstruaţie, 
constituind un adevărat sindrom premenstrual. 

Acest sindrom se manifestă prin edeme ale feţei şi gambelor, 
congestie mamară şi pelvină, diminuarea auzului şi numeroase 
tulburări psihice (anxietate, hiperemotivitate, irascibilitate, agi- 
taţie psihomotorie, stări confuzionale, maniacale sau depresive şi 
chiar episoade delirante). 

Evoluţia, dependentă de cauza hiperestrogeniei, este scurtă şi 
cu prognostic nefavorabil în cazurile de natură tumorală malignă. 
În rest, evoluţia este lungă, iar prognosticul bun, înregistrindu-se 
şi vindecări spontane, ca în cazul ovaritelor chistice. 

Tratament. În formele tumorale se intervine chirurgical. 7 

În celelalte forme se asociază medicația antiestrogenică (Clomi- 
fen, Epifizan) cu hepatotrope, calciu, diuretice, vitamine şi regim 
bogat în proteine. În sindromul premenstrual se adaugă medica- 
mente sedative, tranchilizante, antidepresive, fizioterapia şi cultura 
fizică medicală. 

CAPITOLUL 9 


TIMUSUL 


Situat în mediastinul anterior, acest organ îndeplineşte în 
organism un dublu rol : imunologic şi endocrin. 

Din punct de vedere imunologic, timusul are un rol important 
în producerea limfocitelor imunocompetente (celula T), element 
esenţial în menţinerea imunităţii celulare şi regenerarea sistemului 
imun al organismului. Această funcţie se realizează pe cale umorală, 
printr-o serie de factori de natură proteică (timozina, hormonul 
timic homeostatic etc.). 

Funcţia endocrină a timusului se realizează prin producerea 
unor hormoni cu rol de inhibiţie a transmisiei neuromusculare 
(timina Goldstein) şi de reglare a glicemiei, calcemiei şi a proce- 
sului de creştere. 

Prin hormonul său, timosterina, şi printr-o altă fracțiune pro- 
teică, timusul îndeplinește şi un rol de protecţie a organismului 
împotriva tumorilor maligne. 

O serie de cercetări recente au demonstrat participarea timu- 
sului în unele sindroame de deficit imunitar, ca şi în etiopatogenia 
unor boli autoimune (lupusul eritematos diseminat, tireotoxi- 
coza etc.). 

Cea mai cunoscută boală în care sînt incriminate tulburări ale 
funcţiei timusului este miastenia gravis (vezi capitolul despre bolile 
musculare din neurologie). 

La bolnavii cu această afecţiune s-au constatat tumori ale timu- 
sului, hipersecreţie de hormoni timici (timină şi timotoxină) şi 
existența de anticorpi reactivi la antigeni ai fibrei musculare. De 
aceea, în tratamentul masteniei gravis s-a introdus timectomia (la 
femeile sub 40 de ani care prezintă timoame). 

Funcţiile timusului şi mecanismele prin care el acţionează, în 
special în protecţia antitumerală a organismului, nu sînt încă bine 
elucidate. Ele constituie, din acest motiv, obiect de cercetare pentru 
numeroși oameni de ştiinţă, printre care şi cei din ţara noastră. 

